
POGOVOR PRETISKANOM IZDANJU 

Knjiga Pola stoljeća hrvatske politike napisana je i objavljena u 
hrvatskom izgnanstvu pred više od tri desetljeća. Njezin domovinski 
pretisak je svojevrsni povjesni dokument hrvatske zbilje i sadašnjosti. Nastala 
je u podpunoj slobodi. Kad sam je pisao, nisam se trebao obazirati na 
političke i ine prilike. Pisao sam je prema svojoj savjesti i saznanju bez srdžbe 
i pristranosti, kako bi rekao veliki rimski povjesničar Tacit. Iako su poslije 
njezinog izlaska objavljene mnoge studije i knjige bilo u domovini bilo u 
izbjeglištvu, mislim da su bitne teze iznesene u knjizi bile samo potvrđivane i 
popunjavane novim podacima. Ako mi Bog dade zdravlje i snage, nadam se 
objaviti opširnu povijest tih kritičnih i prelomnih pedeset godina hrvatske 
povijesti, 1895.-1945., koje i danas terete i tište hrvatski narod. 

Ovdje želim ukratko progovoriti o tri aspekta povjesnog istraživanja u 
vezi s hrvatskom povješću od 1895. do 1945. U prvom redu istaknut ću 
važnost povjesnih izvora, zatim ukazati na hrvatsku jugoslavensku zabludu, te 
konačno na ozračje javnog i političkog života u zajedničkoj državi od 1918. 
do danas. 


I 

U knjizi je po prvi puta prikazana hrvatska politika u razdoblju 
Drugog svjetskog rata. Tih četrdesetak stranica - pisanih na temelju škrtih 
izvora i osobnih doživljaja - predstavljaju okosnicu povjesne zbilje u 
hrvatskim zemljama u toku teških i krvavih ratnih godina. Poslije toga 
objavljeni su mnogi dokumenti iz jugoslavenskih - kraljevskih i komuni¬ 
stičkih, te njemačkih i talijanskih arhiva. Nezavisna Država Hrvatska, stalno 
napadana kao kvislinška država u jugoslavenskoj komunističkoj 
historiografiji, 1945.-1990., još uvijek čeka, da bude osvjetljena i vrednovana 
na temelju svojih dokumenata. Nažalost rijedko se može naći primjera u 
povijesti, da se je tako barbarski postupalo s arhivima i dokumentima jedne 
pobjeđene države kao što je to bio slučaj s dokumentacijom Nezavisne 

Države Hrvatske. Njezini su dokumenti uništavani, razbacivani i većinom 
odneseni izvan njenih granica. U beogradskim arhivskim ustanovama, ta je 
dokumentacija pohranjena uglavnom u arhivima Vojnoistorijskog instituta, 
Saveznog Sekretarijata Inostranih Poslova i u Arhivu Jugoslavije. Izgleda, 
da je hrvatskim povjesničarima bio oteščan istraživački rad u tih arhivima. 
U beogradskom časopisu lstorija 20. veka bile su objavljene dvije rasprave 
mladog srpskog pojvesničara Milana Ristovića temeljene na dokumentima iz 
hrvatskog ministarstva vanjskih poslova.(l) Te studije dokazuju, da je 
potrebno tu dokumentaciju objaviti i vrednovati, ako se želi doznati prava i 
objektivna istina o Nezavisnoj Državi Hrvatskoj. 

Vojnička dokumentacija Nezavisne Države Hrvatske također je vrlo 
malo objavljena i upotrebljena popisivanju vojničkih akcija i zbivanja na 
hrvatskom području tokom Drugog svjetskog rata. Beogradski Vojnoistorijski 
Institut objavio je od 1949. do 1986. 173 knjige partizanskih, četničkih, 
njemačkih, talijanskih i mađarskih uglavnom vojničkih dokumenata. Tu i 
tamo u tim je knjigama objavljeno i nešto hrvatskih -ustaško-domobranskih, 
kako ih redakcija naziva - dokumenata.(2) Bez sumnje ne može se pisati iole 
objektivno o ratnim akcijama na hrvatskom području bez upotrebe hrvatskih 
vojničkih dokumenata. 

Postoji još jedna skupina dokumenata o Nezavisnoj Državi Hrvatskoj o 
kojoj je potrebno progovoriti nekoliko riječi. To je dokumentacija nastala 
ispitivanjem u jugoslavenskim zatvorima važnijih političkih i vojničkih 
predstavnika Nezavisne Države Hrvatske. Iako je ta dokumentacija nastala 
pod okolnostima straha i borbe za goli život, nema sumnje da se i bez 
njezine kritičke upotrebe ne može pisati povijest Nezavisne Države 
Hrvatske. Izgleda da je priličnom broju tih hrvatskih mučenika, prije ili 
poslije njihove smrtne osude, bila dana mogućnost da napisu svoja 
sjećanja ili razne elaborate iz nedavne hrvatske povijesti. Koliko mije poznato 
iz domovinskog novinstva, te knjiga Bogdana Krizmana i Fikrete Butrić- 
Jelić, u toj se dokumentaciji posebno ističu ispitivanja maršala Slavka 
Kvaternika, sjećanja generala Ante Moškova, uspomene njemačkog 
poslanika u Zagrebu Siegfrieda Kasche-a, te sjećanja Dra Vladimira 
Košaka, pisana u engleskom zatočeništvu u Njemačkoj, koja su skupa s 
njime bila izručena Jugoslaviji. Bila bi dužnost hrvatske povjesne znanosti 
u domovini objaviti i tu dokumentaciju. 

Nedavno je književni povjesničar Stanko Lasić po prvi puta nastojao 
kritički progovoriti o Hrvatskoj kulturi i književnosti za vrijeme postojanja 
ratne hrvatske države.(3) I ta istraživanja treba upodpuniti i nastaviti, te 
ponovno objaviti najvažnije knjige iz ratnog razdoblja. Ističem posebice 


djela Envera Čolakovića, Zvonka Remete i Mile Budaka. Jedna antologija 
najboljih članaka iz tjednika Spremnost bila bi, vjerujem, vrijedni doprinos 
hrvatskoj političkoj misli. 

Uz ovih nekoliko riječi o dokumentima Nezavisne Države Hrvatske, 
potrebno je naglasiti, da isto vrijedi i za objavljivanje dokumenata za 
razdoblje 1895.-1941., kao i za vrijeme koje je tom razdoblju predhodilo, 
1848.-1895. Hrvatski povjesničari u domovini prije 1941. nisu se mogli 
slobodno i nepristrano posvetiti izučavanju hrvatske povijesti poslije 1848. 
Jer nisu mogli pisati slobodno, a da ne ugroze svoju životnu egzistenciju, 
uglavnom su se bavili davnom hrvatskom prošlošću iz srednjeg vijeka. 
Povjesničari poslije Drugog svjetskog rata kod pisanja povijesti morali su 
plaćati danak jugoslavenskoj i komunističkoj zabludi. Mislim, da će se sa 
mnom složiti svi hrvatski povjesničari, kada ističem, da je prvi zadatak 
hrvatske povjesne znanosti objavljivanje povjesnih izvora. Mnoge od tih 
izvora pokriva arhivska prašina i traži mlade snage da ih prouče i iznesu na 
svjetlost dana. Drugi izvori, pisani od suvremenih političara i državnika, 
pohranjeni su kod privatnika ili javnih ustanova. Trebalo bi objaviti njihove 
dnevnike, nacrte političkih programa, dopisivanje i uspomene. Poznati 
hrvatski povjesničar Dr. Ferdo Sišić počeo je već 1928. objavljivati 
korespondenciju i dokumente Josipa Jurja Strossmayera. Ta zbirka 
dokumenata i pisama nije do danas ni nastavljena ni završena.(4) 
Dopisivanje stanovitog broja hrvatskih političara iz razdoblja prije Prvog 
svjetskog rata bilo je objavljeno bilo u posebnih knjigama (na primjer 
dopisivanje Mihovila Pavlinovića) bilo u povjesno-arhi vskim časopisima. 
Potrebno bi bilo taj posao sistematski nastaviti. Pet svezaka dnevnika 
hrvatskog politologa, političara i mučenika, Eugena Kveternika (1825.- 
1871.) još i danas - sto i dvadeset godina poslije njegove mučeničke 
smrti - čekaju na objavljivanje i vrednovanje. 

Dopisivanje i članci Antuna Starčevića također čekaju na objavljivanje 
kao i njegov životopis pisan povjesno kritički na temelju cijelog njegovog 
djelovanja i raspoložive dokumentacije. Upravo se Starčević neistinito skoro 
danomice napada radi njegove kovanice »slavosrbi«, kojom je 
karakterizirao Hrvate oportuniste koji su spremni služiti tuđinu radi svojih 
materijalnih interesa. »Slavosrbi« su moralna, karakterna grupa ljudi, a 
nisu etnička oznaka Srba. Starčević je bio poklonik Francuske revolucije i 
bitni naglasak cijelog njegovog političkog rada bio je borba za slobodu. On 
je u toj borbi išao tako daleko, daje već 1869. pisao: »Makar Hrvatska bila 
samo uru dugačka i uru široka, makar bilo samo pet Hrvata: neka ih to pet 

bude slobodno i sretno«.(5) Dakle, naglasak je na slobodi i sreći bez 
obzira na brojnost i prostranost Hrvatske i Hrvata. 

Uspomene Frana Folengovića većinom su zakopane u starim prašnjavim 
novinama. Njegovo dopisivanje i ostavština bile su sačuvane u ostavštini 
njegovog zeta i hrvatskog pjesnika Augusta Harambašića u privatnom 
posjedu još za vrijeme Drugog svjetskog rata, kada je Julije Benešić izdavao 
Harambašićeva Ukupna Djela. Jesu li preživjele poslijeratno uništavanje? 
Dr. Josip Frank zaslužuje, da se njegova ostavština sakupi i objavi, te napiše 
objektivan njegov životopis. Mogao bih tako nastaviti nizati osobe i 
probleme iz hrvatske povijesti prije 1918., koje zaslužuju povjesno 
istraživanje i obradbu. 

Nešto više pažnje bilo je tokom zadnjih dvadesetak godina posvećeno 
međuratnom razdoblju posebice Stjepanu Radiću i Vladku Mačeku, ali i tu 
- posebice u Radićevu radu i životu - treba objaviti dokumente i osvjetliti 
još podosta nejasnih i nerazjašnjenih događaja. Posebnu pažnju trebalo bi 
posvetiti Radićevim dodirima s Italijom. Isto vrijedi i za ostale hrvatske 
političare, koji su se u međuratnom razdoblju od gorljivih Jugoslovena i 
graditelja Jugoslavije otrežnjavali i poslije 1928. - ako ne i prije - vraćali 
hrvatstvu i borbi za hrvatsku slobodu i državnost. Bilo bi vrijedno osvjtliti 
živote i poglede Hrvata, koji su bili članovi Jugoslavenskog Odbora, 1915.- 
1918., i članovi delegacije Narodnog Vijeća, koji su otišli u Beograd koncem 
studenoga 1918. i sudjelovali u proglašenju ujedinjenja Kraljevine Srba, 
Hrvata i Slovenaca. U ovim dvjema grupama povjesno istraživanje razvoja 
političkih pogleda Ante Trumbića i Janka Simraka, desne ruke Svetozara 
Pribićevića koncem 1918., bilo bi zaista poučno. 

II 

Jugoslavenstvo je najveća hrvatska politička zabluda devetnaestog i 
dvadesetog stoljeća. Usprkos srpskom odbijanju jugoslavenstva od Ilije 
Garašanina i Vuka Karadžića do Nikole Pašića, hrvatski Jugoslaveni 
ostaju tvrdoglavo u svojoj zabludi od 1848. do 1918. Josip Juraj Stros- 
smayer, kroz skoro pola stoljeća glavni hrvatski predstavnik jugoslavenske 
orijentacije, znao je više puta razumno reagirati na protuhrvatsku srpsku 
politiku, u svojim pismima Franji Račkome. U jednom pismu Račkome iz 
1884. Strossmayer je kriknuo: »Srbi su nam krvavi neprijatelji«.(6) 

Franjo Rački, veliki hrvatski povjesničar, piše poslije srpsko-bugarskog 
rata od 1885. o zabludama srpske politike slijedeće - i danas suvremene - 
misli: 


»Kakva, dakle, ima biti srpska politika? Ne osvajajuća naprama 
Bugarima i Hrvatima, jer se očevidno pokazala preslabom za tu ulogu, već 
složna s Bugarima i Hrvatima na temelju njihovih osebnosti i 
jugoslavenske zajednice. Svako od ovih plemena imade jedno drugoga 
prava štovati. Svako je njih stvorilo posebnu državnu osebinu; od 
pamtivjeka imade uz srpsku i bugarsku i hrvatska država. Srbi moraju u 
interesu i svojem i skupnosti računati s ovom historijskom činjenicom. A 
kako je u interesu Hrvata i Bugara da srpska država bude jaka, tako je u 
interesu Srba da budu jake bugarska i hrvatska država. Srbi u hrvatskoj 
državi, tj. u Hrvatskoj, Slavoniji i Dalmaciji, dužni su već radi sebe 
nastojati oko zemljišne cjelokupnosti i državne samostalnosti ove svoje 
domovine i podupirati hrvatsku narodnu politiku koja nije i ne može biti 
protusrpska. 

Ako zablude dosadanje srpske politike, ako neuspjeh te politike nije već 
osvjedočio srpske političare da im valja s kriva puta skrenuti, onda ih čekaju 
još groznija razočaranja«.(7) 

Iako su Strossmayer i Rački znali vrlo kritički ocijenjivati srpsku politiku, 
ipak su i dalje ustrajali u jugoslavenskoj zabludi. Mladi hrvatski političari, 
koji stupaju u javni život poslije 1895., izgleda da su imali mnogo manje 
kritičnosti prema srpskoj politici od Strossmayera i Račkoga i većinom su 
ušli u zajedničku državu s velikim oduševljenjem. Hrvatska povjesna znanost 
dužna je istražiti svu kompleksnost hrvatskog jugoslavenstva i srpskog 
odbijanja te politike do 1918. 

Poslije 1918. Srbi naoko prihvaćaju jugoslavenstvo, da bi s njime mogli 
tlačiti i iskorištavati hrvatski narod. Srbi u biti nikada nisu prihvatili 
jugoslavenstvo, nego ustrajno nastavljaju srpskom politikom ekspanzije i 
ugnjetavanja svega i svakoga koji se nije podpuno poistovijetio sa srpskim 
nacionalnim interesima. Upravo je klasična rečenica Stjepana Radića, kojom je 
počeo pokapati hrvatsko jugoslavenstvo, poslije izbora od 8. ožujka 1923.: 
»Nikad više neće se naći čovjek u našim redovima, koji će reći da smo mi i Srbi 
jedan narod. Krvnik i njegova žrtva nisu jedno«.(8) Tada nastaje polagano 
napuštanje jugoslavenstva kod hrvatskog građanstva, inteligencije i političara. 
Taj proces napuštanja jugoslavenske zablude bio je uvelike ubrzan ubojstvom 
Stjepana Radića i proglašenjem diktature kralja Aleksandra. Tokom 1930-tih 
godina Hrvati jugoslavenske orientacije predstavljaju beznačajnu skupinu u 
hrvatskom narodu. 

U toj političkoj situaciji polovinom 1930-tih godina priskače u pomoć 
jugoslavenskoj ideji Komunistička Internacionalna, Kominterna, radi 
međunarodnih sovjetskih interesa, linijom federativne Jugoslavije, u kojoj bi 

svi narodi bili ravnopravni. Jugoslavenstvo u komunističkoj interpretaciji 
posebno je bilo pogubno u razdoblju poslije Drugog svjetskog rata, 1945.- 
1990., kada su mlade hrvatske generacije bile odgajane u jugoslavensko- 
komunističkom duhu, a hrvatska povijest i kulturna baština bile prešućivane ili 
krivotvorene. Vodeći hrvatski komunisti ponašali su se kao srpske sluge i srpski 
panduri u Hrvatskoj. Andrija Hebrang je izgubio glavu a djela Augusta 
Cesarca »Žrtve hrvatske političke kratkovidnosti iz 1941.« bila su prešućivana i 
ostala zakopana u starim izdanjima. Mlade komunističke snage, vjerojatno su 
najbolji primjeri Savka Dabčević-Kučar i Mika Tripalo, vraćale su se hrvatstvu 
kroz iskustvo koje su stekli gledajući komunističku praksu u službi 
velikosrpstva. Komunizam u Hrvatskoj nije donio nesreću hrvatskom narodu 
samo s komunističkim totalitarizmom nego možda još i više s jugoslavenstvom. 

III 

Od 1918. do danas hrvatski se je narod našao u ozračju sipskog nasilja, 
bezakonja, podvala i krivotvorina. Srbi smatraju, da će na dulji rok upotrebom 
fizičke sile i bezakonjem uspjeti asimilirati ili uništiti Hrvate, katolike i 
muslimane, Makedonce - odnosno makedonske Bugare -, Albance i 
Crnogorce. Nema sumnje, da je hrvatski narod u Austrougarskoj monarhiji, 
1867.-1918., bio politički ugnjetavan, ali također nema sumnje, daje stara 
monarhija bila pravna država temeljena na zasadama zapadne civilizacije. 
Nije u njoj bilo fizičkog nasilja ni bezakonja. Sigurno bi dalji povjesni 
razvoj, da nije bila razrušena 1918., vodio prema konfederaciji njezinih 
šest glavnih naroda, austrijskih Njemaca, Mađara, Ceha, Hrvata, 
Slovenaca i Slovaka. Poljaci bi bez sumnje tražili uspostavu Poljske kao 
samostalne države, a Ukrajinci ujedinjavanje s Ukrajinom ili široku političku 
autonomiju unutar Poljske. Rumunji bi tražili ujedinjenje s Rumunjskom. 
Srbi i Talijani predstavaljali su u staroj monarhiji narodne manjine, koje nisu 
bile većinskim pučanstvom u nijednoj pokrajini. 

S fizičkim nasiljem i ubijstvima počelo je odmah u prosincu 1918 i nastavlja 
se do danas, do Borovog Sela u svibnju 1991. Jedan od zadataka hrvatske 
povjesne znanosti trebao bi biti istražiti sva ta nasilja i ubijstva. Posebice su 
u prvim godinama poslije prosinca 1918. bili na udaru fizičkog zlostavljanja 
muslimani i katolici u Bosni i Hercegovini. Reis-ul-ulema hadži Mehmed 
Džemaludin Caušević izjavio je francuskom novinaru Charles Rivet-u u 
veljači 1919. o događajima od početka prosinca 1918. do tada: »Hiljade 
ljudi ubijenih, 6 žena spaljeno, 270 sela opljačkana i uništena, eto bilanca za 


nas Muslimane prilikom svečanog stvaranja Jugoslavije...«(9) Dr. Mehmed 
Spaho piše jednom svom prijatelju, čije ime nije poznato, jer na pismu nije 
navedena adresa, 14. listopada 1919. među ostalim: »Bezobzirna i pristrasna 
uprava u Bosni, a i u ostalim krajevima vrlo je hrđavo djelovala na 
raspoloženje i muslimana i katolika. Vidjeli su da se iza ideala narodnog 
jedinstva za koje je kratko bio oduševljen, krije isključivo gospodstvo ne 
jednog plemena, već samo jedne vjere. Samo pravoslavni smatraju se 
punopravnim državljanima, oni uživaju sve moguće povlastice. Koriste se 
korumptivnom upravom, a katolici i još više muslimani ne mogu kod 
vlasti da nađu ni najprimitivnije pravne zaštite. Još ni jedan ubojica, 
pljačkaš, zločinac koji je zlodjelo počinio na Muslimanima nije kažnjen. 
Jedan stražar pravoslavni ubio je u Visokom bez ikakva povoda kancelistu 
Dujmušića, katolika i osuđen je na 5 mjeseci zatvora. A ako Musliman ili 
katolik pokušaju da se brane od napadaja pravoslavnih onda se autoritet 
državne vlasti javlja u punoj snazi i zatvaraju se dužni i nedužni. Tako 
su nedavno prijedorski Muslimani bili napadnuti i braneći se ubili jednog 
pravoslavnog. Vlada je odmah zatavorila 7 najuglednijih Muslimana, među 
njima mnoge, koji su godine u politici zajedno sa pravoslavnima radili. Od 
napadača nije ni jedan zatvoren. Na sprovodu je jedan Srbin rekao, da u 
ovoj zemlji nema nikome mjesta ko nije Srbin i srpske vjere«.(10) Prigodom 
Radićeve smrti Miroslav Krleža je pisao: »U Odesi je počelo. U krvavoj 
Odesi, u 'Kanalskom zavodu', gdje se masakriralo en masse i gdje su 
pokapajući mrtvace rekli onom grobaru da ne treba da znade tko su ti 
ljudi, 'jer su to Hrvati'. U Odesi se klalo, tamo su pucale kosti i tamo su se 
davili utopljenici, i samo 23. oktobra 1916. ustrijeljeno je trinaest 
Hrvata poslije bune na Kulikovu polju. Šesnaest mrtvaca ostalo je ležeći na 
Jelačićevom trgu, a pet ih, evo sada, leži po mramornim stubama 
Vidovdanskog hrama, te veličanstvene građevine našega genijalnoga 
graditelja i kipara Ivana Meštrovića«.(l 1) 

Politička zatvaranja i sudski procesi protiv hrvatskih politički djelatnika, kao 
i običnog hrvatskog čovjeka koji ističe svoje hrvatstvo, stalna su pojava od 
prosinca 1918. do 1991. U tome nema razlike između kraljevske i 
komunističke Jugoslavije. I tu je zadatak hrvatske povjesne znanosti objaviti 
povjesno gradivo i naučno obraditi barem najvažnije političke sudske rasprave i 
istrage protiv Stjepana Radića, Vladka Mačeka, Ante Pavelića (1929.), Andrije 
Hebranga, te političkih i vojničkih predstavnika Nezavisne Države Hrvatske. 
Kakva razlika između tih sedamdeset jugoslavenskih godina i pedeset godina 
hrvatske vlasti u Banskoj Hrvatskoj, 1868.-1918. Malo je bilo političkih sudskih 
rasprava u tome razdoblju Banske Hrvatske. Sigurno je najvažnija politička 

sudska rasprava bila Velikosrpski izdajnički proces održan u Zagrebu 1909. 
Ne može se uopće usporediti postupak prema zatvorenim Srbima u Zagrebu, 
1908.-1909., - s kojima se je postupalo humano i po zakonu - s kasnijim 
postupcima prema Hrvatima i drugim narodima zatvorenim i suđenim u obe 
Jugoslavije. U povjesnim studijama nisam nigdje naišao, da je upotrebljen 
objavljeni materijal s toga Velikosrpskog izdajničkog procesa i kasnija 
priznanja u Jugoslaviji - da su optužbe bile istinite - glavnooptuženog na tom 
procesu, Adama Pribićevića, brata Svetozarovog. Optužnica od 18. siječnja 
1909., cijeli stenografski zapisnik s tog procesa, te presuda od 5. listopada 1909. 
objavljeni su na 6044 stranice kao prilozi službenom listu, Narodne Novine, od 
broia 12. do broja 250 iz 1909.(12) 

Još jedna općenita značajka hrvatskog položaja u Jugoslaviji jest 
srpsko neodržavanje ili nepoštivanje svečano zadanih riječi ili podpisanih 
sporazuma i ugovora. Od Krfske Deklaracije preko Ženevskog Ugovora, 
obećanja u adresi Regenta Alaksandra od 1. prosinca 1918., markovog 
Protokola iz 1923., sporazuma Pašić-Radić iz 1925. do Banovine Hrvatske i 
sporazuma mačeka s Dragišom Cvetkovićem - kao mandatorom Krune 
odnosno kneza Pavla - Srbi nisu nikada održali svoje riječi i svečanih 
podpisa. Za njih je sila i nasilje izraženo u vojsci, žandarmeriji i policiji bilo 
i ostalo glavno sredstvo politike. Isto je tako i s bitnim dokumentima 
komunističke Jugoslavije od AVNOJ-skih zaključaka iz 1943. do ustava iz 
1974. Srbi su uvijek te ustavne odluke, donesene u duhu ravnopravnosti i 
jednakosti, nastojali provoditi u svoju korist i u korist svoje hegemonističke 
i kolonijalne ekspanzije na štetu svih drugih naroda u Jugoslaviji. I tu je 
zadatak hrvatske povjesne znanosti, da osvjetli i vrednuje hrvatsko-srpske 
sporazume i ugovore od Krfske Deklaracije iz 1917. do Titovog posljednjeg 
ustava iz 1974. 

Srbi su se protiv Hrvata i prije i poslije 1918. služili krivotvorenim 
dokumentima, falsifikatima, i podvalama. Poznat je posebice Friedjungov 
proces u Beču 1909., u kojem su Frano Šupilo i Hrvatsko-srpska Koalicija 
optužili austrijskog povjesničara Heinricha Friedjunda, da se je u svojim 
člancima poslužio krivotvorenim dokumentima. I danas se u hrvatskoj 
povjesnoj znanosti ponavlja neistina, da je dokumente krivotvorila 
Austrija odnosno austrijsko ministarstvo vanjskih poslova. Istina je pak, da 
su dokumenti bili krivotvoreni u Beogradu i prodavani Austriji za novac. 
Zašto su Srbi u tim dokumentima prikazivali Šupila kao srpskog plaćenog 
agenta? Očito da bi ga politički onemogućili u Austriji, da bilo što može 
poduzeti u hrvatsku korist.(13) 


Za mene nema sumnje, da su se Srbi i poslije 1918. do naših dana 
služili krovotvorenima, da politički naškode pojedinim Hrvatima i hrvatskom 
narodu u cijelini. Suvremeni hrvatski povjesničar Dr. Ljubo Boban utrošio 
je mnogo truda, da ukaže na novije srpske krivotvorine i podvale.(14) 
Eto i tu je jedan od zadataka hrvatske povjesne znanosti: otkriti i prikazati 
srpske krivotvorine i podvale protiv Hrvata. 

Na koncu bih želio upozoriti na nekoliko pogrešaka, koje su se 
podkrale u knjizi. U bibliografiji je označeno, da je članak Dra. Mladena 
Lorkovića, »Na dan Poglavnikova stignuća u Zagreb«, objavljene u 
Hrvatskom Narodu (Zagreb), 10. IV. 1944. (str. 162), a zapravo je 
objavljen u broju od 14. srpnja 1944. Kod pisanja knjige imao sam 
novinski izrezak toga članka bez oznake datuma, te sam po sjećanju stavio 
datum 10. IV. 1944. 

Nepodpisani članak, »Otvorena riječ...«, pripisan je u bibliografiji Dru 
Anti Paveliću i uveden u bibliografiji pod njegovim prezimenom (str. 166). 
Autor članka je zapravo Dr. Lovro SuŠić, kako mi je to sam rekao u New 
Yorku 1962. 

Poznati hrvatski bankovni stručnjak i ekonomist Dr. Ante Filipančić 
naveden je u knjizi (str. 66) i u Kazalu imena (str. 176) kao Ljudevit 
Filipančić. 

Ovdje želim dopuniti i »Bilješku o piscu« (str. 174). Postigao sam 
doktorat filozofije iz povijest na Columbia University u New Yorku, u 
listopadu 1964., s disertacijom, The Adriatic Question, From June 1919 to 
Februarv 1924 (Jadransko pitanje od lipnja 1919 do veljače 1924). Od jeseni 
1966. predajem europsku povijest na Saint Francis College-u, Loretto, 
Pennsylvania, a od 1969. predstojnik sam odsjeka za povijest i političke 
znanosti. Uredio sam i napisao knjigu, Uspomene i rad Dra Branimira Jelića 
(Cleveland: Izdao Mirko Šamija, 1982), koja je doprinos povijesti Ustaškog 
Pokreta i povijesti hrvatskog izbjeglištva, 1945.-1972. Dodajem i svoju 
sadašnju adresu, da ispravim onu iz 1960. navedenu u knjizi na stranici 139. 
Od jeseni 1966. stalno živim na adresi: Dr. Jere Jareb, 34 College Heights, 
Lorett, PA 15940, USA. 

Loretto, Pennsylvania, 30. lipnja 1991. 

Dr. Jere Jareb 

PREDGOVOR 

Kad sam počeo pisati ovu raspravu, mislio sam, da ne će obuhvatati više od 
pedeset stranica. Njezin prvi dio, objavljen u Hrvatskoj Reviji ožujka 1959., pisan 
je koncem ljeta i početkom jeseni 1958. Kod obradbe drugog dijela, pisanog u zimi i 
proljeću 1959. a objavljenog u lipanjskom svesku Hrvatske Revije, uvidio sam, da 
će moj prvotni plan biti dosta promašen. U tom dijelu bio sam opširniji nego u 
prvom, jer sam i sam u drugoj polovini toga razdoblja počeo pažljivije pratiti hrvatski 
politički razvitak, te od 1937. moji utisci i sudovi imaju karakter osobnog promatranja. 
Činilo mi se, da je nemoguće bilo što ispustiti ili skratiti, ako želim dati potpunu 
preglednu sliku hrvatske politike toga razdoblja. 

Dobar odjek prvih dvaju dijelova ponukao me je, da u trećem dijelu budem 
opširniji, nego što sam namjeravao biti. Treći dio, pisan ljeti 1959. i objavljen u 
prosinačkom svesku Hrvatske Revije, ne završava s godinom 1945., nego, po uzoru 
na suvremene američke povjesničare, daje kratki uvid u posljednjih petnaest godina. 
Rasprava obradjuje hrvatsku povijest od 1895. do 1945., te joj je radi toga i dan 
naslov "Pola stoljeća hrvatske politike". Posljednje kratko poglavlje tek karakterizira 
političke hrvatske snage, koje djeluju od 1945. do danas. 

Sva tri dijela, objavljena u Hrvatskoj Reviji, iznose 141 stranicu. To je do sada 
prvi pokušaj, da se kritičko-analitičkom metodom dade nacrt pola stoljeća hrvatske 
povijesti, koje je završeno 1945. koncem Drugog svjetskog rata. Stoga mi se činilo 
vrijednim truda i troška cijelu raspravu dotjerati i uz opširnu bibliografiju predati 
u obliku knjige hrvatskoj javnosti u emigraciji i, nadam se, bar hrvatskim 
povjesničarima u Hrvatskoj. Iako samo pokušaj potaknut Mačekovom 
autobiografijom, djelo će u jednom svesku na ovaj način biti pristupačno svakom 
onom, koga zanima novija hrvatska povijesna problematika. 

Radovao bih se, ako bi ova rasprava potakla još žive aktivne učesnike ovog 
razdoblja hrvatske povijesti na pisanje uspomena. Želio bih, da ih podsjeti na njihov 
rodoljubni dug prema sadašnjoj mladoj hrvatskoj generaciji, kao i prema budućim 
hrvatskim pokoljenjima. 


Prije konačne redakcije teksta za knjigu, obratio sam se na desetak hrvatskih 
političara i javnih radnika, da me upozore na stvarne pogrješke u činjenicama i 
podvrgnu kritici moje utiske, sudove i interpretacije. Svima onima, koji se odazvaše, 
najljepše zahvaljujem. Posebice zahvaljujem gg. dru Milanu Blažekoviću, Iliji 
lukiću. dru lurju Krnjeviću, Eugenu Kvaterniku, dru Vladku Mačeku, dru Anti 
Srnith Paveliću. dru ing. luri Petričeviću i dru Vjekoslavu Vrančiću. Zahvaljujem 
se i anonimnom kritičaru tjednika Danice (Chicago), koji se je osvrnuo na treći dio 
rasprave u broju od 10. veljače 1060. 

Posebice izrazujem zahvalnost g. Vinku Nikoliću, požrtvovnom uredniku Hrvatske 
Revije, koja je prvotno objavila ovu raspravu. Njemu dugujem zahvalnost i kao 
uredniku "Knjižnice Hrvatske Revije", koja objavljuje ovo djelo. 

Zahvaljujem se takodjer mojoj ženi Olgi, koja je sastavila "Kazalo imena" i 
požrtvovno mi pomagala kod tipkanja i korektura. 

New York, 14. svibnja 1960. 

JERE JAREB 

O MAČEKOVOJ AUTOBIOGRAFIJI 


T T VELJAČI predprošle god. (1958.) stavljena je u prodaju 
'-'Mačekova autobiografija na engleskom jeziku pod naslovom 
In the Struggle for Freedom (U borbi za slobodu). Na knjizi je 
inače označeno, da je izišla 1957.(1) Knjiga obuhvaća 280 stranica, podi¬ 
jeljenih na 17 poglavlja, s kazalom imena na kraju. U prvom poglavlju 
Maček prikazuje svoje djetinjstvo, a u drugom daje kratak pregled 
hrvatske povijesti. Poglavlja treće do uključivo osmog prikazuju 
postanak i razvoj Hrvatske Seljačke Stranke od njezinog osnutka do 
ubijstva Stjepana Radića, uvijek pod vidom Mačekovih osobnih doživljaja. 
Bez sumnje, najvažniji dio knjige predstavljaju poglavlja deveto do 
uključivo četrnaestog, u kojima je prikazana Mačekova politika od 1928. do 
1941., kad se je on nalazio ne samo na čelu HSS, nego ujedno bio i 
predvodnik hrvatske narodne borbe. Dva slijedeća poglavlja posvećena su 
ratnom razdoblju, a posljednje emigraciji. 

Maček se s toplinom sjeća svoga djetinjstva, provedenog u Jastre- 
barskom, i upravo umjetnički jednostavno opisuje hrvatske narodne običaje 
oko Uskrsa, Božića i Ivanja. Čini se, da je na njega više utjecala njegova 
seljačka okolina nego roditeljski dom. Maček je propustio spomenuti 
majčino ime i prezime, isto kao i ime i prezime bake, poljske plemkinje.(2) 
U desetoj godini života seli se s obitelji u Zagreb, gdje 1889. počinje 
pohadjati gornjogradsku gimnaziju u sjeni crkve sv. Katarine. Šteta, što 
Maček uopće ne spominje svoj rad u djačkom društvu N a d a i suradnju 
u istoimenom litografiranom djačkom listu, o čem dosta opširno priča 
Petanjek.(8) 

Na svega dvanaest stranica Maček je uspio dati upravo odličan 
pregled hrvatske povijesti. Spomenuo je sve važnije momente, potrebne 
jednom strancu, da bi dobio osnovnu sliku našeg narodnog i državnog 
razvitka. Posebice je dobro istaknut postanak srpske manjine u Hrvatskoj i 
značaj skupine sveučilištaraca od godine 1895. Potkrala mu se je pogreška 
kod godine Starčevićeve smrti. Starčević je umro 1896., a ne 1897. Maček 
tvrdi, da je Starčević negirao opstanak srpske manjine u Hrvatskoj te ih 
nazivao pravoslavnim Hrvatima. Čini se, da će tu tvrdnju, već uobičajenu 

u našoj publicistici, trebati ponovno ispitati na temelju Starčevićevog 
pisanja i ostavštine, sudeći prema Starčevićevom članku iz g. 1883.(4) 

Još za školovanja u gornjogradskoj gimnaziji u Zagrebu Mačeku je 
bio poznat dr. Ante Radić, mladi profesor na istoj gimnaziji. Ali nije mu 
on bio profesorom, niti je Maček u tom razdoblju s njime razgovarao. Kad 
je Maček kasnije došao na sveučilište, 1897.-1903., uz nacionalni 
problem njega je posebice privlačilo socijalno pitanje.(6 )To je, 
vjerojatno, bilo razlogom, da se je pretplatio na Dom, kojeg je godine 
1900. počeo izdavati Ante Radić. Malo poslije toga, Maček se je odvažio 
posjetiti Antu Radića i predstaviti mu se kao "oduševljeni čitatelj njegovog 
lista, zamolivši ga, da li bi ga smio češće posjećivati".(6) Ante Radić 
ljubazno je primio mladog studenta, i od tada njihova veza ne prestaje. 
Kad se je Stjepan Radić početkom 1902. trajno nastanio u Zagrebu, 
Maček je odmah uspostavio osobnu vezu i s njime.(7) Razumljivo je 
stoga, da je Maček sa simpatijama pratio rad na osnivanju stranke tokom 
1904. i 1905. Da bi aktivno mogao suradjivati u stranci, zahvalio se je na 
sudačkoj službi koncem godine 1905. Tada je odmah bio primljen u 
izvršni odbor stranke. 

Maček je postao doktor prava u siječnju 1903. Manjak je auto¬ 
biografije, što se u njoj ne spominje, da je poslije toga bio sudskim 
vježbenikom u Petrinji, pa onda u Samoboru. To je Maček spomenuo na 
drugom mjestu.(8) U jesen 1903. otišao je na odsluženje jednogodišnjeg 
vojnog roka. Izgleda, da je po povratku iz vojske bio kratko vrijeme sudac 
u Ivancu.(9) Zahvalivši se na položaju suca, postao je odvjetnički perovodja 
u Krapini kod dra Josipa Majcena u kasnu jesen 1905.(10) Poslije 
položenog odvjetničkog ispita preselio se je u proljeće 1908. u Sv. Ivan 
Zelinu, gdje je otvorio vlastitu odvjetničku kancelariju. U Sv. Ivan Zelini 
ostaje do početka Prvog svjetskog rata. Poslije rata likvidira svoju tamošnju 
kancelariju i trajno se preseljava u Zagreb. Manjak je knjige, što u njoj 
nema ni spomena, osim jedne aluzije (s. 87.), o piščevoj djelatnosti u 
Hrvatskom Sokolu. Iz drugog se izvora vidi, da je Maček kao mladić 
ušao u Hrvatski Sokol i već 1898. ili 1899. postao njegovim prednjakom. 
(U) 

HRVATSKA POLITIKA 1895. DO 1918. 


Na 16. listopada 1895., prigodom boravka cara i kralja Franje 
Josipa u Zagrebu, hrvatski sveučilištarci spališe madjarsku zastavu pred 
spomenikom bana Jelačića. Taj je čin bio jedan od glavnih povoda 
dalekosežnih promjena u hrvatskoj politici. Razmjerno veliki broj hrvatskih 
sveučilištaraca bio je odstranjen s Hrvatskog Sveučilišta, te je nastavio 
studije u Pragu i Beču. Ta se skupina sveučilištaraca vraća u domovinu 
početkom stoljeća s novim političkim, kulturnim i socijalnim idejama. 

Nekoliko dana poslije spaljivanja zastave ugledni prvak Hrvatske 
Stranke Prava, Fran Folnegović, na sjednici zagrebačkog gradskog 
zastupstva javno je osudio hrvatske sveučilištarce, koji su sudjelovali kod 
spaljivanja madjarske zastave. To je bilo povod rascjepu Stranke Prava. Na 
22. listopada 1895. dr. Ante Starčević, Evgenij Kumičić, dr. Josip 
Frank i dr. Mile Starčević upućuju pismo predsjedništvu Kluba Stranke 
Prava, kojim istupaju iz stranke i osnivaju Čistu Stranku Prava. 

Desetak godina poslije gornjih dogadjaja hrvatski politički život dobio 
je sasvim novo lice. U razdoblju od 1895. do 1905. potpuno su pregrupirane 
stare hrvatske političke stranke i formirane nove. Poslije dvaju izbora, 
1897. i 1901., na kojima je Khuenova Narodna Stranka hametice tukla 
opoziciju, dolazi na 15. siječnja 1902. do ujedinjenja Hrvatske Stranke 
Prava s Neodvisnom Narodnom Strankom (11a) pod imenom Hrvatske 
Opozicije. Mladji već suradjuju u toj stranačkoj formaciji. Hrvatska 
Opozicija uzima u siječnju 1903. naziv Hrvatska Stranka Prava i kasnije 
postaje glavnom strankom Hrvatsko-srpske Koalicije. Koncem 1904. 
osnovana je Hrvatska Pučka Seljačka Stranka.(12) U prosincu 1905. 
organizirana je Hrvatsko-srpska Koalicija od Hrvatske Stranke Prava, 
Hrvatske Napredne Stranke, koja je formalno bila osnovana tek početkom 

1906., Srpske Samostalne Stranke, Srpske Radikalne Stranke, Socijalističke 
Stranke i nezavisnih pojedinaca. Nekoliko godina kasnije iz Koalicije su 
istupile Srpska Radikalna Stranka i Socijalistička Stranka. U rujnu 

1910., neposredno pred izbore za Hrvatski Sabor, sjedinile su se 
Hrvatska Stranka Prava i Hrvatska Napredna Stranka pod imenom 
Hrvatske Ujedinjene Samostalne Stranke. Koalicija je od tada pa do 
prosinca 1918. sastavljena od dviju stranaka: Hrvatske Ujedinjene 


Samostalne Stranke i Srpske Samostalne Stranke. Izvan Koalicije su 
ostale Čista Stranka Prava i Hrvatska Pučka Seljačka Stranka. Iz Čiste 
Stranke Prava istupili su u travnju 1909. dr. Mile Starčević i drugovi, te 
osnovali Starčevićevu Stranku Prava. Osim gornjih stranaka, postojala je 
još vladina, madjaronska Narodna Stranka, koja je u izborima 1906. 
pretrpjela teški poraz, od koga se više nije nikada oporavila. To su bile 
hrvatske političke stranke u razdoblju 1895. do 1918. 

I. 

Razdoblje od 1895. do 1918. nije još bilo predmetom povijesnog 
istraživanja. Stoga i slijedeći naši retci više su utisci nego sudovi. Po svom 
rezultatu, aktu ujedinjenja od 1. prosinca 1918., to se razdoblje može 
nazvati razdobljem krize. Može se nazvati i krizom pravaštva, jer je ono u 
tom razdoblju postalo glavnom hrvatskom političkom snagom ne samo u 
Banskoj Hrvatskoj, nego i u Dalmaciji, Istri, Bosni i Hercegovini. Pravaštvo 
je ušlo u krizu već 1895., kada se je pocijepalo na Čistu Stranku Prava i 
maticu stranku.(13) Ta kriza nije morala biti sudbonosna, da se je 
1902.-1905., kod pregrupacije hrvatskih političkih snaga, našlo puta i 
načina, da se opet stvori jedna jedinstvena jaka pravaška stranka u 
Banskoj Hrvatskoj. Tko je kriv, da do tog rezultata nije došlo? Da li su 
krive osobe ili načelna razmimoilaženja, ili oboje? Iako je, bez sumnje, i 
osobni momenat vrlo važan, sklon sam vjerovati, da je načelno 
razmimoilaženje bilo mnogo teže od osobnog. Iz današnje perspektive 
načelna stanovišta obiju pravaških stranaka bila su puste fikcije. Jedna 
stranka, proizišla ujedinjenjem matične Stranke Prava i Strossmayerove 
Neodvisne Narodne Stranke, stajala je na stanovištu narodnog jedinstva 
Hrvata i Srba. Stranka se je nazivala Hrvatskom Strankom Prava, a 
njezinim predsjednikom uskoro je postao dr. Grga Tuškan. Prvim 
predsjednikom bio je Sandor Bresztyenszky, koji je umro već 1904. 
Drugoj pravaškoj stranci bio je na ćelu dr. Josip Frank. Ona je stajala 
na stanovištu, da su pravoslavci u Hrvatskoj naprosto pravoslavni 
Hrvati, zavedeni od srpskih popova. Poslije Khuena i to je bila fikcija, 
jer je tada većina pravoslavaca imala srpsku nacionalnu svijest. Sigurno 
je, da je tada još uvijek jedan mali dio pravoslavaca hrvatski osjećao. 
Možda je radi njih tada, kad je to bilo propušteno prije, trebalo izići s 
idejom hrvatske pravoslavne crkve ili pravoslavne crkve u Hrvatskoj, 
koja bi bila pod izravnim nadzorom bana i Hrvatskog Sabora.(l4) 
Svakako, jedina realna tadašnja politika mogla je biti: Srbi su narodna 
manjina u Hrvatskoj, i njima pripadaju sva manjinska prava. 

Ova načelna razlika izmedju obih pravaških stranaka kriva je, po 
mojem utisku, i daljnjem drobljenju pravaštva. Mile Starčević proizveo 

je rascjep stranke, kojoj je bio na čelu dr. Josip Frank, baš radi Frankove 
"srbofobske" politike u eri Rauchova banovanja 1909. Na izborima u 
listopadu 1910. nastupaju posebno Frankovci i Milinovci, a pred te 
izbore koalicijska Stranka Prava sjedinila se je s naprednjacima u 
Hrvatsku Ujedinjenu Samostalnu Stranku, kako smo već spomenuli. Da 
osobni momenat nije bio odlučujući, vidi se po tome, što je još za 
Frankova života, tokom 1911., došlo do jedinstva stranke (izmedju 
Frankovaca i Milinovaca), i na izborima 1911. stranka opet nastupa 
jedinstveno. Za vrijeme tih izbora Frank umire i moglo bi se očekivati, da 
će stranka uspjeti ostati i dalje na okupu. Ali, jer je strankom zavladala 
baš načelna podvojenost, ona se opet cijepa. Na izborima 1913., 
posljednjim izborima za Hrvatski Sabor prije Tita, opet odvojeno 
nastupaju dvije pravaške stranke. Milinovci su se otresli jedne fikcije, a 
prihvatili drugu: narodno jedinstvo Hrvata i Srba. Većina hrvatskih 
političara u Dalmaciji, Istri i Bosni i Hercegovini bila je u razdoblju 
1908.-1918. bliza stanovištu Milinovaca, a pojedinci su sve do konca 
ustrajali uz Frankovu orijentaciju (Prodan, Stadler). 

Da bi se još više istakla pomutnja, koju su u hrvatsku politiku 
unijele fikcije narodnog jedinstva i negiranja Srba, potrebno je na¬ 
glasiti, da su sve pravaške stranke stajale načelno na programu iz 
godine 1894. Taj je program nastao dogovorom ondašnje hrvatske opo¬ 
zicije, sastavljene od Hrvatske Stranke Prava i Neodvisne Narodne 
Stranke. Program teži za stvaranjem hrvatske države u okviru Habs¬ 
burške Monarhije, ujedinjenjem Banske Hrvatske, Dalmacije, Bosne i 
Hercegovine, Istre i Medjimurja. To je istaknuto u točki prvoj programa 
slijedećom formulacijom: 

Hrvatska sjedinjena opozicija, stojeći na temelju državnoga prava i 
narodnoga načela, raditi će svim zakonitim sredstvima, da se narod 
hrvatski, koji stanuje u Hrvatskoj, Slavoniji i Dalmaciji, na Rieci s 
kotarom i u Medjumurju, Bosni, Hercegovini i Istri sjedini u jedno sa¬ 
mostalno državno tielo, u okviru habsburške monarhije, te će podupirati 
svom snagom i nastojanje braće Slovenaca, da se i slovenske zemlje 
ovomu državnomu tielu prikupe.(15) 

Takvu je konačnu redakciju predložio dr. Tadija Smičiklas, hrvatski 
povjesničar, koji je u pregovorima bio delegatom Neodvisne Narodne 
Stranke. U hrvatskoj politici taj program zaslužuje posebnu pažnju, jer je 
njegova bitna, gore navedena, točka bila idejom vodiljom ogromne 
većine hrvatskih političara prije 1918. 

Takvo je izgledalo stanovište starih hrvatskih političara u tom 
razdoblju. Nove sile, koje ulaze u politički život 1902.-1905., sve bez 
iznimke prihvaćaju fikciju narodnog jedinstva Hrvata i Srba. Ta je 
fikcija zajednička i liberalcima i klerikalcima i socijalistima. Ona je 


jednako kod kuće i kod katoličkog pokreta, i kod napredne i kod soci¬ 
jalističke stranke. Njoj se nije otela ni Seljačka Stranka, nego ju je i 
ona prihvatila. 

Idejna fikcija narodnog jedinstva dovela je pak s vremenom, logično, 
do ideje jedne, jedinstvene narodne države, Jugoslavije. Činjenica je 
svakako, da ideja jedne, jedinstvene hrvatsko-srpske države nije Još 
prisutna kod stranačko-političke pregrupacije, 1903.-1905.(16) Čini 
se, da je ideja hrvatske države još uvijek vodstvena i u hrvatskoj 
politici i kod studentske mladeži sve do god. 1908. Od aneksije Bosne i 
Hercegovine, srpskog i Friedjungovog procesa, i posebice za vrijeme 
balkanskih ratova ideja jedinstvene hrvatsko-srpske države sve više jača i 
širi se medju hrvatskom školskom mladeži. Ali i u tom razdoblju, čini se, 
ona još uvijek nije vodstvena u hrvatskoj politici. Obično se krivo tumači, 
kao da je Hrvatsko-srpska Koalicija bila nosiocem ideje jedinstvene 
hrvatsko-srpske države. Koalicija je stajala na stanovištu narodnog 
jedinstva, ali ideja jedinstvene hrvatskosrpske države sigurno joj nije 
bila vodiljom. Kod svog stvaranja 1905. Koalicija je jasno istakla svoje 
neposredne ciljeve: kao minimum: eliminaciju khuenovštine, t.j. 
političkog bezakonja i korupcije, i kao maksimum u tadašnjim prilikama: 
sjedinjenje Dalmacije s Banskom Hrvatskom i proširenje njene 
autonomije. Za postignuće tih ciljeva bila je donesena Riječka 
Rezolucija, koja je predhodila stvaranju Koalicije. Savez s Madjarima 
Kossuthovcima, naglašen u Rezoluciji, bio je politička taktika, kojom se 
je Koalicija nadala oživotvoriti bar minimum svojih zahtjeva. U prvom 
razdoblju borbe, 1905.-1909., dok je Šupilo bio glavni pokretač 
Koalicije, ona se hrabro bori za ostvarenje svojih ciljeva. Poslije 
Supilovog istupa. Koalicija se postepeno pretvara u novo-madjaronsku 
stranku i takvom ostaje do početka listopada 1918. Koalicija je od 1913. 
do listopada 1918. madjarska službenica u Hrvatskoj. 

II. 

Još je potrebno istaknuti jednu osebinu ondašnjih političkih 
snaga, o kojima smo maločas govorili. Sve te stranke i skupine nisu 
shvatile duh vremena. Nisu shvatile, da je došlo vrijeme općeg prava 
glasa, kad je potrebno puk, široke narodne slojeve, politički izgraditi, 
osvijestiti i pripraviti za vodeću ulogu u narodnom životu. Sve su te 
stranke ograničile svoj rad na gradove i gradiće. Njihovo političko 
pisanje bilo je namijenjeno uglavnom intelektualnom gradjanskom 
sloju i djelomično trgovačkom. I, ukoliko se je politički izživljavalo i 
raspravljalo, sve je bilo ograničeno na uski krug intelektualnog 
vodstva.(17) 

Braća Radići jedini su shvatili novu epohu i pregnuli, da osvijeste i 
izgrade hrvatskog seljaka, da bi mogao zauzeti dostojno mjesto, koje 
mu u narodnom životu pripada. Toj svrsi imala je poslužiti Hrvatska 
Seljačka Stranka. Stranka je prihvatila hrvatski državotvorni program, 
kako je bio formuliran u programu iz godine 1894. Iako je prihvatila 
idejnu fikciju narodnog jedinstva Hrvata i Srba, stranka nikada nije 
postala državotvorno jugoslavenska. Zbog toga joj se je poslije 1918. 
bilo lako otresti fikcije narodnog jedinstva. Stjepan Radić je to u jednom 
govoru lijepo naglasio: "Nikad više ne će se naći čovjek u našim 
redovima, koji će reći da smo mi i Srbi jedan narod. Krvnik i njegova 
žrtva nisu jedno." (18) Seljačka je stranka po političkom programu u tom 
razdoblju najbliža Frankovoj pravaškoj stranci. Ona zastupa ideju 
federativne Austro-Ugarske. Izgleda, da nije točna Mačekova tvrdnja, da 
je Stjepan Radić prekinuo s tom idejom tokom godine 1917. (s. 68.-69.). 
Poslije zaključka Narodnog Vijeća u Zagrebu o ujedinjenju sa Srbijom na 
24. XI. 1918., Stjepan Radić nezadovoljan onakvim zaključkom, putuje 
u Prag nekoliko dana kasnije, da bi nagovorio Čehe na federativno 
preuredjenje stare Monarhije. Evo, što o tom piše dr. Ivan Pernar: 

Stjepan Radić polazi koncem studenoga u Prag, jer se u to vri¬ 
jeme povratio Tomaš Masaryk iz emigracije kao predsjednik čeho- 
slovačke Republike, da se s njime i ostalim češkim političarima po¬ 
savjetuje. Tom prigodom sastao se sa svim tadašnjim političarima. 
Imao je tri duge konferencije, na kojima su bili: Tomaš Masaryk, prvi 
predsjednik, dr. Eduard Beneš, prvi ministar vanjskih poslova, dr. 
Rasim, ministar financija, Klofač, dr. Kramarž, dr. Stanjek, dr. 
Sramek, dr. švehla, dr. Hodža i drugi. Stjepan Radić govorio je s 
njima o uredjenju Europe, napose Srednje Europe i dijela Balkana. 
Govorio je o koridoru izmedju Hrvatske i Češke, te molio Masaryka i 
sve ostale, da ne pristanu na razbijanje Centralne Europe, nego da 
Austro-Ugarsku treba temeljito preurediti i to federativno prema po¬ 
trebama i pravednim željama slavenske većine, tako da Slaveni dobiju 
svoje odgovarajuće i dostojno mjesto... Stjepan Radić molio je češke 
političare, a naročito Masaryka, da to on —Masarvk— iznese na 
mirovnoj konferenciji u Parizu. Pokojni naš predsjednik nastavlja 
svoje razlaganje govoreći svim skupljenim češkim političarima: "U 
interesu je sviju nas, a u prvom redu vas Čeha, da se to provede i da 
se ne razbija višestoljetna tvorevina, nego da se temeljito preuredi. 
Nikada možda ne će biti takve zgode. U protivnom slučaju Češka će 
biti prva žrtva napadaja, koji će doći sigurno." 

Pokojni Masaryk zajedno sa svima gore navedenim političarima 
slušao je razlaganje Stjepana Radića i nakon treće konferencije, od¬ 
govorio je pokojnom Radiću: "Vi ste pane (gospodine) Radiću austri- 
jak" i druge neljubazne izraze. Kada ništa nije pomoglo, Stjepan 
Radić na rastanku, dijeleći se od čeških političara i od predsjednika 
T. Masaryka, rekao je: "Gospodine Masaryku, zbogom — poslušajte 


mene i ne razbijajte Austro-Ugarsku. jer će vas golemi njemački 
parni valjak možda za dvadeset godina pregaziti i preći i to najprije 
preko vas, a onda preko nas. Razmislite gospodine Masaryku o tome vi i 
ostala gospoda." (19) (Posljednje riječi Radića upućene Masaryku 
tiskane su masnim slovima — op. pisca). 

Čini se, da i poslije toga Radić nije potpuno prekinuo s tom 
idejom. Trebat će još osvijetliti Radićeve veze s prvom hrvatskom 
emigracijom poslije Prvog svjetskog rata, 1919.-1924., posebice s 
njezinom vodećom osobom, generalom Sarkotićem. Ta je emigracija 
zastupala ideju podunavske konfederacije na čelu s Habsburgovcima. 

Maček je dobro analizirao razloge, zbog kojih je stranka 
osnovana, ideologiju same stranke, te ličnosti Ante i Stjepana Radića. 
Istakao je i strankin zahtjev za hrvatskom državom (s. 47.). 
Prikazao je strankin rast i njezino širenje, naglasivši posebice sitni rad 
oko održavanja bezbrojnih sastanaka i skupština po selima. Naglasio je 
smetnje, koje su kod toga pravljene ne samo sa strane vlasti i ostalih 
političkih stranaka, nego i od katoličkog svećenstva. 

III. 

Poslije osnutka HPSS bilo je održano pet izbora za Hrvatski Sabor 
(1906., 1908., 1910., 1911. i 1913.). Svaki put se je biralo 88 narodnih 
zastupnika. Taj broj zastupnika bio je ustanovljen Khuenovom izbornom 
reformom iz 1888., kojom je broj zastupnika smanjen od 108 na 88 i 
saborski period produžen od tri na pet godina. Prije toga. Sabor se je 
birao svake treće godine. Seljačka je stranka na izborima 1906. postavila 
tek nekoliko kandidata i nije dobila nijednog mandata. Prema Mačeku, 
stranka je kod izbora 1908. dobila tri mandata, 1910. devet mandata, 
1911. jedanaest mandata (s. 56.) i 1913. tri mandata (s. 59.). Brojke 
potvrdjuju i ostali pisci, koji su pisali o tom razdoblju, izuzevši izbora 
iz 1911., za koje Katić navodi, da je stranka dobila osam mandata.(20) 
Porast mandata u godini 1910. tumači se Tomašićevom izbornom 
reformom pred te izbore, kad je broj glasača početverostručen (od po prilici 
50.000 na 200.000). Stranka je tada potrostručila broj mandata i 
predstavljala 10 % svih zastupnika u Saboru. Nagli porast seljačke 
stranke na tim i slijedećim izborima sigurno je iznenadio ostale stranke 
i bio razlogom, da su one, prema Mačeku, 1913. primijenile sustav protu- 
HPSS koalicije u svim kotarevima, gdje je seljačka stranka imala izgleda 
na uspjeh. Naime, sve su ostale stranke u takvim kotarevima 
kandidirale jednog zajedničkog kandidata protiv kandidata HPSS. To je 
bilo razlogom, kaže Maček, da je stranka 1913. dobila samo tri 
mandata. Pravi rast i značenje stranke u tom razdoblju sigurno bi se 

dalo bolje ustanoviti, kad bismo raspolagali s brojem glasova, koje je 
HPSS dobivala na tim izborima. 

IV. 

Od kada je otvorio svoju samostalnu odvjetničku kancelariju u 
Sv. Ivanu Zelini 1908., Maček aktivnije radi u stranci. Ona ga kandidira 
na izborima 1910., 1911. i 1913. Maček ne navodi, u kojem je kotaru 
kandidirao 1910. Slijedeće godine kandidirao je u kotaru Stubici, a 
1913. u kotaru Dugom Selu. Ni jednom nije bio izabran. Kod izbora 
1913. njegov protukandidat, koga su istakle sve ostale stranke, izabran je 
većinom od 50 glasova (s. 58.). Čim je otpočeo Prvi svjetski rat, Maček je 
pozvan u vojsku i u uniformi je proveo cijelo vrijeme rata. Lijepo je 
opisano Mačekovo osobno iskustvo oko raspada i pobune austro¬ 
ugarske vojske koncem listopada 1918. 

U opisivanju dogadjaja do 1918. Mačeku se je potkrale nekoliko 
pogrešaka. Austro-ugarska okupacija Bosne i Hercegovine nije bila 
ograničena na 30 godina i okupatorski mandat nije isticao godine 
1908. (s. 56.). Pravo okupacije nije uopće bilo vremenski ograničeno na 
Berlinskom kongresu 1878. Londonski pakt, zaključen travnja 1915., 
nije podijelio Hrvatsku i Sloveniju izmedju Italije i Srbije (s. 76.). Pakt 
je označio samo onaj teritorij, koji bi imala dobiti Italija. O budućem 
statusu ostalog slovenskog i hrvatskog teritorija nije u paktu ništa 
definitivno stipulirano. Pašić nije promijenio svoju politiku prema 
Jugoslavenskom Odboru godine 1917. pod pritiskom engleskog 
ministra vanjskih poslova Greya (s. 77.). Grey je prestao biti 
ministrom koncem 1916., a naslijedio ga je Balfour, te je, prema tome, 
Balfour bio tada engleski ministar vanjskih poslova. Nema takodjer, 
barem meni poznatog, dokaza, da je Balfour u tom smislu pravio 
pritisak na Pašića. Zaključak Narodnog Vijeća, od 24. studenoga 
1918., čini mi se, ne bi se mogao označiti "bezuvjetnim ujedinjenjem" 
("unconditional union" — s. 79.). Delegacija, koja je trebala otputovati 
u Beograd i provesti ujedinjenje, dobila je pismene naputke, koji su 
ipak predstavljali "uvjete". Medju ostalim, u točki prvoj tih 
naputaka stoji, da budući ustav treba biti izglasan s većinom od 
dvije trećine glasova. U točki osmoj poimenice su nabrojeni 
zajednički poslovi za cijelu državu. Prema točki devetoj vidi se, da 
su i nadalje trebali postojati zemaljski sabori i vlade, i t. d. Druga je 
stvar, da su Pavelić i Pribićević prekršili i te pismene naputke, i tako 
zapravo napravili "puč", na koji nisu bili ovlašteni. Jedina logična 
procedura, ukoliko Srbijanci nisu htjeli prihvatiti uvijete iz 
naputaka, bila je, da se delegacija vrati u Zagreb po nove naputke. Još 
će trebati sve dogadjaje oko stvaranja kraljevine SHS detaljno 

proučiti i osvijetliti. Maček na jednom drugom mjestu govori o 
stvaranju opozicije unutar Narodnog Vijeća prije sjednice od 23.- 
24. XI. 1918. Opozicija se je nazvala Hrvatskim Klubom i izabrala 
Vjekoslava Klaića, hrvatskog povjesničara, kao vanstranačku osobu, 
svojim predsjednikom.(21) O tome u literaturi o ujedinjenju nema 
nigdje spomena. 

HRVATSKA POLITIKA 1919. DO 1928. 


Stvaranjem Kraljevine Srba, Hrvata i Slovenaca počinje novo 
poglavlje u životu stranke i dra Mačeka. U razdoblju od prosinca 
1918. do prvih izbora u novoj državi, studenog 1920., Hrvatska Re¬ 
publikanska Seljačka Stranka, uz obnovljenu Hrvatsku Stranku 
Prava, najviše je progonjena stranka. Ona u tom razdoblju postaje 
nosiocem ne samo socijalnog progresa, nego i glavnim pobornikom 
hrvatske državne samostalnosti. Teško se je bilo snaći u tom vremenu 
zbrke. Stare hrvatske stranke i inteligencija stvorile su novu državu i 
stavile svoj vlastiti narod pred svršenu činjenicu. Hrvatski narod u 
svojoj ogromnoj većini nije nikada želio državne zajednice sa Srbijom. 
Ta odbojnost prema Srbiji bila je samo povećana nepametnom srpskom 
politikom: žigosanjem stoke i batinjanjem, te potpunim likvidiranjem i 
one autonomije, koju je hrvatska država uživala u staroj Monarhiji. 
Maček točno karakterizira tadašnje stanje: "U Hrvatskoj ustanak je 
bio u zraku. Prva provokacija bila je prikladna izazvati pobunu." (s. 
88 .). 

Stvaranje nove države bila je takodjer svršena činjenica i za 
Mirovnu Konferenciju, koja se je sastala u Parizu u siječnju 1919. 
Velike sile nisu imale —izuzevši vojničku intervenciju— drugog izbora, 
nego da tu činjenicu priznaju. Wilson je posebice bio bez predrasuda bilo 
prema kojoj strani i želio jedino triumf narodne volje posvuda. On je, 
izgleda, bio najbolje upućen od ondašnjih vodećih državnika, da sve ne 
ide glatko izmedju Hrvata i Srba. Vjerojatno su tu ipak nešto 
doprinijeli memorandumi američkih Hrvata Bijeloj Kući u toku rata. 
Imajući u vidu stvarnu situaciju, Wilson je bio predvidio u jednom od 
nacrta ustava Lige Naroda i takav paragraf, koji bi dozvolio mirnu diobu 
nove države na dvije ili tri države, s adekvatnim brojem predstavništva 
u Ligi Naroda.(22) Iznenadjuje činjenica, da ni predstavnici HRSS, a 
čini se, ni ostalih hrvatskih stranaka, nisu znali, daje u Zagrebu boravio od 
ožujka do svibnja 1919. posebni američki agent, poručnik LeRoy King, koji 
je imao dužnost obavijestiti američku delegaciju u Parizu o političkoj 
situaciji u Zagrebu i Hrvatskoj. On je bio najprikladnija osoba, da 
hrvatski memorandum dostavi u Pariz Wilsonu i ostalima.(23) Mjesto toga, 
memorandum je bio uručen ondašnjim neprijateljima, Talijanima, i do 
danas se točno ne zna, da li je uopće dospio do Pariza i Mirovne Konfe¬ 
rencije (s. 81.-82.). 


Stjepan Radić se je našao u velikoj dilemi: s jedne strane, či¬ 
njenica medjunarodno priznate nove države SHS, a s druge strane, 
činjenica težnje ogromnog dijela hrvatskog naroda za svojom državom, 
tražile su zauzimanje stanovišta. Stjepan Radić stavio se je na stranu 
svoga naroda. Ali, on je ipak nastojao to svoje stanovište dovesti u sklad 
s postojanjem nove države. Kao što je prije zamišljao ostvarenje hrvatske 
države u podunavskoj konfederaciji na čelu s Habsburgovcima, tako je 
sada počeo zamišljati, da bi se hrvatska država mogla ostvariti u jednoj 
južno-slavenskoj konfederaciji, eventualno s uključenjem Bugarske. To 
je bit njegova prijedloga u Narodnom Vijeću na 23. studenoga 1918., još 
prije stvaranja Kraljevine SHS. Ali bilo je časova, kad je bio potpuno 
razočaran u srpskim političarima. Onda se je znao, bar u početku, opet 
vraćati ideji podunavske konfederacije, ili pak zamišljati jednu posve 
samostalnu hrvatsku državu, bez obzira na bilo kakve konfederacije. To je 
smisao Radićevog rada i dinamizma od 1919. do 1928. Radić je bio 
dinamična osoba, vječito u pokretu, pun novih ideja i planova. Cesto 
je u tom razdoblju mijenjao taktiku, i sigurno je, da je više puta 
govorio i davao izjave, koje su politički bile nezgodne i umanjivale 
njegove političke kombinacije, ili samu njegovu politiku i osobu krivo 
prikazivale. Takodjer i neki čini, kao na primjer put u Moskvu 1924., 
sigurno su više odnemogli nego pripomogli hrvatskoj narodnoj borbi. 

U ovom razdoblju bilo je na poprištu borbe pet, odnosno šest 
hrvatskih stranaka: 1) Hrvatska Republikanska Seljačka Stranka, 2) 
Jugoslavenska Muslimanska Organizacija, 3) Hrvatska Zajednica, 4) 
Hrvatska Stranka Prava, 5) Hrvatska Pučka Stranka i 6) Hrvatska 
Težačka Stranka. Na izborima 1920. HRSS nije kandidirala u Dalmaciji 
i Bosni, tako da je tamo hrvatsko katoličko pučanstvo glasalo za Pučku 
ili Težačku stranku, koja je radi toga bila i stvorena. Kasnije se je 
Težačka Stranka pretopila u HRSS. Od izbora 1923. HRSS kandidira 
na cijelom hrvatskom području i odnosi ogromnu većinu glasova 
katoličkih Hrvata. Hrvatska Zajednica živi pod tim imenom do 1925. 
Poslije toga i zajedno s disidentima HSS stvara Hrvatsku Seljačku 
Federalističku Stranku. 

Posebni položaj muslimanskih Hrvata bilo je razlogom, da se je 
njihova stranka nazvala jugoslavenskom. Muslimani su bili zastupani prije 
izbora za ustavotvornu skupštinu od 1920. jedino u prvoj vladi kraljevine 
SHS, Protićevoj, od 20. prosinca 1918. do 16. kolovoza 1919. 
Vjerovatno je njihova kolaboracija u Pašićevoj vladi i glasovanje za 
Vidovdanski ustav bila taktička miskalkulacija, ali i taj se potez 
može razumjeti, ako se uzme u obzir njihov ekonomski i politički 
položaj u slučaju cijepanja Bosne i Hercegovine. Oni su sudjelovali u 
Pašićevoj vladi od 26. ožujka 1921. do 3. veljače 1922. Poslije toga 

dolazi do rascjepa u njihovim redovima: Maglajićeva skupina nastavlja 
suradnju u vladi do 16. prosinca 1922., a Spahina odlazi u opoziciju. Na 
izborima 1923. Spahina skupina suradjuje s Radićem i hametom tuče 
Maglajićevu. Spaho nastavlja suradnju s HRSS i poslije izbora. On ulazi 
u kratkotrajnu Davidovićevu vladu (srpanj-studeni, 1924.), koju podupire 
i zapravo omogućuje HRSS. Kasnije, Spaho je u opoziciji za cijelo 
vrijeme sudjelovanja HRSS u vladi (18. srpnja 1925. do 1. veljače 1927.). 
On ulazi u prvu Vukićevićevu vladu, sastavljenu 17. travnja 1927., kao 
ministar trgovine i industrije i kao takav ostaje u svim daljnjim vladama 
do proglašenja diktature 6. siječnja 1929. Nema ga u diktatorskim 
vladama. 

Čini mi se, da niti Hrvati katoličke vjere kao cjelina niti Stjepan 
Radić, odnosno HRSS kao njihovi predstavnici, nisu imali dovoljno 
razumijevanja za svoje sunarodnjake muslimanske vjere i nisu shvatili 
težinu njihovog položaja. Da li je bilo moguće kod sporazuma s Pašićem 
1925. konzultirati Spahu i tražiti, da i on udje u vladu zajedno s HSS? 
Da lije bilo moguće, da se Radić kod svakog važnijeg poteza savjetuje sa 
Spahom? U svakom slučaju, ne bih prihvatio Mačekovu karakteristiku 
Spahine politike za ovo razdoblje, jer je ne Podupiru činjenice. Maček, 
naime, kaže, daje JMO "provodila oportunističku politiku i sudjelovala 
u skoro svim medjuratnim vladama" (s. 94.). 

Potrebno je reći nekoliko riječi i o ostalim strankama katoličkih 
Hrvata. Hrvatska Zajednica kao i Hrvatska Stranka Prava bile su 
ograničene na nekoliko gradova i više ili manje nalazile su načina za 
suradnju s HRSS. Njihovi predstavnici, dr. Ante Trumbić i dr. Ante 
Pavelić, kasniji poglavnik, ušli su u redove HSS poslije razbojstva u 
beogradskoj Narodnoj skupštini. Te stranke nisu predstavljale nikakvu 
potencijalnu opasnost za HSS, jer nisu uopće djelovale na selu. 
Naprotiv, Hrvatska Pučka Stranka, stranka katoličkog pokreta, otimala 
se je zajedno s HSS-om za glasove seljaka. Razumije se, da je to onda 
više puta proizvelo pravu kulturnu borbu na hrvatskome selu, koja je 
sigurno bila štetna vjeri i pravim narodnim interesima. U nekim selima 
to je proizvelo pravi rascjep izmedju svećenika i vjernika i kasnije 
uvelike koristilo komunističkoj propagandi. S druge strane, sigurno bi 
bili izostali Radićevi govori i izjave s protusvećeničkom, upravo 
protukatoličkom notom. Pučka Stranka po svojoj politici bila je bliža ideji 
jugoslavenske države od ostalih triju stranaka katoličkih Hrvata. Njezin 
predstavnik ušao je u Koroščevu vladu, sastavljenu poslije atentata u 
skupštini, dok su predstavnici Federalisiičke Stranke i Stranka Prava ušli 

u HSS. Pučka Stranka, izuzevši JMO, jedina se je u tom času oglušila 
složnoj hrvatskoj fronti. 

I. 

Maček je dobro prikazao, kako sam već rekao, situaciju pred 
izbore 1920. Isto se može reći i za same izbore. Ispustio je spomenuti, 
u kojem je kotaru kandidiran. Isto je propušteno i kod izbora 1923. i 
1925. Kod izbora 1927. spominje, da je kandidiran u svom starom 
izbornom kotaru Bjelovaru (s. 108.), te bi se, prema tome, dalo zaključiti, 
da je i kod prijašnjih triju izbora bio kandidiran u istom kotaru.(24) 
Radićeva politika izmedju izbora 1920. i 1923. potpuno je prešućena. A 
ipak je nešto trebalo reći o Radićevoj suradnji s ondašnjom hrvatskom 
emigracijom, donošenju novog programa HRSS u lipnju 1921., 
organizaciji Hrvatskog Bloka i Hrvatskog Narodnog Zastupstva, u kojima 
su sudjelovali, uz HRSS, Hrvatska Stranka Prava i Hrvatska Zajednica. 

Takodjer će trebati razjasniti Radićevu poruku Pribićeviću iz 
siječnja 1920., kojom on poručuje, da je spreman suradjivati u Pri¬ 
vremenom Narodnom Predstavništvu, ako ono bude izabrano na iz¬ 
borima. Takvo izabrano predstavništvo trebalo bi onda pripremiti 
izbore za Ustavotvornu Skupštinu.(25) Maček je tada zajedno s Ra¬ 
dićem bio u zatvoru, i vjerovatno će nešto o tome znati. 

Dvije poslijeratne godine Maček se je potpuno posvetio politici i 
živio od novca, dobivenog za prodanu odvjetničku kancelariju u Sv. 
Ivanu Zelini. Živio je u zajedničkom kućanstvu s roditeljima. Poslije duge 
bolesti umrla mu je majka, 5. veljače 1922. U te dvije poslijeratne 
godine Maček je bio u zatvoru od travnja 1919. do početka ožujka 1920. 
Za vrijeme Mačekovog tamnovanja početkom 1920. sastali su se članovi 
izvršnog odbora stranke, koji su bili na slobodi, u Stupniku blizu 
Zagreba, i izabrali Mačeka i Predavca za podpredsjednike stranke, na 
mjesto Tome Jalžabetića i Benjamina Superine. Maček kaže, da su on i 
Predavec bili izabrani na to mjesto, jer su bili "mladji, aktivniji i, 
nadasve, politički nepomirljivi" (s. 87.). 

n. 

Poslije izbora 1923. HRSS je postala predstavnicom katoličkog 
dijela hrvatskog naroda, jer je dobila većinu glasova katoličkih Hrvata 
u svim hrvatskim pokrajinama. Neposredno iza izbora, Spaho, Korošec i 
Blaško Rajić, predstavnik Bačkih Hrvata, počinju usku suradnju s 
HRSS. Suradnja Davidovićeve Demokratske Stranke nije se mogla 

postići vjerovatno radi Pribićevićevog stava. Da se je Davidović tada 
odlučio za suradnju s hrvatsko-slovenskim frontom, sigurno bi se svi 
kasniji dogadjaji bili drugčije odigrali. Do takve suradnje došlo je 
istom godinu dana kasnije pod mnogo nepovoljnijim okolnostima. 
Davidović ipak nije mogao sačuvati Pribićevića na svojoj strani. On 
se je odcijepio od njega u ožujku 1924. Tada se je Stjepan Radić već 
vratio iz Londona u Beč i bio pozvan u Moskvu. Ali, kolikogod je 
Davidović griješio svojim krzmanjem, toliko je, čini se, i Stjepan Radić 
baš u ovom periodu svojim putem u Moskvu napravio strahovitu 
pogrešku i doveo sebe i svoju stranku u ćor-sokak, koji je vodio u 
privremenu kapitulaciju pred radikalima i kraljem. Drugi rezultat je 
bio, da je kapitulacija pred radikalima imala za posljedicu prekid 
suradnje izmedju HRSS, Spahe, Korošca i Davidovića. Upravo su ove 
dvije godine, 1923.-1925., ključ za kasniju suradnju Korošca i Spahe s 
Beogradom, i, čini se, jedna teška hipoteka na Mačekovoj politici, 
1935.-1939., kad su se opet Spaho i Korošec odlučili na suradnju s 
princom Pavlom. Maček prešućuje mnoge stvari, te imam dojam, da i on. 
nije odobravao sve -poteze Stjepana Radića u ovom razdoblju. Ali 
pogledajmo situaciju malo pobliže. 

Nije točno, da je Pašić poslije izbora 1923. prisilio Koroščevu i 
Spahinu stranku, da idu u opoziciju (s. 95.), jer to predpostavlja, da su 
one bile u vladi prije izbora. A činjenica je, daje Spahina JMO istupila 
iz vlade već cijelu godinu dana prije izbora 1923. i da je kod izbora 
suradjivala s HRSS. S druge strane, Korošec, odnosno njegova SLS, 
istupili su iz Pašićeve vlade kratko vrijeme poslije njezina formiranja. 
Vlada je bila formirana 1. siječnja 1921., a SLS ju je napustila već 26. 
ožujka 1921. Slovenske resore u toj vladi odmah je preuzela Puceljeva 
Slovenska Kmetijska Stranka, koja je i glasovala za Vidovdanski ustav 
na račun materijalnih koncesija sa strane Pašića. Korošec je inače 
suradjivao u svim vladama, osim Davidovićeve, prije izbora za 
ustavotvornu skupštinu, studenog 1920. Izuzevši kratkotrajnu 
Davidovićevu vladu iz godine 1924., SLS se trajno nalazi u opoziciji od 
26. ožujka 1921. do 1. veljače 1927., kad je HSS istupila iz Uzunovićeve 
vlade i njene resore djelomično preuzela SLS. U tu vladu Korošec nije 
ušao osobno. Taje vlada poslije šest tjedana pala, i u prvoj Vukićevićevoj 
vladi od 17. travnja 1927. opet nema SLS. Njezin predstavnik Gosar ulazi u 
Vukićevićevu vladu na 21. rujna 1927. Korošec osobno ulazi u 
rekonstruiranu Vukićevićevu vladu na 23. veljače 1928. Od tada počinje 
njegova kolaboracija s kraljem Aleksandrom. Stoga mi se čini, da se 
Koroščevu politiku do 1928. ne bi moglo nazvati oportunističkom. Ali, 
vratimo se u 1923. 

Vjerojatno, da bi omeo suradnju HRSS s opozicijom, posebice 
Spahom i Korošcem, Pašić daje inicijativu za pregovore. To je politika. 


koja je dovela do tkzv. Markovog Protokola, potpisanog 13. travnja 1923. 
Maček je osobno sudjelovao kod pregovora. Pašićeva inici jativa došla je 
preko pokrajinskog namjesnika dra Ernesta Cimića. Nato su Maček i 
Krnjević otputovali u Beograd i razgovarali s Pašićem. Glavni njihov 
zahtjev je bio, da se teritorijalne odredbe Vidovdanskog ustava ne 
primijene na Hrvatsku, Slavoniju i Dalmaciju. Pašić je bio spreman to 
prihvatiti, ako HRSS obeća, da ne će doći u parlamenat i tako 
onemogućiti njegovu vladu. Istoga dana, 12. travnja 1923., kada su se 
Maček i Krnjević povratili iz Beograda, stigla je u Zagreb radikalska 
delegacija, sastavljena od Marka Djuričića, Marka Trifkovića i Voje 
Janjića. Radikali su odmah otpočeli pregovore s HRSS, JMO (tri 
predstavnika), SLS (četiri predstavnika) i Blaškom Rajićem. Pregovori su 
završeni 13. travnja i potpisan je protokol u četiri primjerka, po jednog za 
svaku stranku. (Rajić nije dobio primjerka protokola.) U obavijesti, 
koja je tim povodom dana za javnost, izričito stoji, da je izvršenje 
točaka stipuliranih u protokolu "preduvjet sporazuma".(26) Maček ne 
spominje, da su kod pregovora sudjelovale SLS i JMO, te Rajić na strani 
HRSS, nego priča, kao da su pregovori bili vodieni samo izmediu 
radikala i HRSS. 

Radić je iskreno pristupio pregovorima, dočim ih je Pašić, čini se, od 
početka smatrao samo zgodnim manevrom. On nikada nije mislio iskreno 
ispuniti protokol. Njemu je bilo glavno, da se HRSS ne pojavi u 
Narodnoj skupštini i tako ostavi Radikalnu Stranku u manjini. Odbivši, 
da iskreno prihvati politiku sporazuma, Pašić je proigrao jednu veliku 
priliku, da postane graditeljem Kraljevine SHS, a ne samo Srbije. 

Kad je postalo očito, da Pašić odbija ideju sporazuma, Radić je u 
svojim izjavama postao nepomirljivijim i konačno se odlučio na odlazak 
u inozenmvo. Nastojao je zainteresirati zapadne velike sile, posebice 
Englesku, za hrvatsku situaciju i tako postaviti hrvatsko pitanje pred 
svjetske čimbenike, učiniti ga medjunarodnim. U Engleskoj su mu 
savjetovali suradnju s Beogradom. Radić se vraća u Beč na Badnjak 

1923, (27) a ne početkom 1924., kako piše Maček (s. 97.). Koncem veljače 

1924. Maček i Krnjević odlaze ilegalno u Beč, Radiću u posjete. Radić ih 
je obavijestio, da je njegova misija u Londonu doživjela neuspjeh i 
uputio ih, da uspostave vezu s parlamentarnom opozicijom u Beogradu i 
opet pokušaju sporazumom rješavati hrvatsko pitanje (s. 97.). 
Promatrajući dogadjaje iz današnje perspektive, čini se, da bi bio najbolji 
potez, koji je Radić mogao napraviti poslije Pašićevog odbijanja 
"Markovog protokola", odlazak HRSS u beogradsku Narodnu skupštinu, t. 
j. ono čega se je Pašić najviše bojao. Ali, razumljiv je i shvatljiv i gornji 
Radićev potez odlaska u London, da upozna gledišta svjetskih čimbenika 
prije takvog koraka. 

Općenito se nije znalo, daje inicijativa za suradnju s Davidovi-ćem 
i odlazak HRSS u beogradsku Narodnu skupštinu potekla od Radića. 
Smatralo se je, da je inicijativa došla od Davidovićeve stranke. Prema 
Mačekovu pričanju, Davidović je odmah prihvatio ponudu HRSS, koju 
mu je, po Mačekovim uputama, donio Predavec, i obećao suradnju 
Demokratske Stranke na reviziji Vidovdanskog ustava (s. 98.). Ali, ni 
Pašić se nije dao tako lako otjerati s vlasti. 

U ožujku 1924. svi zastupnici HRSS, osim Stjepana Radića i ing. Kolutića, 
koji su u inozemstvu, predaju svoje punomoći Narodnoj skupštini i traže 
verifikaciju svojih mandata. Prema Horvatu, punomoći su bile predane 
od 7. do 20. ožujka, i na 12. ožujka verificirano je prvih 20 mandata.(28) 
Za verifikaciju ostalih mandata razvila se je borba, jer bi njihovo 
verificiranje značilo Pašićev silazak s vlasti, budući da bi ostao u manjini u 
Narodnoj skupštini. Maček je na 23. ožujka 1924. došao u Beograd na čelu 
delegacije HRSS, ali oni nisu mogli sudjelovati u debati Narodne skupštine, 
jer im mandati još nisu bili verificirani (s. 98.-99.). 

Pašić daje ostavku vlade na 24. ožujka i pokušava pregrupiranjem 
stranaka i novim izborima spasiti svoju vlast. Svetozar Pribićević s 14 drugova 
napušta Demokratsku Stranku, osniva Samostalnu Demokratsku Stranku i 
pridružuje se Pašiću. Vlada Pašić-Pribićević već je sastavljena 27. ožujka. 
Nova vlada raspolaže s većinom od jednog glasa u verifikacionom odboru i 
može u beskraj odugovlačiti verificiranje mandata HRSS. Vladin, odnosno 
Pašićev, plan je bio: od-glasati proračun i raspisati nove izbore. Proračun je 
bio odglasan, ali kralj ne prihvaća nove izbore te vlada podnosi ostavku 12. 
travnja. Kriza se odugovlači i konačno je opet na 25. svibnja uspostavljena 
nepromijenjena Pašić-Pribićevićeva vlada. Ali Pašića čeka drugo iznenadjenje. 
Radikal Nastas Petrović, član verifikacionog odbora, glasuje s 
opozicijom,(29) i konačno na 27. svibnja verificirani su mandati HRSS. Da bi 
spriječio pad vlade, Pašić podnosi kralju na potpis ukaz, kojim se rad 
Narodne skupštine odgadja do slijedećeg redovnog saziva, t.j. do 20. 
listopada 1924. Kralj je ukaz potpisao. 

Dok se je odvijala kriza vlade poslije 12. travnja. Radić, vidjevši da 
Davidović ne će moći sastaviti novu vladu, odlučuje se na put u Moskvu.(30) 
Budući da je nova Pašićeva vlada formirana 25. svibnja. Radić je, izgleda, 
otputovao u Moskvu koncem toga mjeseca. Dao je načelan pristanak za 
pristup Seljačkoj Internacionali, sa sjedištem u Moskvi, na 24. lipnja 1924. U 
Rusiji se je Radić zadržao oko dva mjeseca.3(l) te se je ili koncem srpnja ili 
početkom kolovoza 1924. opet vratio u Beč. 

U medjuvremenu Pašićeva je vlada bila zamijenjena Davidoviće-vom. 
Naime, poslije raspusta Narodne skupštine, na 27. svibnja, u Beogradu se je 
formirao opozicioni blok, sastavljen od Davidovićevih demokrata, SLS i JMO. 
Blok je već na 29. svibnja izdao proglas, u kojem se raspust Narodne 
skupštine naziva "državnim udarom" i traži se izvanredni njezin saziv 


(32) Pašić uvidja, da ovakav provizorij ne može dalje potrajati, i na 17. srpnja 
1924. ponovno predlaže kralju raspis novih izbora. Aleksandar odbija 
prijedlog, i time izaziva novu ostavku vlade. Iz te krize konačno se je rodila 
Davidovićeva vlada, na 27. srpnja 1924. Maček je bio pozvan od Davidovića u 
Beograd na savjetovanje neposredno prije sastava vlade. Kad je Maček stigao 
u Beograd, već je vlada bila sastavljena. Davidović je tražio od Mačeka, da 
HRSS podupire njegovu vladu u parlamentu. Maček je to obećao uz dva 
uvjeta: 1) da se obustavi teritorijalna podjela Hrvatske, koju su radikali 
već započeli i 2) da se prestane s progonstvom HRSS. Davidović je 
prihvatio uvjete, i Nastas Petrović, ministar unutrašnjih poslova, održao je 
riječ, kaže Maček. Vršiocem dužnosti pokrajinskog namjesnika u Zagrebu bio je 
imenovan Gavro Gojković i pokrajinska uprava obnovljena. Kralj je tražio od 
Davidovića, kako je Davidović rekao Mačeku, da i Hrvati udju u vladu. 
Maček je pristao na tu Davidovićevu ponudu i označio četvoricu narodnih 
zastupnika HRSS, uključivši i sebe, koji bi trebali postati ministrima. 
Medjutim, tada je kralj promijenio mišljenje i od ulaska HRSS u vladu 
nije bilo ništa (s. 99.-100.). Činjenica, da je HRSS bila spremna ući u 
Davidovićevu vladu nije do sada bila poznata. Šteta, što Maček nije spomenuo 
imena ostale trojice predloženih ministara. 

Možda je činjenica sastava Davidovićeve vlade bila uzrokom, da je 
Radić napustio Rusiju i povratio se u Beč.(33) Čim je Radić stigao u Beč, 
Maček ga je otišao posjetiti, ovaj put s legalnom putnicom. Maček 
zanimljivo priča o Radićevom povratku 01 Zagreb bez putnice, ali s 
normalnom željezničkom vezom preko Maribora (s. 101.). Drljević navodi, 
da seje Radić vratio u Zagreb 11. kolovoza 1924. (34) 

Poslije povratka iz emigracije Radić je vrlo aktivan. Često sazivlje 
skupštine, na kojima je glavnim govornikom. Poslije skupštine u Vrpolju, 
13. listopada 1924., kralj traži od Petrovića, da zatvori Radića (s. 102.). 
Kad Petrović to odbija, kralj traži od Davidovića ostavku vlade pod izlikom, 
da on, kralj, želi sastav jedne koncentracione vlade, koja će nastaviti politiku 
sporazuma s Hrvatima. Ostavka je vlade uslijedila na 16. listopada 1924. Za 
vrijeme vladine krize sastaje se Narodna skupština na novo zasjedanje 20. 
listopada 1924. Prema prijašnjem dogovoru Davidovića s ostalim 
strankama, koje su ga podupirale, radikali su trebali biti isključeni iz 
predsjedništva skupštine. Predsjednikom skupštine trebao je postati Maček, 
prvim pođpredsjednikom jedan demokrata, a drugim jedan pristaša SLS. U 
novoj situaciji Davidović je predložio za predsjednika Ljubu Jovanovića, 
kao kraljevog čovjeka, za prvog podpredsjednika Mačeka, a za drugog 
Msgr. Hohnjeca. Tako je i bilo. Iako je bio običaj, da kralj primi u posebnu 
audijenciju novoizabrano skupštinsko predsjedništvo, ovaj se put to 
izostavilo. Tek, kad su Maček i Hohnjec napustili Beograd, bio je 
Jovanović primljen u audijenciju (s. 102.). Bilo bi normalno očekivati, da 

će Maček, kao predstavnik HRSS, biti pozvan od kralja na savjetovanje u 
vezi s vladinom krizom. Ali i to je izostalo. 

Na 23. listopada 1924. HRSS posebnim proglasom traži sastav 
koncentracione vlade za provedbu izbora. Kralj, mjesto toga, imenuje na 
6. studenoga 1924. Pašić-Pribićevićevu vladu, koja će upotrebiti do tada 
nezapamćeni izborni teror u hrvatskim krajevima. Na prijedlog ministra 
unutrašnjih poslova Bože Ž. Maksimovića vlada je 23. prosinca 1924. 
zaključila provesti Obznanu nad HRSS. Kad ju je kralj potvrdio 1. 
siječnja 1925., ona je dobila zakonsku snagu. Već sutradan bili su uhićeni 
Maček, Predavec, braća Košutići i Krnjević. Radić je otkriven nekoliko 
dana kasnije i uhićen. Usprkos terora, HRSS je zajedno s Hrvatskom 
Zajednicom — obje su zajednički nastupile na izborima — uspjela 
poboljšati svoje pozicije. Vodstvo HRSS ostalo je u zatvoru do 18. srpnja 
1925., to jest do dana sastava koalicione vlade izmedju radikala i HSS. 
Ono je, osim Stjepana Radića, bilo potpuno isključeno iz političkog života 
za vrijeme boravka u zatvoru. Njima kasnije nisu bili verificirani mandati, 
tako da nisu ni sudjelovali u radu Narodne skupštine 1925.-1927. 

Prije Radićeve smrti Maček je bio najaktivniji, kako se iz prije 
raspravljenog vidi, od 1923. do 1925. Za vrijeme Radićevog boravka u 
inozemstvu on je stvarni vodja stranke. Šteta, što Maček ništa pobliže ne 
govori o Radićevom boravku u Rusiji, koji je po svojim posljedicama 
veoma važan. Da nije bilo toga boravka, kralj i Pašić nikada ne bi 
mogli protegnuti Obznanu nad HRSS i vjerovatno bi bila isključena 
onakva kapitulacija HRSS, kakva je uslijedila kasnije.(34a) Maček 
takodjer ne spominje najužu izbornu suradnju izmedju HRSS i Hrvatske 
Zajednice godine 1925. 

Poslije izbora 1925. Pavle Radić postaje strankinim govornikom On 
u ime stranke priznaje kralja i ustav. Stranka mijenja ime. Maček kaže, 
da je inicijativa za pregovore došla sa strane Pašića i da je Radić bio 
kontaktiran od suca istražitelja. Taj je dodir uspostavljen već nekoliko 
dana iza izbora od 8. veljače 1925. Pregovori su trajali preko pola godine, 
te konačno završili sporazumom s radikalima.(34b) Zajednička vlada 
sastavljena je 18., a ne 25. srpnja 1925., kako spominje Maček. Smisao 
sporazuma je bio, da je HSS potpuno povukla svoje političke zahtjeve i 
istakla gospodarske i socijalne. Na političkom polju HSS je potpuno 
prihvatila tadašnje političko stanje, protiv kojeg se je do tada borila. 
HSS nije ostala u vladi samo do polovine 1926. (s. 106.). HSS je 
samo na kratko vrijeme istupila iz vlade na 15. travnja 1926. Njezini 
ministri Nikić i Šuperina nisu se htjeli pokoriti odluci stranke, nego su i 
nadalje ostali u vladi. HSS je službeno opet ušla u vladu 29. travnja, 
tako daje bila van vlade tek četrnaest dana. Izuzevši te epizode, HSS 
sudjeluje u svim vladama od 18. srpnja 1925. do 1. veljače 1927. Maček 
cijelo ovo razdoblje prikazuje na jednoj stranici, i to s bitnom pogreškom. 


Ta je šutnja razumljiva, jer on u tom razdoblju nije bio politički aktivan. 
Riječ je vodila skupina, koja je bila više sporazumaški raspoložena nego 
Maček, Predavec i Krnjević. 

Maček spominje i činjenice iz svog osobnog života. Po drugi put se 
je oženio 10. ožujka 1924. s djevojkom Marijom, koja je bila 
prodavačica u Radićevoj knjižari i 22 godine mladja od njega (s. 98.). 
Propušteno je spomenuti njezino prezime. Kćerka im se je rodila 13. 
siječnja 1925., dok je Maček bio u zatvoru. Bila mu je donesena u zatvor tri 
tjedna kasnije, daje vidi (s. 104.). Sin Andrej, nazvan po pradjedu, rodio 
se je 24. listopada 1926. (s. 106.). Izgleda, da se je Maček u ovom 
razdoblju više bavio odvjetničkim poslovima i posvetio obiteljskom 
životu. 

III. 

Sporazumom HSS s radikalima bila je prihvaćena već provedena 
podjela hrvatskog teritorija na oblasti. Prvi i jedini oblasni izbori bili 
su održani 27. siječnja 1927. Nije točno, daje HSS bila van vlade za 
vrijeme tih izbora (s. 107.), nego se je HSS neposredno poslije izbora 
povukla iz vlade baš radi izbornih zloupotreba. Naime, državni aparat 
bio je upotrebljen protiv HSS, iako je ona bila sudionik vlade. Maček 
je bio kandidiran i izabran u zagrebačkoj oblasti, te kasnije postao 
predsjednikom zagrebačke oblasne skupštine. Poslije je na izborima 11. 
rujna 1927. bio izabran u kotaru Bjelovar za narodnog zastupnika u 
Narodnoj skupštini u Beogradu. Zahvalio se je tada na predsjedništvu 
oblasne skupštine i njenom mandatu, jer narodni zastupnik u Narodnoj 
skupštini nije istovremeno mogao biti zastupnikom i u oblasnoj 
skupštini. 

Nekoliko dana poslije izbora, na 18. rujna 1927., Mačeku je umrla njegova 
žena Marija, ostavivši ga s dvoje nejake djece i starim ocem. Maček se je 
tada htio potpuno povući iz politike i posvetiti se odgoju svoje djece. 
Vjerovatno je takvom planu pogodovao i politički razvoj 1925.-1927., koji 
je morao na Mačeka napraviti nelagodan utisak. Pod utjecajem Stjepana 
Radića napustio je tu ideju. Odgoj djece preuzela je mladja sestra njihove 
majke, Josipa, koja je tada imala tek 19 godina (s. 108.). Josipu je 
Maček u siječnju 1935. oženio (s. 156.) i s njom i danas živi u 
Washingtonu. Za vrijeme Mačekovog poslijeratnog boravka u Washingtonu 
umrla je u domovini njegova prva žena, te se je Maček vjenčao s Josipom 
prema obredu i propisima Katoličke Crkve. 

IV. 

Poslije rujanskih izbora 1927. došlo je do pomirenja Pribićevića s 
Radićem i stvaranja Seljačko-Demokratske Koalicije. Maček ne priča ništa 

pobliže, kako je do tog preokreta došlo. Drljević kaže, da je inicijativa 
došla s Radićeve strane. Za vrijeme putovanja na predizbornu skupštinu u 
Ilok godine 1927., Radić je razgovarao s Drljevićem o teškom 
Pribićevićevom položaju. Tom je zgodom Radić ovlastio Drljevića, da radi 
na tome, da se Pribićević pridobije za suradnju.(35) 

U to vrijeme, poslije izbora 1927., "vode se u Zagrebu tajni razgovori o 
osnivanju buduće hrvatske državne emisione banke, koja će početi djelovati 
na dan odcijepljenja od Srbije".(36) O tome kod Mačeka nema spomena. 

O krvoproliću u Narodnoj skupštini Maček ukratko priča osobni 
doživljaj. Mišljenja je, daje ubijstvo bez sumnje bilo planirano, i sklon je 
vjerovati, da je Ninko Perić bio u to upućen (s. 111.). Krvoproliće u 
skupštini nesumnjivo je prekretnica u novijoj hrvatskoj povijesti i zaslužilo 
bi biti predmetom ozbiljne studije i svestranog istraživanja. HSS je dužna 
potaknuti, omogućiti i pripomoći takav podhvat. Ovdje ću spomenuti samo 
dva momenta. Stjepan Radić u izjavi sucu istražitelju izravno je optužio 
kralja Aleksandra za sudioništvo u krvoproliću.(37) Maček prihvaća kao 
istinitu liječničku diagnozu, da je Radić imao šećernu bolest i da je to 
prouzrokovalo smrt (s. 116.). Radićeva udova, naprotiv, niječe, da bi 
njezin muž bio bolestan od šećerne bolesti. Ona navodi, daje Radić na putu 
za Sombor, gdje je bila održana njegova posljednja javna skupština 17. 
lipnja, ozlijedio mali prst, koji je u roku od jednog dana zacijelio. Ona 
izrazuje sumnju, da je liječnik dr. Hadžić trovao Radića, dok je ovaj 
neposredno poslije atentata bio na liječenju u Beogradu.(38) 

Na sam dan atentata, uveče 20. lipnja, Maček je posjetio ranjenog 
Radića. On navodi, da mu je Radić tada rekao, da poslije onog, što se 
dogodilo, malo ili ništa zajedničkog možemo imati sa Srbima. Možda 
vanjski poslovi i zajednička obrana, a možda niti toliko. To će zavisiti od 
situacije. Preporučio je Mačeku, da se služi samo mirnim metodama borbe 
(s. 113.). Iz ovog bi se razgovora dalo naslutiti, daje Radić neposredno 
poslije atentata želio Mačeka vidjeti svojim nasljednikom. 

Kad su se sastali narodni zastupnici SDK na vijećanje u Hrvatsku 
Sabornicu 1. kolovoza 1928., podpredsjednik Predavec predložio je 
zastupnicima HSS Mačeka kao v. d. predsjednika stranke za vrijeme Radićeve 
bolesti. To je bilo prihvaćeno jednoglasno bez debate (s. 114.). Dan prije 
Radićevog pogreba, na svečanoj komemoraciji u Sabornici, govorio je Maček 
u ime stranke. Govorio je, takodjer u ime stranke, i na samom pogrebu, 12 
kolovoza. Sutradan, 13. kolovoza, na prijedlog Predavca, Maček je jednoglasno 
bio izabran predsjednikom stranke sa strane njenih narodnih zastupnika (s. 
119.). Neki tvrde, da Mačekov izbor nije bio pravovaljan. Naime, prema 
statutima stranke predsjednika bira glavni odbor stranke, koji je mnogo 
šire tijelo nego strankino narodno zastupstvo. Ali, nema sumnje, da je 
tada bio sazvan glavni odbor HSS, da bi i on Mačeka bio izabrao predsjednikom 
stranke. 


Prema onom, što Maček priča, izgleda, da je on vrlo malo razgovarao s 
Radićem u vremenu izmedju atentata i njegove smrti, 20. lipnja do 8. 
kolovoza. Kad je ing. Košutić, čitajući Radiću rezoluciju SDK od 1. kolovoza 
1928., pročitao, daje 20. lipnja prestao postojati Vidovdanski ustav. Radić je 
to popratio s riječima: "I još je mnogo drugog prestalo".(38a) Dr. Ivan 
Krajač, narodni zastupnik i ministar trgovine i industrije za vrijeme 
učestvovanja HSS u beogradskim vladama, posjetio je Stjepana Radića u 
njegovoj vili u Hercegovačkoj ulici u Zagrebu koja dva tjedna pred njegovu 
smrt. Tada je izgledalo, da je Radić na putu potpunog ozdravljenja. Prema 
Krajaču ovako je govorio Stjepan Radić: 

Čim potpuno ozdravim, moramo poduzeti neke reforme u našem 
dosadašnjem shvaćanju i radu. I to mi (t.j. hrvatska seljačka stranka i 
hrvatski pokret) moramo na prvom mjestu napustiti naš dosadanji 
pacifizam, jer to ne vodi do uspjeha, pogotovo gdje protivnik nastupa s 
drugim sredstvima. Mi se moramo boriti jednakim sredstvima, kojima se 
proti nama nastupa, jer samo tako se može borba proti nama paralizirati. 
Samo borba s jednakim sredstvima vodi do uspjeha, ne pasivnost, koju 
tumače kao našu slabost i nesposobnost, radi čega primamo samo udarce. 

Druga temeljna točka našega programa, koja moramo reformirati jest: 
slavenstvo i naš odnos prema njemu. Mi smo od slavenstva i u ime 
slavenstva kao Hrvati doživjeli ono i onako, što i kako tokom cijele svoje 
historije nismo jošte bili doživjeli. Doslovne zaključne riječi pokojnikove u 
pogledu toga bile su: "Slavenstvo je nama s onima, s kojima mi kao Hrvati 
možemo da živimo i s kojima možemo svoj historijski život kao Hrvati 
nastaviti i razviti.” 

Kao treću reformu naveo je: Mi se moramo u našoj borbi osloniti od 
sada na sve naše staleže, a ne samo na jedan — seljački — kao do 
sada. To je potrebno, da našu narodnu borbu pojačamo i fundiramo na cijelom 
narodu, a ne na jednom staležu, pa ma kako bio brojan. Osim toga potrebna 
nam je za borbu poštena narodna inteligencija. U motivaciji primio sam 
utisak, kao da je bio nezadovoljan s držanjem nekih zastupnika seljaka 
iza atentata u skupštini, kao i s tadanjim načinom reakcije seljaka na 
dogadjaje, kako se spontano bila izrazila. 

Jošte je govorio o tadanjoj aktualnoj političkoj situaciji i konkretnim 
planovima, pa je zaključio doslovce: "U Beogradu nemamo uopće više što da 
tražimo." 

Kada je govorio o potrebi rada za Hrvatsku po narodnim zastupnicima u 
inozemstvu i pritom zašao u vatren način govora, ja sam ga upozorio, neka ne 
govori tako glasno, jer sam u sobi vidio osobe od dvorbe i časnu sestru 

bolnička pomoćnicu; odgovorio je, ne snizujući glas: neka čuje i neka zna 
tko hoće, jedanput se mora sve reći i zaključiti menije sve svejedno.(38b) 

Posljednji politički razgovor imao je Stjepan Radić sa svojim tajnikom 
i zetom ing. Augustom Košutićem ranog popodneva 8. kolovoza, dakle 
nekoliko sati prije svoje smrti.(38c) 

Maček u knjizi ništa ne govori o Aleksandrovim planovima amputacije 
hrvatsko-slovenskih teritorija. I to pitanje zaslužuje detaljnu obradu. Horvat 
navodi, da se prve glasine i članci o amputaciji pojavljuju već 1923., kad su 
počele suradjivati HRSS, JMO i SLS.(39) 

V. 

Tri osobe dominiraju političkom scenom od 1919. do 1928.: kralj 
Aleksandar, Pašić i Radić. Bez sumnje, kralj Aleksandar bio je središnja 
osoba svih dogadjaja u tom prvom desetljeću nove države. Da je on htio 
Kraljevinu Srba, Hrvata i Slovenaca urediti kao ravnopravnu zajednicu 
na federalističkoj osnovici, do toga bi bilo došlo, iako bi se, 
vjerovatno, takvom planu bila stvorila opozicija u Srbiji. Moj je 
utisak, da ta opozicija ne bi imala nade u uspjeh, jer je kralj 
Aleksandar uživao veliko povjerenje srpskog naroda, srpske vojske i 
ogromnog dijela srpskih političara. Ali, kako svi znaci upućuju, kralj 
Aleksandar ne samo da nije želio jednu ravnopravnu, federalnu državu, 
nego i one ovlasti, koje su mu bile dane centralističkim Vidov-danskim 
ustavom, on je često preskakao. On nije htio biti ustavnim vladarom, koji 
stoji iznad dnevne i stranačke politike, nego je želio, da se svuda čuje 
njegova riječ i zapovijed. Ako ćemo vjerovati Svetozaru Pribićeviću: 
"Od 23 ministarske krize [u razdoblju od 20. XII. 1918. do 6. I. 1929.], 
Skupština je izazvala samo dve, oborivši 1920. prvu vladu Vesnića i 
1926. petu vladu Uzunovića. Sve ostale krize izazvao je kralj ili ljudi iz 
njegove okoline, a prema njegovim uputama".(40) Prema tome, čini se, da 
smijemo zaključiti, da je kralj Aleksandar već od početka težio svu vlast 
prikupiti u svoje ruke, t. j. vladati autokratski. 

Jedini srbijanski državnik, koji je imao dovoljno političkog iskustva i 
ugleda, da može oponirati kralju Aleksandru, bio je Nikola Pašić. Kralj 
Aleksandar je tako i ocijenio Pašića i nije mirovao, dok ga nije zakulisnim 
akcijama maknuo s predsjedništva vlade u travnju 1926. Kralj 
Aleksandar nije htio prihvatiti Pašića kao prvog ministra predsjednika 
Kraljevine SHS, iako su ga složno predlagale sve srbijanske i prečanske 
struje, tako da je prvu vladu SHS sastavio Stojan Protić na 20. XII. 
1918. Doklegod je Pašić bio živ, kralj je morao odgadjati autokratsku 
vladavinu. 


S druge strane, Pašićeve ideje o centralističkom uredjenju države 
odgovarale su kraljevim idejama, i tako je u tom pitanju bio stvoren 
složni srpski front, i od Srbijanaca i od Srba prečana, s jedinim izuzetkom 
Stojana Protića. Protić je uvidjao, da takva politika ne vodi konsolidaciji 
nego razaranju države. A možda je Protić i ocijenio Aleksandra kao 
budućeg autokratu. Pašić je bio jedina prikladna osoba medju Srbijancima, 
koja je mogla novu državu, usprkos Aleksandrovih centralističkih težnji, 
organizirati federalistički. Protić je daleko zaostajao i po svojim 
sposobnostima i po svojem ugledu za Pašićem, i možda je svojim anti- 
centralističkom nastupom samo pojačao srpski centralistički front. On je, 
naime, bio vrlo nepopularan medju ostalim srbijanskim strankama. 
Centralistička ideja, ideja nasilnog jedinstva, bila je, ako ćemo vjerovati 
grofu Sforzi, već davno prije popularna medju srbijanskim političarima. 
Sforza je bio članom talijanskog Poslanstva u Beogradu prije Prvog 
svjetskog rata i kasnije talijanskim Poslanikom kod izbjegle srpske vlade 
na Krfu. U listopadu 1919., kad Je bio podtajnikom u talijanskom 
ministarstvu vanjskih poslova, ovako je ocijenio unutarnju situaciju 
Kraljevine Srba, Hrvata i Slovenaca u razgovoru s britanskim 
poklisarom u Rimu: 

Što ga [Sforzu] u ovom času najviše zabrinjuje — izvješćuje 
engleski poklisar —jest situacija u samoj Jugoslaviji. Srpska se dominacija 
tako okrutno i tiranski nameće ostalim elementima, da su Hrvati skoro 
skloni pokazati stanovitu simpatiju prema Talijanima... Ovi narodi [t. j. 
balkanski narodi] još ne vjeruju u ništa drugo nego silu. Radi njihovih 
vlastitih ciljeva, oni se mogu prikazivati, da su prihvatili načela Lige 
Naroda, ali oni nemaju apsolutno nikakve vjere u idealna rješenja i žive 
još uvijek u kondotijerskom mentalitetu četrnaestog i petnaestog stoljeća... 
On je bio za nekoliko godina na poslanstvu u Beogradu i često je diskutirao 
o jednoj mogućoj budućoj uniji Južnih Slavena sa Srbima, koji su predvidjali 
poteškoće, koje će proizlaziti iz razlika u vjeri i iz različitih stupnjeva 
civilizacije. Oni su predvidjali nasilje kao jedini lijek tome, i danas ta 
načela provode u Crnoj Gori i Hrvatskoj. Jedan od nesretnih rezultata 
evropskog rata je taj, da sada komiti operiraju na 20 milja od Trsta.(41) 

Čini nam se, dakle, da ne griješimo, kad postavljamo tezu, da je 
Kraljevina Srba, Hrvata i Slovenaca u ovom desetljeću, 1918.-1928., 
bila osudjena na propast, zahvaljujući u prvom redu pogledima i politici 
kralja Aleksandra i Nikole Pašića. 

Osim Pašića, jedini političar u državi, koji je svojom snagom 
stajao na putu i centralističkoj idili i autokratskim Aleksandrovim 
težnjama, bio je Stjepan Radić. On je tu snagu imao jedino radi toga, jer 
je hrvatski narod u njemu osjetio prvoborca za svoju slobodu, svoju 
državu i socijalnu pravdu. Kralj Aleksandar i srbijanski političari nisu 
shvatili ni onda, a čini se ne shvaćaju ni danas, ovu konstantu hrvatske 
državotvorne orientacije širokih slojeva hrvatskog naroda. Da Stjepan 

Radić nije na hrvatskom selu nastupio s idejom hrvatske slobode i 
hrvatske države, nikada ne bi bio uspio osvojiti za sebe ogromnu 
većinu glasova katoličkih Hrvata. Svi su oni političari i državnici bili 
kratkovidni, koji su mislili, da će fizičkim zlostavljanjem Radića i 
njegovih suradnika slomiti hrvatski otpor, odnosno riješiti hrvatsko 
pitanje. Ubijstvo Radića i drugova bila je njihova najveća pogreška u 
tom pravcu. 

Hrvati jugoslavenske orientacije prije 1918., iako vodjeni fikcijom 
narodnog jedinstva Hrvata, Srba i Slovenaca, tražili su zajedničku 
južnoslavensku državu jedino radi toga, jer su smatrali, da će ona najbolje 
zaštititi hrvatske nacionalne interese. Oni su smatrali, da buduća 
zajednička država mora biti isto toliko hrvatska, koliko i srpska. Kad su 
osjetili, da ta tobožnja "narodna" država gore postupa s hrvatskim 
narodom, nego bivša tudjinska Austro-Ugarska, onda su se, iako teška 
srca, vraćali natrag ideji hrvatske državnosti. Ali Srbijanci nisu ni to 
shvaćali, iako im je Trumbićev razvoj morao otvoriti oči. Dovoljno je 
pročitati Trumbićeve govore iz 1919.-1920. i usporediti ih s onima iz 
1924.-1925., pa da se uvidi sva tragika idealnih Hrvata-Jugoslavena. 
Šačica oportunista i idealista jugoslavenske orijentacije medju Hrvatima 
mogla je prevariti samo one, koji nisu htjeli vidjeti realnost. 

Ali, ne smetnuvši s uma solidnost srpskog centralističkog fronta i 
ulogu kralja Aleksandra, postavlja se pitanje: nije li Stjepan Radić 
mogao voditi borbu s Beogradom na bolji i uspješniji način? Čini mi se, 
da u biti ništa ne bi bilo promijenjeno, da je Stjepan Radić upotrijebio ne 
znam koju taktiku i ne znam koju politiku. Kralj Aleksandar i srbijanski 
državnici nisu željeli Hrvate imati kao ravnopravne suradnike i gradjane. 
Svoj povlašteni položaj bili su spremni braniti brutalnom silom vojske i 
državnog aparata. Nikakva hrvatska politika na toj činjenici ne bi nešto 
bitno mogla izmijeniti. U srbijanskim rukama bila je sila i vlast, i oni su 
mogli odbiti ili predložiti svaku državnu reformu. 

Da bi stvorio bolje pozicije, Radić je trebao nastojati na svoju 
stranu predobiti, u prvom redu, sve ne-srpske stranke, medju kojima su 
bile najvažnije JMO i SLS. Uz njih, trebalo je nastojati predobiti za 
suradnju Srbe-prečane i Demokratsku Stranku. Da li je bilo moguće 
postići ovakav jedan blok? Poslije izbora 1923. Spaho i Korošec počeli su 
suradjivati s HRSS. U 1924. Davidovićeva Demokratska stranka, iz koje 
je istupio Svetozar Pribićević s drugovima, takodjer uspostavlja suradnju s 
HRSS. Poslije veljačkih izbora 1925. nastavlja se suradnja izmedju 
HRSS, JMO, SLS i Demokratske stranke. Radi Radićevog puta u Moskvu i 
pristupa Seljačkoj Internacionali, u siječnju 1925. bila je protegnuta 
Obznana nad HRSS, kao, tobože, komunističkom strankom, i njeno vodstvo 
na Čelu sa Stjepanom Radićem zatvoreno. Radić, osamljen u zatvoru, nije 
mogao u suradnji sa Spahom, Korošcem i Davidovićem pregovarati s 


Pašićem odnosno Kraljem. U takvim okolnostima bio je prisiljen na 
potpunu kapitulaciju. Stoga se može reći, da je Radićev put u Moskvu 
bio najveća hrvatska pogreška u tom desetljeću. Kasnija Pribićevićeva 
suradnja s Radićem bila je slabi nadomjestak Spahine, Koroščeve i 
Davidovićeve suradnje. 

Stjepan Radić bio je mirotvorac i iskreno je želio trajan ravnopravni 
odnos izmedju Srba i Hrvata. Želio je, da u zajedničkoj državi bude isto 
tako očuvana hrvatska državnost, kao što je bila i srpska, da hrvatski 
narodni interesi budu isto tako zaštićeni, kao i srpski. Uzalud je bilo od 
njega očekivati, da će se on za volju ostanka HSS u vladi, 1925.-1927., 
odreći hrvatskog političkog programa, jer je kod sklapanja sporazuma bio 
prisiljen časovito ga povući. Srbijanci nisu mogli razumjeti, da ulaskom 
HSS u vladu nije bio oživotvoren njezin program, te, da bi Radić zadržao 
svoje pozicije u narodu, on i nadalje mora nastupati različito i odjelito 
od vlade, u kojoj sjedi. Hrvatsko pitanje nije se moglo riješiti s nekoliko 
ustupljenih ministarskih stolica, nego s cjelovitom promjenom državne 
politike. Dilema ovog desetljeća može se izraziti s alternativom: ili će 
država biti zajednički hrvatsko-srpski podhvat, ili je ne će biti. 

HRVATSKA POLITIKA 1929. DO 1941. 


Smrt Stjepana Radića predstavlja konac jednog razdoblja hrvatske 
politike. Do tada se je s malo napora moglo pokušati zadovoljiti Hrvate 
federacijom i, možda, usaditi u njihove duše ideju zajedničke 
južnoslavenske države. Od tada svaki rad u tom pogledu sa srpske 
strane zahtijevao bi mnogo više napora i koncesija. Diktatura kralja 
Aleksandra tu je situaciju još više oteščala. Nadošla neposredno poslije 
Radićeve smrti, ona je imala upravo obratan učinak u Hrvatskoj od 
onog, kako ga je zamišljao kralj Aleksandar. Po njegovoj zamisli, 
diktatura je trebala ideju jugoslavenske države učvrstiti u Hrvatskoj, a 
prema rezultatu ona ju je upravo uništila u hrvatskim krajevima i 
izazvala protujugoslavensko revolucionarno gibanje. 

Već smo prije istaknuli, da je ideja jugoslavenske državne za¬ 
jednice bila odbojna hrvatskom puku 1918. Takvom je ona ostala i u 
prvom desetljeću nove države. Ništa se nije dogodilo, što bi moglo 
hrvatsko seljaštvo navesti na promjenu njegovog stava, naime, da 
novu državu prihvati kao svoju. Naprotiv, mnoge mjere nove države, 
okrunjene zločinom u Narodnoj skupštini, samo su utvrdile prvotni stav 
hrvatskog seljaštva. Kod stvaranja Kraljevine Srba, Hrvata i Slovenaca, 
dobar dio hrvatske inteligencije, gradjanstva i malobrojnog radništva 
pozdravio je novu državu i mnogo pridonio njenom stvaranju. Desetljeće, 
koje je slijedilo 1918., proizvelo je preokret u hrvatskoj inteligenciji, 
gradjanstvu i radništvu. Oni se opet vraćaju hrvatskoj državnoj ideji. 
Diktatura kralja Aleksandra, 1929. do 1934., samo je učvrstila ovu 
orijentaciju hrvatskog seljaštva, radništva, gradjanstva i inteligencije. 

Kod analize dogadjaja tih godina ne smiju se smetnuti s uma 
dvije činjenice: 1.) stvaranje jedne nove hrvatske revolucionarne mladeži, 
u prvom redu studentske, ali isto tako seljačke i radničke, koja je 
spremna aktivno boriti se ne samo protiv Jugoslavije, nego i koja ima i 
svoj pozitivni program: obnovu samostalne hrvatske države; i 2.) 
stvaranje jedne revolucionarne hrvatske emigracije, u početku 
heterogene i neoblikovane, koja se od 1930. okuplja pod ustaškim 
imenom i vodstvom dra Ante Pavelića. 


Hrvatski studenti, koje je zločin u Narodnoj skupštini i diktatura 
zatekla na Hrvatskom Sveučilištu, kao i kasnije pridošla godišta, 
formiraju se kao hrvatski nacionalisti i revolucionarci. Kod njih više 
nema stranačke razlike: nastupa se pod općim hrvatskim imenom za 
hrvatsku državu protiv Jugoslavije. Ta je generacija završila srednju 
školu u novoj državi i nije imala nikakvih, ni sentimentalnih niti 
političkih kompleksa prema propaloj Austro-Ugarskoj, da bi, poput 
starije hrvatske generacije, nezadovoljne Jugoslavijom, uzdisala za 
habsburškom idilom i reagirala s idejom podunavske konfederacije i 
sličnim planovima. Taj naraštaj ideološki ima mnogo zajedničkog s 
pravaškom generacijom iz 1870-tih i 1880-tih godina, koja je bila samo 
prohrvatski orijentirana i u Habsburgovcima gledala ugnjetavače 
hrvatske slobode i glavne krivce hrvatske nesreće. Ta generacija u svojoj 
revolucionarnoj taktici, aktivnosti i žaru ima takodjer mnogo sličnosti s 
hrvatskom intelektualnom mladeži jugoslavenske orijentacije prije Prvog 
svjetskog rata. Obje generacije prilaze tajnom, podzemnom radu, 
organiziraju atentate i pripremaju se za sutrašnji revolucionarni obračun. 
Bitna karakteristika ove nove hrvatske generacije jest beskompromisna, 
revolucionarna borba za obnovu samostalne hrvatske države. Ova oznaka 
karakterizira takodjer intelektualnu mladež, sveučilišnu i 
srednjoškolsku, formiranu izmedju 1935. i 1941. Djelomična 
profašistička orijentacija medju pripadnicima te generacije, 1936. do 
1941., može se tumačiti jedino vanjskopolitičkim razlozima, jer se je 
mislilo, da će se pomoću Hitlerove protu-versailleske politike moći razbiti 
Jugoslaviju i obnoviti samostalnu hrvatsku državu. Rijetki su bili, koji su 
priželjkivali fašističko, diktatorsko uredjenje buduće hrvatske 
države.(41a) 

O ovom revolucionarnom gibanju medju hrvatskom mladeži trebalo bi 
prikupiti dokumentarnu gradju. Oni, koji su na životu u emigraciji, trebali 
bi pisati svoje uspomene. Pisac ovih redaka bio je u to vrijeme 
gimnazijalac u Šibeniku (1933.-1941.) i tako je onda proživljavao ovo 
omladinsko gibanje, i ima utisak, da je to bila bitna njegova karakteristika 
po cijeloj Hrvatskoj. Označiti ovu omladinu fašističkom i diobu duhova 
u Hrvatskoj prebaciti na alternativu: fašizam — demokracija, ne odgovara 
činjeničnom stanju. Razdioba medju mladeži tada se je provodila na 
alternativi: Jugoslavija — samostalna hrvatska država. To je njena bitna 
karakteristika. Akcidentalno je kod toga, što se je u Hrvatskoj u tom 
razdoblju mislilo, da su zapadne demokracije projugoslavenski 
orijentirane, a da je Njemačka za njeno razbijanje. To je sigurno bila 
zabluda, jer su se pojave vanjske politike i odnosa velikih sila 
medjusobno, te velikih i malih sila, veoma simplicistički prosudjivale. 
Ovdje bih naglasio još jedan utisak. Čini mi se, da je ovaj hrvatski 
državotvorni pravac bio svojstven cjelokupnoj hrvatskoj mladeži. 

formiranoj 1929.-1941., bilo da se je ona kasnije organizirala i djelovala u 
ustaškim, HSS-ovačkim ili komunističkim redovima. Ova orijentacija 
hrvatske mladeži isto je tako svojstvena generaciji formiranoj za 
vrijeme rata, a svi glasovi govore i o onoj, koja se je formirala pod 
Titovom diktaturom od 1945. do danas. Možda je ovoj posljednjoj pao u 
dužnost zadatak, da programatski poveže ideju samostalne hrvatske 
države s idejom parlamentarne demokracije, socijalno i ekonomski 
progresivne, kulturno slobodarski orijentirane i vjerski tolerantne. Kod 
toga opet važno je, da se ne zaboravi, da su unutrašnja i vanjska politika 
dva različita područja nacionalne politike, koja treba drugčije 
prosudjivati. 

Drugi kompleks problema, koje će trebati razbistriti budući po¬ 
vjesničari, spleo se je oko postanka inozemnog i domovinskog djelovanja 
Ustaškog pokreta. Činjenica je, da hrvatska politička emigracija, koja se 
stvara tokom 1929., još nije politički ujednačena niti organizatorno 
povezana. Ona će se kasnije pojaviti u dva organizirana oblika. Aktivan, 
dinamički i revolucionarno raspoložen elemenat okupljat će se pod 
ustaškim imenom i vodstvom dra Ante Pavelića.(42) Više ili manje 
pacifistički orijentirani nalazit će se u emigrantskim organizacijama 
HSS, koje tada rade prema uputama dra Jurja Krnjevića i ing. 
Košutića. Oni su obojica u emigraciji od kolovoza 1929., dočim je 
Pavelić emigrirao već u siječnju iste godine. Obje skupine ističu borbu 
za samostalnu hrvatsku državu i nastupaju protiv Jugoslavije. Podjela 
medju njima za vrijeme Aleksandrove diktature i kasnije više je 
psihološko-taktičke nego idejne naravi. 

Ustaški pokret tokom 1930. stvara svoju organizaciju. Ustaše se 
organiziraju, kao i sve dotadašnje tajne revolucionarne organizacije. 
Načelo poslušnosti, tajnosti i revolucionarne požrtvovnosti karakterizira 
organizaciju. Na istim načelima kasnije će se razviti i domovinski 
Ustaški pokret, 1938.-1941., pod vodstvom Mile Budaka, Slavka 
Kvaternika, Mladena Lorkovića, Ivana Oršanića i drugih.(43) 

Čitavo gibanje pod ustaškim imenom, 1930. do 1941., nipošto se ne 
može svesti pod nazivnik "frankovci" ili identificirati s frankovačkom 
Hrvatskom Strankom Prava, kako to Maček čini u svojoj knjizi.(43a 
(Članovi i sljedbenici Ustaškog pokreta dolazili su iz sviju hrvatskih 
stranaka, i pripadali su svima hrvatskim staležima. Sigurno je medju 
ustašama-emigrantima po logorima bio najveći broj onih, koji su u 
svojoj mladosti bili oduševljeni sljedbenici Stjepana Radića. Zapravo je 
bila nesreća, što mladje snage, koje su formirane tih godina, nisu 
dobile većeg udjela u vodstvu pokreta, nego je odlučnu riječ imao 
dr. Ante Pavelić, odgojen u Stranci Prava, koji, čini se, isto tako kao i 
dr. Maček, nije mogao shvatiti razliku izmedju Hrvatske 1920-lih i 1930- 
tih godina. Pavelić je više reagirao i djelovao kao frankovac, strančar, 


nego kao vodja jednog novog pokreta. Bilo bi vrijedno jednom analizirati 
poglede i reakcije vodećih ljudi Ustaškog pokreta s različitom 
formacijom: onih, koji su došli iz frankovačke Hrvatske Stranke Prava 
(Pavelić, Budak, Slavko Kvaternik) i onih formiranih pod diktaturom 
(Lorković, Oršanić, Vokić i t.d.). Marko Došen, koga je formiralo 
Starčevićevo pravaštvo 1880- tih godina i koji je kasnije postao gorljivi 
pristaša HRSS, možda najbolje personificira jednog idealnog ustaškog 
prvoborca starije generacije. 

I. 

Sudeći po onom, što je u svojoj knjizi iznio, Maček nije shvatio 
naprijed spomenutih promjena u Hrvatskoj 1930-tih godina. Prije 
nego donesemo ocjenu Mačekove politike, potrebno je pobliže razmotriti 
razdoblje od 1929. do 1941. To se razdoblje dijeli u dva odsjeka: prvi odsjek 
od 1929. do Aleksandrova ubijstva, i drugi od Aleksandrova ubijstva do 
Simovićeva puča. Simovićev puč i desetak dana njegove vladavine 
predstavljaju finale kraljevske Jugoslavije. Emigrantsko djelovanje 
jugoslavenske kraljevske vlade spada u ratno razdoblje, kada 
Jugoslavija stvarno više ne postoji. Tadašnje emigrantske vlade 
nemaju svoje vlastite politike, nego, s jedne strane, inertno, možda i s 
povišenim naglaskom, nastavljaju velikosrpski kurs bivših kraljevskih 
vlada. S druge strane, te vlade tek reagiraju na dogadjaje i pokrete, koji 
se formiraju kod kuće, na domaćem terenu. Vlada tek slijedi zbivanja, a 
nipošto ih ne stvara i vodi. Vodstvo politike prešlo je iz ruku vlade na 
pokrete i osobe, koje se nalaze na terenu. Ali vratimo se u 1929. 

II. 

Ukidanjem ustava i formiranjem vlade, odgovorne jedino njemu 
osobno, Aleksandar je na 6. siječnja 1929. prešao Rubikon i svu vlast 
konačno skoncentrirao u svojim rukama. Konzultiranja stranačkih 
prvaka neposredno prije diktature imala su za cilj: pokazati stranom 
svijetu, daje, navodno, nemoguće demokratsko rješenje državne krize. 

Dr. Vladko Maček bio je pozvan u audijenciju neposredno prije 
proglašenja diktature. Aleksandar ga je primio prije podne 4. siječnja i 
ponovno prije podne 5. siječnja 1929. To je bio prvi i posljednji put, 
da je Maček razgovarao s kraljem Aleksandrom. O tim audijencijama, uz 
ono, što piše u autobiografiji, Maček je već pisao u jednom nedatiranom 
pismu upućenom Ivanu Meštroviću.(44) Zatim je o tome pisao Svetozar 
Pribićević, na temelju svojih neposredno napisanih bilježaka i tadašnjih 
novinskih izjava samog Mačeka.(45) Nije mi poznato, da lije što o tome 
bilo objavljeno na temelju Aleksandrovih informacija, ili, da li o tome 
postoje neke njegove zabilješke. Toliko o izvorima iz prve ruke. 



42 


43 


Vjerovatno se je o Mačekovim audijencijama pisalo i na drugim 
mjestima prema različitim informacijama. Bilo bi potrebno detaljno 
istražiti cijelo ovo pitanje, jer ovaj jedini dodir dra Vladka Mačeka, 
tadašnjeg nesumnjivog predstavnika hrvatskog naroda, s kraljem 
Aleksandrom, vrlo je važan za ocjenu, koliko njihovih ličnosti i 
politike, toliko i cjelokupnog razvoja hrvatsko-srpskih 
odnosa. 

Mačekovo i Pribićevićevo pisanje u bitnosti se slaže, iako ima 
malih razilaženja u nebitnim točkama, potpuno razumljivih, budući da 
je Maček obje svoje verzije pisao prema sjećanju mnogo godina kasnije. 
Tako se vidi, prema Mačekovoj ondašnjoj izjavi novinarima, da je prva 
audijencija trajala 35 minuta,(46) dočim u pismu Meštroviću Maček 
piše, da je trajala oko 15 minuta,(47) a u svojoj knjizi opet "jedva pol 
sata" (s. 121.). Prema svim trima verzijama, Maček je u prvoj 
audijenciji govorio općenito: istaknuo je, daje ovo državna, a ne samo 
vladina kriza, te da je potrebno sazvati novu konstituantu i državu 
podijeliti na sedam federalnih jedinica. (48) Kod druge audijencije od 5. 
siječnja, Aleksandar je izjavio Mačeku, da su svi šefovi stranaka, 
uključivši i Korošca, protiv Mačekovog gledišta, iznesenog u 
jučerašnjoj audijenciji, izuzevši, razumije se, Pribićevića.(49) Zatim je 
Maček detaljnije izložio svoj plan. Nabrojio je sedam federalnih jedinica, 
od kojih bi trebala biti sastavljena država (Slovenija, Hrvatska, Bosna i 
Hercegovina, Crna Gora, Vojvodina, Srbija i Makedonija). One bi imale 
svoje vlade i parlamente, ali svaki njihov zakon trebao bi kraljevu 
sankciju.(50) Kao zajedničke poslove pod kontrolom središnje vlade i 
parlamenta, Maček je označio: vanjske poslove, vojsku i carine, te valutu, 
koja bi trebala biti pod kontrolom federalne narodne banke.(51) Za 
početak preuredjenja države, Maček je kralju predložio formiranje jedne 
nepolitičke vlade, pod čijom bi se upravom provela reorganizacija 
države. (52) Vrijeme trajanja ove druge audijencije Maček je označio 
oko jednog i pol sata. (53) 

Kralj uopće nije uzeo u razmatranje Mačekove prijedloge, iako mu 
je izjavio: "Uzeću stvar u svoje ruke da zadovoljim Hrvate, jer ja 
želim isto tako da budem i hrvatski kralj." (54) Sutradan je proglašena 
kraljevska diktatura i Mačekova optimistička izjava, neposredno poslije 
toga, vjerovatno je bila temeljena na gornjim kraljevim riječima i potpuno 
pogrješnoj Mačekovoj procjeni kraljevih namjera.(55) 

Kakva je bila Mačekova reakcija, kad je uvidio, da je Aleksandar 
uvodjenjem diktature počeo sustavnim progonima svega, što je hrvatsko? 
Prema Mačekovoj knjizi, cijeli njegov rad tokom 1929. sastojao se je u 
tome, daje primao pojedinačno stranačke predstavnike, bodrio ih i davao 
upute za tajne stranačke sastanke (s. 128.). Maček ne donosi ni riječi o 
svojem stavu prema emigraciji. Da li je on aktivno pomagao stvaranje 


emigracije i odobravao takav rad? Da li je pomišljao na kakav 
revolucionarni, aktivni rad protiv sve jačeg pritiska diktature? Jedan 
ondašnji Mačekov suradnik, koji je kasnije podupirao srpsku diktaturu, 
pričao mi je u emigraciji 1950., da je Maček tada bio spreman i na 
revolucionarnu akciju protiv Beograda. Iako ovo pričanje treba uzeti 
dužnom rezervom, iznosim ga, da bih pripomogao njegovom eventualnom 
razjašnjenju. Neposredno poslije Radićeve smrti, priča tadašnji Mačekov 
suradnik, posjetilo je Mačeka jedno izaslanstvo predstavnika stranačkih 
seljačkih organizacija i predložilo ustanak protiv Beograda, ističući 
tadašnju srpsku vojničku nespremnost. Maček je takvu akciju odbio i 
zabranio. Kasnije, kad je diktatura pokazala svoje lice, Maček je 
promijenio svoje mišljenje i povjerljivim seljačkim stranačkim 
predstavnicima predlagao dizanje ustanka. Oni su tada odbili Mačekov 
prijedlog, ističući potpunu promjenu situacije. Beograd se je bio spremio 
za takav slučaj, i svaki takav pokušaj sigurno bi bio svršio s neuspjehom. 
Usprkos odbijanja, Maček je bio mišljenja, da za svaki slučaj treba biti 
spreman na ustanak. U tu svrhu ovlastio je tog svog suradnika, da 
povede pregovore s talijanskim predstavnikom za nabavku više tisuća 
revolvera. Pregovori su bili i započeti. Ime talijanskog pregovarača bilo je 
Moranda. Toliko priča tadašnji Mačekov suradnik. Ako se ovo pričanje 
utvrdi kao istinito, ovo bi bio jedini slučaj, koliko mi je poznato, da 
je Maček pomišljao na revolucionarnu akciju. 

U pogledu emigracije sigurno je, da je Maček odobravao i po¬ 
magao njezino oblikovanje. Prema stranačkom zaključku, u emigraciju su 
otišli dr. Juraj Krnjević i ing. August Košutić, u kolovozu 1929.(56 )Njihov 
odlazak je uslijedio poslije beogradske smrtne usude dra Ante Pavelića 
(17. srpnja 1929.), radi potpisivanja Sofijske Deklaracije od 20. 
travnja 1929. o zajedničkom "legalnom" radu hrvatskih i makedonskih 
političkih predstavnika. (57) Možda je ovo isticanje Pavelića i Perčeca 
ponukalo Hrvatsku Seljačku Stranku, da i ona što prije pošalje svoje 
predstavnike u emigraciju. Koliko sam mogao ustanoviti, Maček je sve do 
svojeg drugog zatvaranja pod diktaturom (31. siječnja 1933.) pomagao 
bježanje u emigraciju i nije se negativno odnosio prema emigrantskom 
radu. Kakav je bio njegov tadašnji osobni odnos prema dru Anti Paveliću i 
kako je on tada ocjenjivao njegovu ličnost i politiku oslanjanja na 
Italiju, drugo je pitanje. 

Dne 22. prosinca 1929. Maček je bio prvi put zatvoren pod diktaturom. 
Ostao je u zatvoru do 14. lipnja 1930., kad je od suda bio proglašen 
nevinim i oslobodjen. Zatvaranje i sudjenje bilo je u vezi s eksplozijom 
dne 1. prosinca 1929. i pripremama podmetanja bomba pod vlakove, 
koji su vozili poklonstvene deputacije u Beograd. 

U listopadu 1930. Maček putuje na liječenje žuči u Karlove Vary, u 
pratnji dra Ivana Subašića (s. 134. i 152.). Na putu prema Češkoj sastao 

se je u Beču s Krnjevićem i Košutićem. Nije označeno, koliko se je 
zadržao u Češkoj i kada se je povratio u Zagreb. Osim ovog sastanka, 
Maček ni jednom riječi ne spominje svoje veze s Krnjevićem i 
Košutićem za vrijeme diktature. Da li je postojala kakva veza medju njima 
i kakav dogovor za eventualne akcije? Ili je sve bilo prepušteno osobnoj 
inicijativi svakog pojedinca? Pri Mačekovom povratku u domovinu 
posjetio ga je u Austriji u vlaku dr. Ante Pavelić. Ušao je u vlak u 
Schwarzach - St. Veit-u, a izišao u Villach-u. Radi Subašićeve prisutnosti 
Pavelić nije htio s Mačekom razgovarati o politici. Smatrao je Subašića 
osobom povjerenja kralja Aleksandra.(57a) 

Od 1931. pa dalje Mačekov politički rad bio je ograničen na primanje 
posjetilaca i stranih novinara, koji su ga od vremena na vrijeme 
posjećivali (s. 137.). Početkom 1932. Maček je kupio od jedne češke 
obitelji imanje Kupinec i na njemu zajedno sa svojom obitelji provodio 
slobodno vrijeme. 

Dne 3. rujna 1931. Aleksandar je ukazom proglasio novi ustav, koji je 
bio na snazi do pada Kraljevine Jugoslavije.(58) Prema tome ustavu 
uspostavljen je dvodomni pseudoparlamentarni sustav, od Senata i 
Narodne skupštine. Prvi izbori, bojkotirani od opozicije, na temelju tog 
ustava i novog izbornog zakona, bili su provedeni 8. studenog 1931. 
Maček tvrdi, da vlada nije uspjela dobiti više od 15 % glasova u 
Hrvatskoj, iako se je hvalila, da je dobila ogromnu većinu (s. 
136.). 

Vodje Samostalne Demokratske Stranke nisu bili zadovoljni Ma¬ 
čekovom neaktivnošću. Potaknut njihovim prigovorima, Maček je sazvao 
sastanak predstavnika Seljačko-Demokratske Koalicije za 7. studenoga 
1932., bojeći se, da se Pribićevićevi suradnici opet ne odluče na 
suradnju s Beogradom (s. 137.-38.). Većeslav Vilder tvrdi za sebe i 
svoje prijatelje iz SDS, da ih je na akciju tjerao "večno nemirni duh" 
Svetozara Pribićevića. Predstavnici SDS su već prije toga bezuspješno 
pokušali jednu zajedničku akciju sa srbijanskom opozicijom. Nakon toga 
je SDS sama održala jedan sastanak u Zagrebu, dne 30. lipnja 1932., i 
izjavila se za federaciju. (59) 

Sastanak SDK, prema Mačeku, trajao je dva dana. Prisustvovali su 
mu: u ime HSS, uz Mačeka, Trumbić, Predavec i Sutej. Maček je 
osobno pozvao na sastanak dra Milu Budaka, kao predstavnika Hrvatske 
Stranke Prava, iako ona nije bila u koaliciji. U ime SDS prisustvuvali su: 
Dušan Bošković, prota Dušan Kecmanović, Sava Kosanović, Većeslav 
Vilder i Hinko Krizman. Prvog su se dana svi složili u zajedničkom 
nastupu protiv diktature, ali Maček se je osjećao nelagodno, kad je 
trebalo započeti s raspravom: što poslije diktature. Toga dana učesnici 
su bili pozvani na večeru župniku sv. Ivana u Novoj Vesi u Zagrebu, 
prečasnom Petru (Maček pogrješno kaže Josipu) Trbuhi. Prigodom 


večere Trumbić je oštro kritizirao Aleksandrovu vladavinu i zastupao 
stanovište, da Hrvati i Srbi iz Hrvatske, Bosne i Vojvodine trebaju 
zajednički urediti svoje odnose s onima preko Drine i Save. Maček je bio 
ugodno iznenadjen, što su tu Trumbićevu misao odobrili i tri prisutna 
Srbina. Na rastanku je bio urečen sastanak za slijedeći dan poslije podne. 
Maček je nasamo zamolio Trumbića, da u smislu svog razlaganja 
sastavi rezoluciju i da mu je donese na uvid slijedećega dana u podne. 
Trumbić je donio, nacrt rezolucije. Tada su Maček i Trumbić zajednički 
dali konačnu redakciju rezolucije. Na popodnevnom sastanku, održanom u 
stanu Većeslava Vildera, rezolucija je bila jednoglasno odobrena i 
potpisana (s. 138.-39.). U povijest je ušla pod nazivom "Zagrebačke 
punktacije". Bitna misao rezolucije jest, da se treba vratiti na polaznu 
točku stvaranja države, na godinu 1918., te 

pristupiti novom uredjenju državne zajednice, koja će, ne upuštajući se 
u ovom času u detaljno razradjivanje te osnove, imati za načelnu podlogu 
misao da ta zajednica, isključivši prevlast jednog ili više njenih članova 
nad ostalim, ima biti jedna asocijacija interesa, osnovana na slobodnoj 
volji njenih članova, tako da svaki član u svojoj zemlji, kao i svi udruženi 
u zajedničkom saradjivanju na poslovima općeg interesa zajednice, koja 
će se sporazumno utvrditi, budu mogli osigurati i posebne pored skupnih 
interesa, te zajamčiti napredak i procvat moralnog i materijalnog života 
narodi srpskog, naroda hrvatskog i naroda slovenačkog.( 60 ) 

Prema Mačekovom pisanju, sastanak predstavnika SDK bio je 
sazvan na 7. studenoga, te je, prema tome, rezolucija bila potpisana 8. 
studenoga, iako je on u knjizi redovito naziva rezolucijom od 7. 
studenoga, a najednom mjestu, valjda pogrješno, i rezolucijom od 6. 
studenoga (s. 173.). 

Kada su punktacije postale poznate domaćoj i stranoj javnosti, 
Mačeka su posjetili neki strani novinari, kojima je dao izjave, uperene 
protiv diktature. Posebice oštra i otvorena bila je njegova izjava dana 
dopisniku Le Petit Parisien. Maček misli, da je u prvom 
redu radi tih njegovih izjava stranim novinarima došlo do njegovog 
ponovnog zatvaranja, uvečer 31. siječnja 1933. (s. 141.-42.). Maček je 
najprije bio interniran u Cajniču u istočnoj Bosni, zatim, u ožujku, 
prebačen u beogradsku Glavnjaču i osudjen na tri godine robije, u 
travnju 1933., kao glavni inspirator Zagrebačkih punktacija. U kratkom 
obrambenom govoru Maček je istaknuo, da hrvatska nacija mora dobiti 
slobodu pod svaku cijenu, bilo u granicama Jugoslavije bilo izvan nje 
(s. 147.). Poslije osude Maček je bio prebačen u zatvor u Srijemskoj 
Mitrovici, u svibnju 1933. Dozvoljeno mu je bilo prisustvu-vati očevom 
pogrebu, te je bio u Zagrebu pod pratnjom od 24.-26. prosinca 1933. Na 
15. srpnja 1934. prebačen je iz mitrovačkog zatvora u Bolnicu 

Milosrdnih Sestara u Zagrebu, gdje je ostao do puštanja na slobodu, 22. 
prosinca 1934. 

U lipnju 1934. dr. Ivan Šubašić, poslan od kralja Aleksandra, posjetio je 
Mačeka u zatvoru u Mitrovici. Tom zgodom nisu mogli politički 
razgovarati, jer je posjetu prisustvovao predsjednik mitrovačkog suda 
Josip Rogulja, kao što je bio običaj kod svih posjeta Mačeku. Nakon 
toga Šubašić je uredio, da kod slijedećeg posjeta bude na samu s 
Mačekom. Maček je u medjuvremenu obolio i prema savjetu liječnika dra 
Luje Thallera bilo je potrebno, da ga se preveze u Zagreb u bolnicu. 
Nekoliko dana prije Mačekova prevoza u Zagreb ponovno ga je 
Šubašić posjetio. Kralj Aleksandar je preko Šubašića tražio jednu 
Mačekovu izjavu, da nije protiv Jugoslavije. Mačeku se je činila takva 
izjava suvišnom, jer je njegova politička aktivnost dokazivala, da on nije 
protiv države, nego protiv njenog nepravednog unutrašnjeg uredjenja. Na 
koncu su se složili, da Šubašić obavijesti Aleksandra, da Maček ne 
pristaje voditi političke razgovore, dok je u zatvoru (s. 153.-54.). 
Neposredno prije svog puta u Francusku, Aleksandar je ponovno poslao 
Šubašića Mačeku s porukom: "Reci dru Mačeku, da ću ga osloboditi, čim 
se povratim iz Francuske. Ali tada ću osobno s njim pregovarati" (s. 
154.). 

Mačekovo pričanje potvrdjuje i Ivan Meštrović u svojim još ne¬ 
objavljenim uspomenama.(61) Meštrović priča, daje kralj Aleksandar 
s njime imao dugi politički razgovor od nekoliko sati prije svog puta u 
Francusku. Razgovor se je vodio oko hrvatskog pitanja. Na koncu je 
Aleksandar rekao Meštroviću: 

Napravio sam planove, ali morate mi dati riječ, da o tome ne ćete 
nikome reći. Sada idem u Francusku. Dr. Maček mora biti slobodan 
prije nego se povratim i ponovno stupim na naše tlo. Molim Vas, 
poduzmite korake za prvi sastanak izmedju mene i dra Mačeka i doz¬ 
volite, da se održi u Vašoj kući. Riješit ću srpsko-hrvatski problem s 
njime. Na povratku doći ću u Zagreb preko Splita. Uvjeren sam, da 
Srbima iz Srbije ne fali razumijevanja, ali im fali dobra volja za 
rješenje ovog problema. Podijelit ću zemlju u dvije polovine: srpsku i 
hrvatsku. Posljednja će obuhvatati Savsku, Primorsku i Vrbasku ba¬ 
novinu, uključivši Baranju i hrvatski dio Bačke sa Suboticom. Neki 
ispravci bit će učinjeni u Srijemu u korist Hrvatske, ali ne će uključivati 
Zemun, koga traži Maček — rekao je Aleksandar smiješeći se. Hrvatska će 
imati vlastiti parlamenat i slati će svoje predstavnike na sastanke 
zajedničkih delegacija, koje će raspravljati zajedničke poslove. (62) 

Kako protumačiti ove Aleksandrove korake? Da li su oni bili 
iskreni? Ima li kakvih drugih, možda njegovih osobnih, zapisa o tome, ili 
pak svjedočanstva i uspomena njegovih ondašnjih suradnika? Da li su, 
možda, ovi planovi, zajedno s njegovim navodnim istupanjem iz 

masonstva, pripomogli, da atentat na njega bude lakše izvediv? Sve su 
to pitanja, na koja će jednom trebati pokušati odgovoriti. 

Za vrijeme Aleksandrove diktature težište hrvatske borbe preneseno 
je iz domovine u emigraciju. Maček je dobar dio toga razdoblja, kako 
smo vidjeli, proveo u zatvoru, a i kad je na slobodi, nalazi se pod 
redarstvenom paskom. U emigraciji su, uz Pavelića, Perčeca, Krnjevića, 
Košutića, takodjer i mladji intelektualci i političari (Jelić, Eugen 
Kvaternik, i dr.). K njima treba pribrojiti starije hrvatske emigrante, 
časnike bivše Austro-Ugarske (Sarkotić, Duić, Perčević, Balenović), i 
političare bivše frankovačke Hrvatske Stranke Prava (dr. Ivica Frank, 
dr. Sachs). O cijeloj emigrantskoj aktivnosti nije se pisalo skoro ništa. 
Da se ocijene ondašnji javni nastupi i gledišta emigrantskih ličnosti, bilo 
bi potrebno temeljito proučiti sve ondašnje emigrantske publikacije. A da 
se prosudi tajne akcije i korake, treba čekati na objelodanjenje uspomena 
i korespondencije učesnika, te na otvaranje tajnih arhiva 
zainteresiranih država. 

Oko Pavelića okupila se je jedna borbena skupina ljudi, koja je bila 
spremna oružjem u ruci braniti hrvatske interese. Pavelić se je vrlo 
rano, sigurno od 1930., ako ne ranije, povezao s Italijom. Oba su 
partnera, Italija i Pavelić, željeli jedan drugoga iskoristiti. Trebat će 
savjesno istražiti, koliko je Pavelić uvidio talijanske planove i da li su 
već tada, 1930. do 1934., pravljene kakve pismene obaveze prema 
Italiji.(63) Prvi Pavelićev dodir s Talijanima bio je u ljetu 1927. Evo, 
što o tome on piše: 

Dr. Pavelić je u ljetu 1927. bio izaslan skupa sa Drom Srkuljom u 
Pariz, da tamo zastupa obćinu grada Zagreba na evropskom kongresu 
gradova. Na putu u Pariz zaustavio se je u Beču, gdje je sa generalom 
Sarkotićem i pukovnicima Duićem i Perčevićem dogovorio, da putem 
italijanskoga poslanstva u Beču obavjeste talijansku vladu, da će se na 
povratku iz Pariza svratiti u Rim, gdje bi želio govoriti s 
mjerodavnima. Stigavši u Rim posjetio ga je u hotelu jedan činovnik 
ministarstva vanjskih poslova, koji mu je dao mjesto i ime osobe, koja je 
za razgovor odredjena. Bio je to član velikog fašističkoga vjeća Roberto 
Forges D'Avanzati, jedna onda od najprominentnijih osoba vladavine. Tu 
je uočio pravo stanje, koje je za onda vladalo izmedju Rima i Beograda, 
te je ustanovio, da ti odnošaji u budućnosti mogu biti od koristi za 
hrvatsku revolucionarnu akciju.(64) 

Ustaše zajedno s pristašama Vanče Mihajlova organizirali su 
atentat na kralja Aleksandra, prigodom njegovog puta u Francusku. 
Atentat je uspio i Aleksandar je poginuo 9. listopada 1934. u svojoj 
46. godini života. Da li je atentat bio omogućen time, što su francuske 
vlasti dale namjerno slabo osiguranje Aleksandru kod njegovog do¬ 
laska u Marseilles? Pozadina atentata još uvijek nije razjašnjena. 

Za vrijeme rata u Hrvatskoj bilo je zabranjeno pisati o atentatu. Kasnije 
optuživanje Madjarske, Italije i gdjegod Njemačke za sudioništvo u 
atentatu nije bilo ničim dokazano. Bit problema je u slijedećem: da 
li su francuske vlasti namjerno dale slabo osiguranje Aleksandru i 
time uvelike pripomogle uspjehu atentata? Činjenica o vrlo slabom 
osiguranju je utvrdjena. 

Aleksandrovim silaskom s političke pozornice, Srbi su bili politički 
obezglavljeni. Za vrijeme svoje vladavine (1914.-1934.) Aleksandar je 
uspio uništiti veliki politički kapital, koji mu je u nasljedstvo ostavio 
njegov otac Petar I. (1903.-1914.), vjerovatno najbolji srpski vladar od 
oslobodjenja Srbije u devetnaestom stoljeću. Mjesto da nastavi očevim 
stopama, Aleksandar je u klici uništio demokratske tekovine, koje su tek 
počele rasti za vladavine njegovog oca. Korumpirao je i rastrovao srpski 
politički život, razbio i oslabio srpske političke stranke. Korumpirao i 
rastrovao vojsku i od nje stvorio svoje poslušno oružje. Knez Pavle nije 
mogao naslijediti njegov autoritet, jer nije nikada bio udomaćen niti u 
srpskoj političkoj niti u vojničkoj sredini. Da nije bilo Aleksandrova 
testamenta, vjerovatno nikada ne bi bio postao regentom. U razdoblju od 
1934. do 1941. srpske političke snage, okupljene u vojsci, političkim 
strankama. Pravoslavnoj Crkvi i kraljevskom dvoru, uzajamno su se 
neutralizirale i križale, dok je država neminovno išla u propast. Na 
srpskoj strani nije bilo autoriteta, koji bi ih složio i poveo, koji bi mogao 
provesti preuredjenje države i pokušati ozdravljenje unutrašnjih prilika. 
Tko je medju Srbima u tom razdoblju vidio bit problema, koji je 
ugrožavao ne samo opstanak države nego i političku budućnost srpskog 
naroda? 


III. 

Poslije Aleksandrova ubijstva težište hrvatske politike opet se 
iz emigracije prenosi u domovinu. Dr. Ante Pavelić zatvoren je u gradu 
Torino 15. listopada 1934. i ostaje u zatvoru do 20. travnja 1936. U 
isto su vrijeme ustaše iz kopnene Italije prebačeni na Lipare. Poslije 
izlaska iz zatvora Pavelić je daljnje tri godine (1936.-1939.) interniran u 
talijanskom gradu Sieni. (65) S druge strane, Maček je pušten na 
slobodu pred Božić 1934. Knez Pavle nastoji pomalo normalizirati prilike 
i liberalnije primjenjivati diktatorski ustav i zakone. 

Pred konferenciju velikih sila. Engleske, Francuske i Italije, u 
Stresi, koja se je sastala 11. travnja 1935., Mussolini je poslao Mačeku 
svoga izaslanika. Želio je znati, da li je Maček za stvaranje podunavske 
konfederacije, sastavljene od Austrije, Madjarske i Hrvatske. Maček je 


odgovorio negativno. (66) Vjerovatno je Mussolini htio taj plan iznijeti 
na konferenciji velikih sila. Bilo bi vrijedno istražiti Mussolini-jeve 
poteze u tom pravcu, jer ima indicija, da je Mussolini bio trajno 
zainteresiran na stvaranju podunavske konfederacije, već od 1932. do 
1935., to jest do abesinskog rata. Ne smije se smetnuti s uma, da Mus¬ 
solini tada suradjuje s Engleskom i Francuskom. Preokret talijanske 
politike prema Njemačkoj odvija se postepeno, tokom abesinskog rata i 
poslije njega. Ali i kroz kasnije razdoblje, 1936.-1940., za vrijeme 
njemačko-talijanske suradnje, stvaranja osovine i čeličnog pakta, 
vanjske politike Italije i Njemačke nisu ujednačene i složne. (67) 

U siječnju 1935. počelo seje govoriti o novim izborima. S obzirom na 
tadašnji izborni zakon, Maček nije vidio drugog izlaza — do apstinencije. 
Početkom veljače posjetio ga je Dragoljub Jovanović i donio mu pismo 
Ljube Davidovića, u kojem ga moli, da se stavi na čelo zajedničke liste 
svih opozicionih stranaka. Maček nije odmah odgovorio Jovanoviću, 
nego mu je obećao, da će za nekoliko dana svoju odluku javiti 
Davidoviću. Maček piše: "Ovaj je prijedlog bio delikatan, jer se nije 
moglo predvidjeti držanje hrvatskog pučanstva prema takvoj suradnji. 
Poslije Radićevog ubijstva mnogi su vjerovali, da su odnosi izmedju 
Hrvata i Srba za uvijek prekinuti" (s. 158.-59.). Čim je Jovanović 
napustio Zagreb, bio je objavljen ukaz o novim izborima za 5. svibnja 
1935. Maček nije imao vremena s kime se po-savjetovati, nego je sam 
donio odluku i prihvatio Davidovićevu ponudu. U tu svrhu poslao je 
Davidoviću posebnog izaslanika. Nije označeno, tko je to bio. 

Trumbić je pod utjecajem zagrebačkih intelektualaca pledirao za 
apstinenciju, jer nije htio suradjivati sa srpskim strankama, ali kad 
je saslušao Mačekovo razlaganje, složio se je s njime (s. 159.-161.). 
Svetozar Pribićević takodjer je pledirao za apstinenciju, bojeći se, daje 
diktatura uspjela ustrašiti narod, te da će opozicija na izborima otkriti 
svoju nemoć. Neposredno poslije izbora je čestitao Mačeku s pismom, 
koje je počimalo: "Kapu dolje pred Hrvatima" (s. 161.). 

U izborima na Mačekovoj listi, uz SDK, sudjelovali su Davido- 
vićevi demokrati, Jovanovićevi zemljoradnici i Spahini pristaše. Ko- 
roščeva stranka i radikali su apstinirali. Razlog je bilo obećanje, da će 
neposredno poslije izbora Jevtićeva stranka zajedno s njima organizirati 
novu vladu (s. 160.). Usprkos terora i javnih izbora, prema službenim 
rezultatima "u hrvatskom dijelu Jugoslavije, t. j. u Hrvatskoj, Slavoniji, 
Dalmaciji, Bosni i Hercegovini, Jevtić je dobio 520.144 glasa, a opozicija 
797.197" (s. 163.). 

Poslije izbora sastali su se zastupnici SDK i donijeli rezoluciju, 3. 
lipnja. U njoj je i slijedeći odlomak: 

Hrvatski narodni zastupnici, kao jedini legalni predstavnici hrvatskog 
naroda, zajednički s predstavnicima Srba, okupljenih u Samostalnoj de¬ 
mokratskoj stranci na. čelu s vodjom hrvatskog naroda Mačekom, stoje na 
stanovištu punog suvereniteta nezavisne i slobodne hrvatske države, koji 
isključuje svaku državnu zajednicu koja ne bi bila garancija za slobodu i 
suverenost hrvatskog naroda, odnosno za njegovu punu političku 
individualnost. (68) 

O ovom sastanku i rezoluciji Maček ne govori. Rezolucija je tako 
sastavljena, da se može interpretirati ekstremno protujugoslavenski. S 
druge strane, ne isključuje "državnu zajednicu", u kojoj bi bio osiguran 
hrvatski suverenitet, dakle traži se jugoslavenska konfederacija, jer jedino 
u konfederaciji može biti osiguran suverenitet pojedinih jedinica. Bilo bi 
vrijedno sakupiti sve službene i poluslužbene izjave HSS, kao i dra 
Mačeka, od 1935. do 1939., da se vidi, kako HSS i Maček nisu smatrali 
oportunim istupiti pred hrvatski narod s jednini jasnim i preciznim 
programom. 

Jevtićeva izborna vlada pala je 20. lipnja 1935. i iste večeri 
Mačeka je knez Pavle pozvao na savjetovanje. Maček ne iznosi, što je 
rekao i savjetovao knezu Pavlu kod tog prvog susreta s njime. Dodaje 
jedino, da je bio odmah svijestan, da njegovo konzultiranje predstavlja 
puku formalnost (s. 164.). U ovakvim slučajevima logično je očekivati, 
da predstavnik opozicije, bez obzira na uspjeh, izloži svoj plan kruni. 
Tako je Maček i postupao, kako smo vidjeli, početkom 1929. 
Sutradan, 22. lipnja 1935., bila je sastavljena vlada Milana 
Stojadinovića, od radikala, SLS i JMO. 

Maček je poslije audijencije s knezom Pavlom imao dugu konferenciju 
s Ljubom Davidovićem i Jocom Jovanovićem. Složili su se, da je 
potrebno formulirati zajednički program radi borbe protiv diktature. 
Tom zgodom nije bilo nikakvih konkretnih zaključaka, te se je Maček 
već sutradan, 22. lipnja, vratio u Zagreb (s. 165.). 

U razdoblju izmedju izbora 1935. i 1938., Mačekova djelatnost 
odvijala se je u nekoliko pravaca: 1) reorganizacija Stranke i oživ¬ 
ljavanje odnosno stvaranje organizacija, koje, s jedne strane, pomažu 
stranku, a, s druge strane, po njoj su kontrolirane; 2) odnosi s krunom, 
odnosno s knezom Pavlom i 3) odnosi s Udruženom opozicijom. Posljedica 
Mačekove politike bila je, da se je u tom razdoblju počeo osjećati 
raskorak izmedju njegove politike, s jedne strane, i hrvatskog 
nacionalističkog gibanja i očekivanja hrvatskog naroda, s druge strane. 
Pokušat ćemo istaknuti bitne momente Mačekovog djelovanja i tadašnjeg 
razvoja. 

Tokom 1935. Hrvatska Seljačka Stranka, koja je od 1918. dobivala sve 
šireg zamaha, da tokom diktature postane jedinom strankom katoličkog 


dijela hrvatskog naroda, reorganizira i reaktivira u prvom redu svoje 
stranačke organizacije. U istoj godini Maček izdaje uputu za organizaciju 
Hrvatske Seljačke Zaštite, kojoj se kasnije pridružila i Hrvatska 
Gradjanska Zaštita. Seljačka Sloga takodjer je bila obnovljena. Njena 
aktivnost posebice je bila vidljiva u organizaciji Seljačkih Smotri, 
pobijanju nepismenosti, te izdanju Sabranih Djela Antuna Radića u 
devetnaest svezaka. Zatim dolazi obnavljanje i pravi zamah Hrvatskog 
Radničkog Saveza i Saveza Hrvatskih Privatnih Namještenika, te 
organiziranje Gospodarske Sloge. Tokom 1936. stranka počinje izdavati 
dnevno glasilo "Hrvatski Dnevnik". Prije toga stranka je tek 1927. i 1928. 
posjedovala dnevnik "Narodni Val". Sve ove organizacije i aktivnosti bile 
su od velike koristi hrvatskom narodu i velika pomoć u njegovoj borbi za 
slobodu. S druge strane, sva ova aktivnost bila je kontrolirana od jedne 
stranke. Iako je stranka bila demokratska i, bez sumnje, borila se za 
demokraciju, bilo je u samoj biti takvog razvoja, da se stranka osjeti u 
narodu kao jedna totalitaristička organizacija, koja želi imati sve pod 
svojom kontrolom. Ta se je totalitaristička nota još i pojačala u eri 
Banovine Hrvatske. Takva situacija u jednom narodu sigurno je nezdrava 
pojava. Nažalost, to je bila posljedica srpske diktature. Dok je diktatura na 
srpskoj strani pojačala političku korupciju i politički obezglavila Srbe, na 
hrvatskoj strani imala je obratan učinak. Njezina posljedica bila je 
hrvatska monolitnost, izražena u javnosti s jednom strankom, koja 
nastoji kontrolirati sve faze narodnog života, na čelu s vodjom hrvatskog 
naroda Mačekom. Druga, tajna, komponenta te monolitnosti bila je 
izražena u revolucionarnoj ustaškoj organizaciji na čelu s poglavnikom 
Pavelićem. I nisu bili malobrojni, koji su mislili, da se obje djelatnosti, 
javna i tajna, samo dopunjuju, i da su one zapravo dva puta, koja vode 
istom cilju. Ovako je o tom pisao Ante Valenta, hrvatski sveučilištarac- 
emigrant, potkraj 1935.: 

Za nas je glavno, da ustvrdimo, da je Pavelić Poglavnik ne samo 
nas iseljenih Hrvata, nego čitavog hrvatskog naroda. Svi mi tako 
Hrvati osjećamo jednako, kao što osjećamo, da je Dr. Vlatko Maček 
vodja Hrvata ne samo u Domovini nego i svih nas u inozemstvu. On, 
Dr. Maček vrši dužnost vodje. Vrši je mudro i u skladu s interesima i 
osjećajima čitavog hrvatskog naroda. Dr Pavelić vrši dužnost Poglav¬ 
nika takcdjer u skladu s interesima i osjećajima hrvatskog naroda, jer 
interesi i osjećaji naroda i jesu jedino mjerodavni u svim akcijama, pa 
prema tome nikada ne može doći do nesporazuma bilo koje vrsti.(69) 
Početkom jeseni 1936. knez Pavle obavijestio je Mačeka, preko 
profesora Milorada Stražnickog, Mačekovpg školskog kolege, da bi želio s 
njime privatno razgovarati. Radi Mačekove bolesti, taj je sastanak održan 
tek u studenom iste godine, u dvorcu Brdo u Sloveniji. Razgovor je trajao 
nekoliko sati i služio je, uglavnom, upoznavanju osobnih pogleda 
obojice učesnika na razne društvene i kulturne probleme. Najmanje se je 

govorilo o unutrašnjoj politici (s. 177.-78.)- Tom je zgodom knez Pavle 
predložio Mačeku, da se bar jednom sastane sa Stojadinovićem. Mačekov 
jedini sastanak sa Stojadinovićem održanje 27. siječnja 1937. u Brezicama 
u Sloveniji, na imanju zagrebačkog industrijalca Deutsch-Maceljskog. 
Stojadinović je uporno pokušavao nagovoriti Mačeka, da udje u njegovu 
vladu i da je pokuša rušiti iznutra, kao što je on, Stojadinović, napravio s 
Jevtićevom vladom. Maček taj pokušaj popraćuje ovim riječima: "Igra, 
koju su pokušali Stojadinović i bivši diktatorski režimi, bila mi je 
savršeno jasna. Svi. su oni željeli, da udjem u njihove vlade, da bi mogli 
uništiti moj ugled u narodu. Ostalo nije bilo važno" (s. 179.). Stojadinović 
je na dugo govorio o vanjskoj politici i naglašavao važnost dobrih odnosa 
sa susjednim državama. Maček se je s time složio, rekavši, da je to sasvim 
točno. Tada je Stojadinović naglo završio razgovor s riječima: "Šteta, 
da nismo složni isto tako u domaćoj politici, kao što smo u vanjskoj" (s. 
178.). Maček nije više imao vremena, da mu obrazloži, da se oni ne 
slažu baš u svemu ni u vanjskoj politici. 

Tokom 1937. i 1938. Maček je imao više političkih razgovora s knezom 
Pavlom, ali bez ikakvih rezultata (s. 178.). Cesto je u tim razgovorima 
savjetovao knezu, da uzme u obzir poglede Udružene opozicije. Pavle je 
naglašavao, da je hrvatsko sporazumijevanje sa srpskom opozicijom 
besmisleno, jer opozicija nije složna medjusobno i, još gore, nema 
potpore srpskog naroda. Stajao je na stanovištu, da ne može dozvoliti 
nikakve promjene u državi, nego da je treba onakvu predati mladom 
kralju Petru, kakvu mu ju je povjerio kralj Aleksandar (s. 181.). 

Poslije svog posjeta Beogradu, polovinom kolovoza 1938., Maček je 
po prvi put zatražio audijenciju kod kneza Pavla. Poslije odugovlačenja, 
radi Pavlove zaposlenosti i Mačekovog oporavka u Rogaškoj Slatini, 
knez Pavle primio ga je u vlaku, i s njime ručao u prisutnosti Šubašića i 
ministra dvora Antića. Pavle je tom zgodom odbio političku diskusiju, 
ističući, da je s Mačekom teško politički razgovarati, jer da ne priznaje 
"realnost" (s. 183.). Valjda je taj sastanak održan u rujnu 1938. 

Iz ovog, što je Maček napisao o svojim dodirima s knezom Pavlom, ne 
može se povući konačan zaključak. Vidi se Mačekova osobna naklonost 
Pavlu. S druge strane, nema sumnje, da su on i knez raspravljali bar 
teoretske mogućnosti hrvatsko-srpskog sporazuma. O tom najvažnijem 
pitanju Maček šuti. 

Mačekovi razgovori sa srpskom Udruženom opozicijom počinju 
prigodom njegova posjeta Beogradu, lipnja 1935., kad je bio pozvan u 
audijenciju knezu Pavlu, poslije pada Jevtićeve vlade. Mnoge konferencije 
izmedju predstavnika HSS, odnosno SDK i srpskih opozicionih stranaka, 
tražile su Mačekovu posebnu pažnju. Trebalo je izići pred narod s jednim 
jedinstvenim programom. Maček ističe različite poglede medju samim 
srpskim strankama kao glavni razlog, što nije došlo do jednog temeljitog 


sporazuma. S druge strane, on ističe njihov strah od svakog stvarnog 
sporazuma, da ne bi, popuštajući Hrvatima, bili označeni kao srpski 
izdajice. Poslije dugih pregovora postignut je sporazum, da je potrebno 
donijeti novi izborni zakon i sazvati konstituantu. Maček uopće ne 
spominje, da je taj sporazum bio potpisan u Farkašiću 8. listopada 1937. 
Za sastanak u Farkašiću kaže, da su se tamo jedino vodili prijateljski 
razgovori izmedju vodja srpske opozicije i SDK, koji nisu doveli do 
praktičnih rezultata (s. 181.). Prigodom Mačekovog posjeta Beogradu, 
bila je 15. kolovoza 1938. od svih vodja opozicije potpisana rezolucija, 
kojom su srpske stranke po prvi put. prema Mačeku, priznale narodnu 
individualnost. Tom zgodom Maček je u Beogradu održao govor, u kojem 
je, medju ostalim, rekao: "Stanje je takvo u Hrvatskoj], i to sam dužan 
kazati vam otvoreno, da danas od Hrvata nitko ne bi branio ovu 
državu".(70) Imam utisak iz ovog Mačekovog škrtog prikaza njegovih 
odnosa i razgovora sa srpskim strankama, da je on zadržao uglavnom 
neugodne dojmove o njima i vjerojatno zbog toga ti mu pregovori i odnosi 
nisu ostali duboko usadjeni u sjećanju i nerado o njima govori. 

Prema Ribaru, srpska Udružena opozicija priznala je hrvatsku 
narodnu individualnost već u svojoj rezoluciji od studenog 1936.(71) Bez 
sumnje, hrvatska narodna individualnost bila je priznata Farkašićkim 
sporazumom. Tekst toga sporazuma uz svoj komentar objavio je "Hrvatski 
Dnevnik" od 10. listopada 1937. pod naslovom: "Hrvatski narod ima sam 
odrediti svoju sudbinu".(72) Pregovore oko tog sporazuma vodili su u ime 
Udružene opozicije: dr. Lazar Marković, Božidar Vlajić i dr. Milan 
Gavrilović. Oni su sporazumu dali opširno objašnjenje, koje nije bilo 
objavljeno. Ribar ga objavljuje djelomično.(73) Dr. Maček trebao bi 
jednom opširno opisati pregovore i dodire sa srpskim opozicionim 
strankama. Godine 1935. bio je organiziran Radni odbor Udružene 
opozicije, u kojem su HSS predstavljali dr. Juraj Šutej i profesor 
Jakov Jelašić. Poslije Jelašićeve smrti Šutej je bio jedini predstavnik 
HSS u tom odboru. Većeslav Vilder predstavljao je SDS, Božidar Vlajić 
demokrate, a dr. Milan Gavrilović zemljoradnike. Njima se je kasnije 
pridružio dr. Lazar Marković kao predstavnik radikala. 

Ing. August Košutić na Mačekov poziv vratio se je iz emigracije u 
siječnju 1937. On je, u prvom redu, vodio brigu o Hrvatskom Radničkom 
Savezu (s. 128., 172.). Ni jednom riječi Maček ne spominje dodire s 
Košutićem, dok je ovaj bio u emigraciji, a isto tako ni s Krnjevićem za ovo 
medjuizborno razdoblje, 1935.-1938. 

Hrvatske nacionaliste iz 1935.-1938. Maček tretira kao frankovce, 
odnosno pristaše bivše Hrvatske Stranke Prava. On kaže, da su u jesen 
1935. frankovci pošli političkim putem različitim od njegovog. Oni su tada 
pokušali organizirati manifestacije u počast Mussolini-ja, prigodom njegovog 
napada na Abesiniju. Od tada počinje razlaz, do kojeg je definitivno došlo u 

jesen 1938., kaže Maček (s. 174.),(74 (poslije povratka dra Mile Budaka 
iz emigracije. S njime je Maček imao tri razgovora. Za vrijeme trećeg 
razgovora u Rogaškoj Slatini, koncem kolovoza ili početkom rujna 1938., 
došlo je do konačnog razlaza medju njima. Budak je tražio, da se hrvatska 
politika stavi na stranu sila osovine. Maček je to odbio, i tako je došlo 
do razlaza (s. 174.-75.). Nije li tom zgodom Budak predlagao Mačeku, da 
se hrvatsko pitanje iznese pred munchensku konferenciju velikih sila, 
odnosno pred medjunarodni forum? U ono vrijeme širile su se glasine, da je 
Trumbić bio istog mišljenja i isto predlagao Mačeku.(74a) 

Tadašnja situacija u Hrvatskoj bila je mnogo složenija, nego što je 
prikazuje Maček. Ta se situacija ne može nipošto jednostavno svesti na 
unutrašnjem planu na odnos frankovci, odnosno HSP i HSS, a na vanjskom 
planu: fašizam-demokracija. Činjenica je, da su se ondašnji hrvatski 
nacionalisti borili za samostalnu hrvatsku državu izvan okvira Jugoslavije, i 
do njihovog razlaza s Mačekom dolazi postepeno, kako se postepeno širi 
mišljenje, da Maček ne vjeruje u mogućnost takvog rješenja, nego da traži 
rješenje unutar jugoslavenskog okvira. Hrvatski nacionalisti u tome su imali 
potporu ogromne većine hrvatskog naroda, koji je, bez sumnje, bio protu 
jugoslavenski raspoložen, kako to dokazuje razvoj dogadjaja od 1918. pa 
nadalje, i tražio stvaranje samostalne hrvatske republike. Da je Maček onda 
izišao pred narod s programom federalne Jugoslavije, u kojoj bi Hrvatska 
bila jedna jedinica, i nastupio protiv stvaranja samostalne hrvatske države 
izvan jugoslavenskog okvira, uvjereni smo, da se ne bi dugo vremena bio 
mogao nazivati vodjom hrvatskog naroda. Možda ne bi bio mogao opstojati ni 
kao predsjednik HSS. Maček je bio svijestan ovog protu-jugoslavenskog 
raspoloženja hrvatskog naroda, i to on na više mjesta otvoreno u knjizi 
priznaje. Ing. Košutić, na sjednici Hrvatskog Narodnog Zastupstva 8. svibnja 
1939., ovako je karakterizirao raspoloženje hrvatskog naroda: 

Mi kao predstavnici naroda hrvatskog znademo točno, da nije mala stvar 
poslije svega, što je narod hrvatski doživio, preživio i izdržao, da nije mala stvar 
poslije toga ponovno doći k njemu s mišljenjem, s idejom ikakva sporazuma 
(pljesak i odobravanje), jer je nepovjerenje naroda hrvatskog veliko prema 
svakoj pomisli i nadi, da bi se sa Srbijom mogao napraviti ikakav pravi i pošteni 
sporazum. (Odobravanje ) To nepovjerenje, koje postoji u narodu hrvatskom, 
nije plod nikakva huška-nja i harange sa strane hrvatskih političara, ma gdje 
oni stajali, nego je to osjećanje nastalo dugim vremenom, stvoreno je mnogim 
dogadjajima, kojima nema primjera nigdje na svijetu po svojoj težini i strahoti. 
Zato moram kazati, daje velika odvažnost, koju je pokazao naš predsjednik, kad 
seje uopće dao na teren politike narodnog sporazuma.(75) 

Hrvatski nacionalisti, kao takodjer i cjelokupni hrvatski narod, imali 
su jedino zajedničku ideju stvaranja samostalne hrvatske države. Medju 
njima nije bilo ujednačenog mišljenja o nijednom drugom pitanju narodne 
politike i narodnog života. Bila je tragična situacija ondašnjeg hrvatskog 


položaja, što se o svim problemima nije moglo otvoreno raspravljati. Ideju 
hrvatske države prihvaćali su isto tako hrvatski liberalci, kao i oni 
organizirani u katoličkim redovima. Ovdje mislim na ljude intelektualno 
formirane poslije 1925., jer starija generacija, koja je u mladosti bila 
jugoslavenska, nije se toga mogla nikada potpuno otresti. Vanjskopolitička 
osovinska orijentacija nije značila ujedno i fašističko orijentiranje u 
unutrašnjoj politici. Nema sumnje, da je bilo i onih, koji su mislili, da je 
fašizam najbolje rješenje za Hrvatsku, jednako kao i onih, koji su bili za 
demokratsko uredjenje buduće hrvatske države. Ideja samostalne 
hrvatske države dominantna je tada u hrvatskoj javnosti, kao što je pred 
Prvi svjetski rat jugoslavenska ideja dominirala hrvatskom 
inteligencijom. 

Hrvatski nacionalisti prihvatili su dra Antu Pavelića kao svog 
predvodnika na temelju njegovih beskompromisnih državotvornih izjava. 
Svatko je u njemu gledao, što je htio, i pripisivao mu one poglede i 
nazore, koje je sam imao. To je bila tragika hrvatske mladeži i hrvatskog 
naroda, da nije mogao ocijeniti svoje predstavnike na temelju njihovog 
dugogodišnjeg rada i izjava. Stvaralo se je mitove i ljudima pripisivalo 
ideje i osebine, kojih nisu imali. 

U ovom razdoblju dr. Ante Pavelić stvarno je bio talijanski zatočenik 
i nije mogao uopće napustiti Italiju. Tako je to ostalo sve do travnja 
1941. Težište Ustaškog pokreta tada je u domovini. Domovinski rad 
pokreta osjeća se sve jače poslije povratka dra Mile Budaka iz emigracije. 
On je stvarno bio smatran predvodnikom Ustaškog pokreta u domovini. 
Uz njega se može spomenuti Slavka Kvaternika, Mladena Lorkovića i 
Ivana Oršanića, kao glavne ustaške predstavnike u domovini. 

IV. 

U izborima od 11. prosinca 1938., prema službenim rezultatima, "u 
krajevima većinom nastanjenim od Hrvata — u gornjoj Hrvatskoj i 
Slavoniji, Dalmaciji, Bosni i Hercegovini, opozicija je dobila 943.964 glasa 
— prema 429.332 za vladu. Velika većina opozicionih glasova (791.333) 
dana je Hrvatskoj Seljačkoj Stranci" (s. 184.). Kod toga treba 
napomenuti, da je kod ovih izbora Spahina JMO bila na vladinoj strani, i 
da preko 100.000 vladinih glasova treba pripisati njoj u korist. 

Maček tvrdi, da je njemačka manjina u Jugoslaviji dobila nare- 
djenje od Hitlera, da glasuje za vladu. Vojvodjanski Nijemci su tu 
zapovijed poslušati. Nijemci u Hrvatskoj, koji su u velikoj većini 1935. 
glasovali za HSS, ovaj put polovično su apstinirali, a druga polovica 
njemačkih glasova bila je upola podijeljena izmedju vlade i opozicije (s. 
185.). Maček donosi slijedeću netočnu tvrdnju: "Hrvatski frankovci, 
Pavelićevi sljedbenici, proglasili su takodjer apstinenciju, bez sumnje 
prema instrukcijama iz Berlina i Rima" (s. 185.). Istina je, medjutim, da 

je ondašnji ilegalni šapirografirani bilten "Hrvatska Pošta" donio osobno 
Pavelićevo naredjenje svim ustašama i hrvatskim nacionalistima, da ne 
apstiniraju, da glasuju za dra Mačeka. Ta je Pavelićeva poruka takodjer 
bila tiskana u već spomenutoj Bzikovoj knjizi: "Ustaška Pobjeda". 
Apstinenciju je zagovarao Bućev legalni tjednik "Nezavisnost", ali 
njegova skupina imala je malog utjecaja. Zatim, apstinenciju je propagirao 
pred izbore osnovani list "Hrvatski Borac", očito financiran od 
Stojadinovićeve propagande. Njegov urednik bio je Joe Matošić. Te su 
novine donijele Pavelićevu sliku na cijeloj polovini prve strane s 
tobožnjim njegovim pozivom na drugoj polovini. U Šibeniku, gdje sam 
tada živio, te su se novine prodavale samo u jednoj srpskoj trafici, u 
kojoj se inače nisu uopće prodavale hrvatske novine. 

V. 

Neposredno poslije izbora knez Pavle je dao inicijativu za pregovore s 
Mačekom. Poručio mu je, da je spreman izići ususret hrvatskim težnjama, 
ali samo u granicama ustava. Isključio je svaku mogućnost promjene 
tadašnjeg oktroiranog ustava iz rujna 1931. S obzirom na pogoršanje 
medjunarodne situacije, Maček se je izjavio spremnim za pregovore. 
Preko Šubašića poručio je knezu Pavlu, da traži ujedinjenje Savske, 
Primorske i Vrbaske banovine i kotara Dubrovnik u jedinstvenu banovinu 
Hrvatsku. Pavle je bio oduševljen, kad je čuo za taj prijedlog. Ali kad gaje 
Šubašić ponovno posjetio nekoliko dana kasnije, situacija je bila 
promijenjena. Ministar dvora Antić, u prisutnosti kneza i Šubašića, 
oštro je protestirao protiv uključivanja Vrbaske banovine, tog "isključivo 
srpskog teritorija", u banovinu Hrvatsku. Jednako oštrim riječima se je 
protivio i protiv uključivanja Dubrovnika. Knez Pavle slušao gaje šuteći, 
s vidljivom rezignacijom. Kad je spomenuo Dubrovnik, prekinuo ga je, 
dodavši, da se on, Antić, sigurno ne može usuditi tvrditi, da Dubrovnik 
nije zaista hrvatski. Na tome je došlo do prekida prvih dodira izmedju 
kneza Pavla i Mačeka (s. 185.-86.). 

Ovaj prekid s knezom Pavlom "doprinio je stanovitom pooštrenju 
rezolucije, koju je Hrvatsko Narodno Zastupstvo usvojilo na Pred¬ 
sjednikov [Mačekov] prijedlog 15. siječnja".(76) Najvažniji odlomak te 
rezolucije glasi: 

Hrvatsko narodno zastupstvo, vršeći svoju dužnost, upozorava sve 
odgovorne faktore kako ove državne zajednice, tako i svih evropskih 
država, naročito velevlasti, na neodrživost i opasnost današnjeg stanja. 
Princip pravde i slobode traži, a savjest i dužnost nalaže, da se u interesu 
mira poduzmu mjere koje će osigurati provedbu prava samoodre-djenja 
hrvatskog naroda. 


Na koncu rezolucije hrvatsko narodno zastupstvo dalo je Mačeku "neo¬ 
graničeno povjerenje i posve slobodne ruke, da u ime njegovo poduzme 
sve potrebno, da se pravo narodnog samoodredjenja hrvatskog naroda 
ostvari".(77) Maček ne spominje ni sastanak narodnog zastupstva niti 
rezoluciju. 

Početkom veljače uslijedio je pad Stojadinovićeve vlade, koja je 
bila zamijenjena s Cvetkovićevom. "Poslije pada Stojadinovićeve vlade, 
Italija je pokušala uspostaviti dodir sa mnom", kaže Maček (s. 186.). 
Neposredno poslije ove rečenice, nastavlja o posjetu, koji mu je učinio 
grof Bombelles, i odmah zatim priča, da ga je u ožujku posjetio ing. 
Carnelutti. Prema tome bi se dalo zaključiti, da Maček njih smatra za 
talijanske posrednike. Da li je u to vrijeme još koja osoba posjećivala 
Mačeka u ime Talijana? Prema Mačekovom pričanju, Bombelles ga je 
obavijestio, da su Stojadinović i Ciano zaključili sporazum, prema kome 
će Italija u slučaju rata imati pravo zaposjesti Gorski Kotar i cijelu 
obalu od Sušaka do Splita. Za uzvrat, Italija će ostali teritorij priznati kao 
veliku Srbiju (s. 187.). Maček ne spominje, da bi on bio ovlastio ili molio 
Bombellesa za bilo kakve dodire s Talijanima u njegovo ime.(78) 

Hrvat i član, HSS, ing. Carnelutti, posjetio je Mačeka u ožujku 
1939. Rekao mu je, da je prijatelj ili rodjak Dina Alfieri-a, zamjenika 
talijanskog ministra vanjskih poslova. Kod nedavnog razgovora, Alfieri ga 
je mnogo pitao o hrvatskim problemima i Mačeku osobno. On se 
namjerava opet sastati s Alfieri-em i tražio je od Mačeka, da li ima 
kakvu posebnu poruku za Alfieri-a. Maček nije imao što poručiti, ali je 
zamolio Carnelutti-ja, da pokuša istražiti, da li zaista postoji tajni ugovor 
Ciano-Stojadinović. Carnelutti je obećao, ali poslije nikada nije obavijestio 
Mačeka, što je u tom pogledu doznao, ako je uopće štogod uspio doznati 
(s. 187.). Kasnije, kad su zastali pregovori Mačeka s Cvetkovićem, 
Carnelutti je posjetio Mačeka u Rogaškoj Slatini na 28. svibnja. Donio mu 
je nacrt za sporazum izmedju HSS i talijanskog ministarstva vanjskih 
poslova. Protivno onom, što tvrdi Ciano u svom dnevniku, nacrt, prema 
Mačeku, nije imao obaveze, da HSS pripremi revoluciju u Hrvatskoj, niti 
je bilo govora o talijanskoj novčanoj pomoći. Nacrt je obvezivao HSS, 
da u slučaju rata proglasi nezavisnu državu Hrvatsku i u pomoć pozove 
talijansku vojsku. Buduća hrvatska država trebala bi imati s Italijom 
zajedničko ministarstvo vojske i vanjskih poslova. Hrvali bi, konačno, 
trebali priznati talijanskog kralja hrvatskim vladarom, ili izabrati 
jednog Savojskog kneza za svoga kralja. Ukoliko bilo koji od ovih uvjeta 
ne bi bio prihvatljiv Mačeku, Carnelutti se je izjavio spremnim prenijeti 
njegove protuprijedloge. Maček je odbio ponudu bezuvjetno. "Sačuvao sam 
primjerak ovog nepotpisanog nacrta i povjerio ga na čuvanje jednoj 
povjerljivoj osobi u Zagrebu", kaže Maček (s. 190.).(79) Trebat će jednom 

detaljno osvijetliti ondašnje talijanske korake u vezi s Hrvatskom i 
talijansku reakciju na hrvatski dodir s Berlinom početkom 1939. . 

Maček ništa ne govori o tadašnjim svojim pokušajima kontaktiranja 
Nijemaca. Prema jednoj verziji, početkom 1939. profesor Ljudevit 
Tomašić i dr. Tomo Jančiković pokušali su uspostaviti vezu s njemačkim 
službenim krugovima. Pratio ih je na putu u Berlin ravnatelj Gimpexa 
g. Marko Jurinčić, koji je imao stanovitih veza tamo. Tomašić i Jančiković 
ostali su u Berlinu nekoliko dana i posjetili neke političke osobe i nekoliko 
ministarstava. Kako je pričao Tomašić poslije povratka iz Berlina, taj 
pokušaj nije imao nikakvog rezultata.(80) 

Koncem ožujka Cvetković je obavijestio Mačeka o svom dolasku u 
Zagreb na pregovore. U Zagreb je stigao uvečer 1. travnja. Slijedećeg dana 
započeli su pregovori.(81) Maček je uvidio, da je situacija sazrela za 
sklapanje sporazuma. Kazao je Cvetkoviću, da prije daljnjih pregovora 
mora obavijestiti srpsku opoziciju o dosadašnjim dodirima sa službenim 
Beogradom, jer bi smatrao nepoštenim sklopiti sporazum bez učešća sipske 
opozicije. Zbog toga je predložio Cvetkoviću odgodu pregovora za deset 
dana, s obzirom na uskrsne blagdane. Kroz to će vrijeme stupiti u dodir sa 
srpskom opozicijom. Cvetković je prihvatio prijedlog, ma da je to 
smatrao gubitkom vremena, jer je bio mišljenja, da se sa srpskom 
opozicijom ne će moći postići nikakav sporazum (s. 187.-88.). 

Čim je Cvetković napustio Zagreb, Maček je poslao Košutića u 
Beograd, da srpsku opoziciju upozna s "privremenim sporazumom s 
knezom Pavlom" (s. 188.)(82) i s predstojećim pregovorima s Cvetkovi- 
ćem. Opoziciji je bilo predloženo, da ili da knezu Pavlu prepusti zastupati 
srpske interese, ili da pregovara s Mačekom, dok se ne postigne sporazum, 
a onda bi Maček u ime cijele opozicije nastojao zaključiti sporazum s 
knezom Pavlom. Srpske opozicione stranke odbile su oba Mačekova 
prijedloga (s. 188.). Na sjednici hrvatskog narodnog zastupstva, 8. 
svibnja 1939., Košutić je ovako referirao o tim pregovorima : 

I kako dr. Sutej nije bio ovdje [u Zagrebu], predsjednik šalje 
mene, da se vidi, kako ta Udružena opozicija stoji prema novoj 
situaciji. Razgovore sam vodio dva dana, veoma duge, veoma 
temeljite. Jedna stvar pokazala se kod toga sasvim jasna, kao na 
dlanu, a to je da naši prijatelji, koji su u opoziciji, žele sporazum, ali 
misle, da ga ne može drugi napraviti, nego oni, i to samo onda, ako 
su na vlasti. Oni kažu: Mi ne možemo razgovarati s ulice. Moramo 
biti u prvom katu. Najprije vlada, a onda ćemo razgovarati, kako 
ćemo i što ćemo... Ukratko morali smo konstatirati, da naši prijatelji 
iz Udružene opozicije ne žele meritorno raspravljati o konkretnom 
rješavanju hrvatskog pitanja. To je prije svega pitanje 
teritorijalno. Oni rekoše: Ne znate vi ove naše ljude. Kad bi mi 
nešto takvo primili, proglasili bi nas izdajicama srpstva i zaboli bi 

nam nož u ledja, nas bi zgazili, jer ova vlada, koja je sada na vlasti, 

ona je na vladi samo zato, što je bila protiv sporazuma. (83) 

Polovinom travnja Cvetković se je povratio u Zagreb i za kratko 
vrijeme postigao s Mačekom sporazum: Savska i Primorska banovina i 
kotar Dubrovnik smatrat će se bez daljega hrvatskim teritorijem. U 
ostalom dijelu Slavonije (Istočni Srijem) i u preostaloj Bosni i 
Hercegovini provest će se plebiscit, da li se žele priključiti Hrvatskoj ili 
Srbiji. Vanjski poslovi i vojska bili su prepušteni središnjoj vladi, o 
ostala razdioba kompetencija trebala se je provesti prije potpisivanja 
sporazuma. Ništa još nije bilo pismeno zaključeno, niti javnost oba¬ 
viještena, jer je prije trebalo dobiti suglasnost kneza Pavla. Za nekoliko 
dana nije bilo glasa iz Beograda, te je Maček poslao Subašića, da 
razvidi situaciju. Subašić nije dobio jasnog odgovora, ni od Kneza niti od 
Cvetkovića. Nakon toga Maček se više nije smatrao obavezanim na šutnju. 
Objavio je u "Hrvatskom Dnevniku" kratku bilješku, da je knez Pavle 
odbio prihvatiti sporazum, sklopljen izmedju njega i Cvetkovića, te je 
sazvao hrvatsko narodno zastupstvo, da ga obavijesti o situaciji (s. 188.- 
89.). 

Mačekov referat hrvatskom narodnom zastupstvu, 8. svibnja 1939., bio 
je opširniji i s više detalja. Taj se referat u svemu ne slaže s gornjim 
Mačekovim pričanjem. Prema referatu, prvi sporazum s Cvetkovićem bio 
je postignut 22. travnja. Pismenu formulaciju toga sporazuma Maček je 
iznio doslovno u navodnicima. Prema njemu, banovina Hrvatska trebala je 
obuhvatati Savsku i Primorsku banovinu, te kotar Dubrovnik. O ostalom 
teritoriju kaže se: "Definitivni pak opseg banovine Hrvatske! odredit će se 
odlukom naroda putem glasanja u preostalim dijelovima Bosne i 
Hercegovine, Dalmacije, te Srijema i Vojvodine". Ćvetković je s tim 
sporazumom otišao u Beograd, da bi dobio kneževu suglasnost. Na 26. 
travnja vratio seje u Zagreb, obavijestivši Mačeka, da knez ne pristaje, da 
Vojvodina i Dalmacija (Boka Kotorska) budu uključene u plebiscit. 
Maček je pristao na njihovo isključenje od plebiscita, te je slijedećeg 
dana, 27. travnja, bio objavljen komunikej, da su "konačni razgovori" o 
rješenju hrvatskog pitanja završeni. Na 1. svibnja Maček je bio obaviješten 
iz Beograda, da bi u sporazumu trebalo opet nešto mijenjati. Tada je 
poslao Subašića u Beograd, da razvidi situaciju. Poslije tri dana 
razgovora, Subašiću je rečeno, da sporazum nije odobren. Kad se je 
povratio u Zagreb, po Mačekovoj želji, Subašić je uputio pismo Cvetkoviću, 
u kojem je konstatirao, da je kraljevsko namjesništvo odbilo odobriti 
sporazum. Subašićevo pismo bilo je tada objavljeno u "Hrvatskom 
Dnevniku".(84) 

Na sastanku hrvatskog narodnog zastupstva govorili su, osim 
Mačeka, Košutić i Sutej. Maček ovako opisuje tadašnju situaciju: "Za 

vrijeme sastanka vladalo je veliko uzbudjenje, ali uspio sam uvjeriti 
zastupstvo, da se politički ne obaveže brzim akcijama" (s. 189.)- Rezolucija 
uglavnom ponavlja iste misli, koje su bile istaknute u rezoluciji od 15. 
siječnja.(85) Pregovori s Beogradom došli su na mrtvu točku. U ovo 
vrijeme Carnelutti donosi talijanske prijedloge, o kojima smo već govorili. 

Nekoliko tjedana kasnije, Cvetković je pozvao Mačeka na daljnje 
pregovore. Sastali su se u Subašićevoj kući u Vukovoj Gorici kod Karlovca. 
Tom je zgodom postignut konačni teritorijalni sporazum. Banovina Savska 
i Primorska, s kotarevima Dubrovnik, Sid, Ilok, Brčko, Gradačac, 
Derventa, Travnik i Fojnica tvorit će banovinu Hrvatsku. Podjela 
kompetencija izmedju središnje i banovinske vlade bila je prepuštena 
šestorici stručnjaka. Maček je imenovao Suteja, Ivu Krbeka i Ljudevita 
Filipančića, a Cvetković beogradske sveučilišne profesore 
Konstantinovića, Ilica i Tasića. Stručnjaci su se odmah sastali na vije¬ 
ćanja u Rogaškoj Slatini. Zapisnički bi utvrdjivali, u kojim su se točkama 
složili, odnosno, u kojima nisu mogli postići sporazum. Sporne točke bile 
su prepuštene odluci Cvetkovića i Mačeka. Početkom kolovoza pregovori 
stručnjaka su zapeli i prijetila je opasnost, da budu prekinuti (s. 190.-91.). 

Dok su pregovarali stručnjaci, Sava Kosanović je ponovno pokušao 
privesti srpsku opoziciju suradnji sa SDK. Grol je došao u Kupinec. 
Poslije više od dva sata razgovora s Mačekom nije bilo ništa postig¬ 
nuto (s. 191.). 

Početkom kolovoza Maček je primio Krnjevićevu poruku iz Ženeve, da 
je rat neizbježiv (s. 191.). To je jedino mjesto, na kojem se spominje 
Krnjevićeva veza s Mačekom za cijelo vrijeme poslije Aleksandrova 
ubijstva. Krnjevićeva obavijest ponukala je Mačeka, da što prije sklopi 
sporazum, da bi tako Hrvati i Srbi u slozi mogli dočekati ratne strahote. 

Kod slijedećeg sastanka s Cvetkovićem, u vlaku kod Zidanog Mosta, 
Maček mu je rekao, da je potrebno što prije sklopiti bar privremeni 
sporazum, koji se kasnije može revidirati. Obojica su tada odlučila, da se 
zajedno sa stručnjacima sastanu na državnom dobru u Božjakovini, i 
tamo ostanu, dok se ne postigne sporazum. Sastanak u Božjakovini 
otpočeo je 16. kolovoza. Dne 20. kolovoza svi su se učesnici pregovora 
povukli iz Božjakovine u Banske Dvore u Zagrebu, gdje je oko pola noći 
toga dana tekst sporazuma bio konačno redigiran (s. 191.-92.). Milan 
Martinović tvrdi, da se je u Božjakovini pokušalo teritorijalni sporazum 
još jednom izmijeniti na hrvatsku štetu. Srbi da su tražili, da se grad 
Mostar izdvoji iz Banovine Hrvatske, "i radi toga umalo nije došlo do 
razlaza, da nije u posljednji čas Cvetković popustio".(86) 

Dne 22. kolovoza knez Pavle je odobrio sporazum. Tokom 23. i 24. 
bilo je riješeno pitanje sastava središnje vlade i imenovanja bana. Maček 
nije htio tada ući u vladu, ali je popustio Pavlovu pritisku i postao 
podpredsjednikom vlade. Od srpske opozicije ušao je u vladu Branko 


Čubrilović kao predstavnik zemljoradnika. Ušli su u vladu takodjer i 
radikali, Lazar Marković i Boža Maksimović, bivši ministar unutrašnjih 
poslova u Pašić-Pribićevićevoj vladi, prosinca 1924., koja je proglasila 
Obznanu nad HRSS. Ta dvojica radikala ušli su u vladu bez odobrenja 
opozicione Radikalne stranke, okupljene oko glavnog odbora na čelu s 
Acom Stanojevićem i Misom Trifunovićem. Maček je takodjer popustio 
knezu u pogledu imenovanja bana. Mačekov kandidat bio je August 
Košutić, a Pavlov Subašić. Za Subašića Maček kaže, da je kao ban 
pomalo autokratski postupao i izabrao slabe suradnike, te nije nikada 
postao veoma popularan. S druge strane, daje pridonio mnogo hrvatskoj 
stvari, "hrabro se opirući neprestanim pokušajima miješanja u hrvatske 
poslove sa strane nekih beogradskih službenih osoba" (s. 194.). 

Nova vlada bila je imenovana 26. kolovoza i istog dana objavljen 
sporazum Cvetković-Maček. Prvi akt vlade bila je objava Uredbe o 
Banovini Hrvatskoj. Maček je na 29. kolovoza podnio sporazum na 
odobrenje hrvatskom narodnom zastupstvu.(87) Sporazum je bio odobren 
s 80 :1. Dr. Lovro Sušić, narodni zastupnik za kotar Slunj, pročitao je 
pripremljenu izjavu i jedini glasovao protiv sporazuma. 

Maček ne spominje, tko je sa srpske strane sudjelovao u krunskim 
vijećanjima, koja su odobrila sporazum. Isto tako o tome šuti i Cvet¬ 
ković. Osim kraljevskih namjesnika i Cvetkovića, ministar dvora Antić 
sigurno je bio upućen u tok pregovora i izravno utjecao na njih. Da li 
je sa srpske strane postojalo neke vrsti krunsko vijeće, koje je o tome 
diskutiralo i zapravo upravljalo pregovorima? Ribar to tijelo zove 
"dvorskim savjetom" i spominje, da su njegovi članovi bili, osim spo¬ 
menutih osoba, generali: Bogoljub Ilić, Milojko Janković, Vladimir 
Cukavac i Milan Nedić.(88) 

Branko Miljuš, ministar bez lisnice u tadašnjoj Cvetkovićevoj vladi, 
tvrdi, da je vlada bila potpuno neobaviještena o toku pregovora. Dapače, 
da se nije ni sastajala. Od početka pregovora, u ožujku 1939., "koliko se 
sećam, svega jedna jedina" sjednica vlade bila je održana, i to 
povodom albanske krize u travnju.(89) 

Veliki je Mačekov propust, što uopće ne spominje, da je sporazum 
bio temeljen na članku 116. Ustava, koji je sve mjere donesene na 
njegovom temelju označavao "privremenim" i odredjivao, da se kasnije 
moraju podnijeti na odobrenje Narodnoj skupštini, koja ih može s 
običnom većinom odobriti ili odbiti. Maček posebice naglašava, da se 
kompetencije Banovine Hrvatske nisu mogle smanjiti bez pristanka 
Hrvatskog Sabora (s. 192.-93.), jer je tako bilo stipulirano u sporazumu. 
Vrijedno je napomenuti, da je ta stipulacija ušla samo u sporazum, a 
nema je u Uredbi o Banovini Hrvatskoj. Sporazum je obvezivao samo 
Cvetkovićevu vladu, jer on ga je sklopio u svojstvu predsjednika vlade, a 
ne kao mandator krune. Ali bez obzira na ovo naprijed rečeno. Banovina 



62 


63 


Hrvatska zajedno sa svim njezinim uredbama i zakonima mogla je biti 
legalno anulirana običnom skupštinskom većinom. Cvetković, pišući o 
sporazumu u dva navrata, posebice naglašava njegovu privremenost i 
nužnost odobrenja po Narodnoj skupštini. Dapače, jedna zaključna 
rečenica u njegovom prvom članku mogla bi se interpretirati tako, da su 
kraljevske emigrantske vlade trebale u svemu nastaviti suradnju s 
Hrvatima na temelju sporazuma do konca rata, a poslije ga odbaciti. Evo, 
što kaže Cvetković: "Iz svega gore izloženog jasno se vidi, daje sporazum 
kao privremena mera, bio dobar i prihvatljiv i da je po svaku cenu na 
njemu trebalo produžiti saradnju u emigraciji do povratka u 
domovinu".(90) A što poslije povratka u domovinu ? Cvetković Šuti, ali 
njegovo isticanje privremenosti i konstrukcija ove zaključne rečenice 
sugeriraju odgovor, da ga je trebalo anulirati. 

Banovinsko teritorijalno rješenje bilo je najslabija točka spora¬ 
zuma. Hrvatska politika izmedju dva rata, odnosno HSS kao njezin 
glavni predstavnik, nije shvatila bit hrvatskog problema u Bosni i 
Hercegovini. Aksiom hrvatske politike trebao je biti tada, kao i prije, a 
isto tako mora biti i u budućnosti: muslimani su hrvatska većina u Bosni 
i Hercegovini i njihovo vodstvo trebaju potpomoći i slijediti Hrvati- 
katolici. Najgora moguća usluga hrvatskom narodu i njegovoj budućnosti 
bila je napravljena onakvim teritorijalnim cijepanjem Bosne i 
Hercegovine. Za vrijeme pregovaranja s Cvetkovićem, Maček, izgleda, 
uopće nije pokušao razgovarati sa Spahom, i poslije njegove smrti, koja 
je uslijedila 29. lipnja 1939., s njegovim nasljednikom Kulenovićem. U 
onakvim prilikama, polazeći s Mačekovih premisa o nužnosti 
sporazumijevanja sa Šrbima, hrvatska politika morala je prihvatiti 
stanovište svojih sunarodnjaka muslimanske vjere i Beogradu predložiti 
stvaranje dviju banovina: Banovine Hrvatske i Banovine Bosne i 
Hercegovine. Naime, u onim prilikama bilo je isključeno, da bi itko od 
Srba bio pristao na kompletno uključivanje Bosne i Hercegovine u 
Banovinu Hrvatsku.(90a) 

Drugi članak sporazuma, koji odredjuje teritorij Banovine, posebice 
je važan, i zato ga ovdje donosimo u cijelosti: 

II. Savska i Primorska banovina, kao i srezovi Dubrovnik, Šid, Ilok, 
Brčko, Gradačac, Travnik i Fojnica, spojit će se u jednu jedinicu, 
koja će se tzvati Banovina Hrvatska, 

Definitivni opseg Banovine Hrvatske odredit će se prilikom pre- 
uredjenja države; pri tome će se voditi računa o ekonomskim, 
geografskim i političkim okolnostima. 

Tom prilikom izdvojit će se iz gore navedenih srezova, koji su 
pripojeni Banovini Hrvatskoj, opštine i sela, koja nemaju hrvatsku 
većinu.(91) 


U Uredbi o Banovini Hrvatskoj, čl. 1. odredjuje njen teritorij 
ovim riječima: "Savska i Primorska banovina, kao i kotarevi Dubrovnik, 
Sid, Ilok, Brčko, Gradačac, Derventa, Travnik i Fojnica spajaju se u 
jednu banovinu pod imenom banovina Hrvatska. Sjedište banovine 
Hrvatske je u Zagrebu".(92) Dakle, u uredbu je ušao samo prvi dio 
teritorijalnog sporazuma Maček-Cvetković. 

U svom govoru narodnim zastupnicima 29. kolovoza 1939., Maček je 
rekao: 

Tim [stvaranjem Banovine Hrvatske] nije pitanje hrvatskog 
teritorija riješeno definitivno, jer smo stavili u sporazum naročitu 
klauzulu, da će se definitivni opseg banovine Hrvatske ustanoviti, kad 
se bude preuredjivala čitava državna zajednica. A to je posve 
naravno. Jer posve drugčije će izgledati dotični teritorij banovine 
Hrvatske, bude li u novo preuredjenoj državnoj zajednici recimo i 
autonomna Vojvodina ili ne bude, drugčije bude li i autonomna 
Bosna ili ne bude, i t. d...." (93 )[Točke su u originalu.] 

Analizirajući tekst sporazuma, i istaknuvši princip triju narodnosti, 
Srba, Hrvata i Slovenaca, koji je bio podloga sporazuma, Cvetković 
zaključuje, da "je jasno bilo, da je onaj veći deo Bosne [koji je ostao 
izvan Banovine Hrvatske] ušao u interesnu sferu srpske jedinice".(94) 

Od hrvatske trojednice. Hrvatske, Slavonije i Dalmacije, ostali su 
izvan Banovine Hrvatske slijedeći kotarevi: Zemun, Stara Pazova, Irig, 
Ruma, Mitrovica, Dvor i Boka Kotorska. 

Kod podjele kompetencija poslovi vjera ostali su u nadležnosti 
središnje vlade. Maček nije tražio prenos poslova vjera na Banovinu 
Hrvatsku, "jer bi u tom slučaju izgubili pravo odlučivati o vjerskim 
poslovima izvan banovine, kako ne bi imali izvan banovine pravo odlučivati 
u pravosudju, upravi, zdravstvu, soc. politici i t. d. Time bi bili stavljeni u 
nezavidni položaj katolici izvan banovine. Ne samo Slovenci, nego i Hrvati, 
Albanci, Magjari i Niemci te veći dio muslimana".(94a) 

Financijalno pitanje bilo je privremeno riješeno za budžetsku godinu, 
koja je svršavala 31. ožujka 1940. Za kasnije trebalo je odlučiti, koje će 
poreze ubirati banovina, a koje država (s. 193.). Maček ne spominje, 
kako je taj problem bio kasnije riješen. 

Maček je kod pregovora takodjer htio, da žandarmerija bude iz¬ 
dvojena iz nadležnosti ministarstva vojske i stavljena u nadležnost 
banske vlasti. U tome nije uspio. Tek je Simović prepustio žandarmeriju 
potpunoj kontroli bana, kao uvjet Mačekovog učešća u njegovoj vladi (s. 
193.). 

VI. 

Razdoblje Banovine Hrvatske i sudjelovanje HSS u vladi, 26. VIII. 
1939. do 27. III. 1941., zaslužilo bi posebnu studiju, zajedno s analizom 

sporazuma i uredbe o Banovini Hrvatskoj, ali to prelazi okvir ove rasprave. 
Stoga ćemo se zadržati samo na nekoliko značajnih momenata. 

Stvaranje Banovine Hrvatske izazvalo je na srpskoj strani ekstremnu 
šovinističku psihozu i još više izoliralo kneza Pavla i političare oko 
Cvetkovića od srpske realnosti. Maček sam kaže, da se knez Pavle "nije 
usudio protiviti odlukama svemoćne vojske", (s. 198.). Upravo u vojsci 
bio je ključ ne samo tadašnje situacije, nego i cijele situacije od postanka 
Jugoslavije. Kralj Aleksandar uspio je nametnuti stegu generalitetu i 
vojsci, da budu sredstvo u njegovoj ruci. Za vrijeme Pavlova regentstva 
vojska je samostalan centar snage, s kojom činjenicom knez mora 
računati. Sporazum s Hrvatima tu je činjenicu još više naglasio, jer su 
generali i viši oficiri bez sumnje odobravali i tajno pomagali 
šovinističku psihozu okupljanja Srba, zbog navodnog ugrožavanja srpskih 
interesa. Srpska Crkva razišla se je s knezom Pavlom već u eri borbe za 
konkordat, te je još lakše mogla prihvatiti parolu okupljanja Srba. 
Opozicione političke stranke, odnosno njihovi predstavnici: Miša 
Trifunović, Milan Grol i Božidar Vlajić,(95) nisu se u biti razlikovale od 
Srpskog Kulturnog Kluba na čelu sa Slobodanom Jovanovićem. Tjednik 
"Srpski Glas", glasilo kluba, pokrenut 1939., bio je odraz ondašnjeg 
psihičkog raspoloženja srpskih vodećih krugova. Politička glasačka 
mašina, to jest političari članovi Narodne skupštine, sigurno je bila 
naklonjena ondašnjem općem raspoloženju. Ti su političari uglavnom bili 
oportunisti, potpomažući vlade i osobe, koje je označio kraljevski dvor. 
Sada su bili isključeni iz političkog života, jer je sporazumaška vlada, 
prema Mačekovom zahtjevu, odmah raspustila Narodnu skupštinu. U 
novim izborima, ukoliko bi bili održani pod vladom Cvetković-Maček, oni 
se nisu mogli nadati laganom dobivanju mandata. Logika njihovog 
oportunizma sve ih je više odalečivala od kneza Pavla i Cvetkovića.(96) 
Simovićev puč bio je logični konac ondašnjeg stanja. Maček točno uvidja, 
daje bez sumnje "puč od 27. ožujka ciljao na kneza Pavla, koji je, prema 
srpskom mišljenju, 'previše popustio Hrvatima'. Potpis Trojnog Pakta bio 
je samo prikladan izgovor, da se kamen počne kotrljati" (s. 220.). 

Na hrvatskoj strani sporazum je bio dočekan u stavu iščekivanja. 
Većina nije bila s njime oduševljena, ali je disciplinirano pomogla 
Mačeka i HSS. Kako je vrijeme odmicalo i srpski stav postajao poznatiji, a 
nastupi bana Subašića sve više jugoslavenski, hrvatska javnost i narod 
počeli su se odalečivati od Mačekovog stanovišta. Totalitarističke 
tendence vladanja HSS pojačale su se u tom razdoblju, tako da je 
stranka htjela pod svoju kontrolu svesti i hrvatski kulturni život. Žalosni 
komesarijat u Matici Hrvatskoj škodio je ugledu HSS i Mačeka. Odraz 
ondašnjeg hrvatskog protujugoslavenskog raspoloženja bio je dvotrećinski 
zaključak ondašnjih akademika od 6. prosinca 1939., da se Jugoslavenska 
Akademija nazove Hrvatskom Akademijom. Banska vlast odgovorila je 15. 


siječnja 1940., "da konačnu odluku o tome treba da donese Hrvatski 
Sabor",(97) što je značilo odgoditi u nedogled promjenu imena, tako da se 
Akademija i danas zove jugoslavenskom. Subašićeva turneja Hrvatskom, 
na kojoj je nastojao oduševiti narod za Jugoslaviju i njezinu obranu, 
imala je protivan učinak. Bio sam svjedokom Subašićeve javne skupštine 
u Šibeniku. Njegov jugoslavenski govor s balkona hotela Krke prisutni je 
narod saslušao u šutnji. Paško Kaliterna, splitski narodni zastupnik, 
osjetio je nelagodnost medju narodom i poslije Subašića održao jedan 
vatreni hrvatski i otvoreno protujugoslavenski govor. Narod mu je 
oduševljeno klicao i odobravao. 

Ustaše u ovom razdoblju dobivaju sve više pristaša. Iako je broj 
zakletih ustaša bio malen, općenito raspoloženje hrvatske javnosti i 
hrvatskog naroda išlo im je u prilog. Tjednik "Hrvatski Narod", legalno 
ustaško glasilo, koje je pod uredništvom dra Mile Budaka počelo izlaziti u 
veljači 1939., zabranila je banska vlast (1940.) i nije dozvolila, da se 
pojavi pod drugim imenom ("Zemlja"). Banovina Hrvatska pogazila je i 
sveučilišnu autonomiju, smjestivši jedan policijski odred u glavnu 
sveučilišnu zgradu. Počela je interniranjem ustaša i hrvatskih 
nacionalista, bez suda i presude, u stilu Aleksandrove diktature. 

Maček spominje "aktivnost pete kolone", koja se je očitovala u 
podmetanju i eksploziji bomba na raznim mjestima u Zagrebu, počevši 
s prvom eksplozijom dne 30. studenoga 1940. Radi toga su neki ustaše 
bili zatvoreni i poslani u logor Kruščicu kod Travnika (s. 204.-205.). Treba 
požaliti takve terorističke akte, osobito ako su kod toga životom stradali 
nevini ljudi, ali označiti ih kao djela osovinske pete kolone, sigurno nije 
točno. Njemačka je tada općenito pomagala Jugoslaviju, a isto tako i 
Italija. Italija je tada zauzeta u Albaniji i nije mogla biti u tom razdoblju 
oduševljena ratom s Jugoslavijom. Ustaški pokret nije bio tvorevina 
osovinskih vlasti, nego samonikli hrvatski odgovor na srpsku diktaturu i 
srpske zulume u Hrvatskoj.(98) 

Nije bilo prilike, da se javno manifestira narodno neraspoloženje s 
Mačekovom politikom, jer nisu bili održani izbori ni za Narodnu 
skupštinu niti za Hrvatski Sabor. Kao primjer, kako bi, možda, narod bio 
reagirao, mogu nam poslužiti izbori iz 1925. i 1927. Izmedju tih izbora 
Radić se je odlučio za suradnju s Beogradom. Usprkos izbornog terora, 
Radić je 1925. dobio 532.872 glasa, a 1927. 381.371, dakle je izgubio 
151.501 glas, to jest više od 28 postotaka. Ti izgubljeni glasovi uglavnom 
nisu bili dani drugim strankama, nego je narod svoje nezadovoljstvo 
izrazio apstinencijom.(99) To je ujedno jedini slučaj, da je HSS gubila 
glasove, jer ih je na svim izborima od 1920. do 1938. neprekidno 
povećavala. 

Maček opširno prikazuje posljednje razdoblje jugoslavenske vanjske 
politike, koje je završilo pristupom Trojnom paktu (s. 209.-16.). Iz tog 

prikaza, i iz onog, što Maček priča na drugim mjestima u knjizi, vidi se, da 
Mačekov osobni utjecaj, kao općenito i hrvatski utjecaj, nije uopće 
postojao u vodjenju i predstavljanju vanjske politike.(100) Knez Pavle 
kao realan političar, uzevši u obzir ondašnju vanjsku i unutrašnju 
situaciju, bio je pesimista. Taj je knežev pesimizam bio temeljen i na 
poročanstvu srpskog seljaka Mata Tarabaića, iz sela Kremne kod 
Uzica,(101) koji je, prema Pavlu, točno pogodio sve dogadjaje u srpskoj 
povijesti kroz posljednjih sedamdeset godina, i za tadašnje vrijeme 
predvidio strašnu katastrofu (s. 207.). 

Simovićev puč iznenadio je Mačeka. Usprkos njegova protuhrvatskog 
karaktera, Maček se je odlučio osobno ući u Simovićevu vladu. Već na 
27. ožujka, u telefonskom razgovoru sa Simovićem, pristao je, da ostali 
hrvatski ministri (Sutej, Andres, Torbar i Smoljan) sudjeluju u 
Simovićevoj vladi. Za sebe je rezervirao pravo kasnije odluke. Košu-tić je 
otputovao u Beograd razviditi situaciju i pregovarati sa Simovićem. 
Ujutro 31. ožujka, poslije Košutićevog povratka iz Beograda, Maček se još 
nije bio odlučio na odlazak u Beograd.(102) Tek poslije Sutejevog dolaska 
iz Beograda, na konferenciji 2. travnja, kojoj su uz Mačeka prisustvovali 
Sutej, Košutić i Krnjević, Maček se je odlučio ući u vladu (s. 220.). Na 
toj je konferenciji takodjer odlučeno, da će Krnjević preuzeti Mačekovo 
mjesto u vladi, u slučaju odlaska vlade u emigraciju. Maček se je 
odlučio ostati u domovini (s. 226.). Maček kaže, da je najvažniji razlog 
za njegovo učešće u Simovićevoj vladi bio vanjskopolitičke naravi. HSS 
nije se htjela naći na njemačkoj strani, jer je vjerovala u pobjedu 
zapadnih demokracija. Zbog toga nije imala drugog izbora, nego se 
priključiti vladi (s. 220.). 

Mačekova odluka razbila je jedinstvo HSS. Dobar dio njenih narodnih 
zastupnika i funkcionera nije odobravao taj korak svoga vodstva. Jedan 
dio nezadovoljnika na čelu s Jankom Tortićem, narodnim zastupnikom za 
kotar Osijek, počeo je suradjivati s vodstvom Ustaškog pokreta. 

Maček spominje, da mu je tih dana dopisnik njemačke novinske 
agencije, Mittelhammer, prenio savjet njemačkog ministra vanjskih 
poslova, da ne ide u Beograd (s. 220.).(103) Poslije podne 3. travnja, upravo 
prije odlaska u Beograd, posjetio ga je specijalni Ribbentropov izaslanik, 
Maletke, i savjetovao mu, da uz njemačku pomoć odcijepi Hrvatsku od 
Srbije., Maček je odgovorio, da bi se to moglo postići jedino s ratom, i 
radi toga on to ne može poduzeti. Zamolio gaje, da obavijesti Ribbentropa, 
da nema nikakve potrebe njemačkog rata protiv Jugoslavije, jer rat s 
Njemačkom nitko ne želi u Jugoslaviji. Maletke je žalio, da nije mogao 
Mačeka zainteresirati za predloženi plan, i obećao mu, da će njegovo 
mišljenje prenijeti njemačkim odgovornim osobama. Na koncu je Mačeku 
predao napunjeni revolver kao uspomenu (s. 220.-21.). 


Na sjednici vlade poslije podne 5. travnja, ministar vanjskih poslova 
Ninčić je referirao o obavijesti talijanskog poslanika Mameli-a, prema 
kojoj je Njemačka bila spremna uvjetno poštivati obveze iz Trojnog Pakta. 
Njemačka je tražila kao uvjet, da jugoslavenska vojska zaposjedne grčko- 
jugoslavensku granicu, da bi tako za vrijeme napada na Grčku štitila 
njemačko desno krilo. Do 7 sati uvečer trebalo je dati Mameli-u odgovor, 
Vlada se nije mogla složiti u odgovoru i naredila je Ninčiću, da zatraži 
produženje vremena za odgovor do podne slijedećeg dana, 6. travnja. 
Vlada je zaključila sjednicu s namjerom, da se sastane ponovno 
sutradan u 8 sati ujutro (s. 222.-23.). Medjutim, 6. travnja u zoru 
Nijemci su bombardirali Beograd. 

Trebat će razjasniti spomenuti talijanski potez: da lije bio napravljen 
zato, da bi se uspavala jugoslavenska budnost, kao da rat ne predstoji, ili 
je bio ozbiljne naravi, potaknut sa strahom, da ih jugoslavenska vojska 
ne izbaci iz Albanije, ako dodje do rata. Moj je utisak, da je posljednje 
bio razlog.(103a) 

Kad je započeo rat, Maček je s nekim ministrima krenuo u mjesto 
Rudnik, a odatle u Uzice. Slijedećeg dana, 7. travnja, sreo je Simovića i 
obavijestio ga, da ne će ići u emigraciju, a da će njegovo mjesto u vladi 
preuzeti Krnjević (s. 226). Napustio je vladu i stigao u Kupinec oko 
podne 8. travnja. Istoga dana stigli su u Kupinec Košutić, Krnjević i 
Subašić, te zajedno s njime zaključili, da Maček održi kratki govor preko 
radio Zagreba. Maček je u tom govoru, zapravo izjavi, pozvao narod, da 
točno održava stegu i savjesno vrši svoje dužnosti u vojsci i na drugim 
mjestima. Dne 9. travnja Maček je otišao u Zagreb i tamo dočekao 
dogadjaje 10. travnja. Ujutro 10. travnja Subašić ga je obavijestio, da 
su Nijemci prešli Dravu, i da se u roku od dvadeset i četiri sata mogu 
očekivati u Zagrebu. Subašić je s nekim službenicima napustio Zagreb 
istog dana ujedan sat poslije podne (s. 227.-28.). 

Da li je Maček imao koji plan u pogledu vlasti za vrijeme rata u 
Hrvatskoj? O tome on ništa ne govori. Ilija Jakovljević je napisao za 
vrijeme rata u partizanskom listu "Glas Slavonije", da je Maček bio 
preporučio Subašiću, da dočeka Nijemce i nastoji ostati na vlasti za 
vrijeme rata. Istu verziju potvrdjuje i dr. Edo Bulat, tvrdeći, da mu ju 
je ispričao sam Maček na putu za emigraciju 1945. Prema Bulatu, Maček 
je rekao Subašiću: "Ti kao najviši činovnik Hrvatske imaš poći ususret 
Nijemaca, da se nadje neki modus vivendi".(104) Da li je ovo bilo 
rečeno Subašiću 10. travnja ujutro, ili je tako bilo odlučeno ili 
savjetovano na konferenciji u Kupincu 8. travnja poslije podne? 

VII. 

S izjavom od 8. travnja, Mačekovo političko djelovanje u domovini 
uglavnom je završeno. Od 10. travnja 1941. dalje on se je suzdržavao 

od političke akcije, a kad je u studenom iste godine bio zatvoren, nje¬ 
govo je političko djelovanje bilo onemogućeno. .Stoga je prikladno, da se 
osvrnemo na Mačekovu politiku prije nego predjemo na prikaz dogadjaja oko 
10. travnja 1941. i kasniju ratnu i poratnu hrvatsku politiku. 

Cijelo Mačekovo djelovanje od 1929. do 1941. označava ga kao jugo¬ 
slavenskog federalistu. On je htio riješiti hrvatsko pitanje unutar 
Jugoslavije. Samo jednom Maček je iznio cjeloviti plan za teritorijalni 
preuredjaj Jugoslavije. U audijenciji 5. siječnja 1929., on je kralju 
Aleksandru predložio podjelu Jugoslavije na sedam federalnih jedinica. Taj 
je plan skoro istovjetan današnjoj Titovoj podjeli, s bitnom iznimkom u 
pogledu Vojvodine. Prema Mačekovu planu. Vojvodina je trebala biti 
samostalna federalna jedinica, a danas je autonomna oblast unutar Srbije. 
Drugi, djelomični, plan teritorijalnog preuredjenja predložio je knezu Pavlu 
deset godina kasnije, u siječnju 1939. Označio je, što bi trebao biti hrvatski 
teritorij: banovine Savska, Primorska i Vrbaska, te kotar Dubrovnik. Dakle, 
hrvatska trojednica, smanjena za nekoliko kotareva, i dioba Bosne i 
Hercegovine. Kao prijedlog za dalje pregovore, plan je, vjerojatno, uključivao 
i više, nego što se je Maček nadao ostvariti. Sve ostale deklaracije, potpisane 
od Mačeka, kao i pregovori sa srpskom opozicijom, svodili su se, uglavnom, 
na isticanje načela, na kojima bi trebala biti preuredjena država i pitanja 
procedure samog preuredjenja. Za ocjenu tih Mačekovih pogleda, najvažnije 
su Zagrebačke punktacije iz studenog 1932., Farkašićki sporazum iz listopada 
1937. i Beogradska deklaracija opozicionih stranaka iz kolovoza 1938. Maček 
ne iznosi, da bi ikada bilo gdje iznio detaljan plan podjele kompetencija 
izmedju središnje vlade i ostalih federalnih vlada. Dalde, sa sigurnošću 
možemo utvrditi, da je cilj tadašnje Mačekove politike bio federalna 
Jugoslavija, i Mačeka označiti federalistom. 

Koja je sredstva Maček upotrebio, da bi oživotvorio svoj cilj? Tajni 
politički razgovori bili su taktika i sredstvo Mačekove politike. Prema onom 
što priča, najveću važnost za oživotvorenje svoje politike pridavao je kruni. 
Kruni je jedino i iznosio svoje teritorijalne planove i s njome poveo realne, 
a ne načelne pregovore. Sa strankama i političarima vodio je načelne 
diskusije. Maček nikada nije javno izložio svoju politiku, niti se za nju javno 
borio. Nije stvarao političke situacije, na koje su protivnici trebali 
odgovarati, nego je čekao i šutio.(104a) Nije dolazio u doticaj s hrvatskim 
narodom okupljenim u većem skupu, nego samo s pojedinim Hrvatima. Nikada 
nije mogao osjetiti spontano reagiranje hrvatskog puka, prigodom neke 
političke skupštine, na kojoj bi bio glavnim govornikom. Radićeva taktika 
održavanja velikih političkih skupština, na kojima je Radić slušao i 
iskušavao narodno bilo i narodne reakcije, bila je napuštena u Mačekovoj eri. 
Maček je Radićevu impulzivnu, dinamičku taktiku, koja reagira na svaki po¬ 
kret narodnog talasanja, pretvorio u šutnju i čekanje. Bio je konzervativni 

federalista, koji strpljivo čeka na odluke i korake Njegovog Veličanstva ili 
Njegovog Visočanstva 

Upravo začudjuje Mačekova pasivnost s obzirom na dodire s ostalim 
političkim strankama i vodećim političkim ličnostima. Po našem mišljenju, 
jedini način, da bi Maček bio mogao postići svoj cilj, bio je okupljanje 
političkih federalističkih snaga. Korošec i Spaho, odnosno njihove stranke, bili 
su, uz SDK, zapravo jedini federalisti medju ondašnjim političkim strankama. 
Zašto nije došlo do suradnje s njima? Zašto Maček nije pokušao dati 
inicijativu u tom pravcu već pred izbore 1935.? Srpske opozicione stranke 
imale su u tom razdoblju kao glavni cilj: doći na vlast. One su suradjivale s 
Mačekom, jer su mislile, da će pomoću njega najlakše doći k svome cilju. 
Njihovi pregovori i izlaženje ususret rješenju hrvatskog pitanja bili su 

politička taktika. Srpske opozicione stranke borile su se za srpsku 

hegemoniju u tadašnjoj Jugoslaviji isto tako, kao i tri ostale srpske snage: 
kruna, vojska i Crkva. One su bile spremne popuštati Hrvatima do stanovite 
granice, bile su spremne davati koncesije, ali ipak, da srpska hegemonija i nad- 
moćnost ne dodju u pitanje. Srpske opozicione stranke nikada ne bi bile 

pristale, da Srbi i Hrvati budu ravnopravni u Jugoslaviji u s v i m 

granama državne uprave i na svim područjima javnog života. 

Kolikogod začudjuje Mačekova pasivnost u pogledu jedne aktivne 
federalističke politike, toliko isto i Koroščeva politika u tom vremenu ne 
može se ocijeniti kao razumna i svrsishodna. Ta se politika može shvatiti 
jedino, ako prihvatimo tezu, da je Korošec netočno ocijenio Hitlera i 
njemačku politiku 1935., misleći, da ne predstoje velike medjunarodne 
promjene i novi svjetski rat. Radi toga, on se je tada odlučio na suradnju s 
Beogradom i odlaganje konsolidacije države, najmanje do dolaska na 
prijestolje kralja Petra II. 1941. i kasnije. Možda je računao, da će tek 
njegov nasljednik morati sudjelovati kod toga? Da je Korošec 1935. 
ocijenio, da Hitlerova politika vodi novom svjetskom sukobu, morao bi bio 
upotrebiti sve svoje snage, da Jugoslavija svjetsku krizu dočeka kao sredjena 
država i da se, prema tome, što prije riješi hrvatsko pitanje. Jedino takva 
politika mogla je biti u slovenskom interesu. 

Sporazum iz 1939. zaključenje tada jedino zbog vanjskopolitičkih razloga. 
Maček to jasno ističe za sebe, a sigurno je to bio glavni razlog i za kneza 
Pavla. Potpisivanje sporazuma izazvalo je kod Srba snažnu reakciju. Srbi su se 
tada počeli po prvi put okupljati poslije Aleksandrova ubijstva. Trebao im je 
jedan simbol jedinstva, jedan autoritet, čiju bi riječ poslušali. Da li bi to 
mogao biti kralj Petar, odnosno njegovi savjetnici, da je došao mirnim 
putem na prijestolje u rujnu 1941., u jednoj, u biti neutralnoj Jugoslaviji, 
iako je pristupila Trojnom Paktu ? Bez obzira, kako bi se bila razvila 
politička situacija poslije silaska s vlasti kneza Pavla, sigurno je, da bi u 
toj situaciji vojska imala glavnu riječ. Maček uopće ne ulazi u 
razmatranje, što je očekivao poslije Petrova dolaska na prijestolje, iako je 

to trebalo uslijediti tek pola godine poslije Simovićeva puča. Maček je 
očekivao, da će moći ojačati Banovinu Hrvatsku, proširiti njene 
kompetencije, i, konačno, organizirati hrvatsko domobranstvo u sklopu 
jugoslavenske vojske,(105) i tako naoružan dočekati konac rata. Da lije to 
bila realna politika u ondašnjoj situaciji? Sklon sam negativnom 
odgovoru. 

U situaciji, u kojoj je političko predstavništvo jednog naroda skon- 
centrirano u jednoj stranci, dapače u jednoj osobi, ta stranka odnosno 
osoba moraju uvijek računati s političkim alternativama. Sto onda, ako 
jedna politika ili taktika doživi krah? Sticajem prilika, u razdoblju od 
1935. do 1941., HSS i dr. Vladko Maček bili su jedini javni politički 
predstavnici hrvatskog naroda. Njihova je dužnost bila pripremiti se za 
eventualni slučaj, postane li Jugoslavija ratnim poprištem. Da li je takva 
mogućnost bila uopće ikada diskutirana i uzeta u obzir? Po onome, kako 
su se dogadjaji odvijali za vrijeme rata, sklon sam vjerovati, da u tom 
pravcu nije ništa poduzeto. Za takav slučaj trebalo je uzeti u obzir i 
mogućnost, da se pred velike zapadne sile istupi s idejom samostalne 
hrvatske države. Da li su Maček i njegovi politički predstavnici u 
emigraciji, Krnjević i Košutić, postavljali hrvatsko pitanje pred velike 
zapadne sile u alternativi: ili zadovoljna Hrvatska u federalnoj 
Jugoslaviji, ili samostalna hrvatska država, ako se prva mogućnost 
pokaže nemogućom. Sklon sam vjerovati, da je jedino prva mogućnost 
bila teza HSS pred velikim zapadnim silama. 

HSS je baš radi svoje jednosmjerne politike, koja je išla u raskorak 
s iščekivanjem hrvatskog naroda, u travnju 1941., prestala reagirati i 
djelovati kao jedinstvena stranka. Jedan dio HSS počeo je tada suradjivati 
s Ustaškim pokretom na izgradnji NDH. Drugi dio HSS, koji je ostao u 
domovini, a nije suradjivao s ustašama, podijelio se je na dvoje. Jedni su 
prihvatili ideju samostalne hrvatske države (Ljudevit Tomašić, Ivanko 
Farolfi i njihovi suradnici) i nastojali sačuvati NDH i prevesti je na stranu 
velikih zapadnih sila. Drugi su se htjeli pridružiti Titovom partizanskom 
pokretu i nastaviti s federalizmom u njegovu krilu (Košutić i njegovi 
suradnici). Emigrantska ekipa HSS takodjer nije bila jedinstvena, nego se 
je pocijepala na dvoje. Jedna skupina, zapravo samo dvojica (Krnjević i 
Jukić), odbila je suradnju s Titom, radi njegovog komunizma, i lomila se 
u alternativi federalna Jugoslavija — samostalna Hrvatska. Druga, u biti 
identična s Košuti-ćevom skupinom u domovini, odlučila seje na suradnju 
s Titom (Subašić, Sutej, Bičanić, Martinović). Dakle, HSS se je tokom rata 
raspala u četiri frakcije: (1) frakcija, koja suradjuje s ustašama (Tortić, 
Hefer, Kuvedžić, Berković i ostali); (2) frakcija, koja suradjuje s Titom 
(Košutić, Sutej, Subašić i ostali); (3) frakcija, koja se bori za očuvanje 
samostalne hrvatske države na strani zapadnih demokratskih velevlasti 
(Tomašić, Farolfi i ostali) i (4) frakcija, koja nastavlja s predratnom 


politikom Banovine Hrvatske u suradnji s kraljevskom vladom i poslije 
sloma te politike u kolovozu 1943., lomi se u alternativi federalne 
Jugoslavije ili samostalne Hrvatske (Krnjević).(106) 

Sedam najistaknutijih Mačekovih suradnika, koji su tvorili pred¬ 
sjedništvo HSS, bili su ministri zajedno s Mačekom u sporazumaškoj 
vladi, i jedan od njih bio ban Banovine Hrvatske, ovako su reagirali za 
vrijeme rata: nitko nije pripadao prvoj frakciji; drugoj frakciji su 
pripadali Košutić, Sutej i Subašić; nitko nije pripadao trećoj frakciji, a 
četvrtoj je pripadao jedino Krnjević. Nisam siguran, kako su mislila 
ostala trojica: Torbar, Andres i Smoljan. Imam utisak, da su bili 
bliski Košutiću. 

U samom vodstvu HSS Maček nije ništa izmijenio poslije Radićeve 
smrti. Košutića se je od 1937. počelo smatrati potpredsjednikom 
stranke, a da formalno nikada nije bio izabran za taj položaj. 
Sutej i Subašić igrali su važnu ulogu kod svih dodira sa Srbima i 
sklapanja sporazuma. Oni su upravo odigrali fatalnu ulogu u HSS i 
hrvatskoj politici. Subašić je tu ulogu mogao odigrati zahvaljujući 
činjenici, da se je njegova žena sprijateljila s Mačekovom, i preko 
prijateljstva žena razvilo se je i prijateljstvo muževa i obitelji. Glavni 
predstavnik Hrvata katolika u Bosni i Hercegovini, dr. Juraj Sutej, 
prihvatio je i branio srpsku tezu o podjeli Bosne i Hercegovine. Prihvatio 
je srpsku maćuhinsku politiku, a nije zadržao hrvatsku majčinsku 
politiku: cjelovite Bosne, pa makar privremeno i izvan hrvatskog šireg 
okvira. U ovom razdoblju Maček nije htio dati veću važnost mladjim i 
dinamičnijim osobama, i uputiti ih u svoju politiku. Još uvijek nije 
razjašnjeno, koliko je ta politika bila osobno Mačekova, a koliko vodstva 
HSS, odnosno hrvatskog narodnog zastupstva. Koju je ulogu kod toga 
igralo vodstvo HSS i hrvatsko narodno zastupstvo? 

Rodjen i odgojen u Austro-Ugarskoj monarhiji, Maček se nije mogao 
nikada otresti političkih hrvatskih koncepcija iz tog razdoblja. 
Federalistički koncept tada je bio udomaćen u hrvatskoj politici kod 
sviju stranaka. U svom bitnom političkom konceptu Maček je od 1928. do 
1941. bio hrvatski konzervativni federalist. 

DESETI TRAVNJA 1941. 


Pod Desetim Travnjem ne razumijevamo samo taj dan ili samo 
Kvaternikov proglas Nezavisne Države Hrvatske, nego sve one dogadjaje, 
koji su mu neposredno predhodili ili ga slijedili. Podrazumijevamo narodno 
oduševljenje i manje ili veće revolucionarne podvige diljem svih 
hrvatskih sela, gradova, općina, kotareva i pokrajina. Trebat će jednom 
sakupiti cijeli taj materijal, koji je djelomično već objavljen po ratnim 
izdanjima hrvatskih novina i publikacija. Aktivni učesnici tih dogadjaja, 
koji žive u emigraciji, trebali bi opisati svoje doživljaje i pothvate iz tih 
dana. Samom proglašenju NDH u Zagrebu predhodila su druga dva 
proglašenja: jedno 7. travnja u Čakovcu i drugo 8. travnja u 
Bjelovaru. (107) 

Drugo lice Desetoga Travnja jesu politički razgovori i pripreme u 
Zagrebu odmah iza Simovićevog puča, samo proglašenje Nezavisne Države 
Hrvatske i nekoliko slijedećih prevratničkih dana, do Pavelićevog 
dolaska u Zagreb. O tim dogadjajima ponešto su već objavile osobe, 
koje su izravno ili neizravno sudjelovale u njima. Neki, koji su aktivno 
sudjelovali u dogadjajima i žive u emigraciji, još uvijek šute. Cijelo 
pitanje zaslužuje posebnu studiju. Ovdje ću tek postaviti nekoliko pitanja, 
koja će trebati razjasniti budući povjesničar. Pregovori izmedju 
predstavnika Ustaškog pokreta i predstavnika skupine HSS, koja se je 
odlučila uzeti djelatnog učešća u stvaranju hrvatske države, premalo su do 
sada razjašnjeni. Isti je slučaj s ondašnjim dodirima gornjih političkih 
snaga s njemačkim, delegatima. Da li je bilo pokušano s ustaške strane 
privući dra Mačeka i Košutića, da uzmu aktivnog učešća? Kako su se 
odvijali dogadjaji na sam dan Desetog Travnja? Da li su bila dva 
proglašenja NDH, jedno u Banskim dvorima a drugo preko zagrebačkog 
radija ? (108) Kakve su bile Kvaternikove veze s Pavelićem prije tih 
dogadjaja? Da li je imao stvarne Pavelićeve upute, kako da postupa u 
takvom slučaju?(109) Koji je bio sastav privremeno formirane 
Kvaternikove vlade, odnosno Državnog vijeća, u Zagrebu, prije 
Pavelićevog dolaska, i kako je došlo do njenog formiranja? Koje je 
političke mjere u unutrašnjoj i vanjskoj politici ta vlada poduzela? 


Oko Mačekove izjave, dane Kvaterniku i pročitane preko zagre¬ 
bačkog radija, splelo se je dosta nejasnoća. I njih će trebati kasnije 
razjasniti. Maček kaže, da su ga u popodnevnim satima desetog travnja, 
upravo kad je htio otići u Kupinec, posjetila dva Nijemca. Jedan od njih 
je bio Austrijanac Doerfler, a ime drugog Maček je zaboravio. Oni su 
Mačeka obavijestili, da je njemačka vojska predala vlast Slavku 
Kvaterniku i da je on prema njemačkim planovima proglasio Nezavisnu 
Državu Hrvatsku. Zatim su od Mačeka tražili, da Kvaterniku preda 
vodstvo HSS i hrvatskog naroda. Maček je to odbio, jer da HSS i 
hrvatski narod nisu njegovo vlasništvo. Oni ne pripadaju njemu nego on 
njima. Jedino hrvatski narod, koji mu je dao povjerenje, može to 
povjerenje povući. Zatim Maček nastavlja: 

Poslije dugog natezanja složili smo se, da ću izdati proglas na 
narod, u kojem ću navesti, da su Nijemci okupirali Zagreb i veći dio 
Hrvatske i dali vlast pukovniku Kvaterniku, koji je na to proglasio 
"Nezavisnu Državu Hrvatsku". Dalje ću pozvati narod, da prihvati mirno 
ove nove činjenice, jer nema drugog izbora. Kada smo ovo uredili, obojica su 
telefonirala Kvaterniku, da dodje u moju kuću primiti tekst proglasa u 
gornjem smislu, (s. 229.) 

Da lije drugi Nijemac bio njemački diplomata Edmund Veesenmayer, 
ili je on tek došao sa Slavkom Kvaternikom, te su, prema tome, 
sudjelovala trojica Nijemaca? Da li je s Kvaternikom došao po izjavu 
Zvonko Kovačević(l 10) Da lije Mačekova izjava bila predana Kvaterniku u 
prisutnosti gornje dvojice Nijemaca? Da li je tu dvojicu Nijemaca poslao 
Veesenmayer Mačeku bez predhodne obavijesti Kvaternika o tome? Kakav 
je točan tekst Mačekove izjave?(l 11) 

Maček je istoga dana, 10. travnja, otišao automobilom za Kupinec. Kod 
Savskog mosta zaustavila ga je njemačka straža i odvela zapovijedajućem 
njemačkom generalu u Zagrebu, u hotel Milinov, kasniji i današnji 
Dubrovnik. General ga je primio i, ne znajući, što će s njim uraditi, 
ostavio ga je čekati. Poslije jednog sata čekanja, Maček je bio uveden 
u sobu časniku Gestapo-a, Nassenstein-u. Ovaj ga je pokušao nagovoriti, 
da preuzme vlast u Hrvatskoj, što je Maček ustrajno odbijao. Te je noći 
Maček noćio u Zagrebu u svojem stanu i slijedećeg dana, 11. travnja, 
otputovao u Kupinec (s. 229.-30.). 

HRVATSKA POLITIKA 1941. DO 1945. 


Proglašenjem NDH vodstvo hrvatske politike prešlo je u ruke 
Ustaškog pokreta i dra Ante Pavelića. Oni su na sebe preuzeli odgo¬ 
vornost vodjenja hrvatske državne politike. Nemam namjere obširnije se 
osvrnuti na ovo razdoblje, nego ću istaknuti samo moja opažanja i 
djelomično upotrebiti već objavljene hrvatske i strane knjige i 
članke. Ratno razdoblje od rujna 1941. do svibnja 1945. proživio sam u 
Zagrebu. Hrvatski narod ima pravo zahtijevati od ondašnjih nosioca 
vlasti i odgovornosti, da izlože svoju politiku, ne samo hrvatskom 
narodu nego i svjetskoj javnosti. Hrvati su, valjda, jedini narod, čiji 
aktivni političari u prošlom ratu još nisu skoro ništa objavili o svom 
djelovanju. 

Jedini cilj tadašnje hrvatske politike mogao je biti održanje hrvatske 
države u ratnom vremenu i trajno osiguranje njenog opstanka u 
poslijeratnom razdoblju. Držim, da će se sa mnom svi složiti, kad kažem, 
da je za postignuće tog cilja bilo najvažnije održati javni red i sigurnost na 
hrvatskom državnom području i osigurati svakom hrvatskom gradjaninu 
pravedan postupak državnih vlasti. 


I. 

Hrvatska država imala je 1941. vjerojatno oko 6,500.000 stanovnika. 
Prema popisu pučanstva 1931., povijesna Hrvatska imala je 6,043.400 
stanovnika, od toga 3,069.600 Hrvata katolika, 716.500 Hrvata muslimana, 
1,847.400 Srba pravoslavaca, 145.500 Nijemaca i t. d.( 112 )Od te povijesne 
Hrvatske bilo je u svibnju 1941. pripojeno Italiji: dio Istre, koji je 1920. 
pripao Jugoslaviji, više od polovine Dalmacije i jedan dio Hrvatskog 
Primorja. Medjimurje je bez pristanka hrvatskih vlasti bilo pripojeno 
Madjarskoj. Vjerojatno ne griješimo, kad kažemo, daje 1941. bilo u NDH 
oko 4,500.000 Hrvata, katolika i muslimana i oko 2,000.000 Srba 
pravoslavaca. 

Kakav je bio postupak, odnosno politika hrvatske državne vlade 
prema Hrvatima katolicima? Bez sumnje, oni su bili smatrani kičmom 


države, ali, ako su bili istaknuti politički ili u javnom životu prije 
1941., a nisu prišli Ustaškom pokretu ili u nj se učlanili, bili su susretani s 
nepovjerenjem. Priličan broj prije rata istaknutih Hrvata bio je 
nepravedno progonjen i zatvaran, iako su mnogi od njih htjeli sura-djivati 
na izgradnji države. Ustaško vodstvo nije podnosilo opstanak, pa i bez 
javnog djelovanja, nijedne druge političke snage ili skupine, koja se nije 
priključila Ustaškom pokretu. Politika prema HSS bila je od početka 
nerazumna. U početku se je povela politika pristupanja organizacija HSS u 
Ustaški pokret. Kad su rezolucije i izjave u tom smislu postale 
mnogobrojne, onda se je jednostavno zabranilo objavljivati ih u novinstvu, 
da se ne bi dobio utisak velike snage HSS. Kasnije se je vodila politika 
kao da HSS ne postoji, da se tokom 1943. s njenim vodstvom započnu 
pregovori za ulazak u vladu.(113) Hrvatske seljake, posebice u Hrvatskom 
Zagorju i Slavoniji, koji su zadržali poštovanje prema dru Mačeku, 
susretalo se je kao neprijatelje države. Takav postupak dobrim je dijelom 
pridonio stvaranju partizanskog pokreta u Hrvatskom Zagorju i 
djelomično u Slavoniji. Veliki dio tih partizana nije bio komunističke 
orijentacije, ali je od KPJ bio iskorišten u njezine svrhe. 

Politika hrvatske državne vlade prema Hrvatima muslimanima bila je 
znatno bolja, nego općeniti stav hrvatske politike izmedju dva rata. 
Muslimani su bili susretani kao pojedinci isto tako kao i katolici. Ali i 
uz to pojedinačno pravedno postupanje, Hrvati muslimani radi povijesnog 
razvoja zadržali su i zajedničku kolektivnu vjersku koheziju. Ta vjerska 
kohezija zajedno s činjenicom, da su oni nastanjeni samo u jednoj 
pokrajini, Bosni i Hercegovini, razjašnjuje, zašto su oni imali i stanovitih 
posebnih interesa unutar hrvatske narodne zajednice. Oni su smatrali, da 
autonomna Bosna, u kojoj bi oni dobili mjesto prema svojoj snazi, 
najbolje odgovara njihovim interesima. Baš radi hrvatskih muslimana, 
bila bi tadašnja unutrašnja podjela hrvatske države na nekoliko većih 
teritorijalnih jedinica više pridonijela stabilnosti i redu u državi, nego 
podjela na dvadesetak Velikih župa. Već sam prije istakao, da su Hrvati 
muslimani hrvatska većina u Bosni i Hercegovini, jer su Hrvati katolici 
brojčano slabiji, i da bi, prema tome, aksiom hrvatske politike trebao biti: 
glavne linije hrvatske politike u Bosni i Hercegovini odredjuju muslimani 
uz potporu katolika. Sigurno je, da za vrijeme NDH takva politika nije 
bila primijenjena u Bosni i Hercegovini. 

Politika, koju je Ustaški pokret, odnosno hrvatska državna vlada, 
provodio prema hrvatskim i bosanskim Srbima, bila je upravo sudbonosna 
za unutrašnji mir i opstanak države. Ta se politika ne može pokušati braniti 
s tezom, da su Srbi prvi počeli s ustankom i klanjem na hrvatskom 
teritoriju.! 113a) Logičan odgovor na takvu tezu bio bi, daje trebalo kazniti 
pobunjenike, a ne cijelu narodnu manjinu. Činjenica je, da hrvatska 
državna vlada nije priznavala pravoslavne vjere i da je njezine 

pripadnike susretala kao osobe izvan zakona od travnja 1941. dokonča 
veljače 1942. Treba usporediti govore ministra pravosudja dra Mirka Puka 
i poglavnika dra Pavelića, održane u Hrvatskom Saboru koncem veljače 
1942. u razmaku od nekoliko dana. Puk u svom govoru ne priznaje 
pravoslavne vjere, a Pavelić izjavljuje, da u pravoslavlje nitko ne dira, 
ali ono ne može biti srpska ekspozitura. Tim govorom dr. Pavelić je dao 
inicijativu za osnivanje Hrvatske Pravoslavne Crkve, koja je kroz nekoliko 
slijedećih mjeseci bila organizirana na čelu s metropolitom Germogenom. 
Germogen je bio ustoličen za metropolitu u Zagrebu 6. lipnja 1942. 

Činjenica je, da je radio postaja Glavnog ustaškog stana, koja je proradila 
1. travnja 1941., izbacivala parolu: Srbi psine, bjeste preko Drine, i slične. 
Politika uništenja Srba nije bila samo Pavelićeva politika, nego i Ustaškog 
pokreta u domovini. Takvom se je politikom započelo u Hrvatskoj u onih 
nekoliko dana prije Pavelićeva dolaska. Takva politika ne samo da nije 
pojmljiva s moralnog gledišta, nego je nerazumna i s gledišta svake 
realne i moguće politike. Takva politika dala je Titu vojsku i omogućila 
mu prezimiti dvije zime (1941.-42. i 1942.-43.) na bosanskom teritoriju. 
Da nije bilo te politike, Tito, vjerojatno, nikada ne bi mogao igrati onu 
ulogu, koju je odigrao u medjunarodnoj politici 1943. Takva politika 
olakšala je ponovnu talijansku okupaciju tkzv. II. zone u Hrvatskoj 
početkom rujna 1941. Čini mi se, da bi se cijeli unutrašnji razvoj 
Nezavisne Države Hrvatske bio drugčije odvio, da je Ustaški pokret već 
1. travnja 1941., kad je proradila radio postaja Glavnog ustaškog stana, 
najavio jednu poštenu, pravednu i realnu politiku prema srpskoj 
manjini. Trebalo je naglasiti: (1) da će se sa Srbima postupati kao i s 
ostalim hrvatskim gradjanima i da se nikome ne će ništa dogoditi, tko 
bude lojalan gradjanin hrvatske države; (2) Srbijanci, koji su se naselili 
na hrvatskom teritoriju poslije 1918., trebat će se povratiti u Srbiju; (3) 
Srbi, koji su djelatno progonili Hrvate, bit će izvedeni pred redovne 
sudove. Sigurno je, da bi i uz ovakvu politiku bilo Srba, koji bi radili 
protiv hrvatske države, ali mišljenja sam, da bi velika većina ostala 
kod svojih kuća i na svojim ognjištima i ne bi se dala zavesti na aktivni 
vojnički nastup protiv hrvatske države. Srpska narodna manjina u NDH 
bila je oko 76 posto, ako ne i više, sastavljena od seljaka. Ne izgleda mi 
vjerojatno, da bi, se većina srpskih seljaka bila dala zavesti na ustanak 
protiv hrvatske države, da im je bio omogućen mirni život u njihovim 
selima i domovima. 

Iako se s moralnog i realno političkog gledišta ne da braniti politiku 
Ustaškog pokreta prema srpskoj narodnoj manjini u NDH, ona je, s 
druge strane, psihološki razumljiva. Ustaški pokret bio je odgovor na 
srpske zulume i bespravnu vladavinu u Hrvatskoj. Smisao stvaranja 
Ustaškog pokreta i akcije dra Ante Pavelića bio je, da na silu treba 
odgovoriti silom. "Na ljutu ranu ljuta trava" bila je Pavelićeva deviza. 


Poslije 1918. hrvatski narod po prvi put se je našao u jednoj balkanskoj 
državi, gdje su fizička sila, ubijstva i tajne prevratničke organizacije 
normalne političke pojave. Ustaški pokret je uveo i primijenio balkanske 
političke metode po prvi put u hrvatskoj politici. Trebalo je pokazati 
Srbima, da i Hrvati umiju rukovati oružjem, braniti se i napadati. 
Radićeva i Mačekova mirotvorna i humana politika samo je izazivala 
prezir i posmijeh kod Srba. Vjerojatno je ta politika stvorila kod Srba 
iluziju i samopouzdanje, da će lako izići na kraj s hrvatskim narodom. 
Ustaški pokret je trebao Srbima pokazati, da i Hrvati znadu rukovati s 
oružjem kao i oni, i da na četničke zulume znadu odgovoriti ustaškim 
protumj erama. (114) 

Kakav je bio rezultat ovakve politike prema srpskoj manjini u NDH? 
Prema prvom poratnom popisu pučanstva 1948., povijesna Hrvatska je 
imala 6,237.381 stanovnika, od toga 3.347.621 Hrvata katolika, 890.479 
Hrvata muslimana i 1,817.594 Srba pravoslavaca.(115 )Situacija u onom 
dijelu Srijema, koji je danas u sklopu Vojvodine, je slijedeća: cjelokupno 
pučanstvo broji 285.060, od toga je 193.997 Srba, 46.228 Hrvata katolika, 
zatim Slovaka 15.632, Madjara 11.537, Nijemaca 3.873 i t. d.(l 16) Nijemci 
su tu skoro potpuno uništeni, a Hrvati djelomično. 

Kad usporedimo popise pučanstva iz 1931. i 1948., vidimo, da je 
bitan odnos raznih dijelova hrvatskog pučanstva ostao isti. Broj Srba 
pravoslavaca procentualno je nešto smanjen, ali ne treba zaboraviti, da 
se je jedan dio Srba iz povijesne Hrvatske preselio poslije 1945. u Bačku i 
Banat, kao i to, da je Hrvatskoj pripojena Istra, u kojoj nije bilo Srba. 
Na nekim mjestima, kao u Srijemu, te, vjerojatno, u nekim kotarevima 
Like, Korduna, Bosanske Krajine i istočne Bosne situacija je izmijenjena 
na hrvatsku štetu. Dakle, politika progona Srba, dok s jedne strane 
nije ništa bitno izmijenila, s druge strane je uvelike škodila hrvatskom 
ugledu u svijetu i onemogućila konsolidaciju hrvatske države. 

II. 

Unutrašnja politika bila je skoro isključivo u rukama hrvatskih 
vlasti. Izuzetak je bio odnos prema Židovima i položaj njemačke narodne 
manjine. Nijemci su sigurno pravili pritisak, da se Židovi što prije 
unište. U tom pitanju je tadašnja ustaška vlast postupala ekstremno i 
nerazumno. Radi njemačkog pritiska nije se moglo spasiti sve Židove, 
ali je postupak prema njima s hrvatske strane mogao biti čovječniji i 
trjezniji. Sigurno je, da je broj preživjelih hrvatskih Židova poslije 
ovog rata mogao biti kudikamo veći. Takva politika bila bi samo od 
koristi hrvatskoj stvari.(116a) 

Ustaški pokret i hrvatska državna vlada mogli su uvesti poštenu i 
trijeznu unutrašnju politiku u granicama jednog autoritativnog režima. 
Ne vjerujem, da bi Nijemci tada bili trpjeli demokratsko uredjenje 

hrvatske države. Medjutim, mjesto jednog umjerenog, poštenog i trijeznog 
autoritativnog režima, u Hrvatskoj je bio uveden ekstremni totalitaristički 
sustav. 

Unutrašnja, totalitaristička i balkanska, politika Ustaškog pokreta 
izazvala je odmah u Hrvatskoj živu reakciju i javnu osudu. Nadbiskup 
zagrebački, kasniji kardinal, dr. Alojzije Stepinac često je javno u 
ratnom razdoblju osudjivao politiku nepoštivanja ljudske osobe i ljudskog 
dostojanstva u svakom Čovjeku. Profesor Filip Lukas, predsjednik Matice 
Hrvatske i hrvatski nacionalni ideolog od 1929. do 1941., isto je tako 
javno osudio tu politiku u svom govoru na glavnoj god. skupštini Matice 
Hrvatske 1942.(116b) Hrvati muslimani ogradili su se javno od takve 
politike ujesen 1941. rezolucijama, potpisanim, od uglednih muslimana u 
Sarajevu, Mostaru i Banja Luci.(116c) Uz opće nezadovoljstvo s takvom 
politikom, bilo je drugih uglednih Hrvata, koji su usmeno i pismeno 
osudjivali tu politiku. Nadbiskup Stepinac i profesor Lukas bili su izraz 
hrvatske kulturne i političke baštine, temeljene na moralnim i humanim 
načelima. Oni su tada bili hrvatska savjest i predstavnici pravih 
hrvatskih značajki i vrlina. 

Hrvatska reakcija na unutrašnju politiku Ustaškog pokreta jasno 
odvaja hrvatski narod od srpskog. Kod Srba se nitko nije našao, da u 
toku prošlog rata osudi i požali četničke progone Hrvata. Ni nakon rata 
nije se čulo srpskog glasa u tom pogledu, nego se, dapače, cjelokupna 
srpska javnost, i vjerska i kulturna i politička, identificirala s 
četničkom politikom Draže Mihailovića i slavi njegova djela kao pravi 
izraz srpske duše. Kod Hrvata, naprotiv, skoro i nema značajne osobe 
javnog života, koja se nije javno ogradila od ustaške unutrašnje politike. 
Dapače, i sami nosioci te politike, kao Eugen Kvaternik, danas je javno 
osudjuju. 

Gdje je bilo težište, centar vlasti u hrvatskoj državi? Hrvatska 
državna vlada i Glavni ustaški stan bili su dva vrhovna tijela upravne i 
političke vlasti u državi. Kako su stvarno funkcionirali vlada i 
Glavni ustaški stan? Da li su oni kolektivno raspravljali glavne linije 
hrvatske politike i davali svoje mišljenje i donosili odluke zajedno? 
Moj je utisak, da oba tijela nisu funkcionirala kao kolektivi. Odluke su 
se, izgleda, donosile u četiri oka: u razgovoru izmedju pojedinih ministara, 
državnih tajnika, predstavnika Glavnog ustaškog stana, s jedne strane, i 
dr. Ante Pavelića, s druge strane. Dr. Ante Pavelić cjelokupnu vlast 
usredotočio je u svojim rukama. Sve bitne političke i personalne odluke 
donosio je osobno. On je bio kroz cijelo vrijeme poglavnik Ustaškog 
pokreta, poglavar hrvatske države, djelomično i predsjednik vlade. Kad je 
dr. Nikola Mandić postao predsjednikom vlade u proljeće ili ljeto 1943., 
u bitnosti ništa nije bilo izmijenjeno. 


U unutrašnjoj politici bile su posebno važne slijedeće ustanove: 
Ministarstvo unutrašnjih poslova, Ravnateljstvo za javni red i sigurnost 
te Ustaška obrana. Nekoliko osoba, koje su bile na čelu tih ustanova, 
danas je u emigraciji i trebale bi iznijeti svoja sjećanja i uspomene o 
svojem djelovanju. To su slijedeće osobe: dr. Andrija Artuković, dr. 
Ante Nikšić, dr. Mate Frković, Eugen Kvaternik,(117) dr. Filip 
Crvenković i Vjekoslav Luburić.(l 18) Mrtvi su: dr. Mladen Lorković, 
Milutin Jurčić, Erih Lisak i dr. Lujo Zimperman. 

Radi razvitka gradjanskog rata i općenite ratne situacije, u kojoj je 
država nastala, odmah iza ustanova unutrašnje uprave dolazile su po 
svojoj važnosti vojničke ustanove, odnosno vojska. Vojničke i policijske 
snage u hrvatskoj državi upravo su bile atomizirane. Na vojničkoj strani 
uz hrvatsko domobranstvo, podijeljeno prema rodu oružja u troje 
(kopnenu vojsku, zrakoplovstvo i mornaricu), postojala je Ustaška 
vojnica. Crna legija. Prometne bojne, seoske i ustaške milicije, 
Poglavnikova Tjelesna Bojna i Poglavnikovi Tjelesni Sdrugovi. Na 
policijskoj strani bila je Ustaška nadzorna služba, gradske policije, 
oružništvo te Ustaška obrana. Posljedna formacija bila je zapravo 
vojničko-policijskog karaktera, jer je, s jedne strane, sudjelovala u 
borbi na terenu, a, s druge strane, preuzela brigu organiziranja i vodjenja 
kažnjeničkih logora, a kasnije i zatvora. Rascjepkanost snaga na 
vojničkom i policijskom području uvelike je pomagala Paveliću, da 
može izigravati jedne protiv drugih, i tako onemogućiti stvaranje jedne 
jake snage, koja bi u eventualnom razvoju mogla ugroziti njegovu vlast. 
Takva je situacija uvelike koristila Titu i oteščavala razumnu i 
svrsishodnu upotrebu hrvatskih vojnika. Mnoge osobe, koje su se 
nalazile na čelu vojničkih ustanova, danas su mrtve: Slavko Kvaternik, 
Vilko Begić, Navratil, Vokić, Steinfl, Kren, Boban, Francetić, Sertić i t. d. 
Neke osobe, koje u većini slučajeva nisu bile na vrhu, nego su bili 
zapovjednici na terenu, preživjele su rat i danas se nalaze u 
emigraciji, trebale bi poznijem hrvatskom potomstvu iznijeti svoja ratna 
iskustva i uspomene. To su viši hrvatski časnici: Babić, Brozović, Cesarić, 
Canić, Dragojlov,(l 19) Gaščić, Herenčić, Pečnikar, Peričić, Rubčić i 
drugi. 

Hrvatsko domobranstvo bilo je organizirana redovita vojska, sastavljena 
od vojnih obveznika pozvanih u službu. Za početni izbor imena: Hrvatsko 
domobranstvo i organizaciju ministarstva i vojske snosi odgovornost maršal 
Slavko Kvaternik. Da li je bilo zgodno oživljavati ime domobranstva i stare 
uniforme? Hrvatsko domobranstvo u staroj Austro-Ugarskoj bilo je znak 
hrvatske nemoći i neslobodnog stanja: ono nije bilo vojska suverene 
hrvatske države. Radi asocijacije s neugodnom prošlošću trebalo je to ime 
izbjeći i organizirati ministarstvo i vojsku pod imenom hrvatske vojske. 
Hrvatski narod želio je vidjeti i imati svoju v o j s k u, a ne domobranstvo. 

Časnički kor hrvatskog domobranstva i ostalih vojnih formacija regrutirao seje 
od bivših časnika Austro-Ugarske, koji su prekinuli s vojskom prije preko dva 
desetljeća, i bivših časnika jugoslavenske vojske. Časnici, koji su dolazili iz 
jugoslavenske vojske, tvorili su okosnicu terenskih zapovjednika za cijelo 
vrijeme rata i pokazali su veliku sposobnost i hrvatsko rodoljublje, s vrlo 
rijetkim iznimkama. Oni su u početku bili susretani s nepovjerenjem, i 
vojnička središta u Zagrebu bila su popunjena sa starim časnicima bivše 
Dvojne monarhije. Takva je situacija sigurno oteščala normalan i efikasan 
razvitak hrvatske vojske. Mladi časnici, koji su svršili hrvatske vojničke 
akademije, bili su svojom sposobnošću, rodoljubljem i hrabrošću na čast 
hrvatske vojske i hrvatskog naroda. 

Hrvatski vojnici, jednako domobrani i ustaše, zdušno su vršili svoju 
dužnost u obrani države i slobode. Oni su najsvjetlija pojava prošlog rata. 
Svojom spremnošću, da žrtvuju vlastite živote, hrvatski vojnici svjedočili su 
za istinsko osjećanje hrvatskog naroda. Moral hrvatske vojske nije bio 
poljuljan približavanjem konca rata, nego je bio još i bolji. Činjenica je, daje 
hrvatska vojska, u svim vojnim formacijama, u travnju 1945. brojila oko 
230.000 vojnika. Ta činjenica najbolje pokazuje, na kojoj je strani bio 
hrvatski narod. 

U vezi s borbom na terenu, potrebno je naglasiti, da su se ustaške vojničke 
formacije, s rijetkim izuzecima, borile i djelovale kao redovita vojska.(120) 
Biljeg koljaštva, koji im je nastojala dati komunistička propaganda, ne 
odgovara istini. Ustaška obrana, kao policijska formacija, te neke ustaške 
milicije i formacije, stvorene prvih mjeseci mlade države, kao policijsko- 
oružnički organi nisu se ponašali kao vojska i na njih se ne odnosi gornja 
tvrdnja. 

Gospodarski i kulturni razvoj hrvatske države zaslužuje posebnu pažnju. 
Mnoge osobe, koje su djelovale na odgovornim položajima, trebale bi pisati o 
tome svoje uspomene (Balen, Cabas, Čudina, ing. Frković, Hefer, Murgić, 
Ratković, Sušić, Toth, Veršić i t. d.). Pitanje zapljene židovske i srpske 
imovine, odnosno poslovanje Ponove, zaslužuje detaljnu obradu. Mjere, 
poduzete u vezi s time, uvelike su škodile hrvatskom gospodarstvu i 
imale su za posljedicu kaos u mnogim gospodarskim poduzećima i 
granama. 

Hrvatski Izdavalački Bibliografski Zavod na kulturnom polju sigurno 
je bio najsvjetlija pojava. Zavod je izrastao iz nakladnog poduzeća 
Hrvatske Enciklopedije, u toku rata nastavio je njeno izdavanje, izdavši 
daljnja 4 sveska (ukupno je izišlo 5 svezaka), i svoj rad proširio na druga 
izdanja. Taj je kulturni zavod, pod vodstvom profesora dra Mate Ujevića, za 
nešto više od tri ratne godine izdao preko 400 knjiga, što je, vjerojatno, 
rekordan broj uopće za jedno hrvatsko nakladno poduzeće u tolikom 
vremenskom razmaku. Razvitak Hrvatske državne tiskare i njezine naklade 
školskih knjiga služi na čast Juri Pavičiću, koji je za cijelo vrijeme rata bio 


njenim upraviteljem. Razvitak radija i filma pokročio je velikim korakom 
naprijed, usprkos ratnog vihora. Za cijelo vrijeme rata Radovan Latković bio 
je ravnateljem hrvatskog radija, a Marijan Mikac hrvatskog filma. Na području 
novinstva treba istaknuti tjednik Spremnost, koji je vjerojatno bio do 
sada najbolje uredjivani hrvatski tjednik. S druge strane, bilo je doneseno 
mnogo nesretnih odluka u novinstvu odmah u početku 1941. U novinstvu su 
tada, a i u toku rata, vodili glavnu riječ novinari iz bivšeg dnevnika 
Hrvatska straža, iz kruga oko časopisa Hrvatska Smotra i iz 
osječkog dnevnika Hrvatski List. Da li je bilo pametno zabraniti 
izlaženje dotadašnjim vodećim hrvatskim dnevnicima i novinama? Još gore, 
da li je bilo pametno odbiti suradnju starih i iskusnih hrvatskih novinara? Uz 
ovu početnu pogrješku, trebat će podvrći kritičkoj ocjeni cijeli 
propagandističko-novinski aparat u NDH, koji uglavnom nije shvaćao 
delikatnost hrvatske vanjsko-političke orijentacije i upravo nerazumno 
napadao velike zapadne demokracije i njihove državnike. 

Glavni ustaški stan bio je središte cjelokupne stranačko-političke djelatnosti 
u Hrvatskoj. Na terenu GUS se je osjećao i kao stranka i kao upravna vlast. 
Mnogi ustaški dužnosnici bili su ujedno i državnoupravni činovnici. Na 
upravi Glavnog ustaškog stana izmijenile su se za vrijeme rata četiri osobe: 
Marko Došen, Blaž Lorković, Ljudevit Sole i Lovro Sušić. Za vrijeme 
Solcove uprave donesen je propisnik o ustrojstvu GUS-a i od tada je uveden 
izraz postrojnik za osobu, koja je na njegovom čelu odmah iza poglavnika. 
Uz postrojnika bilo je Doglavničko vijeće, koje je više postojalo na papiru, 
nego u stvarnosti. Glavni ustaški stan bio je sastavljen od ustaša, Ženske loze 
Ustaškog pokreta i Ustaške mladeži. Na čelu Ženske loze bila je za cijelo 
vrijeme rata profesorica Irena Javor. Zapovjednici Ustaške mladeži bili su 
jedan za drugim profesor Ivan Oršanić i dr. Leliks Niedzielski. Ustaška 
vojnica, iako je zakonski bila u sklopu Glavnog ustaškog stana, bila je 
samostalna vojnička ustanova. Državni savezničar, koji je bio na čelu sviju 
društvenih formacija u državi (Hrvatski radnički savez. Savez hrvatskih 
privatnih namještenika. Savez kulturnih društava i t. d.) oscilirao je 
izmedju Glavnog ustaškog stana i Ministarstva udružbe. Bio je neke vrsti 
politička i državno-upravna ustanova. Profesor Aleksandar Seitz bio je 
prvi državni savezničar, a njega je naslijedio profesor Ivan Oršanić. 

Organizacija ustaša, na čelu sa zapovjednikom ustaša, bila je naj¬ 
važnija ustanova u sklopu Glavnog ustaškog stana. Rad zapovjedništva 
ustaša može se usporediti s radom jedne političke stranke. Zapovjednik 
ustaša bio je Božidar Kavran. Na terenu najvažniji su bili ustaški 
stožernici, koji su trebali organizirati ustaše na području pojedine 
Velike župe. U lipnju ili srpnju 1941. Pavelić je imenovao prve sto- 
žernike iz redova ustaša povratnika. To su bili dobri hrvatski borci, ali 
jedva pismeni, i nisu nipošto odgovarali za položaje, na koje su 
postavljeni. Taj Pavelićev potez bio je u biti izraz nepovjerenja prema 




82 


83 


domovinskim ustašama i pripomogao je stvaranju politički nezdrave 
situacije. Stvaranje djelomičnog nepovjerenja izmedju domovinskih 
ustaša i ustaša povratnika datira od toga vremena.(120a) 

Kakav je bio Pavelićev odnos prema ostalim vodećim ustašama? Već 
sam spomenuo, da se Mile Budak, Slavko Kvaternik, Mladen Lorković i 
Ivan Oršanić mogu označiti vodećim osobama Ustaškog pokreta u 
domovini. Budak je odmah u početku bio stavljen na nevažno političko 
mjesto ministra prosvjete i kasnije poslan za poslanika u Berlin. Poslije 
toga bio je kratko vrijeme ministar vanjskih poslova. Kad je u jesen 
1943. prestao biti ministrom vanjskih poslova, završio je svoju političku 
karijeru u NDH. Slavko Kvaternik bio je u početku imenovan zamjenikom 
poglavnika i maršalom. Već koncem 1942. bio je maknut sa sviju 
položaja i morao je u emigraciju. Mladen Lorković politički je bio 
likvidiran 1944., a fizički koncem rata. Ivan Oršanić, zapovjednik Ustaške 
mladeži, te zatim državni savezničar, uspio se je održati na površini cijelo 
vrijeme rata vjerojatno zahvaljujući politički neistaknutim položajima, 
koje je zauzimao. 

Moj je utisak, da ustaško vodstvo nije uopće kolektivno funkcioniralo 
u ratnom razdoblju. Pavelić je od početka nastojao izigravati jednog 
protiv drugog, da bi ih konačno sve uklonio. U tom kompleksu bilo bi 
vrijedno osvijetliti prvenstveno Pavelićevu igru Kvaternik-Budak. 

Medju ustašama povratnicima bilo je nekoliko intelektualaca odnosno 
pismenih osoba (Bzik, Francetić, Herenčić, Eugen Kvaternik, Luburić, 
Moškov, Pečnikar, Servatzy, Singer i t. d.), koje su zauzimale važne 
položaje vojničko-policijske naravi. Mijo Bzik je bio iznimka u tom 
pogledu. On je, izgleda, bio u toj skupini najbliži Paveliću osobno i 
postao je službenim povjesničarom Ustaškog pokreta. Ti spomenuti ustaše 
nisu tvorili jednu skupinu tokom rata. Cilj Pavelićevih poteza je bio, da 
medju njima onemogući jedan zajednički rad i nastup. Uz Eugena 
Kvaternika, u emigraciji su sada Herenčić, Luburić i Pečnikar. Oni su 
prestali suradjivati s Pavelićem. 

Pitanje Pavelićeve osobe vjerojatno je najvažniji problem, koga će 
budući povjesničari trebati odgonetnuti. Pavelić se je desetak godina 
spremao za poglavara države i sigurno je o problemu vlasti i upravljanja 
državom mnogo razmišljao prije svog dolaska na vlast 1941. Da lije on 
tu imao kakav uzor iz prošlosti? Već za vrijeme rata imao sam utisak, da 
je Pavelić morao studirati stvaranje srpske države u XIX. stoljeću i 
posebice politiku i vladanje Karadjordja i Miloša Obrenovića.(121) Meni 
se čini, da su Karadjordje i Miloš i njihov sustav vladanja bili inspiracija i 
putokaz Paveliću. Ta srpska politička škola bila je upotpunjena 
talijanskom, u prvom redu fašističkom. Rezultat tih dviju škola, srpske i 
talijanske, bila je Pavelićeva hrvatska unutrašnja politika 1941.-45. Čini 
se, da se na temelju ovih uzora dadu rastumačiti likvidacije eventualnih 


budućih Pavelićevih političkih suparnika (Lorković, Vokić, i t. d.). Uz 
ove Pavelićeve vladalačke osobine, trebalo bi razjasniti i njegov karakter i 
ličnost. Tko su bile sive eminencije na Pavelićevom dvoru u NDH i da li 
su takve postojale, daljnje je pitanje, koje će takodjer jednom trebati 
razjasniti. Može li se takvom označiti gospodja Mara Pavelić, 
poglavnikova supruga? Njenu ulogu svakako će trebati objasniti budući 
povjesničar.! 122) 

III. 

Možda će se kome činiti čudnim, da do sada još nije bilo riječi o 
vanjskoj politici. Čini mi se, da osovinska hrvatska orijentacija 1941. nije 
morala biti sudbonosna za opstanak države. Da je 1941. bila započeta 
trijezna i realna hrvatska unutrašnja politika, sigurno bi bilo moguće, 
da se poslije pada Italije provede bez većih potresa vanjskopolitička 
hrvatska preorijentacija. Hrvatski narod morao je iskoristiti osovinski 
napad na Jugoslaviju i proglasiti svoju samostalnost. Zadatak je hrvatske 
politike morao biti, da činjenicu samostalne hrvatske države priznaju sve 
velike sile. Stoga je trebalo naglašavati, da hrvatski ciljevi i hrvatska 
politika nisu bitno povezani sa silama osovine. Trebalo je naglašavati 
hrvatske ratne ciljeve, isticati hrvatske interese i uspostaviti jednu što 
samostalniju hrvatsku vanjsku politiku.(123) Hrvatska vanjska politika u 
razdoblju od 10. travnja 1941. do pada Italije, 8. rujna 1943., trebala je 
maksimalno iskoristiti njemačko-talijanski rivalitet na našem području u 
hrvatsku korist. U tom razdoblju trebalo je uspostaviti što uži dodir s 
državnicima malih država u jugoistočnoj Evropi, koji su imali iste brige i 
bojazni. Ovdje mislim na državnike Madjarske, Slovačke, Bugarske i 
Rumunjske. Poslije pada Italije trebalo je poduzeti sve, da konac rata 
dočeka hrvatsku državu na strani pobjednika. 

Dr. Mladen Lorković, dr. Mile Budak, dr. Stijepo Perić i dr. Mehmed 
Alajbegović bili su ministri vanjskih poslova. Izgleda, da je arhiv hrvatskog 
ministarstva vanjskih poslova uglavnom sačuvan u domovini.(124) 

Prvo opterećenje hrvatske vanjske politike bilo je stvaranje njemačko- 
talijanske demarkacione linije na hrvatskom teritoriju, ali bez hrvatskog 
sudjelovanja. Ta je demarkaciona linija prepolovila Hrvatsku i donekle je 
politički podijelila u dvije interesne sfere: njemačku i talijansku. Kada je 
ta linija uspostavljena? Vjekoslav Vrančić, bez ikakva pozivanja na vrelo 
informacije, tvrdi, da je ta linija uspostavljena na pregovorima izmedju 
izaslanika njemačkog i talijanskog glavnog stožera u Innsbrucku, 28. i 29. 
III. 1941. Dapače, on doslovno donosi i zaključke, koji su tom zgodom 
stvoreni.(125) 

Njemački vojnički ataše u Rimu, Enno von Rintelen, koji je 28. 
III. 1941. donio Mussoliniju njemačke planove za napad na Jugoslaviju, ne 

zna ništa o sastanku u Innsbrucku. Rintelen se je sastao kasnog popodneva 
28. III. s Mussolinijem i generalom Guzzonijem. Poslije toga letio je u 
Albaniju, na razgovore s generalom Cavallerom. Zatim se je sastao u Gorici 
sa zapovjednikom II. talijanske armije, generalom Ambrosijem, u 
prisutnosti glavara glavnog stožera talijanske vojske, generala Roatte. 
Rintelen uopće ne spominje, da je kod tih vojničkih razgovora došlo do 
povlačenja njemačko-talijanske demarkacione linije.(126) 

General Halder, tadašnji glavar njemačkog glavnog stožera, bilježi 
poslije podne 30. III. u svoj dnevnik: "Italija potpuno ispada kao partner [u 
ratu protiv Jugoslavije]. [Talijani] imaju samo bojazni u Albaniji; na 
Julijskoj granici navodno ne mogu napasti prije 22. IV. Nepotrebno je 
razgraničenje prema [talijanskoj] II. armiji, jer ona ipak ne 
nastupa".(127) 

Helmuth Greiner, dnevni urednik službenog dnevnika njemačke 
vojske, piše na temelju svojih bilježaka, daje do povlačenja demarkacione 
linije došlo na sastanku u Beču, započetom 20. IV. 1941., izmedju Ciana i 
Ribbentropa. Ciano i Ribbentrop nisu se mogli složiti, jer je Italija za 
sebe tražila cijelu Hrvatsku, te je kao kompromis bila povučena 
njemačko-talijanska vojnička demarkaciona linija.(128) 

Hrvatsko ministarstvo domobranstva bilo je o demarkacionoj liniji 
službeno obaviješteno. Tamo je linija ovako opisana: 

23. travnja 1941. 

Granica izmedju talijanske i njemačke vojske: Samobor (njemački) 
— Petrinja (njemačka) — cesta Petrinja, Glina, Bosanski Novi, Prije¬ 
dor, Banja Luka, Jajce, Donji Vakuf, Travnik. Visoko, Sarajevo (mjesta 
njemačka) — željeznička pruga Sarajevo, Preča, Ustiprača, Rudo 
(mjesta na željezničkoj pruzi njemačka) — cesta Nova Varoš, Sjenica, 
Novipazar (mjesta njemačka), Mitrovica (njemačka) — željeznička 
pruga Mitrovica, Priština, Uroševac (mjesta njemačka).(129) 

Najvažnije pitanje hrvatske vanjske politike bilo je, bez sumnje, 
hrvatsko-talijansko razgraničenje. Talijani su postavili hrvatskom pre¬ 
govaraču teške zahtjeve. Da li bi Hrvati mogli bolje zaštiti svoje interese, 
da su se obratili Nijemcima za sudjelovanje u pregovorima? Sklon sam 
vjerovati, da bi takav hrvatski diplomatski potez bio na hrvatsku korist, 
jer Njemačka nije rado gledala širenje talijanskog utjecaja u Hrvatskoj. S 
druge strane, treba istaći, da je od talijanskog napadaja na Grčku Italija 
sve više postajala zavisnom od Njemačke i igrala podredjenu ulogu u 
osovinskim odnosima. 

Čini mi se, da je bilo moguće bolje zaštititi hrvatske interese i 
pomoću designiranog hrvatskog kralja Vojvode od Spoleta. Hrvatski 
pregovarač, kad je već popustio u pitanju kralja, možda je trebao 
nastojati odugovlačiti pregovore u drugim pitanjima i uvući u njih 


Vojvodu od Spoleta na hrvatskoj strani. Eugen Kvaternik tvrdi, da se 
je koncem 1941. moglo putem Vojvode od Spoleta i talijanske kraljevske 
kuće poboljšati hrvatske pozicije i Rimske ugovore izmijeniti u 
hrvatsku korist. On tvrdi, da mu ja Vojvoda od Spoleta rekao u lipnju 
1941., dakle neposredno poslije potpisivanja Rimskih ugovora: "Pozdravite 
Vašeg g. oca i kažite mu, da od onog časa, kad stupim na hrvatsko tlo, 
počinje borba za povratak Dalmacije. Ja ne želim biti kralj bez mora i 
ratne mornarice. Ja sam pomorski časnik. Kažite Vašem g. ocu, da ću 
od časa, kad stupim na hrvatsko tlo, biti veći Hrvat od Poglavnika (piu 
Croato del Poglavnik)"! 130) 

Talijansko-hrvatski pregovori započeti su sastankom PavelićCiano 
u Ljubljani 25. IV., a završeni sastankom Pavelić-Mussolini 7. V. u 
Monfalcone-u (Tržiču) kod Trsta. Dakle, u ciglih trinaest dana bili su 
završeni tako zamašni granični, politički, vojnički i ekonomski pregovori. 
Jedini pregovorač s hrvatske strane bio je dr. Ante Pavelić i on snosi 
punu povijesnu odgovornost za ondašnje odluke.(131) 

Za ilustraciju, kako hrvatski promatrači, odnosno sudionici, pišu o 
tadašnjim pregovorima, donosim opis Kasche-ovog posjeta Paveliću kasno 
uvečer 24. IV., neposredno prije sastanka u Ljubljani. Stijepo Perić piše: 

U predvečerje odlaska u Ljubljanu bio sam pozvan na večeru k dru 
Paveliću. Tamo su još bili dr. Andrija Artuković, dr. Jozo Sunarić, a 
mislim i dr. Edo Bulat. Oko 11 sati Pavelić je najavio dolazak njemačkog 
poslanika Kasche-a u svrhu nekoga važnoga priopćenja. Oko pola noći 
došao je Kasche držeći se prilično svečano, te je čitajući iz nekoga papira, 
koji je držao u ruci, kazao okrenut prema dru Paveliću slijedeće: 

"Ministar vanjskih poslova Reicha, von Ribbentrop, telefonski me je 
uputio, da Vam u ime vlade Reicha preporučim, da sutra u Ljubljani ne 
budete potpunoma nepristupačni talijanskim zahtjevima, jer se radi o 
neznačajnim zahtjevima Italije. (...weil es handelt sich von unbedeutenden 
italienischen Anspruechen)".(132) 

Pavelić je izjavio Sinovčiću: 

Uoči moga polaska na sastanak s Cianom u Ljubljani, posjetio me 
je oko 10 sati navečer Kasche i uručio mi brzojavnu poruku njemačke 
vlade, koja je glasila: "Saobćite Poglavniku, da na sutrašnjim pregovorima 
o granicama izmedju Hrvatske i Italije Njemačka nije zainteresirana". — 
Kako vidiš, situacija nimalo ohrabrujuća! Nu, s druge pak strane, 
Nijemci su nam prisili "Pflaster" na tu ranu. Istoga dana poslali su drugi 
brzojav, koji je glasio: "U budućim pregovorima izmedju Hrvatske i 
Njemačke, Njemačka ne će tražiti nikakvih teritorijalnih ustupaka".(133) 

Eugen Kvaternik, odgovarajući na gornji Pavelićev prikaz, kaže: 

Ono poslije podne 24. IV. dr. Pavelić poslao me je u Ljubljanu, da 
razvidim sigurnosne mjere za njegov sutrašnji dolazak. Kad sam se 
oko 23 sata vratio u Zagreb, našao sam u vili dra Pavelića na okupu 
njega, Slavka Kvaternika, dra Lorkovića, dra Košaka i dra Jozu 
Sunarića. Dr. Pavelić mije rekao, daje odlazak u Ljubljanu odredjen za 
7 sati ujutro. Nakon kraćeg vremena ja sam se oprostio, i prema 
dogovoru drugo jutro potražio dra Pavelića, koji me je dočekao a 
riječima: 

''Ti si već bio otišao, kad me je nazvao njemački poslanik i saopćio, da mi 
još iste noći imade izručiti jednu poruku njemačkog ministra vanjskih 
poslova. Došao je oko 2 sata u noći zajedno s Veesenmeyerom i pročitao jedan 
brzojav Ribbentropov, u kojem mi javlja, da u Ljubljani Talijani ne će tražiti 
ništa naročitog; 'radi se o sitnicama'." I dodao je: "Vidi se, da je sve 
dogovoreno i da se u svemu slažu". .. .Ono što mi je dr. Pavelić rekao onog 
jutra je, dakle, sasvim oprečno onom, što tvrdi danas. U stvari, njemački 
tekst onog brzojava — do kojeg sam kasnije došao — glasi ovako: "Die 
Reichsregierung legt Wert darauf, dass es bei der morgigen Zusammenkunft 
zwischen seiner Exzellenz dem kroatischen Staatschef dr. Pavelić und 
italienischen Aussenminister Graf Ciano zu einer Einigung kommt. da die 
italienischen Forderungen auch sonst nicht schvverer Natur sind", što u 
hrvatskom prijevodu glasi: "Njemačka vlada smatra važnim, da kod 
sutrašnjeg sastanka izmedju Nj. Preuzvišenosti glavara N.D.H. dra Pavelića 
i talijanskog ministra vanjskih poslova grofa Ciana dodje do sporazuma, jer 
talijanski zahtjevi i inače nisu teške prirode." 

Od onda prisutnih jedino je dr. Perić ostao kao živi svjedok. Ja sam dra 
Perića i 1943. i 1944. u Slovačkoj i nekoliko puta ovdje u Argentini pitao, da 
li ovaj tekst odgovara onom originalu, i on je uvijek apodiktički potvrdio 
ispravnost ovog teksta. Pavelićeva, dakle, tvrdnja o njemačkom 
desinteresmentu ne odgovara povijesnim činjenicama, nego nosi biljeg jedne 
prigodne i nelogične improvizacije.(134) 

Edo Bulat bio je te večeri na putu iz Splita za Zagreb. Kad je 
stigao na Markov trg, četvrt sata poslije pola noći, još je tamo zatekao 
Kasche-a. On piše: 

Oko onižeg ovalnog stola sjede mnogi uzvanici. Pred svima iskrsne 
Poglavnik. Srdačno se rukujemo i onda me počne predstavljati nepoznatima. 
Najprije me predstavlja Kascheu, novom poslaniku Njemačkog Reicha, koji 
mi veli, zadržavši mi ruku u jakom stisku: "Ne bojte se, Dalmacija će ostati 
hrvatska". Rukujem se i sa ostalima. Osim gdje Mare, supruge Poglavnikove, 
bili su prisutni, koliko se sjećam: dr. Stiepo Perić, dr. Jozo Sunarić, dr. 
Andrija Artuković i još nekolicina, koje nisam uspio zapamtiti. Odmah nakon 
pozdrava i upoznavanja pripoviedam što se je dogodilo u Splitu. Prevode 
Kascheu, koji mi ponovo veli: "Ne brinite se, izaći ćemo s njima na kraj kao i 
s drugima. Platit 6e skupo tu svoju nelojalnost. Ali, treba se pridržavati 
političko-diplomatskih , pa i vojničkih norma". 


Razišli smo se oko dva sata s time, da sutra ujutro u šest sati budemo 
pred Banskim dvorima, spremni za polazak na pregovore u Ljubljanu.(135) 

Eugen Kvaternik tvrdi, da Pavelić nije uopće pokušao zatražiti 
njemačku intervenciju u talijansko-hrvatskim pregovorima. On, dapače, 
tvrdi, da je Ribbentrop poslao Paveliću posebnog kurira poslije sastanka s 
Cianom u Beču, 20.-22. IV.: 

Grof Ciano još nije Beč napustio, kad je Ribbentrop u najvećoj tajnosti 
posebnim kurirom otpremio u Zagreb poruku dru Paveliću. u kojoj veli: 

"Talijani su u Beču od nas zahtijevali cijelu Hrvatsku. Mi smo im 
odgovorili, da, ako što traže od Hrvata, neka se izravno obrate na njih a ne 
na nas. Mi smo moralno na vašoj strani". Dr. Pavelić je tu poruku primio 
navečer onog dana, kad se je vratio iz Ljubljane. Nije ju saopćio nikome od 
svojih suradnika, a ja sam za nju saznao tek nekoliko godina kasnije.( 136) 

Kvaternik na istom mjestu obećaje, da će "ime kurira i pojedi¬ 
nosti ovog dogadjaja" objaviti drugom prilikom. U ovom pričanju 
čudna je činjenica, da je kurir trebao tri dana, da stigne iz Beča u 
Zagreb. 

Kvaternik takodjer tvrdi, da je poslije podne 9. svibnja hrvatski 
poslanik u Berlinu, Branko Benzon, donio Paveliću Hitlerovu poruku, 
da je spreman razgovarati s Mussolinijem o hrvatsko-talijanskim od¬ 
nosima. Pavelić je prekinuo Benzona riječima: "Prekasno je, s Tali¬ 
janima je već sve gotovo".(137) 

Pavelić nije odgovorio na gornje tvrdnje, ali se njegovim odgo¬ 
vorom može smatrati ono, što je o tome pisao Vjekoslav Vrančić: 

Nakon neuspjelih pregovora u Ljubljani, i ne znajući za odluku Berlina, 
da se Rimu daju slobodne ruke prema Hrvatskoj, državni tajnik za vanjske 
poslove N.D.H., dr. Mladen Lorković, obratio se je na njemačkog poslanika u 
Zagrebu Siegfrieda Kasche molbom, da zamoli njemačkog ministra vanjskih 
poslova von Ribbentropa, eda bi on uložio svoj utjecaj u Rimu, da Ciano 
odustane od svojih neopravdanih zahtjeva prema Hrvatskoj. Par dana kasnije 
primio je poslanik Kasche brzojavni odgovor od ministra Ribbentropa. koji 
je službenim putom u priepisu dostavio državnom tajniku Lorkoviću. Ne 
posjedujem tekst ovoga brzojava, ali jer nam je poznat, možemo u cielosti 
rekonstruirati njeg-ov sadržaj, koji je sliedeći: "Njemački Reich priznaje 
hrvatsku granicu prema Njemačkoj onako, kako je ona tekla u godini 1918. 
Tražit će se samo neznatne izmjene na rieci Dravi kod Varaždina, što se tiče 
razgraničenja prema Italiji, to je pitanje izključiva stvar Zagreba i Rima". 
Nadamo se, da je tekst ovoga brzojava sačuvan, te da će jednoga dana moći biti 
objavljen.(138) 

Ako se gore rekonstruirani brzojav usporedi s onim, što je Pavelić 
izjavio Sinovčiću o Kasche-ovom posjetu 24. IV., izgleda, da je to za- 

pravo drugi telegram, koji je Kasche uručio Paveliću 24. IV., dakle 
prije sastanka u Ljubljani. 

Rimski ugovori od 18. svibnja 1941. bili su vrlo teški udarac mladoj 
hrvatskoj državi. Njih se, uz hrvatsku unutrašnju politiku, može ozna¬ 
čiti glavnim uzrokom hrvatske katastrofe u prošlom svjetskom ratu. 
Sklon sam vjerovati, da Rimski ugovori ne bi bili tako katastrofalni, da 
je Pavelićeva unutrašnja politika bila trijezna i razumna. Od potpisa 
Rimskih ugovora počinje tamniti Pavelićeva zvijezda u Hrvatskoj. 

Rimski ugovori podijelili su hrvatski teritorij južno od njemačko- 
talijanske demarkacione linije u tri zone. Prva zona bila je izravno 
pripojena Italiji i postala njen sastavni dio. Druga zona bila je raz¬ 
vojačena slijedećom formulacijom članka 1.: "Hrvatska se vlada obvezuje, 
da na otocima i na području izmedju mora i crte, prikazane na priloženoj 
karti, koja čini sastavni dio ovoga sporazuma, ne će podići ni podržavati 
nikakovu vojničku utvrdu ili uredjaj kopneni, pomorski ili zrakoplovni, 
nikakvu vojničku (operacionu) bazu i nikakvu napravu, koja bi se mogla 
iskoristiti u ratne svrhe, niti ikakvu tvornicu ili skladište streljiva i ratnoga 
tvoriva".(139) Granica druge zone, kako se iz gornjeg vidi, nije uopće 
tekstualno bila opisana u ugovoru, nego samo ucrtana na priloženoj karti. 
Prema Vrančiću, taje granica tekla ovako: Severin — Kupa — Tounj — 
Plitvička jezera — Plješivica — linija na planine Šator, Cincar i Prenj 
— Volujak na hrvatskoj istočnoj granici.(140) Treća zona prostirala seje 
izmedju sjeverne granične linije II. zone i njemačko-talijanske 
demarkacione linije. 

Obično se zaboravlja, da je po prilici tri mjeseca iza potpisa 
Rimskih ugovora dr. Ante Pavelić izvršio drugu kapitulaciju pred Tali¬ 
janima, kad je II. talijanskoj armiji predao civilnu i vojnu vlast u gore 
označenoj drugoj zoni. Ta se je kapitulacija odigrala u ciglih sedam dana. 
Na 16. kolovoza Mussolini je jednim brzojavom zatražio predaju civilne i 
vojne vlasti u II. zoni.(141) Pavelić je taj Mussolinijev zahtjev prihvatio već 
na 22. kolovoza u proglasu na narod, koji u izvatku glasi: 

Zagreb, 22. kolovoza. 

OBAVIEST 

Vlada savezničke Kraljevine Italije saobćila je hrvatskoj državnoj vladi, da 
smatra neophodno potrebnim, da se obalni pojas od Fiume (Rieke) pa do Crne 
Gore s obzirom na probitke vodjenja rata u pogledu vojničke pripravnosti 
znatno pojača. 

Hrvatska je državna vlada sretna, da u pitanju zajedničke obrane probitaka 
Nezavisne Države Hrvatske i savezničke Kraljevine Italije u ratu može sa svoje 
strane doprinieti sve, što je od bilo kakove koristi. 

Stoga sam za ono područje Nezavisne Države Hrvatske, koje spada u taj 
pojas, odredio sljedeće: 

1. ) Da bi gradjanska uprava u tom pojasu u pogledu javnog mira i poredka 
čim bolje odgovorila zadaći uskladjenja cjelokupne vojno obranbene 
djelatnosti, imenovao sam jednoga obćeg upravnog povjerenika, komu su 
podložne sve upravne oblasti u tom pojasu, te čije naloge svi upravni organi 
imaju bezuslovno izvršavati i svoju djelatnost u pogledu javne sigurnosti i 
poredka po njegovim uputama vršiti. 

2. ) Obće upravni povjerenik ima svoje sjedište u mjestu sjedišta 
zapovjedništva II. Armate talijanske vojske. On stoji na raspolaganju 
zapovjedniku rečene II. Armate u svim pitanjima uprave javne sigurnosti i 
poredka u tom pojasu. Time će osiguranje javne sigurnosti i poredka biti 
dovedeno podpuno u sklad sa probitcima vojne djelatnosti. 

3. ) Željeznička pruga Fiume (Rieka) — Ogulin — Split sa brzojavnom i 
brzoglasnom službom stavlja se pod vojno zapovjedničtvo. 

4. ) Vojne jedinice Hrvatskog domobranstva, što se nalaze u tom 
pojasu, stavljaju se operativno na razpolaganje jedinstvenom vojnom 
zapovjedničtvu II. Armate. 

Obćim upravnim povjerenikom imenovao sam poslanika dr. Andriju 
Karčića. 

Pojedinosti provedbe dogovorit će obći upravni povjerenik te pred¬ 
stavnici Hrvatskog domobranstva sa zapovjedništvom II. talijanske 
Armate. 

Ovom se zgodom daje na znanje, da su gornje mjere poduzete pri¬ 
vremeno, dok traje potreba vojnog osiguranja, a na zajednički probitak 
savezničkih država Kraljevine Italije i Nezavisne Države Hrvatske.(142) 

Prema pisanju Eugena Kvaternika, tadašnjeg ravnatelja javnog 
reda i sigurnosti, on i njegov otac, maršal Slavko Kvaternik, bili su 
protiv prihvatanja talijanskog zahtjeva i spremni, da se Talijanima i 
vojnički opru.(143) Modaliteti oko preuzimanja civilne i vojne vlasti po 
talijanskoj II. armiji utanačeni su na sastanku izmedju generala 
Ambrosija i Pavelića u Zagrebu na 26. kolovoza.(144) Tekst toga uta- 
načenja nikada nije bio objavljen. General Ambrosio formalno je preuzeo 
civilnu i vojnu vlast u II. zoni svojim proglasom od 7. rujna 

1941. (145) Ovi dogadjaji od 16. kolovoza do 7. rujna 1941. zaslužuju de¬ 
taljnu obradbu. 

Talijanske ovlasti u II. zoni bile su promijenjene ugovorom, pot¬ 
pisanim u Zagrebu sa strane generala Roatte i Pavelića na 19. lipnja 

1942. (146) Tekst toga ugovora takodjer nikada nije bio objavljen. 
Talijanska II. armija u razdoblju od 22. kolovoza 1941. do 8. rujna 1943. 
ponašala se je u II. zoni kao u svojoj koloniji. Planski je pomagala 
neprijatelje hrvatske državnosti, četnike i partizane. Provodila je politiku 
istrjebljenja hrvatskog življa. Politika pomaganja i naoružavanja četnika 
započeta je zapravo prvog dana, kad su Talijani stupili na hrvatsko tlo. Još 

gora politika prema hrvatskom življu bila je provodjena u I. zoni, t. j. na 
teritoriju pripojenom Italiji. 

U tom razdoblju hrvatski povjerenici kod II. armije bili su dr. Andrija 
Karčić, dr. Nikola Rušinović, dr. Vjekoslav Vrančić i David Sinčić. Sinčić je 
poslije rata pao u komunističke ruke i ne zna se, da li je mrtav ili živ, a 
ostala trojica žive u emigraciji i trebali bi opisati svoja iskustva. Na čelu II. 
armije u tom su se razdoblju izmijenili generali Ambrosio, Roatta i Robotti. 
Iskustvo, odnosno uspomene hrvatskih poslanika u Rimu, dra Stijepe Perića i 
dra Ante Nikšića, pripomoći će takodjer rasvjetljavanju tadašnje talijansko- 
hrvatske situacije. 

Za ocjenu talijansko-hrvatskih odnosa bit će od najveće važnosti 
izvještaji Rafaela Casertana, tadašnjeg talijanskog poslanika u Za¬ 
grebu.(147) On je sigurno dnevno izvještavao Rim o svojim razgovorima s 
Pavelićem i ostalim vodećim ljudima ustaškog režima. Vjerojatno Pavelić i 
ostali hrvatski političari nisu vodili dnevnika i neposredno bilježili svoja 
gledišta i utiske. Bit će potrebno takodjer ispitati i uzeti u obzir 
svjedočanstva i uspomene ostalih talijanskih ličnosti, koje su bile u 
službenom dodiru s hrvatskim predstavnicima. 

Poslije pada Mussolinija, 26. srpnja 1943., Pavelić je odbio da poduzme 
bilo kakve pripreme za slučaj talijanske kapitulacije, iako je o tome tada 
raspravljao na nekoliko sastanaka s predstavnicima dalmatinskih Hrvata. Pad 
Italije 8. rujna 1943. dočekao je Hrvatsku potpuno nespremnom, tako da je 
talijansko oružje najvećim dijelom palo u partizanske ruke. Hrvatske 
primorske gradove i sela Nijemci su morali osvajati od Talijana i od 
partizana. Pavelićev proglas od 9. rujna 1943. bile su prazne riječi, iza 
kojih nisu stajala djela. 

Poslije pada Italije prvi korak hrvatske državne vlade trebao je biti 
povlačenje nove talijansko-hrvatske granice. Da bi se moglo što bolje 
formulirati hrvatsko stanovište, bio je u Hrvatskoj sabornici održan 
sastanak hrvatskih učenjaka i političara. Predstavnici hrvatske nauke tražili 
su, da se stave zahtjevi za cijelom hrvatskom Istrom do rieke Dragonje. 
Pavelić je na to rekao, da bi trebalo tražiti samo jedan mali dio Istre. Dr. Ivan 
Krajač otvoreno je nastupio protiv tog Pavelićevog stanovišta.(148) Tadašnji 
ministar vanjskih poslova, dr. Mile Budak, smatrao je najvažnijim zadacima 
tadašnje hrvatske vanjske politike: ponovno razjasniti hrvatsko- 
osovinske odnose. Tražio je, da se talijanskom zahtjevu za hrvatsko 
priznanje talijanske republike u sjevernoj Italiji stavi protuzahtjev za 
povlačenje Rimskih ugovora s talijanske strane. Drugo je tražio, da 
treba što prije povući talijansko-hrvatsku granicu. Treće je držao, daje 
potrebno hrvatsko-njemačke ekonomske odnose ponovno razmotriti i 
onemogućiti, da njemačka vojska rekvirira hrvatsko vlasništvo po 
svojoj volji. Pavelić nije htio potpomoći Budaka u ni jednoj od gornjih 

točaka, te je tada usliedila Budakova ostavka, njegovo povlačenje iz 
politike i razlaz s Pavelićem.(149) 

Do izmjena nota s Mussolinijevom talijanskom republikom ipak je 
bilo došlo. Note su izmijenjene izmedju hrvatskog poslanstva i talijan¬ 
skog poklisarstva u Berlinu.(149a) Izgleda, da je Mile Budak poslao 
hrvatsku notu bez odobrenja Pavelića i, poslije talijanskog odbijanja 
hrvatske note, to je bilo glavnim razlogom, da je Budak morao 
napustiti položaj ministra vanjskih poslova. 

Anfuso tvrdi, da je hrvatsko poslanstvo u Berlinu bilo obaviješte¬ 
no, da Republika Italija želi poslati svoga poslanika u Zagreb. Blaže- 
ković kaže, da je ime predloženog poslanika bilo Tamburini. Anfuso 
zatim nastavlja, daje tada hrvatski poslanik u listopadu 1943. dosta¬ 
vio talijanskom poklisarstvu notu, u kojoj se zahtijeva, da se Italija 
odreče Rimskih ugovora od 18. svibnja 1941. prije izmjene poslanika. 
On je notu dostavio svojoj vladi, koja ju je odbila i naredila mu, da 
je povrati odašiljaču. Anfuso podrugljivo piše o pečatima na hrvatskoj 
noti, koji su, navodno, zapremali cijelu stranicu i bili plave boje. Radi 
tih pečata, njemu se je bilo teško odijeliti od note, te je vraćajući ju 
zamolio za jedan osebujan primjerak hrvatske narodne umjetnosti. U 
Anfusovoj noti, medjutim, nema govora o hrvatskoj narodnoj umjet¬ 
nosti. Njegova nota glasi: 

Talijansko poklisarstvo 14776 

Poklisar 

Talijanskom poklisarstvu je čast saopćiti poslanstvu Nezavisne Države 
Hrvatske, daje obavijestilo Nacionalnorepublikansku vladu Italije o noti vlade 
Nezavisne Države Hrvatske, odnoseći se na njezino jednostrano poništenje 
talijansko-hrvatskog ugovora od 18. svibnja 1941. Na osnovu primljenih uputa, 
moli talijansko poklisarstvo, da bi hrvatsko poslanstvo izvijestilo vladu 
Nezavisne Države Hrvatske, da Nacionalnorepublikanska vlada Italije smatra 
gore spomenutu notu neprihvatljivom, zbog njezinog oblika i njezinog sadržaja te 
je odlučno odbija. 

Nota se vraća u prilogu. 

Pod ovim se okolnostima samo po sebi razumije, da će Nacionalnorepublikanska 
vlada Italije odustati od slanja talijanskog opunomoćenog poslanika u Zagreb 
i, bude li vlada Nezavisne Države Hrvatske ustrajala u svojem stavu, 
smatrat će Nacionalnorepublikanska vlada Italije nepoželjnim boravak 
hrvatskog poslanstva u Italiji. 

Talijansko poklisarstvo unaprijed najljepše zahvaljuje hrvatskom 
poslanstvu za saopćenje ove obavijesti vladi Nezavisne Države Hrvatske. 

Berlin, 17. studenoga 

V. 

Njemačka je od početka bila u prvom redu ekonomski zainteresirana 
u Hrvatskoj. Vršila je pritisak, da se Židovi uklone iz Hrvatske i da se 

poboljša položaj njemačke narodne manjine. Kad se je kasnije situacija na 
istočnom bojištu pogoršala na njemačku štetu, Nijemci su nastojali 
iskoristiti hrvatsku vojničku snagu i upotrijebili je na tom bojištu. To su 
bili njemački kratkoročni interesi u Hrvatskoj. Hitlerova dugoročna 
politika imala je u planu potpuno germaniziranje slavenskog istoka i 
jugoistoka. Iako je hrvatski državnik morao računati i s Hitlerovom 
dugoročnom politikom, za cijelo vrijeme rata trebalo je uzeti u obzir u 
prvom redu njemačke tadašnje kratkoročne ciljeve u Hrvatskoj. Trebalo 
je maksimalno iskoristiti njemačku kartu u hrvatskom interesu. To je 
posebice bio slučaj u hrvatsko-talijanskim odnosima. 

Da bi mogli realizirati svoje ciljeve u Hrvatskoj, bilo je u interesu 
Nijemaca, da u Hrvatskoj vlada mir i red, te da na vlasti budu takvi 
ljudi, koji će via facti isključiti talijanski utjecaj iz Hrvatske i 
suradjivati s Nijemcima. Prema njemačkoj ocjeni, Pavelić je bio previše 
pod talijanskim utjecajem i zato su u početku nastojali spriječiti 
njegovo preuzimanje vlasti u Hrvatskoj. Kasnije, kad su uvidjeli, da 
Pavelić, iako talijanski orijentiran, prihvaća njemačke zahtjeve i 
želje, uglavnom su potpomagali njegovu osobnu vladavinu. 

Radi Pavelićeve unutrašnje politike i Rimskih ugovora, odnosno 
talijanske politike, već koncem 1941. i tokom 1942. razmahao se je u 
NDH četnički i partizanski pokret, oba podupirani od srpske narodne 
manjine. Zbog talijanske politike u anektiranim hrvatskim krajevima, 
tamošnji hrvatski živalj bježao je takodjer u šumu i bio iskorišten od 
partizana. U takvoj situaciji. Hrvatska je postala vojničkim teretom za 
Njemačku, umjesto da bude izvorom njemačke pomoći. Hitler je mislio, 
da će najbolje riješiti problem, ako hrvatsku vojsku podvrgne pod 
njemačko zapovjedništvo. Pavelić je taj njemački zahtjev prihvatio na 
sastanku s Hitlerom u Vinici, u Ukrajini, početkom rujna 1942., bez 
znanja i savjetovanja hrvatske vlade i Glavnog ustaškog stana.(150) 
Politika kapitulacije pred Italijom logično je morala dovesti i do 
kapitulacije pred Nijemcima. Pavelić je mislio na taj način najbolje 
sačuvati svoju vlast u Hrvatskoj. 

Od rujna 1942. pa do svibnja 1945. njemačka se je ingerencija nad 
hrvatskom vojskom i hrvatskom državom samo povećavala. Iza pada 
Italije počelo se je uvidjati, da povezivanje hrvatske sudbine s 
Njemačkom, koja gubi rat, znači hrvatsku katastrofu. Politika od- 
kapčavanja hrvatske države od Njemačke i prelaska na stranu zapadnih 
saveznika, od 8. rujna 1943. do 31. kolovoza 1944., t. j. od pada Italije pa 
do izbacivanja iz vlade Lorkovića i Vokića, poznata je pod imenom 
Lorković-Vokićeva puča. Nemam namjere ovdje pisati o toj politici. Navest 
ću jedino, kako je Pavelić u emigraciji neodgovorno pisao o tome. Osvrćući 
se na Luburićev članak o bitci na Lievča polju, Pavelić piše: 


Njihova [četnička] namjera doći u Zagreb i tu uništiti hrvatska 
državu bila je u sporazumu s njemačkim generalom Glaise von Horstenau 
pripremana pola godine prije i tempirana na vrieme pod konac 1944. godine. 
Bilo je sve priredjeno, da im to uspije bez ikakova napora, a za to su 
imali poslužiti Vokić i Mladen Lorković, koje je general Glaise uveo u 
urotu, čiji je program bio sporazum s četnicima i postrojenje s njima 
zajedničke vlade u Zagrebu. Na taj bi način izpalo, da su sami Hrvati 
likvidirali svoju vlastitu državu, a velikosrbskim bi četnicima njihova 
namjera bila uspjela himbenim i lukavim načinom bez borbe i ikakovih 
žrtava. 

Medjutim stvar je propala, jer je general Glaise na zahtjev hrvatske 
vlade morao zemlju napustiti, a Vokić i Lorković su bili uklonjeni sa 
svojih dužnosti, i time sva trojica onemogućena u svojoj daljnjoj raboti. 

O svemu će tome svojedobno biti iznesene pojedinosti i obširni 
podatci.(151) 

Luburić se je u nekoliko navrata nuzgredno osvrnuo na puč. U 
jednom članku iz 1953. obećao je iznijeti dokumentarni materijal o 
tome: "Moja malenkost posebno može sa autoritetom govoriti o uroti 
Lorković-Vokić i skoro ćemo i u tom pravcu učiniti korak napried i 
iznieti dokumentarni materijal, da se stane na kraj toj nečasnoj raboti, 
koja se vrši u vezi s tim".(152) 

Bez obzira na mogući uspjeh ili neuspjeh Lorković-Vokićeve akcije, 
Pavelićeva reakcija poslije toga bila je nerazumna i unutrašnje-politički i 
vanjsko-politički. U unutrašnjoj politici uvedene su upravo terorističke 
metode i u samom ustaškom krugu. Ljudi su se počeli bojati raspravljati 
hrvatsku problematiku i sa svojim dojučerašnjim prijateljima. Pavelić je, 
izgleda, svijesno dao likvidirati sve učesnike puča, pa čak i one, za koje je 
samo i sumnjao, da su bili njegovi sudionici.(153) Uz Lorkovića i Vokića, 
bila je likvidirana skupina viših hrvatskih časnika, te predstavnici HSS 
kod priprema puča, narodni zastupnik profesor Ljudevit Tomašić i 
zamjenik narodnog zastupnika Ivanko Farolfi. Prema Mačeku (s. 256.), 
samo su Tomašać i Farolfi od vodećih ličnosti HSS sudjelovali u 
pripremama puča. Predstavnici Košutićeve skupine HSS, koja je 
pregovarala s partizanima, i koji su bili utamničeni radi tih veza, 
preživjeli su nečovječni postupak u ustaškom zatvoru u Lepoglavi i nisu 
bili likvidirani. Dr. Milutin Jurčić, bivši ravnatelj za javni red i sigurnost, 
bio je umoren na zagrebačkoj ulici. 

Vlada, rekonstruirana 1. rujna 1944. izbacivanjem Lorkovića i Vokića, 
ostala je bez ikakve izmjene na upravi zemlje do hrvatske katastrofe u 
svibnju 1945. Preživjeli članovi te vlade, koji su u emigraciji, trebali bi 
progovoriti o tadašnjem svojem radu. Tadašnja vlada zavela je 
ekstremnu pronjemačku politiku u Hrvatskoj. Nastala je tolika pometnja 
i strah, da je hrvatska državna cenzura plijenila odlomke iz 

Kvaternikovog djela Politička r a z m a t r a n j a ,(154)koji su 
trebali biti objavljeni na naslovnoj stranici tjednika Plug, glasila 
hrvatskih sveučilištaraca. Izgleda, da je jedini Vjekoslav Luburić, od 
osoba bližih Paveliću u tom razdoblju, zastupao mišljenje odkapčanja od 
Nijemaca i potrebu samostalnog hrvatskog nastupa. To je svoje 
mišljenje branio u memorandumima upućenim Paveliću. Poslije povratka 
iz Sarajeva u Zagreb u prvoj polovini travnja 1945., Luburićev zrakoplov 
se je nezgodno spustio, i on je dobio teški potres mozga. Bio je smješten u 
bolnicu na Rebru. Pavelić ga je odmah posjetio. U prisutnosti Ljube 
Miloša Luburić je tri put polako ponovio Paveliću: "Poglavniče, Nijemci 
su nas izdali".(155) Usprkos te Luburi-ćeve opomene, Pavelić je i dalje 
nastavio najužu suradnju s Nijemcima. General Loehr, njemački 
zapovjednik Jugoistoka, bio je još 7. svibnja 1945. zapovjednik hrvatske 
vojske na povlačenju prema Austriji. Uvečer 7. svibnja Loehr je položio 
zapovjedništvo hrvatske vojske natrag u Pavelićeve ruke i na to je Pavelić 
imenovao generala Vjekoslava Luburića zapovjednikom hrvatske vojske i 
povlačenja. To je bio posljednji Pavelićev čin kao vladara hrvatske države 
i posljednja zapovijed, koju su zapovjednici hrvatskih vojnih jedinica 
dobili na terenu.(156) 

Logična posljedica Pavelićeve politike bila je hrvatska katastrofa u 
Bleiburgu, gdje je hrvatska vojska predana na milost Titovim partizanima 
bez ikakve pismene kapitulacije. Danijel Crljen s tri hrvatska generala 
pregovarao je u Bleiburgu s Englezima i partizanima. Ni on, ni ostala 
trojica nisu još iznijeli, kako su tekli pregovori i što se je zapravo zbilo u 
Bleiburgu.! 157) 

Hrvatsko-njemački odnosi u prošlom svjetskom ratu zaslužili bi 
takodjer detaljnu obradu. Dr. Branko Benzon, dr. Mile Budak, profesor 
Stjepan Ratković i dr. Vladimir Košak bili su hrvatski poslanici u 
Berlinu za vrijeme rata. Siegfried Kasche bio je njemački poslanik u 
Zagrebu za čitavo vrijeme rata.(158) Uz Kasche-a najvažniji njemački 
čovjek u Zagrebu bio je general Glaise von Horstenau, koji je ostavio još 
neobjavljene uspomene. Memoari drugih Nijemaca, koji su bili na raznim, 
bilo vojničkim, bilo političkim dužnostima u NDH, bit će od koristi 
budućem povjesničaru ovog razdoblja.(159) 

Na 11. travnja 1941. dr. Vladko Maček je napustio Zagreb i trajno se 
nastanio u Kupincu. Tamo je živio do 15. listopada 1941., kada je lišen 
slobode i odveden u Jasenovac. U vremenu do zatvaranja, Maček se je 
osjećao nekontroliranim od vlasti. Posjetio ga je i neki Cvetkovićev 
izaslanik.(160) Na 10. listopada 1941. Mačeka je posjetio jedan njemački 
časnik, vjerojatno poslan od njemačkog generala u Zagrebu, Glaise von 
Horstenau-a. On je želio znati, da li bi Maček preuzeo vlas« u Hrvatskoj u 
onoj situaciji. Maček je odgovorio negativno i savjetovao Nijemcu, da 


ustaše! zbace s vlasti i da jedan njemački general preuzme vladanje u 
Hrvatskoj (s. 239.). Pet dana kasnije, na 15. listopada 1941., Maček je bio 
uhićen i zatvoren u logoru Jasenovcu do 16. ožujka 1942. Tada je bio 
premješten u Kupinec i tamo s cijelom svojom obitelji zatočen do 10. 
siječnja 1943. Mačekova obitelj dijelila je s njim zatočeništvo od 16. 
ožujka 1942. do konca rata. Od 10. siječnja do 9. ožujka 1943. Maček je 
bio zatočen u Luburićevom stanu u Bulićevoj ul. u Zagrebu, te onda 
ponovno premješten u Kupinec.(160a) Zajedno s obitelju bio je premješten 
9. prosinca 1943. iz Kupinca u svoj stan u Zagrebu i tamo zatočen do 
konca rata. Na 5. svibnja 1945. odlučio seje na emigraciju. Toga dana ili 
dan prije posjetio ga je nadbiskup Stepinac. Ratno razdoblje Maček je 
uglavnom opisao iz osobne perspektive. Tog osobnog teškog iskustva, koje 
nikako ne služi na čast ondašnjoj ustaškoj vlasti, nije se mogao otresti ni 
onda, kada pokušava ocijeniti ratna zbivanja u Hrvatskoj. 

Kako sam već prije istaknuo, HSS se je tokom rata zapravo raspala u 
četiri frakcije. Frakcija, koja je suradjivala s ustašama, bila je većinom 
poslušna Paveliću. Njeno iskustvo trebali bi opisati Tortić, Berković i 
Hefer. Frakcija Tomašić-Farolfi pokušala je aktivirati politiku HSS na 
liniji hrvatske državnosti i vjerojatno je najsvjetlija točka ratne politike 
HSS. Košutić-Subašićeva frakcija uzimala je svoje želje za političku 
realnost. Njihov pokušaj suradnje s komunistima nije mogao drugačije 
svršiti. Izgleda, da i deset godina nakon rata Košutić smatra, da su 
ondašnje njegove želje, odnosno pogrješna politička ocjena situacije, bile 
zapravo politička realnost.(161) Ako je k tome istina, da je Košutić u 
dopisivanju s partizanima 1944. ocrnjivao svoju stranku i svoga političkog 
šefa dra Mačeka, onda ocjena njegove političke sposobnosti mora biti vrlo 
nepovoljna.(162) Košutić i Sutej te njihovi suradnici trebali bi iznijeti 
svoja sjećanja na svoju ratnu politiku. Četvrta frakcija, zapravo jedino dr. 
Juraj Krnjević, lomila se je za cijelo vrijeme rata izmedju federalne 
Jugoslavije i samostalne Hrvatske. Krnjevićeve uspomene trebale bi 
objasniti njegovu dilemu i borbu. 

VII. 

Ovo poglavlje ne bi bilo potpuno, a da nekoliko riječi ne kažemo o 
Komunističkoj partiji Jugoslavije, odnosno o hrvatskim komunistima. KPJ 
je nekoliko puta mijenjala liniju u nacionalnom pitanju. Od partije, koja 
brani integralno jugoslavenstvo, postala je 1924. partija, koja razbija 
Jugoslaviju. Na Petom kongresu Kominterne, srpnja 1924., donesena je 
rezolucija, u kojoj se, medju ostalim, kaže: 

Pošto u Jugoslaviji postoji masovni pokret protiv nacionalnog ugnjetavanja u 
svim njegovim formama za samoopredeljenje, nacionalni problem ima aktuelan i oštar 
oblik i neposredno dodiruje interese radnih masa. 

Zbog toga se opšta parola prava naroda na samoopredeljenje, koju ističe KPJ, 
mora izraziti u formi izdvajanja Hrvatske, Slovenije i Ma. kedonije iz sastava 
Jugoslavije i stvaranje od njih nezavisnih repblika(163) 

Na promjenu komunističkog stava sigurno je, pored hrvatskih komunista, 
utjecala uspješna politika HRSS oko okupljanja cijelog hrvatskog naroda 
na programu samostalne hrvatske države, a vjerojatno i Radićev boravak u 
Moskvi baš u to vrijeme. 

Poslije ubijstva hrvatskih narodnih zastupnika u Narodnoj skupštini u 
Beogradu, KPJ na svom četvrtom kongresu, održanom listopada 1928., u 
Dresdenu, Njemačka, zaključuje: 

Budući da mase naroda teže ka otcepljenju, dobila je parola samoopredeljenja do 
oteepljenja u poslednje vreme naročito aktuelan značaj, i konkretizovanje ove naše 
parole znači najpunije pomaganje sviju akcija masa koje vode ka obrazovanju 
nezavisne Hrvatske. 

Pritom, Partija mora parolu nezavisne Hrvatske postaviti izravno nasuprot buržoaskom 
voćstvu HSS-e koja pokušava da iluzijama o postignuću nacionalnog oslobodjenja 
u okviru države SHS svede nastojanja hrvatskog naroda u gradu i na selu za 
otcepljenjem na put svoje politike pripreme novog sporazuma.(163a) 

Gornji stav KPJ doživio je promjenu tek 1935. Od tada se KPJ bori za 
stvaranje jugoslavenske federacije po ugledu na SSSR. Ta je linija bila 
provedena u život dolaskom Tita za sekretara KPJ u 1937.168b Te je 
godine osnovana KP Hrvatske, uz KP Srbije i KP Slovenije u sklopu KPJ. 
Stvoreni su i Pokrajinski komiteti za Bosnu i Hercegovinu i Macedoniju. 
Izgleda, da ova promjena komunističke linije u nacionalnom pitanju nije 
zadovoljavala hrvatske komuniste. Od toga vremena, t. j. od 1937., hrvatski 
se komunisti lome u alternativi Hrvatska — Jugoslavija. U toku prošlog rata 
ta je alternativa bila izražena u politici dvojice vodećih hrvatskih komunista: 
Andrije He-branga i Vladimira Bakarića. Dapače, Bakarić je došao na 
položaj sekretara KPH zahvaljujući svojoj jugoslavenskoj orijentaciji. 

Tito je bio potpuno svijestan gore spomenute osobne dileme svakog 
hrvatskog komuniste. Zato seje dogodilo, daje u travnju 1941. sekretar KPH 
bio Rade Končar, Srbin iz Hrvatske. Instruktor CK KPJ kod KPH bio je 
Vladimir Popović, Crnogorac. U isto vrijeme sekretar Pokrajinskog komiteta 
za Bosnu i Hercegovinu bio je Srbin iz Banata, Isa Jovanović. Instruktor CK 
KPJ kod toga komiteta bio je Svetozar Vukmanović-Tempo, Crnogorac.(164) 
Dakle, na hrvatskom teritoriju glavnu riječ vodili su srpski i crnogorski 
komunisti. 

Čini se, da je ovakva politika izgledala nesvrsishodnom Kominterni i ona 
je naredila u srpnju 1941. jednoj osobi, čije ime jugoslavenski komunisti još 
nisu otkrili, da preuzme u svoje ruke vodstvo KP u Hrvatskoj. Ta je osoba 
uspjela tek za tjedan dana preuzeti u svoje ruke zagrebački Mjesni komitet 
KPH. Vladimir Popović, potpomognut od Tita odnosno od KPJ, 


onemogućio je tu akciju u zametku. S tom je osobom održavao veze Andrija 
Hebrang.(165) 

Poslije pada Jugoslavije preselio se je iz Beograda u Zagreb Ivan 
Srebrenjak, šef sovjetske obavještajne službe za Balkan. On je imao svoju 
vlastitu mrežu obavještajaca bez veze s KPJ. S njim je takodjer suradjivao 
Andrija Hebrang. KPJ imala je takodjer sukob sa Srebrenjakom u ljetu 
1941.(166) Da li je taj sukob bio na nacionalnom pitanju? Svakako će još 
trebati razjasniti, kako su Srebrenjak i Hebrang pali u ruke ustaškog 
redarstva u veljači 1942. Komunisti navode, da je Srebrenjaka odao njegov 
suradnik Slavko Djukić.(167) Hrvatski redarstvenik Nikola Heraković tvrdi u 
jednom izvještaju, daje Srebrenjaka izdao član KPJ Joca Djaković.(168) 

U drugoj polovici 1941. komunisti su nastojali proširiti ustanak i u 
čisto hrvatske krajeve. Oprobana metoda kod toga je bila, da nahuškaju 
hrvatske ustaške vlasti na hrvatske seljake i da tako dobiju ljudstvo u šumu. 
Sigurno je, da su u toj taktici imali uspjeha tokom 1942. i kasnije. Na 29. 
studenoga 1941. Vladimir Popović ovako izvješ-tava Tita o neuspjehu te 
taktike u Hrvatskom Zagorju: 

Svi naši dosadašnji napori da pokrenemo u oružanu borbu Hrvat. Zagoije ostali su 
bez uspjeha. U tom nastojanju, koje je išlo do provociranja sukoba izmedju hrvat, 
seljaka i ustaša (slanjem odreda u skoro sve hrvatske srezove), izgubili smo dosta 
ljudi, zato što politički nije bio pripremljen teren, iako su nas drugovi iz tili krajeva 
obavještavali (lažno) da će hrvatski seljaci podupirati akcije partizana.(169) 

Da li je hrvatsko redarstvo prozrelo ovu komunističku taktiku stvaranja 
nereda u Hrvatskoj pod svaku cijenu, tako da bi se stvorila povoljna 
atmosfera za proširenje njihovih akcija i dobivanje ljudstva? 

U studenome 1941. počinje rasti zvijezda Vladimira Bakarića u KPJ. 
Poslije pogibije političkog komesara partizanskog Glavnog štaba Hrvatske, 
Marka Oreškovića-Krntije, na 20. listopada 1941. Vladimir Popović izabire za 
taj položaj Vladimira Bakarića. Pri tom se je Popović vodio u prvom redu 
mišlju, da Bakarić "zadovoljava politički", što je u ondašnjem 
komunističkom rječniku, koji je vidljiv iz objavljenih dokumenata, značilo, da 
je jugoslavenske orijentacije.! 170) 

Kako smo već spomenuli, Andrija Hebrang pao je u ruke ustaškog 
redarstva u veljači 1942. Linija njegovog političkog nastupa u uzama ustaškog 
redarstva spasila mu je život. Hebrang je govorio ustaškim voditeljima 
istrage: "Vi ste fašisti, a ja sam komunista. Nisam ništa manje hrvatski 
rodoljub od vas. Razlika je medju nama ta, da vi želite fašističku, a ja se 
borim za komunističku hrvatsku državu".(171 )Da bi kasnije mogli opravdati 
Hebrangovo likvidiranje, srpski su komunisti jednostavno izmislili, da je 
Hebrang postao u zatvoru ustaškim agentom. U rujnu 1942. Hebrang je s 
nekolicinom komunista bio zamijenjen za dva ustaška redarstvena činovnika 
(Vutuca i Wagnera), koje su bili zarobili partizani. 

Koncem 1942. ili početkom 1943. Hebrang je imenovan sekretarom 
KPH. Rade Končar je u medjuvremenu bio uhvaćen od Talijana na 17. 
studenoga 1941. u Splitu i strijeljan u šibenskom zatvoru 22. svibnja 
1942., a da Talijani nisu otkrili njegov identitet. Početkom 1943. Hebrang 
je kooptiran u CK i Politbiro CK KPJ. Hebrangova politika, za vrijeme 
dok je on bio na položaju sekretara KPH, zaslužuje posebnu pažnju. U 
rujnu 1944. Hebrang je bio skinut s toga položaja i zamijenjen 
Vladimirom Bakarićem. Izvještaj istražne komisije CK KPJ iz 1948. 
ovako karakterizira Hebrangovu ratnu politiku: "...da je A. Hebrang 
1944 godine smenjen s dužnosti sekretara CK KPH zbog šovinističkih 
ispada u odnosu na Srbe u Hrvatskoj, zbog pogrešne politike po pitanju 
Narodnog fronta, zbog pogrešne politike prema masama koje su bile pod 
utjecajem HSS-a i zbog otupljivanja borbe protiv ustaša".(172) 

Sto seje odigralo u rujnu 1944. i radi čega je tada Hebrang zamijenjen 
Bakarićem? Adil Zulfikarpašić, koji je, čini se, bio sudionik tadašnjih 
vijećanja CK KPJ na Visu, piše: "Godina 1944., 25. rujna došlo je do 
svadje izmedju Tita i nekih članova Centralnog komiteta radi budućih 
granica federativnih republika. Nisu bili zadovoljni s Titom ni Hrvati ni 
Makedonci".(173) Prema daljnjim obavijestima jedne osobe, koja može o 
tome znati, navodim slijedeće podatke uz dužnu rezervu. U rujnu 1944. CK 
KPJ raspravljao je opširno o budućem unutrašnjem uredjenju Jugoslavije. 
Tada su bile odredjene granice pojedinih republika. Hebrang je tražio, da 
Srijem bude uključen u Narodnu republiku Hrvatsku. Još teži sukob izbio 
je zbog pitanja kompetencija pojedinih republika. Hebrang je tražio što 
veće ovlasti za pojedine republike. Tražio je stvaranje posebne hrvatske 
vojske. Vojnici s područja NRH trebali bi služiti vojsku samo na njenom 
teritoriju. Slično je tražio i u organizaciji redarstvene službe i ostalim 
granama državne uprave. Tražio je, da, u načelu, osobe s područja jedne 
republike mogu biti zaposlene samo na teritoriju iste republike. Tražio je 
takodjer, da CK KPH ima pravo direktne veze s Moskvom. U ovom 
raspravljanju Bakarić nije podupro Hebranga, tako da su hrvatski komunisti 
bili podijeljeni na pitanju buduće organizacije federativne Jugoslavije. 
Tadašnjem svom stavu Bakarić može zahvaliti, da je postao sekretarom 
KPH. 

Kako se iz gornjeg vidi, nacionalna problematika mučila je i 
hrvatske komuniste. Oni su, kao i svi ostali komunisti, stavljali na prvo 
mjesto društveno uredjenje i ekonomske probleme, ali nisu mogli preći 
preko nacionalnog pitanja. Nisam imao vremena ni mogućnosti proučiti 
sve, što su komunisti u domovini napisali o stavu vodećih hrvatskih 
komunista za vrijeme rata. Svakako, i oni su bili dio hrvatskog ratnog 
zbivanja. Budući hrvatski povjesničar treba obraditi i njihovo stanovište 
i borbu. 


Komunističku, odnosno partizansku, borbu na hrvatskom terenu za 
vrijeme rata trebat će takodjer kritički ocijeniti i analizirati. Tokom rata 
komunisti nisu, uglavnom, provodili masovna klanja u Hrvatskoj, nego su 
se ograničili na ubijanje istaknutih hrvatskih ličnosti s bilo kojeg 
područja javnog života. Dapače, kod tih ubijanja veću su pažnju posvećivali 
svojim mogućim budućim političkim protivnicima nego tadašnjim. Veliki 
broj predstavnika HSS bio je likvidiran za vrijeme rata, jer su partizani 
smatrali, da HSS može biti njihov jaki budući protivnik na savezničkoj 
strani. Masovna komunistička klanja hrvatskog življa izvršena su 
neposredno poslije svršetka rata, u proljeće i ljeto 1945. 

VIII. 

Usprkos zabluda, pogrješaka i nesposobnosti režima, na koje sam 
uglavnom ukazao na predhodnim stranicama, četirigodišnje postojanje 
Nezavisne Države Hrvatske svijetla je pojava u hrvatskoj povijesti. 
Hrvatski narod htio je svoju državu. Naporom i učešćem ogromne većine 
hrvatskog naroda država je bila ostvarena 10. travnja 1941. Hrvatski narod 
mučio se je, borio i žrtvovao kroz sve četiri ratne godine, da bi državu 
očuvao. Nezavisna Država Hrvatska ne može biti poistovjećena samo s 
Pavelićem i ustaškim režimom, nego je se treba, u prvom redu, 
poistovjetiti s ogromnim brojem pripadnika hrvatskog naroda: seljaka, 
radnika, gradjana, činovnika, profesora, književnika i naučenjaka, koji su 
požrtvovno pregarali, stvarali, trpjeli i borili se za njeno održanje. Iako 
se nije slagala s politikom ustaškog režima, ogromna većina hrvatskog 
naroda instiktivno je osjećala, da joj je mjesto na strani njezine države, a 
ne na strani partizana i četnika. Radi toga jest Nezavisna Država Hrvatska 
svijetla pojava: svijetla je po pregaranju i idealizmu ogromne većine jednog 
malog naroda, koji se bori za svoju slobodu. Ta će činjenica biti jasnija, kad 
nestane generacije, koja je doživjela ratne strahote. Ta generacija uvijek će 
imati pred očima i svjetlost i tamu tih četiriju godina. Buduće generacije 
imat će više sklonosti, da zaborave tamne strane hrvatske ratne politike, te 
da vide samo ono, što je bilo pozitivno i veliko. Dogodit će se slično, kao i 
svakom pojedinom čovjeku, koji se rado sjeća lijepih doživljaja, a brzo 
zaboravlja neugodne časove. 

Hrvatski narod se je borio za stvaranje i očuvanje svoje države kroz 
četiri ratne godine. Mali čovjek. Hrvat borac, koji je spreman ginuti za 
svoju osobnu i zajedničku slobodu, najsvjetlija je pojava četirigodišnjeg 
hrvatskog rata. Za slobodu se je borio i dalmatinski i istarski Hrvat, koji se je 
radi sticaja okolnosti našao u partizanskoj vojsci. Idealizam, borba za 
slobodu i hrvatstvo jednako su bili zajednički hrvatskim vojnicima, 
domobranima i ustašama, kao i hrvatskim partizanima iz Dalmatinske i 
Istarske Hrvatske. 

Hrvatska politika, posebice Ustaški pokret, potpuno je zakazala u 
vodjenju državnih poslova i očuvanju države u poslijeratnoj Evropi. HSS nije 
bila uopće spremna za slučaj rata i takodjer je potpuno zakazala u ratnom 
vihoru, kada su njezini odgovorni političari morali stvarati odluke. Usprkos 
potpunog zakazivanja hrvatske političke elite, hrvatski narod kao etnička 
cjelina nije zatajio ni zakazao. Njegova spremnost na žrtve zalog su njegove 
bolje budućnosti. Na sadašnjoj i budućim hrvatskim generacijama leži 
velika odgovornost. One trebaju upoznati sve pogrješke i propuste 
hrvatske politike i iz njih izvući pouku za budućnost. 


HRVATSKA POLITIKA POSLIJE 1945. 


Slijedeći retci više su kratki osvrt nego zaokruženo poglavlje, jer se 
sadašnji suvremeni odsjek hrvatske povijesti odvija pred našim očima i ne 
može se predvidjeti, kada i kako će završiti. Namjera mi je tek kratko 
nabrojiti i karakterizirati sadašnje hrvatske političke snage. 

Težište hrvatske politike u poslijeratnom razdoblju, 1945.-1959., nalazi 
se u Hrvatskoj, usprkos brojčano jake hrvatske emigracije. Domaći hrvatski 
teren uvijek je najvažniji za prosudjivanje hrvatske politike, iako se je 
kadgod, kao 1929.-1934., vodstvo političkih narodnih snaga smjestilo u 
emigraciju i imalo za posljedicu prebacivanje političkog težišta na emigraciju. 
Za vrijeme Aleksandrove diktature hr vatska emigracija bila je u živom dodiru 
s domovinom i gledala je u budućnost. Bila je nosilac novih ideja i pobuda. 
Sadašnja hrvatska emigracija, 1945.-1959., sva živi u prošlosti i ima malo 
dodira s hrvatskim domovinskim terenom. Sve se emigrantske stare političke 
formacije nalaze u teškoj krizi, a nove snage s novim idejama i pogledima 
u budućnost još nisu formirane. Izgleda, da posljednje dvije godine, 1958.- 
1959., mogu biti prekretnicom u tom pogledu, jer se počinje pojavljivati svježi 
glas, nadamo se, hrvatske budućnosti. 

I. 

Na domaćem hrvatskom terenu jedina politička snaga, koja može 
djelovati, jesu hrvatski komunisti. Oni su malobrojno zastupani u središnjim 
jugoslavenskim vladinim tijelima, posebice policiji, vojsci i diplomaciji. 
Komunistička Jugoslavija tu slijedi velikosrpsku politiku bivše kraljevine. 
Vojska, policija i diplomacija skoro isključivo su u srpskim rukama, s dosta 
velikim učešćem Crnogoraca na vojničkom sektoru. S izuzetkom, 
neposredno poslije rata, kad je Hebrang bio ministar industrije, sva središnja 
ekonomska tijela takodjer su skoro isključivo srpska sfera, uz djelomičnu 
potporu Slovenaca. Ivan Gošnjak je jedini vodeći hrvatski komunista, koji se 
nalazi na jednom važnom položaju u Beogradu. On je državni sekretar 
narodne obrane, ali njegova je okolina srpsko-crnogorska. Pitanje Titova 
podrijetla, odgoja i ličnosti još nije potpuno razjašnjeno, te ga ne smatram 
hrvatskim predstavnikom u Beogradu. Ostali hrvatski komunisti, koji su se 

uspjeli zaposliti u središnjim tijelima u Beogradu, većinom se moraju pona¬ 
šati kao da i nisu Hrvati, t. j. izjašnjuju se kao Jugoslaveni. Dogadja se 
potpuno isto, kao i za kraljevine Jugoslavije. 

Hrvatski teritorij uglavnom je podijeljen u dvije narodne republike: 
Hrvatsku i Bosnu i Hercegovinu. Prema popisu pučanstva iz 1948., na 
teritoriju tih obiju narodnih republika živjelo je 6,322.084 duše. Od toga je 
bilo Hrvata katolika i muslimana ukupno 4,451.267 (70.40%), odnosno 
3,561.015 (56.32%) Hrvata katolika i 890.252 (14.08%) Hrvata muslimana. 
Srba pravoslavaca bilo je 1,607.646 (25.43%). Od ostalih narodnih manjina 
ukupno je bilo 263.171 (4.17 posto); od toga 77.057 Talijana, 51.931 
Madjara, 33.329 Slovenaca, 30.969 Čeha, 14.280 Ukrajinaca, 11.318 Nijemaca, 
10.371 Slovaka, 5.965 Crnogoraca, 4.526 Rusa, 2.062 Makedonaca i t. d. 

Na teritoriju Narodne Republike Hrvatske živjelo je, prema istom popisu 
pučanstva, 3,756.807 duša. Od toga je bilo Hrvata katolika i muslimana 
2,976.750 (79.24%), odnosno 2,972.187 (79.12%) Hrvata katolika i 4.563 
(0.12%) Hrvata muslimana. Srba pravoslavaca bilo je 543.521 (14.47%). Od 
ostalih narodnih manjina ukupno je bilo 236.536 (6.29%); od toga 76.093 
Talijana, 51.399 Madjara, 38.734 Slovenaca, 28.991 Ceha, 10.144 Nijemaca, 
10.097 Slovaka, 6.397 Ukrajinaca, 3.210 Rusa, 2.871 Crnogoraca i t. d. 

Kod istog popisa pučanstva na teritoriju Narodne Republike Bosne i 
Hercegovine živjelo je 2,565.277 duša. Od toga je bilo 1,064.125 (41.48 posto) 
Srba pravoslavaca; 1,474.517 (57.48%) Hrvata katolika i muslimana. 
Muslimana Hrvata bilo je 885.689 (34.53%), a Hrvata katolika 588.828 
(22.95%). Narodnih manjina bilo je ukupno 26.635 (1.04 posto); od toga 7.883 
Ukrajinaca, 4.338 Slovenaca, 3.094 Crnogoraca, 1.978 Ceha, 1.316 Rusa, 1.174 
Nijemaca i t. d.(174) 

U gornjim brojkama svi su muslimani brojeni skupno, odnosno ubrojeni 
su medju Hrvate, bez obzira, da li su se oni izjasnili Srbima, Hrvatima ili 
nacionalno neopredijeljenima. Tako je postupljeno, prvo, radi lakše usporedbe 
sa statistikama iz 1931. i 1921., i, drugo, jer muslimani, koji su se izjasnili 
Srbima, većinom su to učinili protiv svoga uvjerenja zato, da bi zaštitili svoj 
Život i imetak, odnosno karijeru. Radi što potpunijeg pregleda donosimo 
detaljne podatke i o muslimanima. Na teritoriju obiju republika bilo je 1948. 
ukupno 890.252 muslimana. Od toga ih se je broja izjavilo neopredijeljenima 
789.480 (88.68 posto), 72.265 (8.12%) Srbima i 28.507 (3.2%) Hrvatima. Na 
teritoriju Bosne i Hercegovine ukupan broj muslimana iznosi 885.689, od 
toga je neopredijeljenih 788.403, Srba 71.991 i Hrvata 25.295. U narodnoj 
Republici Hrvatskoj živi ukupno 4.403 muslimana; od njih seje 3.212 izjasnilo 
Hrvatima, 1.077 neopredijeljenima i 274 Srbima.(175) 

Donijeli smo statistiku, da bismo mogli naglasiti, kako se na teritoriju 
Bosne i Hercegovine danas provodi nerazumna politika. Iako su tamošnji Srbi 
narodna manjina, u njihovim su rukama skoro svi, a ne samo važniji, 
položaji. Nema iole značajnijeg Hrvata-katolika na vlasti u Bosni i 


Hercegovini, iako oni predstavljaju skoro 23% pučanstva. Ukoliko je koji 
musliman dospio na koji važniji položaj, obično se je izjavio Srbinom ili bar 
Jugoslavenom.(176) Vjerojatno, nikada još u povijesti Bosne i Hercegovine u 
mirnom vremenu nije bilo provedeno takvo nacionalno ugnjetavanje većine 
njenog pučanstva. Vodeći bosanski srpski komunisti, Rodoljub Colaković i 
Djuro Pucar, morali bi se duboko zamisliti pred mogućim sutrašnjim 
posljedicama ovakve politike. 

S druge strane, uloga srpske manjine u NRH, koja predstavlja oko 15% 
pučanstva, vjerojatno je više nego deseterostruko važnija od uloge 57.48% 
katoličkog i muslimanskog pučanstva u Bosni i Hercegovini. Srpska manjina u 
NRH zauzima mnoge odgovorne položaje u političkom, ekonomskom i 
kulturnom životu republike.(177) Hrvati se donekle i u samoj republici 
Hrvatskoj osjećaju kao gradjani drugoga reda. Srpski vodeći komunisti u 
Hrvatskoj, Članovi Izvršnog komiteta KPH, Nikola Sekulić, Mile Počuča i 
Božidar Maslarić, trebali bi o ovoj situaciji povesti računa. K ovom 
prevelikom utjecaju domaće srpske manjine u Hrvatskoj pridružila se je, 
izgleda, sustavna srbijanska penetracija u Istru i uzduž hrvatske jadranske 
obale. Kad se objave konačni rezultati popisa pučanstva iz 1953., onda će se 
ovo pitanje moći bolje prosuditi. 

Jedan od najtežih grijeha i propusta hrvatskih komunista jest, što poslije 
svršetka rata nisu zaštitili hrvatsku mladež, koja je bila u hrvatskim 
vojničkim postrojbama. Tadašnje komunističko klanje hrvatske vojske i 
ostalih Hrvata vjerojatno je najveći mirnodobski pokolj hrvatskog pučanstva u 
cijeloj hrvatskoj povijesti. Čini se, da taj pokolj premašuje brojku od 100.000. 
Izgleda, da je jedini Andrija Hebrang pokušao zaštititi hrvatsku mladež od 
pokolja, ali ne samo da nije bio podpomognut od ostalih hrvatskih komunista, 
nego ni Subašić ni Sutej, tadašnji Titovi ministri, nisu smatrali potrebnim 
pokušati zaštititi hrvatske živote. 

Ništa nije bolje ni u ekonomskom pogledu. Gradilo se je i gradi se u 
Hrvatskoj i Bosni i Hercegovini od 1945., ali trebalo bi objaviti brojke, koliki 
je bio doprinos središnjoj vladi s hrvatskog teritorija. Na ekonomskom 
području otvaraju se oči i hrvatskim komunistima, te i oni postaju nervozni, 
udaraju šakom o stol. Komunističko jugoslavenstvo i na ekonomskom 
području znači izrabljivanje hrvatskog naroda. Dvije bitne točke hrvatske 
ekonomske politike hrvatski komunisti nisu uspjeli ostvariti: povezivanje 
Bosne i Hercegovine sa Splitom i povezivanje Pule s Rijekom. Još nisu ni u 
stadiju ozbiljnog planiranja željezničke pruge: Split — Livno — Zenica i 
Pazin — Rijeka.(178 )Izgradnja splitske i riječke luke odgodjena je, ali se 
zato punom parom izgradjuju Bar i Kopar, te željeznica Bar—Beograd. 
Ekonomski interesi nalažu srpskim vodećim komunistima iz Bosne i 
Hrvatske, da zajedno s hrvatskim komunistima onemoguće gospodarsko 
eksploatiranje i zarobljavanje svojih domovina Bosne i Hrvatske. 

Komunizam od 1945. do 1959. na hrvatskom teritoriju pojavljuje se u 
ruhu srpskog imperijalizma. Hrvatski narod danas je isto tako nacionalno 
ugnjetavan i ekonomski iskorištavan, kao i u kraljevskoj Jugoslaviji. 
Komunizam na hrvatskom području u današnjoj FNRJ doživiljuje se kao 
srbo-komunizam.(179) U povijesnoj perspektivi današnja uloga hrvatskih 
komunista u hrvatskom narodnom razvitku jednaka je ulozi hrvatskih 
madjarona 1868.-1918.; stoga ih se s pravom može označiti 
neomadj aronima. 

Andrija Hebrang, izgleda, da je od početka bio svijestan gore izloženog 
hrvatskog položaja. On je, čini se, nastojao taj položaj promijeniti pomoću 
svog uskog povezivanja s Moskvom, te je 1948. kao kominformista bio 
maknut s položaja. Potrebno je istaknuti, da je od sviju kominformista 
jedino Andrija Hebrang platio glavom. Bio je likvidiran samo zato, jer je 
branio hrvatske ekonomske i nacionalne interese.! 180) S druge strane, 
vodeći srpski komunista Aleksandar Ranković mogao je i može isticati svoju 
borbu za Srbiju, a ne za Jugoslaviju. Kad je bio uhićen od njemačke policije 
u Beogradu srpnja 1941., Ranković se je odupro te bio ranjen i smješten u 
bolnicu. U polusvijesnom stanju u bolnici je vikao: "Srbijo, majko, 
pobedićemo".(181) To je najbolji dokaz, da je Ranković tada reagirao kao 
srpski rodoljub, a ne kao Jugoslaven. 

Poslije Staljinovog izbacivanja KPJ iz Kominforma, hrvatski komunisti, 
izgleda, naklanjaju se bivšoj Djilasovoj struji. Nije bila dovoljno uočena 
činjenica, da je s Djilasovim izbacivanjem s položaja, tjednik Naprijed, 
glasilo KPH, bio zabranjen i njegovi urednici zatvoreni (Dušan Diminić, 
Guste Sprljan i t. d.). Sprljan je morao počiniti samoubojstvo ili je pak bio 
likvidiran, jer je napisao u tjedniku "Naprijed", da KP spada u muzej. 

Uz gore označene negativnosti, hrvatski komunisti mogu se pohvaliti 
nekim pozitivnim činjenicama svoje politike u hrvatskom narodnom životu. 
Povlačenje hrvatske jugozapadne granice u Istri etničkom slovensko- 
hrvatskom linijom, te izbacivanje Talijana s cijele hrvatske obale, od rta 
Savudrije u Istri do Boke Kotorske, sigurno je veliki doprinos hrvatskoj 
nacionalnoj afirmaciji. Napori napravljeni u cilju industrijalizacije trebali bi 
biti podvrgnuti stvarnoj i objektivnoj ocjeni u hrvatskoj emigraciji. Posebice 
bi trebalo naglasiti elektrifikaciju i izgradnju modernih cesta. Da su hrvatski 
komunisti došli na vlast u jednoj samostalnoj hrvatskoj državi, sigurno bi 
na tom području bili mogli postići kudikamo veće uspjehe. 

Potrebno je upozoriti na još jedan problem. Dok veliki dio Hrvata u 
domovini doživljuje komunizam kao srbokomunizam, hrvatska emigracija ne 
smije smetnuti s uma, da komunizam isto tako ugnjetava i Srbe u Srbiji, 
Slovence, Crnogorce i Makedonce, i da mu se ti narodi odupiru, kao i Hrvati. 
Stoga je potrebno izraz srbokomunizam upotrebljavati velikom pažnjom. Kad 
bi narodi u Jugoslaviji imali pravo odluke, komunizam se nigdje ne bi mogao 
održati. Zato se još više mora osuditi uloga srpske narodne manjine u 


Hrvatskoj i Bosni, koja je poslušno komunističko orudje u ugnjetavanju 
Hrvata. 

Na prvom komunističkom udaru u hrvatskom narodu bile su katolička 
crkva i muslimanska vjerska zajednica. Kardinal Stepinac postao je ne samo 
simbolom vjerskih progona, nego i hrvatskim narodnim herojem i 
predstavnikom, jer je neustrašivo na sudu istakao pravo hrvatskog naroda na 
slobodu i samostalnu državu. Kardinal Stepinac ostao je poslije rata, kao 
ošto je to bio i u ratu, braniteljem vječnih humanih i kršćanskih načela, 
pravim predstavnikom hrvatskih povijesnih i etičkih značajki. 

Hrvatski narod, posebice hrvatsko seljaštvo i intelektualna mladež, 
odupire se komunističkoj diktaturi na svakom koraku. Poslije ovog doživljaja 
jugoslavenstva, odnosno "bratstva i jedinstva" u komunističkom ruhu, sigurno 
je, da je ideja zajedničke države sa Srbima manje popularna u Hrvatskoj, 
nego li u razdoblju 1929.-1941. To osjećaju i sami srpski komunisti. Zbog 
toga posljednjih godina sve više investiraju u srbijanske krajeve i vode 
brigu u prvom redu o srpskim interesima. Sve hrvatske opozicione snage u 
domovini, koliko o njima dospiju glasovi u emigraciju, aktivne su na liniji 
hrvatske države. Još nije bilo glasa, da bi se u domovini pojavila i jedna 
hrvatska opoziciona skupina, koja bi tražila federativnu demokratsku 
Jugoslaviju. Nema sumnje, da su i hrvatski komunisti svakog dana sve 
manje jugoslavenski orijentirani, jer ih politička svakodnevna realnost 
upućuje na jedini mogući put: stvaranje samostalne hrvatske države. 
Hrvatski komunisti mogli bi iskupiti svoje zablude, ako se u' kritičnom času 
orijentiraju hrvatski, demokratski i slobodarski. 

II. 

Zahvaljujući u prvom redu svojoj politici i političkoj nesposobnosti, 
dvije vodeće hrvatske političke stranke, HSS i Ustaški pokret, našli su se u 
svibnju 1945. u emigraciji. Obje se nalaze u teškoj krizi od 1945. do danas. 
HSS se još uvijek nije uspjela snaći, a Ustaški pokret svakog dana gubi 
svoje pristalice. Ovdje ćemo pokušati upozoriti tek na glavne točke ovog 
razvitka. 

III. 

Neposredno poslije hrvatske katastrofe u svibnju 1945. HSS je imala 
priliku, da se na programu samostalne hrvatske države aktivira i povede 
hrvatsku emigraciju i hrvatski narod u borbu za ostvarenje toga cilja. Dr. 
Vladko Maček nije shvatio taj čas, pa je od 1945. do 1950. vodio 
neuspješne pregovore sa Srbima o stvaranju jedne zajedničke političke 
platforme s njima. Prema pisanju jednog Srbina, Maček je Srbima kod tih 
pregovora stavljao slijedeće uvjete: "Priznanje Sporazuma od 1939; proširenje 

Banovine Hrvatske na severu sa Baranjom i Bačkom (uključujući Suboticu); 
plebiscit u preostalim delovima Bosne i Hercegovine; zasebna hrvatska 
vojska; hrvatska ustavotvorna skupština i konfederacija sa Srbijom".(182) 
Svoje stanovište Maček je najbolje do sada formulirao u jednom pismu, 
upućenom g. Vlahi Raiću 1953.: "Ja sam toliko oprezan, da se cjelo vrijeme 
boravka u emigraciji nisam nikada izjasnio ni za održanje ni za raspad 
Jugoslavije. Za ovo potonje ne ću se izjasniti, jer ne vidim ni maglovitih 
kontura, što bi od srušene Jugoslavije pripalo Srbima, što Madjarima, što 
Talijanima i što bi konačno ostalo nama".(183) S druge strane, od 1945. do 
danas Maček se je više put izjasnio za suverenu i samostalnu hrvatsku drža¬ 
vu. Prema tome bi se dalo zaključiti, da je Mačekov sadašnji politički koncept 
stvaranje jedne konfederacije, bilo južnoslavenske bilo srednjoevropske, u 
koju bi bila uključena hrvatska država. Taj utisak dobiva se takodjer iz 
završnog poglavlja njegove knjige. U tom poglavlju Maček uopće ne 
spominje Jugoslavije, nego naglašava svoju suradnju u Medjunarodnoj 
Seljačkoj Uniji, u kojoj su okupljene seljačke stranke onog dijela Evrope, 
koji je pod komunističkim jarmom. Knjigu završava s vjerom u bolju 
budućnost hrvatskog i ostalih seljačkih naroda. Iako u tekstu nema govora o 
budućnosti Jugoslavije, omot Mačekove knjige rese jugoslavenske boje: 
plavo-bijelo-crveno s hrvatskim grbom, što, zapravo, znači: simbolički spoj 
jugoslavenstva i hrvatstva. 

Dr. Juraj Krnjević od 1952. do danas stalno se i na nedvojben način 
izjašnjava za stvaranje samostalne hrvatske države izvan jugoslavenskog 
okvira. Krnjević je, po svojem položaju u HSS, po svojoj aktivnosti i 
političkom iskustvu, najvažnija osoba hrvatske emigracije. Njegova 
nastojanja, da HSS orijentira državotvorno hrvatski, ne samo teoretski, nego 
i praktički, treba pozdraviti svaki hrvatski rodoljub. Od Krnjevićeva 
uspjeha u tom pravcu zavisi, da li će HSS uspjeti izići iz krize, u koju je 
zapala 1941. Krnjević je 7. listopada 1959. u razgovoru s predstavnikom 
slovenskog lista Klic Triglava, koji izlazi u Engleskoj, jasno precizirao 
svoje stanovište. On je na početku log razgovora rekao: 

Hrvatski narod hoće da bude svoj gospodar. Hrvati hoće radi toga imati svoju vlastitu 
državu. Srbi, ili točnije rečeno Srbijanci, prikazuju taj osjećaj i tu težnju hrvatskoga 
naroda kao nešto upereno protiv Srba i Srpstva, što nije ni najmanje točno. Hrvati 
su htjeli i borili se za svoju državu i daleko prije nego je postojala Jugoslavija... Ako 
ima danas spora izmedju Srba i Hrvata to je u stvari borba Srba da zadrže svoju vlast 
nad Hrvatskom i hrvatskim narodom, i s druge strane borba Hrvata da se srpske 
vlasti nad Hrvatskom i hrvatskim narodom riješe i dodju do svoje samostalne hrvatske 
države, koja će u medjunarodnom svijetu biti jednakopravni faktor sa Srbijom.) 183a) 

Od užih suradnika dra Mačeka iz predratnog razdoblja, u emigraciji živi 
još dr. Josip Torbar. On se drži po strani i šutnjom prikriva svoj politički 
stav. 


U Hrvatskoj su još na životu od užih Mačekovih suradnika Košutić, 
Sutej i Bariša Smoljan. Njima je danas onemogućen bilo kakvi politički 
rad. 

Svih šest prvaka HSS danas su prešli šesdesetu godinu života. Već 
po tome, bez obzira na politički program, stranka se nalazi u krizi. Maček je 
rodjen 1879., Smoljan 1888., Sutej i Torbar 1889., Košutić 1893. i Krnjević 
1895. 

HSS je u medjuratnom razdoblju 1918.-1941. stekla ugled kod zapadnih 
demokratskih država i bilo bi od velike koristi, da taj politički kapital ne bi 
bio ututanj. HSS ima mogućnosti lakše i uspješnije djelovati u svjetskim 
središtima: Washingtonu, Londonu, Parizu, Bonnu i Rimu, nego ostale 
hrvatske političke snage. Bilo bi od velike općehrvatske koristi, kad bi dr. 
Vladko Maček shvatio ovu, vjerojatno posljednju mogućnost HSS, da se 
modernizira i reformira, te zajedno s drom Jurjem Krnjevićem pokazao 
svjetlije vidike napaćenom narodu i hrvatskoj emigraciji diljem svijeta. 

IV. 

Ustaški pokret poslije 1945. u neprekidnom je raspadanju. Dr. Ante 
Pavelić nije bio shvatio, da je njegovo vrijeme prošlo, i da je trebao 
potaknuti mladje snage, da okupe hrvatske nacionaliste iz ustaških redova na 
jednom suvremenom, novom i demokratskom temelju. Kavranova akcija. 
Hrvatska Državotvorna Stranka, izbacivanje profesora Vinka Nikolića i dr. 
Franje Nevistića iz uredništva Hrvatske, obnova Hrvatske vlade, spletke u 
vezi s časopisom Izbor, tajni pregovori sa Stojadinovićem, prekid s 
Luburićem, stvaranje Vijeća Hrvatskog Oslobodilačkog Pokreta i izbacivanje 
dra. Vjekoslava Vrančića — sve su to jalovi potezi Pavelićeve emigrantske 
politike, koju će jednom trebati kritički analizirati. Oni dokazuju samo jedno, 
da je dr. Ante Pavelić živio sve do svoje smrti, 28. prosinca 1959., u 
predratnoj prošlosti i da ništa nije naučio od svoje katastrofalne ratne 
politike. 

Poslije Pavelićeve smrti, čini se, nema nijedne osobe, koja bi mogla 
naslijediti njegov autoritet medju njegovim pristašama. Vjerovatno će se 
hrvatski borci i idealisti, koji su slijedili dra Antu Pavelića do njegove smrti, 
u skoroj budućnosti priključiti jednoj od državotvornih demokratskih 
političkih grupa, proizišlih iz nacionalističkog pokreta, ili će se još jedna 
takva grupa posebno organizirati. Ustaštvo i Ustaški pokret trebalo bi ostati 
hrvatskom povijesnom pojavom od 1930. do 1959. 

U emigraciji još djeluju tri političke skupine, koje su se razvile iz 
nacionalističko-ustaškog gibanja 1929.-1945. To su: Hrvatski Narodni Odbor u 
Miinchenu, Hrvatska Republikanska Stranka i Demokratski Odbor u Buenos 
Airesu. 

Hrvatski Narodni Odbor u Miinchenu nalazi se više ili manje u krizi od 
svoga postanka 1950. Njegove tri središnje ličnosti, dr. Branko Jelić, dr. 
Stjepan Buć i dr. Mate Frković, previše su povezani s prošlošću, a da bi 
mogli shvatiti hrvatsku sadašnjicu i realno gledati u hrvatsku budućnost. 
Taj je odbor imao sve preduvjete, da se razvije u jednu široku, mladu, 
snažnu i poletnu hrvatsku političku skupinu. Širok, slobodarski i tolerantni 
stav samo bi bio podigao ugled Jelića, Buća i Frkovića. To oni još ne 
shvaćaju. Da li će se HNO uspjeti reformirati, teško je reći. Sklon sam 
negativnom odgovoru. Mlade snage, koje su okupljene u tom odboru, trebale bi 
misliti na stvaranje nove organizacije. 

Hrvatska Republikanska Stranka osnovana je 1951. u Buenos Airesu 
pod predsjedništvom profesora Ivana Oršanića. Dr. Ivo Korskjr je uz 
Oršanića najvažnija ličnost stranke. Stranka je svoj rad ograničila na 
izdavanje časopisa Republika Hrvatska i održavanje predavanja i 
diskusija iz suvremene hrvatske političke problematike. Šteta je, što se ta 
aktivna i pozitivna grupa ne nalazi na području koje velike demokracije, da 
može svakodnevnim iskustvom upoznati njezino djelovanje: složenost 
demokratskog društva, kompliciranost političkih odluka i djelovanja različitih 
organiziranih snaga u slobodnom društvu. 

Hrvatski Demokratski Odbor organiziranje u Buenos Airesu 1957. godinu 
dana poslije prekida Pavelića s Luburićem. To su hrvatski rodoljubi, koji su se 
uglavnom razočarali u dru Anti Paveliću posljednjih godina. Odbor još nema 
svoje jasne fizionomije, ni jačih predstavnika. Sudeći prema izjavama, odbor 
je spreman pomoći svaku pozitivnu hrvatsku akciju na liniji samostalne 
hrvatske države. 


V. 

Jugoslavenska Muslimanska Organizacija, politička stranka hrvat, skih 
muslimana, ušla je u krizu tokom prošlog rata, kao i ostale hrvatske stranke. 
Većina njenih narodnih zastupnika suradjivala je na izgradnji hrvatske 
države. Njen predsjednik dr. Džafer Kulenović bio je podpredsjednikom 
hrvatske državne vlade. Ustaška politika u Bosni i Hercegovini bila je 
kritizirana od većeg dijela muslimanskih predstavnika. Tjednik Osvit 
(Sarajevo) bio je javno glasilo kritičnog muslimanskog stava. Poslije rata u 
emigraciji Kulenović je nastavio suradnju s Pavelićem, i do svoje smrti, 3. X. 
1956., bio je smatran predsjednikom hrvatske državne vlade u izbjeglištvu. 
Kulenovića je slijedio manji broj hrvatskih muslimana u emigraciji. 

Mladje muslimanske snage organizirale su 1950. Društvo bosansko- 
hercegovačkih i sandžačkih Hrvata muslimana u Denholme, Engleska. Društvo 
je bilo osnovalo neke vrsti svojih ogranaka diljem svijeta, te je od 
društvenog odbora u Engleskoj i predstavnika tih ogranaka bio organiziran 


Glavni odbor. Društvo je najuže suradjivalo i suradjuje s drom Jurjem 
Krnjevićem i preko njega s HSS. Ta je društvena linija bila kritizirana od 
strane mnogih Hrvata muslimana, posebice intelektualaca. Njihovo je 
stanovište bilo, da se Hrvati muslimani trebaju organizirati kao samostalna 
snaga, bez užeg povezivanja bilo s kojom drugom hrvatskom strankom. Smjer 
Društva došao je u ozbiljnu krizu, kad je u lipnju 1955. g. Vlaho Raić objavio 
pismo, koje mu je 1953. uputio dr. Vladko Maček, povodom izdanja Raićeve 
knjige: "Hrvatska i Srbija". U tom pismu Maček je medju ostalim rekao: 

Vi [Raić] ste se dotakli pitanja razgraničenja. Držim da ste veliki optimista, kada 
mislite, da bi plebiscitom Bosna pripala Hrvatskoj. Ja se bojim, da bi se u Bosni i 
Hercegovini kod plebiscita opredjelilo za Hrvatsku tek ono, što se je opredielilo kod 
izbora 1938. Muslimani stoje svi na stanovištu "autonomne" Bosne, pa im je to dr. 
Kmjević, (držim iz propagandističkih razloga) koncedirao, dodavši naravno da ima 
biti ta autonomija unutar Hrvatske. Bojim se ali, da se autonomna Bosna ne će htjeti 
uklopiti ni u Hrvatsku ni u Srbiju, nego će htjeti ostati nešto posebna/184) 

Politika suradnje muslimana s HSS doživjela je daljnji udarac 
nenadanom smrću profesora Hazima Šatrića, 30. XII. 1957., idejnog 
predstavnika te suradnje. Društvo i nadalje nastavlja usku suradnju s 
drom Jurjem Krnjevićem, ali ga na tom putu ne slijede ostali Hrvati 
muslimani, naseljeni diljem svijeta. 

Stanovište Društva Hrvata muslimana u Engleskoj bilo je naglašeno u 
rezoluciji, koja je bila donesena u travnju 1950., prigodom osnivanja Društva. 
Politički dio te rezolucije glasi: 

Temeljna načela ove organizacije su: 

1. Hrvatska Država u povjesnim i etničkim granicama. 

2. Federativna Bosna i Hercegovina u Hrvatskoj Državi. 

3. Pripojenje Sandžaka Bosni i Hercegovini. 

4. Osnovne demokratske slobode za svakog gradjanina bez razlike 
vjere, spola i uvjerenja. 

5. Slobodno i tajnim glasanjem birati narodne predstavnike. 

6. Raditi za socijalno, kulturno i zdravstveno podizanje musliman 
skog življa. 

7. Boriti se svim sredstvima dostojnih čovjeka protiv nasilja i agresije ma s 

koje strane dolazili. 

8. Živjeti u slozi i ljubavi sa svim lojalnim gradjanima Hrvatske.(185) 

Na inicijativu "Vjersko-kulturne zajednice evropskih muslimana u 
Argentini", u kojoj su brojčano najjači Hrvati muslimani, osnovan je 
privremeni "Središnji odbor bosansko-hercegovačkih i sandžačkih muslimana 
u emigraciji". Odbor je započeo radom 1. siječnja 1959. Glavne ličnosti u 
tome odboru bile su: dr. Smail Balić iz Beča, privremeni predsjednik, Enver 
Mehmedagić iz Buenos Airesa, privremeni tajnik, i Derviš Sehović iz Pariza. 

U odboru su bili zastupani i Hrvati muslimani naseljeni u Engleskoj, preko 
Mehmeda Bašića i Asima Lepića.(186) Tokom 1959. iz odbora je istupio 
njegov predsjednik dr. Smail Balić i sama "Vjersko-kulturna zajednica 
evropskih muslimana u Argentini".(187) Na inicijativu privremenog tajnika 
Envera Mehmedagića i Derviša Šehovića, privremeni Središnji odbor 
organizirao je Prvi kongres bosansko-hercegovačkih i sandžačkih muslimana u 
emigraciji, održan u Miinchenu 28. i 29. prosinca 1959. Kongres je trebao 
izabrati stalni Središnji odbor i dati smjernice za rad i okupljanje Hrvata 
muslimana u emigraciji. Medjutim je kongresu prisustvovalo tek petnaest 
osoba, od kojih su se petorica povukla prije konca vijećanja. Prisutni nisu 
uzeli u obzir pismene upute Hrvata muslimana, koji nisu mogli prisustvovati 
kongresu, i uglavnom su izabrali odbor izmedju sebe. Odbor, izabran na tom 
vijećanju, nije se poslije kongresa uopće predstavio javnosti s nekom 
izjavom. Enver Mehmedagić, iako nije bio prisutan, izabran je u odbor, ali je 
izjavom od 20. veljače 1960. osudio rad kongresa kao nedemokratski. 
Središnji odbor, koji je kongres sazvao, nije priznao novi odbor, nego je 25. 
veljače započeo unutrašnje izbore za Izvršno vijeće Središnjeg odbora. 
Sastav novog Izvršnog vijeća Središnjeg odbora, izabranog pismenim putem, 
objavljenje 1. svibnja 1960. U njemu su glavne osobe: Profesor Alija Horić 
iz Kanade, predsjednik; Enver Mehmedagić iz Argentine, prvi podpredsjednik; 
Alija Kuštrić iz Sjedinjenih Američkih Država, drugi podpredsjednik i Derviš 
Sehović iz Francuske, glavni tajnik. U vijeću su još zastupani muslimani iz 
Belgije, Holandije, Italije, Švedske i Libana. U njemu nema muslimanskih 
predstavnika iz Njemačke i Engleske. Novo Izvršno vijeće Središnjeg odbora 
trebalo bi nastojati uspostaviti suradnju s osobama iz odbora, koji je bio 
izabran u Miinchenu, te zajedno s njima i s predstavnicima muslimana iz 
Engleske započeti ustrajnim radom na afirmaciji Hrvata muslimana u 
hrvatskom emigrantskom životu i svjetskoj javnosti.(187a) 

Iz neuspjeha kongresa u Miinchenu mogu se za budući rad povući dva 
zaključka. Nije poželjno aktivno učestvovanje hrvatskih katoličkih političkih 
grupacija u vijećanjima Hrvata muslimana. Prisustvo i sudjelovanje skoro 
cijelog Izvršnog vijeća Hrvatskog Narodnog Odbora iz Miinchena na 
kongresu bilo je više na uštrb nego na korist hrvatske narodne borbe. Drugi 
zaključak, koji se nameće, jest, da ne može biti muslimanskog predstavništva 
u emigraciji bez jasne muslimanske hrvatske orijentacije. 

Nekoliko hrvatskih muslimanskih intelektualaca, koji u pogledu hrvatske 
muslimanske, nacionalne i državne, orijentacije žele biti nejasni i neutralni, 
trebali bi ponovno ispitati svoje poglede. 

Izuzevši nekolicinu intelektualaca, svi se muslimani u emigraciji 
izjašnjuju kao Hrvati. Hrvati katolici trebaju potpomoći akcije i okupljanje 
svoje braće muslimana, te u stvaranju političkih programa i davanju izjava 
uzeti u obzir njihove interese i želje. 


VI. 

Početkom 1958. počeli su najnoviji hrvatski emigranti izdavati 
mimiografirani mjesečnik Hrvatski bilten, koji od početka 1959. 
izlazi kao mjesečne novine Nova Hrvatska. To je novi, svježi glas u 
hrvatskoj emigraciji i, čini se, možda početak jačeg zahvata mladjih snaga 
u hrvatsku politiku. 

Od konca 1953. Roko Kaleb izdaje u Miinchenu mjesečne novine 
Hrvatska Zora. Stojeći na načelu hrvatske narodne individualnosti, on 
želi hrvatsku narodnu i državnu ideju zaštititi u širem jugoslavenskom okviru. 
Pametno i trijezno, s gornjih premisa, prosudjuje jugoslavenstvo. Njegova je 
politička parola: Savez Južnoslavenskih Država. U hrvatskoj narodnoj 
zajednici pojava "Hrvatske Zore" u toliko je pozitivna, ukoliko uspijeva 
Jugoslavene hrvatskog podrijetla vratiti natrag hrvatstvu i ukoliko pomaže 
Srbima trjeznije gledati na hrvatsku političku problematiku. Pogledi ove 
grupe trebali bi u hrvatskoj emigraciji biti susretani s poštenom i otvorenom 
kritikom, kako dolikuje pripadnicima jednog istog kulturnog naroda. 

Hrvatska inteligencija u emigraciji uglavnom živi i djeluje van gornjih 
političkih snaga i skupina. Pojedinci se snalaze kako znadu i mogu. 
Općenito govoreći, hrvatska je inteligencija spremna pomoći svaku pozitivnu 
hrvatsku akciju. Izdavanje Hrvatske Revije i Croatia Press, 
pojedinih knjiga, uz osobne materijalne žrtve, te emisije Radio 
Madrida služe na čast malobrojnim hrvatskim intelektualcima, koji nisu 
zaboravili svoje rodne grude. 

ZAKLJUČAK 

O MAČEKOVOJ AUTOBIOGRAFIJI 

Mačekova autobiografija namijenjena je, uglavnom, američkoj publici, 
narodima engleskog govora i vanjskopolitičkim stručnjacima, koji vladaju 
engleskim jezikom. Takva namjena diktirala je obradu knjige, pa je 
Mačekova kratkoća na mnogim mjestima potpuno razumljiva. U tom smislu 
treba shvatiti i našu kritiku u ovoj raspravi. 

Maček je bez uljepšavanja prikazao pošteno i iskreno svoju politiku i 
svoje poglede na svjetsku i domaću situaciju. Bez sumnje, Mačekovo je djelo 
do sada najbolja knjiga o hrvatskom pitanju na engleskom jeziku. Jedini 
prigovor općenite naravi mogao bi se staviti na posljednje poglavlje, što nije u 
pogledu hrvatskih težnji za samostalnom hrvatskom državom jasnije i 
otvorenije. Ali, tko pozna američki i anglosaksonski način diskusije i pisanja, 
ni to ne će ocijeniti velikim propustom, jer, bez sumnje, cijela knjiga nameće 
takav zaključak. 

Dr. Vladko Maček slavio je na 20. srpnja 1959. osamdesetgodišnjicu 
svoga života u Washingtonu, glavnom gradu SAD. Cijeli njegov život bio je 
protkan humanošću i kršćanskim načelima. U sredjenijim prilikama, u jednoj 
samostalnoj hrvatskoj državi, Maček bi bio idealan predsjednik republike, čiji 
rad treba biti objektivno prosudjivanje i uskladjivanje sviju nacionalnih 
političkih snaga. U teškim prilikama, u kojima se je hrvatski narod našao, on 
je nastojao popraviti položaj svoga naroda prema svom najboljem shvaćanju i 
mogućnostima. Nije uspio, ali i njegov neuspjeh dio je hrvatskog povijesnog 
iskustva i tragedije. Stoga bismo zaželjeli, da Svemogući dade dru Vladku 
Mačeku još snage i vremena, da napiše opširno svoje uspomene i iskustva na 
hrvatskom jeziku za sadašnja i poznija hrvatska pokoljenja. Zaželjeli bismo, 
da njegova posljednja riječ, njegova politička oporuka, bude svesrdna i 
otvorena potpora u borbi za samostalnu hrvatsku republiku, sagradjenu na 
načelima kršćanstva i islama, humanim načelima političke i ekonomske 
demokracije. 


POGOVORI 


Godina 1895. predstavlja početak novog odsjeka hrvatske povijesti. 
Takvom je označuju: spaljivanje madjarske zastave i rascjep Hrvatske 
Stranke Prava. Spaljivanje madjarske zastave imalo je za posljedicu odlazak 
većeg broja hrvatskih sveučilištaraca u Prag i preorijentaciju mladje 
generacije prema fikciji hrvatsko-srpskog jedinstva. Rascjep Hrvatske 
Stranke Prava doveo je u krizu tadašnju najjaču hrvatsku stranku, što je 
imalo za posljedicu krizu hrvatske politike. U ovoj raspravi nastojao sam 
kritički osvijetliti i analizirati glavne političko-državne ideje hrvatske 
politike u razdoblju 1895.-1945., ukoliko je to bilo moguće na temelju 
kratkog studija i škrtih izvora. Svijestan sam, da ova rasprava ima mnogo 
manjaka, te je smatram samo prvim nacrtom za jednu opširnu povijest toga 
razdoblja. Da bi takvu povijest bilo moguće napisati, potrebno je, da svi 
živi sudionici, koji su djelovali u ovom razdoblju, napisu svoje uspomene, ne 
iz sadašnje perspektive, nego iz perspektive vremena, u kojem su djelovali 
i radili. U tom smislu bit ću zahvalan svakome onom, koji se bilo javno, bilo 
privatnim pismom osvrne na ovu raspravu, upozori na njene propuste u 
činjenicama, utiscima ili sudovima.! 188) 

Uz političku povijest trebat će proučiti ekonomski i socijalni razvitak 
hrvatskog naroda u ovom razdoblju. Bez uvida u ta dva područja ne može se u 
cijelosti ocijeniti hrvatski povijesni razvitak 1895.-1945. U tom je razdoblju 
započeo svojim radom i djelovao sve do 1945 hrvatski katolički pokret. 
Takodjer su počele radom i djelovale socijalističke stranke u Hrvatskoj i 
Slavoniji, Bosni, Dalmaciji i Istri. Bio se je razmahao protuvjerski 
liberalizam i antiklerikalizam. Hrvatska kultura i kulturne ustanove takodjer 
su dio tadašnje hrvatske problematike. Sve te pojave zaslužuju proučavanje, 
analizu, kritiku i ocjenu. 

Vanjskopolitička, evropska i svjetska situacija takodjer nije uzeta u 
obzir kod pisanja ove rasprave. Mali narodi, u koje spada hrvatski narod, 
ne mogu utjecati na odnose velikih sila, ali njihovi odgovorni političari 
trebaju neprestano voditi računa o svjetskoj situaciji. To posebice vrijedi za 
neoslobodjene male narode, medju koje takodjer spada hrvatski narod. 
Hrvatski političari trebali bi nastojali iskoristiti svaku situaciju, da bi se 
hrvatski narod oslobodio i uspostavio svoju državu. U vanjskoj politici 
nema prijateljstva i simpatija, nego su odlučni u prvom redu interesi 
pojedinog naroda i države. U ratnim situacijama, kad postoje blokovi 
velikih sila u borbi, mali narodi trebaju u prvom redu nastojati zaštititi 

svoje interese i politiku voditi u alternativama, a ne igrati samo na jednu 
kartu. To znači, da u ratnim zbivanjima svjetskih razmjera političari 
jednog malog naroda trebaju biti svijesni, da — iako časovito stoje u 
protivnim ratnim taborima — moraju imati pred očima isti cilj: kako 
najbolje pomoći svome narodu. Ako budu pred očima imali taj zajednički 
isti cilj, onda će moći izmedju njih biti dodira, diskusije i suradnje. Onda će 
znati naći načina, da zajednički suradjuju, iako se nalaze u protivnim 
vanjskopolitičkim taborima. Gornje misli trebale bi biti kriterijem za 
povijesno prosudjivanje hrvatske politike u Prvom i Drugom svjetskom 
ratu. 

Hrvatska povijesna nauka do sada je, uglavnom, obradjivala povijest za 
vrijeme narodnih vladara i ponešto ostala udaljena stoljeća hrvatske povijesti. 
Novije doba hrvatske povijesti od 1790. do danas skoro je potpuno 
neobradjena njiva. Hrvatski povjesničari nisu mogli proučavati to razdoblje 
sine ira et studio, da se ne bi zamjerili vladajućim režimima, o 
kojima je ovisila njihova egzistencija. Po prvi put u našoj povijesti postoji 
mogućnost, da taj manjak hrvatske povijesne nauke na domaćem tlu ispuni, 
odnosno nadoknadi, hrvatska emigracija. Ima već nekoliko mladjih Hrvata, 
koji su se posvetili izučavanju povijesti, i koji bi trebali pridonijeti svoj 
obol hrvatskoj nauci, a ne samo nauci onih zemalja, čiji su gradjani 
nedavno postali. 

Hrvatska povijesna nauka na domaćem hrvatskom tlu ne bi smjela 
potpuno zapustiti hrvatsko devetnaesto i dvadeseto stoljeće. Prvi zadatak 
trebao bi biti sustavno sakupljanje i objavljivanje primarnih izvora. 
Historijski institut Jugoslavenske akademije znanosti i umjetnosti trebao bi 
početi sustavnim skupljanjem ostavština hrvatskih političara i javnih radnika, 
kao što to radi Institut za književnost, sakupljajući ostavštine i rukopise 
hrvatskih književnika. Trebalo bi potaknuti bivše aktivne hrvatske političare 
i javne radnike, da pišu svoje memoare, i omogućiti potpunu slobodu 
izražaja u njima. Ti memoari ne bi nužno trebali biti pisani za tisak, 
odnosno za objavljivanje, nego bi ih se moglo pohraniti u arhive, za kasniju 
upotrebu i objavljivanje Zahvaljujući sadašnjoj političkoj situaciji, dr. Vaso 
Bogdanov postao je sveučilišnim profesorom "novije historije naroda 
Jugoslavije".(189 )On se, uglavnom, bavi poviješću od 1790.-1918. 
Njegova bi dužnost bila, u prvom redu, sakupljanje i objavljivanje izvora za 
to razdoblje. Imam utisak, da on želi biti objektivan u hrvatsko-srpskom 
sukobu. Ali početna premisa njegovog povijesnog rezoniranja može samo 
još Više zavaditi Hrvate i Srbe, a ne dovesti do normalnih odnosa medju 
njima. Naime, Bogdanov prikazuje borbu za hrvatsku slobodu i samostalnu 
državu kao reakciju, regres, a borbu za jugoslavenstvo i jugoslavensku državu 
proglasuje progresom, napretkom, logičnim povijesnim tokom. Hrvatsko 
povijesno iskustvo od 1918. do danas potpuna je negacija te teze. Takva 
polazna točka njegovog rezoniranja, uz činjenicu, da je on, Srbin iz 


Pančeva, zasjeo na katedru hrvatske nacionalne povijesti,(190) da je 
postao nasljednikom Mesića, Smičiklasa, Sišića i Barade, može samo 
pogoršati hrvatsko-srpske odnose. Bogdanovljevo pisanje većim 
dijelom ima značaj novinarstva, bez temeljitog je povijesnog studija i 
temeljeno na škrtim sekundarnim djelima, te ne može podnijeti ni 
metodološki iole ozbiljnu kritiku.(191) 

Hrvatskom narodu, kao svakoj živoj zajednici, potrebna je kritika i 
analiza njegovog nedavnog života, jer je današnjica samo rezultanta 
neposredne prošlosti. Već su stari Rimljani rekli, da je povijest učiteljica 
života. U slučaju hrvatskog naroda to znači, da upoznavanje nedavne 
prošlosti, pogrješaka, propusta i uspjeha, tamnih i svijetlih strana, 
može biti samo od koristi za sadašnja i buduća pokoljenja. 

Svetozarov, prvooptuženi na veleizdajničkom procesu protiv Srba u Zagrebu 1909. i prvak 
Srpske Samostalne Stranke krivotvorio je pismo Dra Prvislava Grisogona, upućeno 
nadbiskupu Stepincu, početkom 1942.: Boban, II, 306. 

O MAČEKOVOJ AUTOBIOGRAFIJI 

1 Vladko Maček, In the Struggle for Freedom. Translated by Elisabeth and Stjepan 
Gaži, New York: Robert Speller & Sons, 1957. 280 ss. — Stranice označene u zagradama 
u tekstu ove studije dnose se na ovu knjigu. 

2 M. Petanjek kaže, da se je Mačekova majka zvala Ida Matasović i da je Vladka od 
milja nazivala Adek. M. Petanjek, Dr. Vladimir Maček (Zagreb: Binoza, 1937., passim. — 
Još dvije knjige, koje su 1930-tih godina izišle o Mačeku i njegovu radu (Mirko 


Glojnarić, Vodja Govori i Božidar Murgić, Dr. Vlatko Maček ) nisam mogao dobiti ovdje u 
New Yorku. 

3 M. Petanjek, ibidem, s. 53.-59. — Stevo Osterman tvrdi, da je Maček tamo 
suradjivao pod pseudonimom Plješivički. St. Osterman. "Milutin Cihlar Nehajev kao Nadaš 
(Iz oveće radnje o ’Nadaškom pokretu')", Hrvatska Revija (Zagreb), g. 14., br. 4., travanj 
1941., s. 194. 

4 Na 23. III. 1883. Starčević piše u dnevniku Sloboda (Sušak): 

"Pisac pita kakvo smo stajalište 2auzeli naprama pučanstvu, koje se u Hrvatsko] 
izdaje za srbsko. Mi smo naprama njemu zauzeli sasvim isto stajalište, koje i naprama bilo 
kojemu drugomu pučanstvu. 

U svakoj zemlji ima pučanstva različnih jezikom, vjerom, pasminom i t.d., pa se po 
tom i različnimi imeni zovu. I u Hrvatskoj ima pučanstva talijanskoga, židovskoga, 
ciganskoga i t. d. 

Mi ne uvidjamo, da ti nazivi obćenitosti stanovničtva ili domovini škode. Dok je tako, 
naše je načelo: te nazive ne otimati ni narivavati; neka ih svatko rabi i mijenja, kako hoće. 


... mi iskreno ljubimo i za brata držimo i Srba, i Njemca, i Talijana, i Zida, i 
Ciganina, i Luterovca, i t. d., svakoga tko radi za obćenito dobro svega naroda i ciele 
domovine; a plašimo se jednako i Hrvata i Srba i t. d., svakoga tko je proti... skupnim 
svetinfam." (A. Starčević, Izabrani Spisi, Priredio B. Jurišić, Zagreb: HIBZ, 1943., s. 248.) 

5 Maček je tako pričao Vladi Singeru, koji je bio zajedno s njime utamničen u logoru 
Jasenovcu, u zimi 1941.-1942. Singer je Mačekovo pričanje o tome i o drugim stvarima 
natipkao na jedanaesf stranica dvostrukog razmaka. Te su bilješke sačuvane i donesene u 
emigraciju 1945. Radi opreznosti s posljednje je strane istrgano Singerovo ime. Imao sam 
prilike pročitati te bilješke početkom 1947., kad sam bio na liječenju u bolnici u 
Klagenfurtu. 

Donio mi ih je velečasni Zec, tajnik nadbiskupa Šarića. On mi reče, da je te bilješke donio 
u emigraciju i predao mu ih g. Ivo Bogdan. Velečasni Zec je kasnije tragično završio u 
Švicarskoj, i vjerujemo, da su te bilješke sačuvane u njegovoj ostavštini. Mislimo, da je 
došlo vrijeme, da se one objave. Prema sjećanju mi ćemo se u ovoj raspravi pozivati na te 
bilješke. 

6 Vladko Maček, "Malo uspomena na pok. dr. Antu Radića", Kalendar Hrvatski Glas 
za g. 1955., s. 32. — Iz ovog se članka vidi, da Ante Radić nije bio Mačekov profesor u 
gimnaziji, premda se to tvrdi, valjda krivnjom prevodioca, u autobiografiji: "Ante Radić 
had been my professor at the gymnasium..." (s. 43.) 

7 Vladko Maček, "Nešto uspomena na Stjepana Radića", Kalendar Hrvatski Glas za, 
g. 1954., s. 34. 

8 Ibidem, s. 35. 

9 M. Petanjek, op. cif., s. 117., i Mirko Glojnarić, Borba Hn'ata. Kronika dvaju 
desetljeća političke povijesti. Zagreb: Velzek, 1940., s. 27., spominju to bez oznake 
godine. Maček, u meni poznatim djelima, nigdje na spominje svog boravka u Ivancu, čini 
mi se najzgodnije staviti tamošnji Mačekov boravak iza njegovog povratka iz vojske. 

10 Vladko Maček "Tri uspomene", objavljeno u: Stjepan Gazi, ur.. Spomenica na 
dvadeset godina Hrvatskih Seljačkih Organizacija u Kanadi (Winnipeg, Kanada: Glavni 
odbor Hrvatskih Seljačkih Organizacija u Kanadi, 1952.), s . 15.-16. 

11 Vladko Maček, "Sličica iz djačkih vremena". Kalendar Hn’atski Glas za g. 1957., 
s. 55. 

11a Neodvisna Narodna Stranka osnovana je 15. lipnja 1880. Mato Mrazović i 
drugovi, nezadovoljni politikom bana Ladislava Pejačevića, istupili su toga dana iz 
Narodne Stranke, koja je pomagala Pejačevićevu vladu. Od 1880. do 1902. stranka se 
nalazi u opoziciji i 1890-tih godina stalno pokušava uspostaviti usku suradnju sa Strankom 
Prava. Glasilo stranke bio je dnevnik Obzor, te se zbog toga stranka obično nazivala 
obzoraškom ili Strossmayerovom. Uz Matu Mrazovića, koji umire 1896., glavni su 
predstavnici stranke dr. Marijan Derenčin i dr. šime Mazzura. 

12 Stranka se je od 1904. do prosinca 1918. tako nazivala. Tada mijenja ime m 
Hrvatska Republikanska Seljačka Stranka, pod kojim se imenom bori do ožujka 1925. 
Posljedica tadašnje aporazumaške politike bila je ponovna promjena imena stranke. Od 
tada je stranka poznata kao Hrvatska Seljačka Stranka. 

13 Do tada je pravaštvo već prošlo dvije faze. U prvoj fazi 1861.-1871. pravaštvo se 
radja i formira. Kao stranka počinje funkcionirati tek 1868. stvaranjem svoga glasila. Duša 
tadašnjeg pravaškog gibanja bio je Eugen Kvatemik. Ante Starčević je već tada bio 
povučeni učitelj i vodja stranke, koji se ne bavi sitnom političkom taktikom, kortešacijom i 
dnevnim pitanjima. To je razdoblje završilo Rakovičkim ustankom, listopada 1871. Sli¬ 
jedećih sedam godina stranka ne postoji i ne kandidira na izborima 1872. i 1875. 

Druga faza pravaštva započinje s obnovom stranke 1878. i traje do rascjepa stranke, 
listopada 1895. Starčević u toj fazi uživa isti položaj kao i u prijašnjoj. David Starčević i 
Fran Folnegović glavni su organizatori stranke u tom razdoblju. David Starčević, koji je 
bez sumnje imao velikog utjecaja na Antu Starčevića, bio je uništen moralno, materijalno i 
fizički od Khuenovih sudskih organa poslije 1885. Dr. Josip Frank, nezavisni kandidat na 
izborima 1884. i 1887.. približava se tada pravaštvu i ulazi u stranku prosinca 1890. Od 1. 
siječnja 1892. Frank preuzima u svoje ruke pravaško dnevno glasilo Hrvatsku. Njegov 
utjecaj na Antu Starčevića u tim godinama postaje odlučujući. Vjerojatno bez sudskog 
umorstva nad Davidom Starčevićem, Frank nikada ne bi bio postigao takav utjecaj u 
stranci. 

U drugoj fazi pravaštvo je postalo ne samo glavnom opozicionom strankom nego 
pravim pokretom. Osvojilo je nezavisno gradjanstvo i sveučilištarce. Plejadu novih 
hrvatskih književnika (Kumičić, Kovačić, Gjalski, Kranjčević, i t. d.) odnjihalo je 
pravaštvo. Većina kasnijih grobara hrvatske državnosti koncem 1918. bili su tada takodjer 
oduševljeni pravaši. 

14 Eugen Kvaternik je predvidjao razvitak nacionalne svijesti kod širokih narodnih 
slojeva i već 1861. preporučio banu Sokčeviću osnivanje Hrvatske Pravoslavne Crkve. 
(Kvaternikov Dnevnik, 3. XII. 1861., kako je naveden u: Kerubin Segvić, Prvo progonstvo 
Eugena Kvaternika, Zagreb 1907., g. 10.). U prvoj fazi pravaštva jedna od glavnih 
pravaških snaga bilo je pravoslavno pučanstvo Like i Korduna, koje je tada bez sumnje u 
svojoj većini imalo hrvatsku nacionalnu svijest. Potrebno je istaknuti, da su pravoslavci s 
Korduna predstavljali ogromnu većinu prisutnih na prvoj proslavi Zrinsko-Frankopanske 


urote u Maksimiru u Zagrebu, travnja 1871. Tu je proslavu organizirala Stranka Prava i 
njome započela taj narodni blagdan. Ustanak u A Rakovici bio je uglavnom poduprt od 
pravoslavnog pučanstva. Prvi zapovjednik hrvatske ustaške vojske bio je pravoslavac 
Rade Cuić. Ustaše je blagoslovio i održao službu Božju prota Kosanović. 

15 Šime Mazzura i Marijan Derenčin, Programi oporbenih stranaka u Hrvatskoj, 
(Zagreb: Preštampano iz "Obzora", 1894.), s. 31. — Tamo je na s. 31.-32. doslovno 
naveden taj program, a cijela brošura (obuhvaća 68 stranica) opisuje opširno, kako je do 
programa došlo. 

16 U prvom, nepotpisanom, programatskom članku u Hrvatskoj Misli (Zagreb, 
godina L, br. I., 16. I. 1902.), koju su izdavali Stjepan Radić i drugovi, nova politička 
generacija ovako formulira svoj program: 

"Mladja generacija osjeća jednako kao i stariji naši, da konačni cilj svakoga 
političkoga rada mora biti ujedinjenje i sloboda hrvatskoga naroda... 

...Znamo, da najšira politička autonomija, pače ni potpuna državna samostalnost ne 
će Hrvatskoj ništa pomoći, ako Hrvati kao narod ostanu tudje sluge u poljodjelstvu, u 
obrtu i trgovini... Za to se ne zadovoljavamo samo geslom o financijalnoj samostalnosti 
hrvatske države, nego ćemo u "Hn’atskoj misli" u prvom redu buditi smisao za općenitu 
gospodarsku samostalnost hrvatskoga naroda, jer bez te samostalnosti naše bi financije 
bile samo zlatan ključ k praznoj blagajni. 

Kao što u tom, tako i u političkom životu zahtijevamo u prvom redu realan rad. 


Isti taj smisao za realnu politiku ukida za nas pitanje, ima li u Hrvatskoj Srba ili 
nema. Kad i ne bi bilo narodne svijesti i istoga jezika, svatko, tko ima samo mrvu 
zdravoga razuma, morao bi uvidjeti potrebu, da je upravo zato, što mi Hrvati i Srbi, (kao 
državljani jedne hrvatske države) živimo pod istim krovom, jedno od prvih pitanja tražiti 
s jedne i s druge strane sporazumak i slogu barem u radu za narodnu obranu. Ne nasilje, 
nego politička zrelost i razvita narodna svijest na jednoj i na drugoj strani izgladit će 
opreke i utrti put, po kojem će Srbi u Hrvatskoj postati isto tako odlučni branitelji 
Hrvatske, kao što amo i mi." (s. 3.-4. članak ima naslov: "Hrvatska Misao".) U travnju 

1902. Stjepan Radić se je razišao sa svojim drugovima i od tada više ne potpisuje niti 
suradjuje u Hn’atskoj Misli. Taj polumjesečnik dalje potpisuje u ime svojih drugova, kao 
odgovorni urednik, dr. Lav Mazzura. 

Milan Marjanović, kasniji ideolog jugoslavenskog integralizma, ovako piše godine 

1903. : "Ideal jake, slobodne i cjelokupne hrvatske države stoji kao ideal sviju Hrvata izvan 
diskusije". (M. Marjanović, Hn’atski Pokret, Opažnja i misli na pragu novoga narodnoga 
preporoda g. 1903. Dubrovnik 1903., svezak I., s. 48.). 

Kako protumačiti ovu nelogičnost: s jedne strane prihvaćanje hrvatsko-srpskog 
narodnog jedinstva, a s druge strane borba za posebnu hrvatsku državu, a ne zajedničku 
hrvatskp-srpsku? čini mi se, da se ta kontradikcija rješava, ako prihvatimo mišljenje, da su 
ondašnji pristaše hrvatsko-srpskog narodnog jedinstva mislili zapravo samo na srpsku 
manjinu u Hrvatskoj, a potpuno zaboravljali Srbijance i Crnogorce, Dakle, hrvatski narod i 
srpska manjina u Hrvatskoj zapravo su jedan narod. Uključivanje Srbijanaca i Crnogoraca 
u taj koncept poslije godine 1908. odvodi veliki dio pristaša koncepcije hrvatsko-srpskog 
narodnog jedinstva s linije hrvatske državnosti na liniju jugoslavenske državne ideje. 

17 Takvom stavu pogodovalo je vrlo skučeno izborno pravo u Hrvatskoj i Slavoniji, 
prema kojem je tek mali broj seljaka mogao glasovati. 

18 Govor na skupštini u Borongaju, 14. IV. 1923. J. Horvat, Politička Povijest 
Hrvatske, 1918.-1929. (Zagreb: Velzek, 1938.), s. 321. 

19 Dr. I. Pemar, "Tragedija dr. Beneša", Hrvatski Glas, (Winnipeg, Kanada), br. 40. 
od 28. IX. 1948. Donio sam ovaj dugački citat, jer su stari brojevi novina teško 
pristupačni. — Taj Radićev put u Prag spominje i Marija ud. Radić ovako: "Koncem iste 
godine [1918.] svršetkom studenoga odputovao je sam Stjepan Radić ponovno u Prag, da 
vijeća s predsjednikom češke vlade Švehlom, te da vidi razvoj prilika u čehoslovačkoj. 
Medjutim su 5. prosinca u Zagrebu buknule krvave demonstracije i to protiv beogradske 
vlade. A Radić je bio osumnjičen da ja njihov začetnik, makar je bio još u Pragu, te se 
vratio tek nekoliko dana nakon demonstracija." ("Uspomene i sjećanja na mog 
nezaboravnog supruga Stjepana Radića", Kalendar Hrvatski Glas za g. 1957., s. 45.). 

20 Lovre Katić, Pregled povijesti Hrvata (Zagreb: Matica Hrvatska, 1938.), s. 

266. 

21 Vladko Maček, "Nešto uspomena na Stjepana Radića", Kalendar Hn’atski Glas za 
g. 1954., s. 39.-40. 

22 David Hunter Miller, My Diary at the Conference of Pariš (New York: Vlastita 
naklada u 40 primjeraka, 1924.-1928. Djelo ima 21 svezak.), svezak IV., Dokument br. 
268., "Bilješke o razgovoru izmedju Predsjednika Wilsona, Gosp. Orlanda, Pukovnika 
House-a i Gosp. Scialoje, održanom 30. siječnja, 1919.", s. 341.-43. Razgovor seje vodio 
o nacrtu ustava Lige Naroda. Orlando je oponirao nacrtu jednog paragrafa držeći, da bi se 
mogao primijeniti na Južni Tirol ili Trst. Na to mu je Wilson odgovorio: "Da je razlog 
zašto je paragraf sastavljen u ovoj formi to, što bi Jugoslavija mogla biti podijeljena u 
jednu, dvije ili tri države. On je spreman pripustiti dvije jugoslavenske države u Ligu 
Naroda, ali, ako bi se našlo uputnim podijeliti ih u tri dijela, on bi više volio staviti 
neoblikovaniju i manje razvijenu od novih država pod mandat Lige Naroda". Radi 
važnosti ovog Wilsonovog stanovišta donosimo i engleski original gornjeg citata: "He 
[Wilson] said that the reason why he had drafted the paragraph jn this form, was because 
YugoSlavia might be divided into one, two or three States. He was prepared to admit two 
Yugo-Slav States to the League of Nations but, if it were found advisable to separate them 
into three parts, he would prefer to place the more unformed and less developed of the new 
States under the mandatory of the League pf Nations", (s. 341.). — Trebat će, kako se vidi 
iz gornjeg, detaljno proučiti stanovišta ondašnjih velikih sila o stvaranju Kraljevine SHS, a 
ne ponavljati netočnu tezu, da su zapadne sile krive za njezino stvaranje i gospodstvo Srba 
nad Hrvatima. 

23 Poručnik LeRoy King boravio je koncem veljače 1919. u Beogradu i od tamo 
poslao nekoliko izvještaja u Pariz. Početkom ožujka stigao je u Zagreb i tu ostao do 
polovine svibnja 1919. S hrvatskog teritorija poslao je u Pariz 31 izvještaj. Prvi je datiran 
6. ožujka a posljednji 16. svibnja. Izvještaji br. 1„ 2., 11. i djelomično 29. već su 
objavljeni u svesku XII. američke kolekcije dokumenata o Mirovnoj Konferenciji u 
Parizu, izišloj u 13 svezaka: Pariš Peace Conference 1919. Papers Relating to Foreign 
Relations ofthe United States. Washington: Government Printing Office, 1942.-1947. 


Iz gornje sam publikacije doznao za te izvještaje. Obratio sam se kasnije na National 
Archives u Washingtonu, da bih dobio sve Ringove izvještaje. Od 31 izvještaja uspjelo se 
pronaći 25, a nadam se, da će se doći i do ostalih. Te sam izvještaje objavio u Journal of 
Croatian Studies (New York, 1960.), ko2[ajXnedavno pokrenula Croatian Academy of 
America u New Yorku. U izvještaju br. 2., King kaže: "Dok se vladini predstavnici 
naprežu čvrsto uvjeravati, da su Srbi i Hrvati jedan narod, absurdno je to kazati." 

24 Stjepan Gazi u članku "Predsjednikova godišnjica", (Hn’atski Glas, Winnipeg, 
Kanada, g. 29., br. 28. od 15. VII. 1957.), navodi, da je Maček bio biran za narodnog 
zastupnika 1920. u bjelovarsko-križevačkoj županiji, god. 1923. i 1925. u Karlovcu, te 
1927. u Bjelovaru. 

25 Svetozar Pribićević, Diktatura kralja Aleksandra (Beograd: Prosveta. 1953. II. 
izdanje), s. 144.: "U januaru 1920 imao sam jedan tajni sastanak sa Djurom Basaričekom. 
Uz jemstvo za najpotpunije čuvanje tajne, on mi je predao Radićevu poruku da će njegova 
stranka učestvovati na izborima za Privremeno narodno pretstavništvo i u pripremnom 
radu za Ustavotvornu skupštinu. Tu poruku zadržao sam za sebe. Ali vjerujem da bi ćela 
državna Politika uzela drugi razvoj daje taj plan izvršen. 

Medjutim, u februaru 1920 prestolonaslednik-regent Aleksandar odbio Je potpis na 
ukaz o izbornom zakonu za novo Privremeno narodno pretstavništvo." 

Pribićevićevp prezime inače je u cijeloj Mačekovoj knjizi pisano pogrešno Pribičević, 
dok je točno Pribićević. 

26 Josip Horvat, op. cit., s. 312. Horvat donosi doslovno cijelu obavijest i Radićevu 
izjavu tim povodom, s. 311.-13. — Dr. Lazar Marković, Jugoslavenska država i hrvatsko 
pitanje (1914.-1919.), (Zagreb: Komisiona naklada St. Kugli, 1935.) s 237., tvrdi, da je 
inicijativa za pregovore, koji su doveli do Markovog protokola, potekla od strane HRSS 
preko pokrajinskog namjesnika dra Cimića. Dakle, on tvrdi sasvim suprotno od Mačeka. 
— Dr. Ernest Cimić, u pismu autoru ove resprave, potvrdjuje Mačekovu verziju. Naime, 
Cimić piše, da je neposredno poslije izbora od 18. III. 1923. podnio Pašiću pismeni 
izvještaj o situaciji u Hrvatskoj, u kojem je pledirao za pregovore s Radićem. Pašić je sa 
zanimanjem primio taj izvještaj na znanje, te je Cimić tada stupio u vezu s Radićem. 

27 Marija Radić, op. cit., s. 48. 

28 J. Horvat, op. cit., s. 334.-35. 

29 Prema Drljeviću, Petrović je tako postupao, jer mu je Davidović obećao mjesto 
ministra unutrašnjih poslova u svojoj budućoj vladi: Sekula Drljević. Balkanski Sukobi 
1905.-1941., (Zagreb: Putevi. 1944.), s. 125. Ali možda je tako postupao na kraljev mig, 
jer Davidović prikazuje Mačeku Petrovima kao kraljevog čovjeka u svojoj vladi (s. 100.). 
Može takodjer biti, da su oba momenta igrala ulogu. 

30 Na 14. kolovoza 1924. Radić je rekao u Zagrebu: "Da je bila onda imenovana 
Davidovićeva vlada, čovjek bi se promislio bi li išao u Rusiju ili ne bi, jer moj put u 
sovjetsku Rusiju i direktni saobraćaj hrvatskog naroda sa Moskvom sam po s«bi znači 
radikaliziranje naše politike u očima javnoga mišljenja Europe. Da je Davidović dobio 
sastav vlade a da sam ja otišao u Moskvu vi biste rekli da je Radić norc." J. Horvat, op. 
cit., s. 346. 

31 Marija Radić, op. cit., s. 48. 

32 J. Horvat, op. cit., s. 340. Tamo je donesen cijeli proglas, s. 339.-41. 

33 To je moje nagadjanje, jer u literaturi nisam mogao nigdje naći točnog dana 
Radićevog polaska u Rusiju i povratka natrag. 

34 S. Drljević, op. cit., s. 125. 

34a Možda bi Radićevo republikanstvo bilo dalo povoda kralju Aleksandru i Pašiću, 
da progone HRSS i da zatvore vodstvo, te na taj način prisile Radića na promjenu politike. 
Za takav potez trebalo bi bilo izglasati jedan novi zakon. Radićev boravak u Moskvi i 
pristup HRSS Seljačkoj Internacionali dao je Kralju i Pašiću zgodnu izliku, da HRSS 
proglase komunističkom strankom i na nju primijene Obznanu iz 1921., kojom je bio 
zabranjen rad Komunističkoj Stranci. 

34b Sporazum izmedju radikalne stranke i HSS bio je potpisan 14. srpnja 1925., dakle 
četiri dana prije sastava koalicione vlade. Tekst sporazuma ostao je tajnim sve do 17. 
veljače 1926., kada je bio objavljen u novinama. Sa strane HSS sporazum su podpisali 
Pavle Radić, dr. Benjamin Superina i dr. Nikola Nikić, a sa strane radikala Marko N. 
Trifković, Marko S. Djuričić i Ljuba Živković. Tekst sporazuma donijet je u cijelosti u 
brošuri: Putem sporazuma Srba i Hn>ata (Beograd: Izdanje Sedme Sile; Dokumenti Da¬ 
našnjice sv. 12., 1939.), s. 35.-39. 

35 S. Drljević, op. cit., s. 138.-39. 

36 Dragan Bublić, Ogled o životu i smrti Stjepana Radića (Zagreb: Knjižara Preporod, 
1943.). s. 82. Bublić je tada suradjivao s Radićem i bio urednikom dnevnika Narodni Val, 
glasila HSS. 

37 Marija Radić, op. cit., i. 51. Radićeva izjava sucu istražitelju bila je dobrotom 
Radićeve udove, Marije Radić, objavljena u cijelosti u podnevnom dnevniku Danas 
(Zagreb), 20. VI. 1941. Odatle ju je doslovno prenio Hrvatski Narod (Zagreb), 21. VI. 
1941. — Ilija Jukić, "Neke misli uz osamdesetu godišnjicu predsjednika dra Vladka 
Mačeka", Hn>atski Glas (Winnipeg, Kanada), g. 31., br. 28. od 13. VII. 1959., piše: 
"Kralj Aleksandar radio je svijesno i po utvrdjenom planu da prigrabi u svoje ruke svu 
vlast. Taj toliko željeni cilj postigao je konačno s uvodjenjem osobne diktature na 6. 
siječnja 1929. Doći će vrijeme, kad će se odkriti sve niti njegove neljudske politike i tad će 
se tek vidjeti, koliko je on sam stajao iza spremljenog atentata na život pok. predsjednika 
Radića i njegovih drugova." 

38 M. Radić, op. cit., s. 50.-51. 

38a M. Glojnarić, op. cit., s. 50. 

38b Ivan Krajač, "Dvije političke sinteze". Hrvatska Revija (Zagreb), g. 11., br. 11.. 
studeni 1938., s. B66.-67. Krajač je za vrijeme prošlog rata o tom razgovoru pisao 
opširnije u dnevniku Hrvatskom Narodu (Zagreb). Nemam pri ruci toga članka. 

38c M. Glojnarić, op. cit, s. 51.. prema informacijama ing. Košutića, piše o tom 
razgovoru slijedeće: "O tome razgovoru, koji je bio posljednji politički razgovor Stjepana 
Radića obavijestio je ing. Košutić samo predsjednika dra Vladka Mačeka. Razgovor se 
odnosio na domaću i vanjsku politiku, upravo kao da je osjećao, da je to zadnji njegov 
razgovor. Predvidjanja Stjepana Radića bila su proročanska i za njegova nasljednika dra 
Mačka upravo dragocjena." 

39 J. Horvat, op. cit., «. 308. 


40 S. Pribićević, op. cit., s. 99. 

41 Izvještaj Sir James Rennell Rodd-a, britanskog poklisara u Rimu, Lordu Curzonu, 
britanskom ministru vanjskih poslova, 2. listopada 1919., objavljen u Great Britain, 
Foreign Office, Documents on British Foreign Policy 1919-1939. Prva serija, 1919.-1929. 
Svezak IV. (London: Her Majestiy's Stationery Office, 1952.) Dok. 54., s. 96.-97. 

41a U razgovoru s Bogdanom Radićom koncem 1955. Maček je rekao "Fašizma ili 
nacizma niie pak bilo ni medju [hrvatskom] inteligencijom. Postojala je frankovština. koju 
treba lučiti od ustaštva. Frankovci su bili hrvatski šovinisti, plod malogradjanske u 
glavnom zagrebačke sredine, koji su smatrali Srbe jedinim neprijateljem Hrvata, ali se je 
njihov hrvatski šovinizam izživljavao u plamenim govorima. Ustaštvo pak, kao i četničtvo 
je plod naše balkanske nekulture." Bogdan Radića, "Razgovor s predsjednikom Mače- 
kom", Hrvatski Glas (Winnipeg, Kanada), g. 27.. br. 50.-51. od 25. XII. 1955. 

42 Izgleda, da je Pavelic svijesno započeo mistifikacijama oko postanka Ustaškog 
pokreta. Na s. 6. brošure: Ustav Ustaše, hrvatske revolucionarne organizacije (Tisak i 
naklada Glavnog Ustaškog Stana, 1932., bez oznake mjesta) stoji, da taj ustav sačiniše i 
vlastoručno potpisaše ustaše utemeljitelji dne 7. siječnja 1929. Prema tome, to bi bio 
datum postanka Ustaškog pokreta. Taj se je datum spominjao za cijelo vrijeme rata u 
Hrvatskoj. Dapače, bila je postavljena i spomen-ploča na kuću na Kaptolu, u kojoj je toga 
dana, navodno, započeo svojim radom Ustaški pokret. Ali. prigodom 25. godišnjice 
Ustaškog pokreta, 1954.. Pavelic u Hrvatskoj (Buenos Aires) i prema njemu Luburić u 
Drini (Madrid) označiše dne 12. siječnja 1929. kao datum osnivanja pokreta. Da zabuna 
bude još veća, 1959., prigodom 30. godišnjice Ustaškog pokreta, Pavelic je ponovno 
promijenio datum postanka i ovaj puta i zgradu, u kojoj je pokret osnovan. On piše: "Dne 
desetoga siečnja 1929. na večer, sastao se je potajno na Jelačićevom trgu u Zagrebu u 
prostorijama zabranjene Hrvatske Stranke Prava jedan mali skup sviestnih ljudi, te je 
stvoren zametak hrvatske revolucionarne organizacije, Hrvatskog Oslobodilačkog Pokreta, 
koji je proveo borbu pod imenom 'Ustaša' a pod geslom: 'Na ljutu ranu — ljutu travu'." 
(Hrvatska, Buenos Aires, g. XII., br. 1. od 12. I. 1959.) U istom broju Hrvatske donosi se 
Ustav Ustaše — Hrvatskog Revolucionarnog Pokreta, ali s izmjenom, koja je bila 
provedena pet godina prije, t. j. konac ustava glasi: "Ovaj Ustaški Ustav sačiniše i 
vlastoručno podpisaše ustaše utemeljitelji u Zagrebu, dne 12. siječnja 1929." Čudna 
činjenica, da bi se tako važan datum mogao zaboraviti i već tri puta mijenjati. 

Nasuprot gornjem. Eugen Kvaternik tvrdi: "Dr. Pavelic otputovao je 9. I. iz Zagreba u 
Beč, da se skloni od redarstvenog zahvata. Nipošto ne stoji tvrdnja, daje dr. Pavelic toga 
dana u Zagrebu osnovao ustašku organizaciju. Ta basna nastala je kasnije u Bzikovoj 
mašti. Ustaško ime pojavljuje se prvi put u jednoj šapirografiranoj publikaciji, koju je dr. 
Pavelic izdavao u Pesaru u Italiji, godine 1930." (E. Kvaternik, "Još nešto o Rimskim 
ugovorima", Hrvatska Revija, Buenos Aires, god. III., br. 2., lipanj 1953., s 256.). 

Koliko sam dosad mogao ustanoviti. Ustaški pokret se počinje formirati sredinom 
1930. te tokom 1931., a njegova aktivnost već je vidljiva u 1932. Te je godine Glavni 
Ustaški Stan izdao gore spomenuti ustav i Propis o ustaškoj disciplini. Oba su djela male 
brošurice džepnog formata, svaka sa 6 stranica teksta. Trebalo bi, da učesnici u radu 
Ustaškog pokreta, koji su još na životu, iznesu svoja sjećanja na rad tog pokreta. Bilo bi 
interesantno ustanoviti kratke životopise i političku prošlost svih ustaša, koji su bili u 
logorima, što ih je ponukalo i kako su dospjeli u logore, i t.d. 

43 Domovinski Ustaški pokret imao je malo veza s drom Pavelićem i emigracijom. 
Izgleda, da je u tom cijelom razdoblju Pavelic poslao u domovinu samo nekoliko uputa 
općenite naravi. To navodim prema sjećanju, kako je izneseno u knjizi: Mijo Bzik, 
Ustaška Pobjeda (Zagreb, 1942.). 

43a Na drugom mjestu Maček je istakao razliku izmedju frankovštine i ustaštva. Vidi 
opasku 41a. U istom razgovoru s Bogdanom Radicom rekao je Maček o genezi ustaštva 
slijedeće: "Uvjeren sam, da ne bi nikada došlo do ustaštva, da nisu usred beogradskog 
parlamenta poubijani i ranjeni hrvatski narodni zastupnici sa Stjepanom Radićem na čelu, 
i da nije kralj Aleksandar, umjesto da dade Hrvatima kakovu takovu zadovoljštinu, uveo 
diktaturu i oktroirao t, zv. ustav, kojim je zaniekao Hrvatima čak i narodnu individualnost. 
Nakon zločina počinjenog u parlamentu, što nikako nije bilo djelo samo Puniše Račića, 
mnogi frankovci su se bili priklonili Hrvatskoj Seljačkoj Stranci. Kada je ali proglašen 
famozni Aleksandrov ustav [ukaz?] rekao mi Je jedan od agilnih zagrebačkih frankovaca, 
Stipe Javor, koji je 1936. umro u Mitrovačkoj kaznioni: 'Sada vidimo da ne ima ništa bez 
krvavih gaća.' " 

44 Pismo je objavljeno djelomično u engleskom prijevodu u P. D. Ostović, The Truth 
About Yugoslavia (New York: Roy Publishers, 1952.), s. 148.-49. 

45 S. Pribićević, op. cit., s. 90.-93. 

46 Ibid., s. 90. 

47 P. D. Ostović, op. cit., s. 148. 

48 Izraz "sedam federalnih jedinica" pojavljuje se tek u pismu Meštroviću (P. D. 
Ostović, op. cit., s 148.), dočim u suvremenoj izjavi novinarima Maček općenito kaže: 
"Rekao sam da mi tražimo ponovno uspostavljanje istonskih i narodnih teritorija sa 
njihovim skupštinama, koje će imati potpuno zakonodavnu i izvršnu vlast" (S. Pribićević, 
op. cit., s. 90.). U svojoj knjizi Maček uopće ne spominje federalne jedinice u vezi s 
prvom audijencijom (s. 121.-22.). 

49 Ovo je zabilježeno jedino kod Pribićevića, op. cit., s. 93.-94. 

50 To se nalazi u sve tri verzije. 

51 Specifično nabrajanje zajedničkih poslova zabilježeno je jedino u pismu 
Meštroviću, P. D. Ostović, op. cit., s. 148. 

52 Jedino kod Pribićevića, op. cit., s. 92. 

53 Jedino u pismu Meštroviću, P. D. Ostović, op. cit., s. 148. 

54 S. Pribićević, op. cit., s. 92. 

55 Maček je izjavio: "Kak vidite lajbek je raskopčan. Vidovdanski ustav, koji je preko 
sedam godina tištio hrvatski narod srušen je!... Posve sam siguran za slogu, zrelost, a 
prema tome i jakost hrvatskog naroda, te obzirom na veliku mudrost Nj. Vel. Kralja, da će 
nam uspjeti da ostvarimo ideal hrvatskog naroda. Da Hrvat bude gospodar u svojoj 
slobodnoj Hrvatskoj." J. Horvat, op. cit.. s. 452. 

56 Maček tvrdi, da su otišli rujna 1929. (s. 128), ali M. Glojnarić, op. cit., opisuje 
detaljno, kako su napustili Hrvatsku kolovoza 1929. Košutić je otišao ilegalno s Raba na 
Cres (s. 54.), a Krnjević je prešao madjarsku granicu na seljačkim kolima punim slame (s. 
70.). 


57 Ta deklaracija glasi: "Prigodom bratskog posjeta hrvatskog narodnog zastupnika 
Dra Ante Pavelića i gradskog zastupnika grada Zagreba Gustava Perčeca Nacionalnom 
Komitetu Makedonskih Emigrantskih Organizacija u Bugarskoj, konstatirano je s obje 
strane, da im nemogući režim, kome su podvrgnute Hrvatska i Makedonija, podjednako 
nalaže, da koordiniraju svoju legalnu djelatnost za izvojštenje čovječjih i narodnih prava, 
političke slobode te potpune nezavisnosti i Hrvatske i Makedonije. 

Tom zgodom izjavljeno je s obje strane, da će u buduće upeti sve svoje napore za 
postignuće tih ideala obih bratskih naroda. 

Sofija, 20. travnja 1929. (Potpisi)." 

Tako deklaraciju donosi Godišnjak (Kalendar) Hn>atskog Domobrana 1941 
(Pittsburgh: Hrvatski Domobran, 1940.), s. 69. 

57a Tako je autora ove rasprave obavijestio Eugen Kvatemik pismom od 3. travnja 
1960. 

58 Zanimljiva je činjenica, da zbroj datuma proglašenja diktature i oktroiranog ustava 
(6.1, i 3. IX.) daje datum Aleksandrovog ubijstva (9. X.). 

59 Većeslav Vilder, Na putu preporoda (London, 1959.), s. 107. Vilder je opisao 
sastanak SDK, na kojem su donesene punktacije u Almanahu "Nove Riječi" 1940. Nemam 
pri ruci taj almanah. 

60 Dr. Ivan Ribar, Politički zapisi. Treći svezak. (Beograd: Prosveta, Izdavačko 
Preduzeće Srbije, 1951.), s. 11. Tamo je donesen cijeli tekst punktacija, onako, kako ih je 
objavila beogradska Politika, koncem studenoga 1932. Maček donosi cjeloviti engleski 
prijevod, s. 139.-40. Izgleda, daje cjeloviti originalni tekst punktacija donesen u brošuri, 
Putevi sporazuma..., op. cit., s. 43.-45. Taj tekst ima uvod i točku 6., te podpise učesnika. 
Sve se to ne nalazi kod Ribara i Mačeka. Prema tome tekstu sastanak je trajao tri dana, 6.- 
7. studenoga, te su punktacije potpisane 7. studenoga. U uvodu su nabrojene sve osobe, 
koje su prisustvovale vijećanjima, ali se medju podpisnicima nalazi i dr. Bariša Smoljan, 
koji nije spomenut u uvodu. 

Podaci o Ribarovom djelu su slijedeći: Dr. Ivan Ribar, Politički zapisi. Četiri svezka. 
Beograd: Prosveta, Izdavačko Preduzeće Srbije, 1948.-1952. Ri-barovo pisanje ima 
karakter uspomena, ali je vrlo nepouzdano i gdjegod kontradiktorno. Naime, za iste stvari 
daju se na raznim mjestima suprotni podaci. Izgleda, da je neka poglavlja pisao neki 
komunistički propagandista, a Ribar ih samo prihvatio kao svoja. 

61 Meštrovićeve uspomene o razgovoru s kraljem Aleksandrom prije puta u 
Francusku prevedene su iz rukopisa na engleski i objavljene u P. D. Ostović, op. cit., s. 
151.-63. 

62 Ibid., s 152.-53. — Jedan Mačekov suradnik u pismu autoru ove studije kaže, daje 
čudno, da Meštrović o ovome razgovoru nije obavijestio Mačeka poslije Aleksandrove 
pogibije. 

63 Iz Milan Marjanović, Borba za Jadran 1914.-1946. (Split: Redakcija listova Jug. 
Ratne Mornarice, 1963.) poznato mi je, da je poslije rata objavio u Italiji Pompeo Aloisi, 
šef Mussolinijevog kabineta, svoj dnevnik od 25. VI. 1932. do 14. VII. 1936. U tom 
dnevniku ima dosta podataka o talijansko-hrvatskim odnosima. Takodjer ima nešto 
podataka u uspomenama austrijskog političara Starhemberga: Ernst Rudiger Starhemberg, 
Betvveen Hitler and Mussolini (London-New York, 1942.). Sigurno će biti još meni 

nepoznate literature, posebice na talijanskom. Gornje dvije knjige nisu bile zapažene u 
hrvatskoj publicistici. 

64 As. [Ante Pavelić], "Značenje i uloga emigracije", Hrvatska (Buenos Aires), g. V., 
br. 2. (78.) od 20. I. 1951. Pod tim naslovom Pavelić objavio je članak u osam nastavaka: 
Hrvatska (Buenos Aires), g. IV.. br. 22.-24. (74.-76.) od 18. XI., 2. i 20. XII. 1950.; g. V., 
br. 1.-4. (77.-80.) od 6. i 20. I., 3. i 17 II i br 6 (82 ) od 17. III. 1951. Članak je uglavnom 
memoarskog karaktera i dodiruje dogadjaje do 1932. Kod posljednjeg nastavka bilo je 
označeno: nastavit će se, ali nastavak nije uslijedio. 

65 Hn’atski Oslobodilački Pokret 1929.-1959. ([Buenos Aires]: Hrvatski 
Oslobodilački Pokret. 1959.), s. 47-48. Tamo je donesena kronologija najvažnijih 
dogadjaja. 

Eugen Kvaternik u već spomenutom pismu od 3. travnja 1960., opaska 57a supra, 
piše: "Pavelić je uhapšen 16. X. 1934., a pušten iz zatvora 29. III. 1936. Ti su nadnevci 
sigurno točni. Iza, puštanja iz zatvora Pavelić je preselio u Salerno, gdje je živio sa obitelji 
sve do potpisa ugovora Stojadinović-Ciano 25. III. 1937. Onda je interniran u Sieni. U 
razdoblju 29. III. 1936. do 25. III. 1937. on je politički aktivan i drži vezu s domovinom." 

66 Tako je Maček pričao Singeru. Vidi opasku 5. Tko je bio tadašnji Mussolinijev 
izaslanik, nije zabilježeno, ali je Maček pričao, da je s njime već od prije u ime Talijana 
održavao vezu činovnik talijanskog konzulata u Zagrebu, Zacharia. Njega je Maček 
poznavao osobno iz vremena Prvog svjetskog rata, kad su obojica bili pričuvni časnici 
austro-ugarske vojske. Maček u svojoj knjizi uopće ne govori o bilo kakvim doticajima s 
Italijom, ili ostalim velikim silama u razdoblju 1928.-1938. 

67 Vidi: Elisabeth Wiskemann, The Rome-Berlin Axis. A History of the Relations 
Between Hitler andMussolini. London-New York: Oxford University Press, 1949. 

68 I. Ribar, op. cit., sv. III, s. 20. 

69 Ante Valenta, "Domovina i Iseljena Hrvatska", Hn’atski Domobran, Godišnjak 
(Kalendar) 1936. Uredio Ante Valenta. (Buenos Aires-Pittsburgh: Hrvatski Domobran, 
1935.), s. 32. 

70 M. fToinarić, oj), cit., s. 34. Tamo je donesen cijeli govor, s. 32.-34. 

711. Ribar, op. cit., sv. III, s. 37. 

72 Ibid., s. 158.-161. Tamo je donesen tekst sporazuma i komentar Hn’atskog 
Dnevnika. 

73 Ibid., s. 169.-70. 

74 Na toj stranici kaže Maček, da dr. Ante Pavelić nije nikada bio članom HSS, a u 
opaski na s. 116. tvrdi, daje pristupio u HSS prosinca 1928. i povukao se iz nje dva tjedna 
kasnije. 

74a Ilija Jukić tvrdi, daje Budak razgovarao s Mačekom nekoliko dana prije 27. rujna 
u Rogaškoj Slatini. Na 27. rujna lukić je na Mačekov poziv došao u Rogašku Slatinu, jer se 
je Maček baš u vezi s Budakovim prijedlogom htio s njime posavjetovati. Maček je rekao 
Jukiću, "kako ga je posjetio prije par dana dr. Mile Budak i tražio od njega u ime svoje i 
svojih najbližih drugova da se u ime hrvatskog naroda obrati na Hitlera i zatraži njegovu 
zaštitu i proglasi da se hrvatski narod stavlja na stranu osi Bcrlin-R m u predstojećem ratu.. 
. Pitao me je, što ja mislim o tom Budakovom prijedlogu. 


Moje mišljenje da tog časa ne će doći do evropskog rata bilo je predsjedniku već 
poznato..., pa smo preko te eventualnosti brzo prošli na sve posljedice koje bi prihvat 
Budakova prijedloga neizbježno za sobom donio. Išli smo redom od najjednostavnijih k 
složenijim posljedicama. Istakao sam na prvom mjestu, da je absolutno sigurno da će se 
pregovori glavnih evropskih velesila ograničiti ovaj put samo na Hitlerove zahtjeve prema 
Čeho-Slovačkoj, a da će i madžarsko-poljski zahtjevi bit ostavljeni za kasniju odluku. 
Predvidjao sam jednu vrst nove konferencije ne pokušavajući predvidjati, kakav bi mogao 
biti njen sastav. Tek. kad se završi rad te konferencije, bit će moguće zaključiti da li će se 
moći održati duži mir u Evropi ih će ta konferencija biti posljednja pred izbijanje novog, 
strašnog evropskog rata, koji će se u toku vremena pretvoriti neminovno u novi svjetski 
rat." 

Poslije toga je lukić dodao, da treba pričekati, da li će se poslije Mim-chena razviti 
suradnja izmedju četiri velike sile. "Ako bi se to dogodilo", nastavlja Jukić, "a Beograd ne 
bi pristao udovoljiti našim opravdanim narodnim zahtjevima, onda će [Maček] imati dosta 
prigode pokrenuti naše narodno pitanje pred tim forumom. Ako se to medjutim ne dogodi, 
pa se odnosi izmedju ove četiri sile upute prema ratu, jedan vaš [Mačekov] apel sad na 
Hitlera otjerao bi vas tamo, kamo vi ni u snu ne želite poći. Automatski biste tim prekinuli 
sve svoje veze sa Zapadom i proigrah biste veliki politički i moralni kapital koji ste na toj 
strani stekli. Tim biste prekinuli i sve niti naših veza s knezom Pavlom i srpskom 
opozicijom koje ste do sada uspostavili. A kako danas stvari stoje, i Hitler i Mussolini bi 
vaš apel odbili." Ilija Jukić, op. cit., br. 29. od 20. VII. 1959. Vidi opasku 37. 

75 M. Glojnarić, op. cit., s. 292. 

76 Hija Jukić, "Hrvatska u burno proljeće 1939. godine", Hn’atski Ginu (Winnipeg, 
Kanada), god. 26., br. 11. od 15. III. 1954., s. 9. — Jukić tu tvrdi, da su ukupno održana tri 
sastanka izmedju Subašića i kneza Pavla u roku od šestnaest dana, te je, prema tome, prvi 
sastanak bio koncem 1938. 

Dragiša Cvetković priča, da je na osobni zahtjev kneza Pavla otišao u Zagreb poslije 
prosinačkih izbora 1938. Trebao je ugovoriti svoj sastanak s Mačekom putem nekih 
političara HSS. Kad je sve u tom pogledu bilo pripremljeno, obavijestio je Stojadinovića o 
predstojećem sastanku s Mačekom. Stojadinović mu je istoga dana, 22. prosinca 1938., 
poslao radiotelegram: "Prekinite svaki kontakt sa Hrvatima i odmah se vratite u Beograd". 
Cvetković je poslušao Stojadinovića i nije se sastao s Mačekom. Dragiša Cvetković, 
"Srpsko-hrvatski sporazum 1939", Dokumenti o Jugoslaviji. [Svezak Treći]. Srpsko- 
hrvatsko pitanje iputevi sporazuma (Pariš, 1952.), s. 18. 

77 Tomo Jančiković. Hrvati u izborima 11 . prosinca 1938. (Zagreb, siječanj 1939.), s 
64. Tamo je objavljena cijela razolucija, s. 52.-64. Jukić, op. cit., 3. 9., navodi, da je 
rezolucija iste večeri bila poslana poslanicima velikih sila u Beogradu preporučenom 
poštom. 

78 Jukić, op. cit., s. 11. i 12.. smatra Bombellesa "mračnim tipom". Prema njegovom 
pisanju dalo bi se zaključiti, daje radio za novac i za Beograd i za Rim i pokušao prevariti 
i Pavelića. Jukić dalje tvrdi, da je saznao "iz drugih izvora", valjda talijanskih, da je 
Bombelles bio prisutan kod sastanka Ciano-Pavelić, u stanu prvoga, na 23. I. 1940. — O 
Bombellesu je takodjer pisao Milan Martinović, "Moje Uspomene iz velikog doba 
II.", Kalendar Hn’atski Glas 1958., s. 33.-S5. On ga na temelju jednog povjerljivog 
izvještaja Vladete Milićevića, pisanog prošlog rata u Londonu, označuje beogradskim 

agentom. Jukić tvrdi, daje Bombelles bio ubijen u logoru Stara Gradiška u proljeće 1942., 
a Martinović premješta vrijeme ubijstva na početak 1942. — Maček je odbio, da bilo što 
kaže Singeru o Bombellesu, s razloga, što je tada Bombelles bio u ustaškim rukama. Vidi 
opasku 5. 

79 Jukićeva ocjena Carneluttijevih dodira, op. cit., s. 11., slaže se s Mačekovom, jer 
tvrdi: "jasno je, da je Rim izazvao dolazak njegov [Carneluttijev]". — Milan Martinović, 
op. cit., s. 35.-36., tvrdi, daje ing. Amadeo Carnelutti ima jednog brata (ne spominje mu 
imena), koji je bio nastanjen u Italiji i "ranije bio u talijanskoj konzularnoj službi". 
Amadeo je često putovao u Italiju. "Jedan od zastupnika HSS, koji je održavao veze s 
konzularnim predstavništvom u Zagrebu", doznavši za to, zamolio ga je u ime dra 
Mačeka, da bi ispitao službeno talijansko gledište o hrvatsko-srpskim odnosima i napose 
obaveze, koje je preuzela beogradska vlada prema Italiji, "možda na uštrb hrvatskih 
interesa". Carnelutti je pristao, "i u ožujku 1939. putem svoga brata u Italiji upoznao se s 
Giovanni Ansaldom, glavnim urednikom Cianovog lista 'U Telegrafe'. Ansaldo ga je 
preporučio Filippe-u Anfuso". 

S druge strane, Martinović tvrdi, da je ing. Amadeo Carnelutti bio znanac i prijatelj 
grofa Bombellesa (ibid., s. 34.). Grof Bombelles, naime, prodao je svoju tvornicu žeste u 
Varaždinu Amadeovu bratu Alfredu. Tako je došlo do poznanstva i prijateljstva. 

Sve gornje podatke pisac je doznao "od vjerodostojnih svjedoka, no njihova imena za 
sada nije moguće iznijeti, jer se još nalaze u domovini" (ibid., s. 33.-34.) Ing. Amadeo 
Carnelutti, prema Martinoviću, bio je zatvoren poslije prošlog rata. Kasnije je postao 
članom Titove trgovačke delegacije za pregovore s Talijanima, često je putovao u 
inozemstvo u raznim trgovačkim misijama. Umro je u Zagrebu 1956. 

Maček i Singer razgovarali su se takodjer i o Carneluttiju. Singeru su bili poznati 
Cameluttijevi dodiri s Talijanima. Ne sjećam se, što je Maček o njemu pričao Singeru. 
Vidi opasku 5. 

80 Dr. Stjepan Antolić [Vilko Rieger?], "Hrvatska država u svijetlu dokumenata", 
Danica (Chicago), god. 30., br. 17. od 26. IV. 1950. 

Ilija Jukić u pismima od 26. I. i 7. IV. 1960., javlia autoru ove rasprave, da nitko od 
predstavnika HSS nije bio u Berlinu u to vrijeme. Dr. Tomo Jančiković i prof. Ljudevit 
Tomašić posjetili su u jesen 1940. sajam u Leipzigu, kao predstavnici Gospodarske Sloge i 
Ureda za izvoz Banovine Hrvatske. Nisu imali nikakve političke misije. 

81 Prema tome pregovori su započeli 2. travnja. Cvetković, op. cit., s. 20. tvrdi, daje 
razgovore "otpočeo sa Dr. Mačekom 3 marta 1939, godine u banskim dvorima u Zagrebu". 

82 Izraz "preliminary agreement with Prince Paul" u kontradikciji je s onim, što sam 
Maček priča o dotadašnjim dodirima s knezom Pavlom (s. 186.). Namjesto "agreement" 
trebalo bi bilo reći "feeler" (dodir) ili slično. 

83 M. Glojnarić, op. cit., s. 297.-9S. — Ilija Jukić, op. cit. u našoj opaski 37., br. 29. 
od 20. VII. 1959., opisuje pregovore s Udruženom opozicijom kako slijedi. Jukić je prema 
Mačekovoj želji pratio Košutića u Beograd. Imao je kao zadatak izraditi Košutiću 
audijenciju kod kneza Pavla i obavijestiti engleskog i francuskog poslanika o toku 
pregovora s Ovetkovićem. Maček je, u prisutnosti Košutića, na slijedeći način informirao 
Jukića na Veliku Subotu, 8. travnja, o svojim pregovorima s Cvetkovićem, vodjenim 
početkom travnja: "Ostalo se na slijedećem: Predsjednik je imao pridobiti šefove srpske 
opozicije da se uključe u pregovore, a g. Cvetković kneza Pavla, jer je dr. Maček iz javio 


kategorički g. Cvetkoviću, da ne može praviti nikakav sporazum s njim bez predhodnog 
sporazuma sa svojim drugovima iz opozicije o tom. Ovetfccrvifi mu je rekao: 'Pokušajte ali 
ne ćete uspjeti. Ja nisam protiv rada s njima. Gledati ću pridobiti za to i kneza Pavla'. D r 
.Maček uze tad iz ruku ing. Košutića jedan papir žute boje i reče mi: pročitajte ga. Vidio 
sam da je to kraći izvod iz nekog memoranduma, koji je bio upućen knezu Pavlu. U tim 
redcima je stajalo da srpska opozicija strahuje od popustljivosti g. Cvetko. vica dru Mačeku 
i da ona ne bi nikad daleko išla kao on. Na to mi predsjednik reče: 'Meni je sasvim dosta 
igre i izgovora izmedju Dvora i opozicije. Jedna mi strana poručuje da bi pristala na moje 
uvjete, ali se boji druge. Ja sam odlučio presjeći tu igru da vidim koja strana istinu govori. 
Stavio sam g. Cvetkoviću svoje minimalne uvjete kao uvod u potpuni preobražaj sadanje 
državne zajednice... Gusta [ing. August Košutić] će sad saopćiti šefovima opozicije te 
uvjete i reći im u moje ime, da nikada ni s kim neću napraviti sporazum bez njih, ako 
prihvate te uvjete..." 

Na Uskrsni ponedjeljak, 11. travnja, "Ing. Košutić vidio je prije podne predsjednika 
vlade g. Cvetkovića i kneza Pavla. Popodne je počela konferencija u vili dra M. Ninčića 
blizu kafane 'Ruski Car'. Od strane srpske o.po-zicije učestovali su na njoj pto dva glavna 
člana svih stranaka (bez šefova). Ona je trajala od 4 sata do blizu 9.30 popodne." U 
medjuvremenu Jukić je posjetio engleskog i francuskog poslanika, te nije prisustvovao 
pregovorima s Udruženom opozicijom. Košutić gaje obavijestio, "da nije bio zadovoljan 
s tokom sastanka u vili dra Ninčića, jer da nije nikako mogao navesti predstavnike srpske 
opozicije na prihvat predsjednikovih [Mačekovih] poruka i uvjeta. Isticali su neprekidno 
ove ili one poteškoće i tražili neku vrstu Krunskog Vijeća. Kazao mi je da su na tom 
sastanku najrazumniji bili predstavnici Jugoslavenske Nacionalne Stranke gg. Banjanin i 
Jeftić. — Njih su dva nokoliko puta predlagali da se poruka predsjednikova preda odmah 
na odluku samim šefovima stranaka, pošto je nastupila sasvim nova situacija i pošto se 
radi o meritornoj poruci šefa HSS, ali da ni to nije prihvaćeno." 

Bitna razlika izmedju Jukićevog pričanja i Košutićevog izlaganja u govoru od 8. 
svibnja 1939., dakle niti mjesec dana poslije tih razgovora, jest: Košutić tvrdi, da je 
pregovarao "dva dana", a Jukić ograničava pregovore na jedan dugi sastanak. 

U istom članku Jukić piše, daje desetak dana poslije Košutića, dakle oko 21. travnja, 
otišao u Beograd Većeslav Vilder, "da na istoj osnovi uspostavi most izmedju šefova 
srpske opozicije. Nije ni on uspio. Tako su prekinuti odnosi iz.-nedju ovih dviju strana." 
Odlazak Vildera na pregovore u Beograd spomenuo je takodjer i dr. Maček u svom 
govoru od 8. svibnja 1939. M. Glojnarić, op. cit., a. 285. 

84 M. Glojnarić, ibid., s. 287.-89. 

85 Opširne podatke o sastanku ima Glojnarić, ibid., s. 278.-318. Tamo je u cijelosti 
donesena rezolucija, te Mačekov, Košutićev i Sutejev govor. Sastanak je održan u dvorani 
Obrtničke Komore na Mažuranićevom trgu, jer vlast nije htjela staviti na raspolaganje 
hrvatsku sabornicu. 

86 M. Martinović, op. cit., s. 40. Martinović piše o pregovorima za sporazum na s. 
38.-40. Njegovo se pisanje ne podudara u svemu s Mačekovim. 

87 O tom sastanku opširno piše Glojnarić, op. cit., s. 353.-65. Tamo su doneseni 
govori Mačeka, Subašića i Košutića. Sastanak je bio održan u hrvatskoj sabornici i 
povezan s ustoličenjem Subašića za bana. 

88 I. Ribar, op.cit., sv. IV., s. 67. 

89 Branko Miljuš, Sporazum 1939 godine (Windsor, Kanada: Pretiskano iz Glasa 
Kanadskih Srba, 1967.), s. 5. 

90 D. Cvetković, op. cit., s. 26. Drugi članak je: D. Cvetković, "Kako se imao dalje 
razvijati srpsko-hrvatski sporazum", Dokumenti o Jugoslaviji. Sv. 5. Namesništvo; 
unutrašnja i spoljna politika Jugoslavije (Pariš, 1954.), s. 3.-10. 

90a Dr. Juraj Šutej u svom govoru na sjednici hrvatskog narodnog zastupstva, 8. 
svibnja 1939., iznio je, da su se za autonomiju Bosne i Hercegovine, čim su pregovori oko 
sporazuma započeli, izjasnile sve tri muslimanske skupine: JMO. koja je tada sudjelovala 
u vladi, muslimanska organizacija HSS, kao i Srbi muslimani. S druge strane bosanski 
Srbi želili su podjelu Bosne i Hercegovine izmedju Srbije i Hrvatske, šutej, odnosno HSS, 
prihvatili su tezu bosanskih Srba, a prešli preko zahtjeva svojih sunarodnjaka muslimana. 
M. Glojnarić, op. cit., 307.-8., cijeli govor, s. 305.-16. 

Na temelju toga Sutejevog govora ne može se braniti ondašnje stanovište HSS s 
tvrdnjom, da su muslimani bili u Cvetkovićevoj vladi i da je njihove interese zastupao 
Cvetković. JMO se je javno tada izjavila za autonomnu Bosnu i Hercegovinu i bilo je u 
hrvatskom interesu tu tezu podpomoći, a ne prihvatiti sipsko stanovište bez ikakve 
diskusije. 

Radmilo Grdjić, "Razgovori o Bosni", Glas Kanadskih Srba (Windsor, Kanada), g. 
24., br. 1463.-4. od 31. XII. 1959. — 7. I. 1960., piše: "Baš u doba tog Sporazuma [1939] 
otpočeo je snažan pokret medju muslimanima za ostvarenje autonomije Bosne. U toj su 
akciji učestvovale uz pristalice JMO, i sve ostale muslimanske grupe i organizacije, medju 
njima Srpsko-muslimansko prosvetno društvo ’Gajret' i hrvatsko- muslimanska 'Narodna 
Uzdanica'. U pretsedništvu Akcionog odbora kome je bio na čelu Dr. Spaho, nalazili su se 
kao potpretsednici pretsednici tih dviju kulturno-prosvetnih organizacija." 

U istom članku Grdjić spominje, da je u vrijeme pregovora za sporazum posjetio u 
Zagrebu dra Mačeka. On mu je u razgovoru o problemu Bosne i Hercegovine, "pokazao na 
rpu pozdravnih telegrama od strane Hrvata muslimana. Svi su tražili — autonomiju 
Bosne." 

Šutej je. u već spomenutom govoru, aludirao na taj sastanak Maček-Grdjić na 
slijedeći način: "Došao je tu nedavno predstavnih JNS i glavni urednik 'Jugoslavenske 
Pošte' iz Sarajeva, kome je predsjednik Maček otvoreno rekao, kako misli, da bi se trebala 
Bosna i Hercegovina podijeliti. On se nije revoltirao na to, nego se revoltirao protiv 
autonomije i izjavio: ja volim, da je i cijepamo, nego ostavimo mi to pitanje neriješeno." 
M. Glojnarić, op. cit., s. 309. 

91 Prvi Cvetkovićev članak, op. cit., s. 21. Tamo je donesen cjeloviti tekst sporazuma 
na s. 20.-22. Ribar, op. cit., sv. IV., s. 67.-69., takodjer donosi cijeli tekst, kako ga je 
objavila Politika (Beograd) od 27. VIII. 1939. Cvetkovićev i Ribarov tekst je identičan. 
Ne stoji tvrdnja, koja se je pojavila u emigraciji, da bi treći odlomak toga članka bio "tajni 
dodatak sporazuma", jer, kako se vidi, takav je tekst bio odmah objavljen. 

92 M. Glojnarić, op. cit., s. 329. Tamo je donesen cjeloviti tekst uredbe, s. 329.-35. 

93 Ibid., s. 354-65. 

94 Drugi Cvetkovićev članak, op. cit., s. 10. 


133 

94a Tako je autora ove rasprave obavijestio dr. Vladko Maček u pismu od 19. IV. 
1960. 

95 Politički urednik Obzora, g. Vlaho Raić posjetio je u tom razdoblju Beograd, da na 
izvoru ispita srpsko raspoloženje. Razgovarao je i s Božidarom Vlajićem i ovako opisuje 
taj razgovor: "G. Vlajić je praskao; nije imao dovoljno oštrih riječi da osudi sporazum. 
Tvrdio je sasvim ozbiljno, da je namjera dra. Mačeka stjerati Srbiju u predkumanovske 
granice... Srdžba se je g. Vlajića pak pojačala do paroksizma, kad je razgovor prešao na 
komentiranje držanja dvaju glavnih faktora sa srpske strane kod pregovora i potpisa 
sporazuma, princa Pavla i predsjednika vlade Cvetkovića. Protiv kneza Pavla iznio je 
razne optužbe, koje su tih dana širene anonimnim letcima po Beogradu, a u kojima se nije 
štedilo ni njegov privatni život." Vlaho A. Raić, Hn>atska i Srbija (Buenos Aires: Piščeva 
naklada, 1953.), s. 163. 

96 Maček navodi, da je i ministar dvora, Antić, sabotirao sporazum, i da je njegov 
"nepomirljiv antagonizam prema bilo kakvom sporazumu s Hrvatima, bio općenito 
poznat" (s. 199.). Maček i Cvetković predlagali su besuspješno knezu Pavhi njegovo 
smjenjivanje. "Do danas ne shvaćam, koji su motivi priječili kneza Pavla, da ga ne 
odpusti", kaže Maček (s. 200.). 

97 Ljetopis Jugoslavenske Akademije, knjiga 43. (Zagreb, 1941.), s. 43. 

98 Krunoslav Batušić, "Kako je srušena Jugoslavija", Hrvatska Država (Munchen), 
god. II., br. 10.-11., lipanj 1956., piše o eksplozijama u Zagrebu poslije Simovićevog 
puča: "Tih dana je u Zagrebu eksplodiralo nekoliko paklenih mašina: Paklena mašina u 
susjednom dvorištu stana Dra Mačka, paklena mašina u stanu Dra Jurice Krnjevića, 
paklena mašina u tiskari Veće-slava Vildera i paklena mašina kod Lea Grivičića. Agenti 
svih mogućih špijunskih službi bili su u punoj akciji. Naknadno je utvrdjeno, da su sve 
paklene mašine, osim one kod Vildera, bile djelo špijunske službe IV. Armijske Oblasti u 
Zagrebu". 

Krunoslav Batušić, član dobrovoljne osobne Mačekove pratnje od 2. I. 1929. do 3. 
IV. 1941., objavio je memoarski članak u devet nastavaka pod gornjim naslovom (naslov 
prvog nastavka bio 'je: "'27 mart' — i Hrvati", a drugog: "Povijesno razdoblje od 27, ožujka 
do 10. travnja 1941.", dočim svi ostali nastavci imaju gornji naslov). Hrvatska Država 
(Munchen), «od. II., br. 7.-8., 9., 10.-11., 12., 13., 16.-17. iz 1956. i br. 18.-19., 20.-21. i 
23. iz god. III., 1957. članak je vrlo važan za hrvatsku povijest. 

Većeslav Vilder, op. cit., s. 110., kaže za Banovinu Hrvatsku, da "je bila i 
centralistička (bez Dalmatinaca u Vladi) i nimalo čovečanska (s tolikim ustaškim uličnim 
ubistvima, bez istrage i kazne)", čudna je briga g. Vildera, a i nekih Srba u emigraciji, za 
dalmatinske Hrvate. Oni bi ih svakako željeli dijeliti od ostalih Hrvata. Kao karakterističnu 
pojavu navodim slijedeće. U ustavotvornom odboru Titove ustavotvorne skupštine, neki su 
Srbi predlagali, da Dalmacija bude autonomna oblast unutar Narodne Republike Hrvatske. 
Sami dalmatinski komunisti taj su prijedlog odbili i nije došao pred plenum konstituante. 

99 Izborni rezultati uzeti su iz: Tomo Jančiković. op. cit., s. 27. 

100 To je Maček otvoreno rekao engleskom poslaniku u Beogradu Sir Fonald 
Campbell-u u Meštrovićevom stanu u Zagrebu, u prvoj polovini ožujka 1941. Tu se je 
engleski poslanik, u pratnji engleskog generalnog konzula u Zagrebu T. C. Rapp-a, sastao 
3 Mačekom, Košutićem i Krnjevićem. P. D. Ostović, op. cit., s. 159.-60. Maček taj 
sastanak ne spominje u svojoj knjizi. 

101 Tako gaje identificirao K. St. Pavlović, "Vodj opet govori (Uspomene Dr Vladka 
Mačeka)", Bratstvo (Toronto. Kanada), god. V., br. 4S.-49., srpanj-kolovoz 1958., s. 27. 
Maček inače govori o "prophecy of Cremona" (cremonskom proročanstvu), misleći na 
talijanski grad Cremonu. — Ivo Degrel iznosi slijedeće o tome: "U tom je selu [Kremni] u 
polovini prošloga stoljeća živio seljak Mata Tarabaić. Njega su smatrali čudakom, ali i 
prorokom, koji je mnoge stvari prorekao. Vlastima je postao sumnjiv, kad je o podne 29. 
svibnja 1868. [po starom kalendaru] digao viku u Uzicama, jaućući i plačući. Kad su ga 
zapitali, što mu je, reče, da vidi, kako kneza Srbije ubijaju kao psa. Oružnici ga strpaše u 
zatvor, a već istoga dana popodne stiže vijest, daje knez Mihajlo III. Obrenović na grozan 
način ubijen u Košutnjaku. Matu najprije podvrgnu ispitivanju, a kako su njegovi iskazi 
bili zanimljivi, otpreme ga u Beograd na ispitivanje. Neki kažu, da ga je i sam Mihajlov 
nasljednik Milan osobno ispitivao. Matina su 'vidjenja' budućnosti bila toliko značajna, da 
su ih popisali i čuvali u državnoj pismohrani kao službeni spis. 

Mata je uglavnom prorekao, da će rodjak i nasljednik Mihajla postići kraljevsku 
krunu, da će se Srbija pod njegovom vladavinom povećati i ojačati, ali sam vladar, da će 
biti vrlo nesretan. Njegov sin i nasljednik, da će biti još nesretniji, da će umrijeti mlad, 
zajedno s kraljicom, i da će se s njim ugasiti kandilo. Na vlast u Srbiji da će doći druga 
kuća, ali da ta ne će dugo vladati. A Srbija, da će tek nakon teških patnja doživjeti bolje 
dane..." [Točke u originalu.] [Ivo Degrel] I. D., "Proročanstvo iz Kremne", Hn’atska Revija 
(Buenos Aires), g. IX., br. 2., lipanj 1959., s. 250. 

102 Maček spominje samo, da je tada žandarmerija stavljena pod potpunu kontrolu 
bana. — Krunoslav Batušić, op. cit., kaže: "Simović je pristao na sve prijedloge Dra 
Mačka, iznesene preko Ing. Košutića, koji su od prilike glasili, kako slijedi: 

— Ima se osnovati regentsko vijeće, u kome će sudjelovati Nadbiskup zagrebački preuzv. 
Stepinac, patrijarh pravoslavni Gavrilo i još trojica ljudi: jedan Srbin, jedan Hrvat i jedan 
Slovenac. Regentsko vijeće treba staviti uz bok kralju, koji može važne zaključke i odluke 
donašati samo uz pristanak Regentskog vijeća. 

Pravoslavna crkva i vojska imadu se depolitizirati, i ne smije se više dogoditi, da se 
vojska aktivno miješa u politiku, kao na primjer 27. III. 1941. Ministar vojske trebao bi biti 
civilna osoba. Simović mora priznati sporazum od 26. VIII. 1939. u cijelosti, a Kralj ga 
potvrditi. Vlada mora dati izjavu, da priznaje pristupanje Trojnom paktu, I Simović je 
obećao sve... I tako je g. Dr. Maček 4. IV. 1941., po posljednji put, osvanuo u Beogradu, 
gdje je imao priliku, već nakon par sati, osvjedočiti se, da Simović ne kani izvršiti niti 
jednu točku, po njemu već usvojenih zahtjeva, i da gaje naprosto prevario, pa je Simoviću i 
sasuo u lice: — 'Vi ste obećali sve, a sada ne ćete ništa da ispunite!? Vi ste me dakle 
prevarili'! " 

Danilo Gregorić, So endete Jugoslavvien (Leipzig: Wilhelm Goldmann Verlag, 1943.), 
s. 22S.-26., u bitnosti priča isto što i Batušić. Jedino spominje, da je Košutić dva puta 
putovao u Beograd na pregovore sa Simovićem, prije Mačekove odluke, da podje u 
Beograd. Milan Martinović, op. cit., s. 43.-44., tvrdi takodjer, da je Košutić dva put 
putovao u Beograd na pregovore Simoviću. 

103 Dr. Ernest Bauer objavio je na temelju Mitterhammerove izjave (Bauer piše 
Mitterhammer, a ne Mittefliammer), dane njemu osobno, članak: "Dr. Maček i Njemačka 
uoči postanja N.D.H.", Hn’atska (Buenos Aires) od 5. travnja 1952. U tom članku Bauer 
djelomično doslovno prevodi tu izjavu, a djelomično je donosi u indirektnom govoru. Bilo 


bi vrijedno, da tu izjavu dr. Bauer objavi u njemačkom originalu i hrvatskom prijevodu. 
Dvije bitne točke Mitterhammerove izjave su slijedeće: (1) Njega je kontaktirao ing. 
Košutić i odveo Mačeku. "Maček me je tom prilikom zapitao, da li postoji mogućnost 
mimo službenog puta upitati Berlin, koje će držanje vlada Reicha zauzeti u pogledu 
priznanja Simovićeve vlade, 'jer da on sam tu ne vidi jasno, da li će u njoj sudjelovati ili ne 
će'." (2) Mitterhammer je uskoro dobio odgovor iz Berlina, "da vlada Reicha predlaže 
autonomiju Hrvatske u okviru Jugoslavije i ujedno želi znati, koje će držanje prema tome 
zauzeti dr. Maček". Mitterhammer je tražio, da to saopći Mačeku njemački generalni 
konzul u Zagrebu Freundt (neki pišu to ime Freund). Freundt se nije s time složio i zatražio 
je od Ribbentropa, da se Mitterhammer i Kopp, činovnik informativnog odsjeka njemačkog 
peneralnog konzulata u Zagrebu, ovlaste za pregovore s Mačekom. Ribbentrop je to 
odobrio. Mitterhammer i Kopp saopćili su gornje njemačko stanovište Mačeku i ovaj se je 
složio s njime i izjavio se "za autonomiju Hrvatske u okviru bivše Banovine Hrvatske, s 
većim ovlastima, korekturi u Bosni (osobito kod Vrbaske Banovine) i s posebnim Ministar¬ 
stvom za Hrvatsku u Centralno vladi." 

Krunoslav Batušić, "Povijesno razdoblje od 27. ožujka do 10. travnja 1941.". 
Hn’atska Država (Munchen), g. II., br. 9., travanj 1956., govori općenito o pregovorima s 
Nijemcima. "Razgovori s Nijemcima vode se noću. poslije 22 sata u stanu dra. Mačka. 
Nažalost se pokazalo, da gospoda iz Berlina, nisu imala potrebnih širih ovlasti za izvjesna 
utanačenja i garancije... Kao posljednji sastanak s Nijemcima bio je predvidjen 3. IV. u 22 
sati". Maček je tada već bio na putu za Beograd, te je Batušić, prema Mačekovom nare- 
djenju, dočekao njemačke delegate skupa s prijateljem B. [Belakom?] i obavijestio ih, da 
je Maček otputovao u Beograd. 

103a Bilješka Slobodana Jovanovića o sjednici vlade 5. travnja uvečer ne slaže se s 
onim, što je iznio Maček. Jovanović tvrdi, da to uopće nije bila sjednica vlade, nego 
konferenciia najvažnijih ministara (Simović, Ninčić, Maček, Jovanović. Trifunović. Grol, 
Jevtić i Kulovec). "Ninčić je prvi uzeo reč i rekao da, ako želimo izbeći nemački napad u 
najkraćem roku, moramo stupiti u vezu s nemačkom vladom. On je bio gotov otići lično 
kod Hitlera, ali morao je prethodno znati na kojoj bi osnovi imao da vodi s njime 
razgovore." Ministri su te večeri o tome raspravljali bez da su postigli zaključak. Bilo je 
odlučeno, da se sutra. 6. travnja, ponovno sastanu. Jovanović dalje kaže, da on i Jeftić nisu 
uopće sudjelovali u diskusiji. Maček, Kulovec i Simović jedini su jasno formulirali svoja 
stanovišta. Maček i Kulovec želili su izbjeći rat pod svaku cijenu. Maček "nije pokazivao 
nikakve simpatije za Osovinu, ali je smatrao da naše učešće u svetskom ratu nema nikakva 
smisla, jer ne može promijeniti njegov ishod, nego može samo na naš narod navući veliku 
nesreću. On je gotov bio na sve ustupke Nemcima, pa čak i na propust njihovih trupa 
preko naše teritorije; jedino ako bj nas oni napali, trebalo bi primiti s njima borbu. 
Simović je govorio da ne možemo pustiti da Nemci udju u Solun i preseku vezu izmedju 
nas i Grka. U tom slučaju mi bismo bili sa svih strana okruženi Silama Osovine i njihovim 
satelitima, tako da bi nam Osovina i bez rata mogla nametnuti svoju volju. Ako nismo radi 
da se potpuno potčinimo Osovini, moramo joj dati otpora dokle još ima izgleda za Tieki 
ozbiljniji otpor, a to je pre ulaska Nemaca u Solun. Razlika izmedju Simovića i Mačeka 
bila je tako velika uveče 5 aprila, da su neki članovi konferencije predvidjali mogućnost 
raspada Vlade na sastanku zakazanom za 6 april prepodne." R. L. Knežević, "Slobodan 
Jovanović u politici. U svetlosti dokumenata". Poruka (London), br. 53.-54., siječanj- 
ožujak 1959., s. 30. 

Dr. Vladislav Stakić, tadašnji posrednik izmedju Simovića i talijanskog poslanika u 
Beogradu Mameli-a, iznio je, kako su tekli iugoslavensko-talijanski pregovori od 31. III. 
do 2. IV. 1941. Prema njemu, Mussolini je bio spreman posredovati kod Njemačke, da 
Jugoslaviju poštedi od rata. Mussolini je tražio, da jugoslavenska vlada "dade meritornu 
deklaraciju da je Pakt zaključen 25 marta, prihvaćen od nove Vlade, a da Jugoslavija se 
obraća Mussolini ju sa molbom da se otkloni opasnost od rata..." Jugoslavenska vlada 
trebala je ovo izvršit; odmah, a najkasnije do subote, 5. travnja, u 5 sati poslije podne. U 
prisutnosti Slobodana Jovanovića, Momčila Ninčića i Bogoljuba Ilica, Simović je primio 
talijanskog poslanika Mameli-a u šest sati poslije podne 2. travnja i odbio Mussolinijeve 
zahtjeve. O ovome nisu bili obaviješteni ni hrvatski ni slovenski predstavnici u 
Simovićevoj vladi [Vladislav Stakić], "Londonska 'Poruka' i istorijska istina", Naša 
Stvarnost (Johannesburg, Južna Africa), br. 13., kolovoz 1959., s. 34.-35. 

Vanjskopolitički potez! Simovićeve vlade od 27. III. do 6. IV. 1941. još nisu potpuno 
razjašnjeni. Po svemu izgleda, da su Simović i ostali vodeći Srbi u vladi vodili politiku bez 
znanja hrvatskih i slovenskih predstavnika. Maček i Kulovec jednostavno su bili 
zavaravani. 

104 Edo Bulat: "Deseti Travanj", Hrvatska Misao (Buenos Aires), sv. 23., opaska na 

s. 18. 

104a Većeslav Vilder, op. cit., s. 95., ovako karakterizira Mačeka: "Maček je 
zaljubljen u Tolstojev Vojna i Mir (ovo on ne spominje u autobiografiji), i u glavnog 
junaka generala Kutuzova, kojem je bilo geslo: 'Strpljenje i vreme' ... 'Svi su naši manevri 
nepotrebni. Sve se zbiva bolje negoli mi sebi želimo. Neprijatelju treba sagraditi zlatni 
most'... govorio je Kutuzov kad je Napoleon uzmicao a drugi generali tražili ofenzivu. To 
se je Mačeku oduvek svidjalo. A dodavao je: Ja samo nastojim da nište ne propustim..." 
[Sve su točke u originalu.] 

105 Jedan ondašnji Mačekov suradnik pričao mi je, da je Maček već bio pripremio 
zakonske odredbe i propise u vezi s organizacijom hrvatskog domobranstva. — U 
razgovoru s Bogdanom Radicom, op. cit., Maček je rekao: "Uvjeren sam i danas [1955.], 
da je sporazum od 1939. bio ne samo početak federalizacije nego konfederalizacije 
Jugoslavije i možda i ostalog diela Balkanskog poluotoka uključiv i Bugarsku i Albaniju." 

106 Mr. X [Dr. Mladen Giunio-Zorkin?], "U službi za Hrvatsku", Slobodna Riječ 
(Buenos Aires), god. IV., br. 36.-37., ožujak 1959., tvrdi, da je u rujnu 1941. HSS bila 
reorganizirana na jednoj tajnoj, konspirativnoj osnovi, sa znanjem i odobrenjem starog 
stranačkog vodstva. Na čelo stranke postavljena je vrhovna trojka: Ljudevit Tomašić i 
Ivanko Farolfi. Treća se osoba ne spominje. O ovome dr. Maček ništa ne piše, ali je 
teoretski moguće, da je to bilo provedeno s njegovim znanjem i savjetom, jer je on tada 
bio na slobodi. Zanimljiva je činjenica, da su Tomašić i Farolfi, koji su besprekidno 
ispitivali raspoloženje hrvatskog naroda na terenu, prihvatili ideju samostalne hrvatske 
države. 

107 Bjelovarske dogadjaje, koliko se sjećam, opisao je njihov aktivni učesnik, dr. 
Julije Makanec, godinu dana kasnije u Hrvatskoj Smotri (Zagreb). Nemam pri ruci toga 
članka. — Krunoslav Batušić, "Kako je srušena Jugoslavija 1941.", Hrvatska Država 
(Munohen), g. II., br. 10.-1 L, lipanj 1956. piše o Mačekovom proglasu na narod, "u kojem 
ga se poziva, da se odazove u vojsku i da dade ratna podavanja", te nastavlja o slanju 
Djuke Kemfelje u Bjelovar: "Pogotovo je bilo fatalno izašilanje narodnog zastupnika i 
glavnog zapovjednika Seljačke i Gradjanske Zaštite Gjuke Kemfelje a Bjelovar, da umiri 


narod i djeluje u duhu pomenutog poziva. Kemfelja je doživio, da je morao bježati pred 
narodom, eda iznese čitavu kožu i živu glavu! Došao je strahovito ogorčen u Zagreb, 
pozvao Zvonka Kovačevića i mene k sebi i rekao: — Ja Vam predajem zapovjedništvo i 
odlazim kući. Dečki, pazite, kaj delate!" 

108 Mato Rajković, "Prošlost na optuženičkoj klupi". Vjesnik u Srijedu (Zagreb), od 
3. rujna 1958., tvrdi, da seje Kvaternik prije 10. IV. skrivao u stanu dra Senoe u Jurjevskoj 
ulici u Zagrebu. Desetog travnja posjetio je Kvaternika pukovnik jugoslavenske vojske 
Nikolić i obavijestio ga, da njemačke trupe mogu svakog časa stići u Zagreb. Rajković 
nastavlja: 

"Kvaternik zajedno s Nikolićem sjeda u automobil, kupi putem još neke 
istomišljenike, odlazi s njima u banske dvore, a potom svraća u Mačekovu rezidenciju. 
Tamo već nalaze neke Nijemce. 

'Odmah nakon proglašenja NDH u banskim dvorima, pred hrvatskom zastavom' — 
priča Kvaternik u svom istražnom zapisniku — 'a prije proglašenja preko radio-stanice, u 
pratnji Wesenmeiera [Veesenmayera], a možda po njegovom prijedlogu, ali se ne sjećam 
točno, jer sam i sam imao tu namjeru, automobilom sam otišao do dr. Mačeka i njegova 
me straža uvela k njemu. Odmah sam primijetio, da se Wesenmayer [Veesenmayer] i 
Maček poznaju. U sobi u kojoj sam bio primljen, nalazili smo se ja, Wesenmeier 
[Veesenmayer], Maček i Košutić. Mačeku sam rekao, da sam upravo sada proglasio NDH 
i da molim da mi dade jednu izjavu za narod radi održanja legaliteta vlasti. Kao dokaz, da 
sam ovo Mačeku rekao vrlo prijazne, može služiti i to, što smo ja i on dobri prijatelji 
otprije, tako da sam ga čak oslovio riječima 'dragi Vlatko'. Maček je nakon razgovora s 
Košutićem TI zajednici s njime napisao izjavu te mi je dao. Maček i Košutić su zajedno 
sastavljali i konzultirali se o izražajima pojedinih riječi u toj izjavi." 

Ovo komunističko novinarsko pisanje treba uzeti dužnom rezervom, kao i okolnosti, 
pod kojima je izjava dana. — O Kvaternikovom proglašenju NDH pisao je u nekoliko 
navrata Milan Blažeković. Vidi opasku 111. 

109 Eugen Kvaternik tvrdi, da su veze izmedju domovinskog Ustaškog pokreta i 
Pavelića bile vrlo slabe i da su bile potpuno prekinute 27. III. 1941. Slavko Kvaternik nije 
imao nikakvih uputa, kako da postupa kod proglašenja NDH. Eugen Kvaternik, "Ustaška 
emigracija u Italiji i 10. travnja 1941. Jedan prilog našoj najnovijoj povijesti". Hrvatska 
Revija (Buenos Aires), g. II.. sv. 3., rujan 1952., s. 217.-18. 

110 Krunoslav Batušić, "Kako je srušena Jugoslavija 1941.", Hn>atska Država 
(Miinchen), g. II.. br. 12-, srpanj 1956., piše: ”G. Slavko Kvaternik sa Zvonkom 
Kovačevićem otišao je dru. Mačku, da ga skloni na, suradnju, o čemu mi je kasnije 
Zvonko pričao, ali jedva su uspjeli, daje sastavljen i podpisan proglas na Hrvatski Narod, 
koji je pročitan na krugovalnoj postaji u Zagrebu". — Taj dogadjaj Batušić ne datira, ali ga 
stavlja na konac svojih uspomena od 9. IV., te bi se, prema tome, moglo zaključiti, da ga 
datira tim danom. 

Eugen Kvaternik, ibid., s. 228. kaže, daje Slavko Kvaternik "još jednom, 1 to 10. IV. 
prije podne, ponudio, da on, Maček, proglasi hrvatsku nezavisnost. Maček odbija s 
motivacijom, da su Nijemci protiv njega. Kad mu Kvaternik predvodi Veesenmayera, koji 
mu u ime vlade III. Reicha saopćava, da bi Njemačka rado vidjela, da on, Maček, bude 
poglavar buduće Države Hrvatsko, Maček i opet odbija s riječima: "Moja je politička 
koncepcija doživjela slom, pukovniče. Vi proglasite Hrvatsku". Nato sva trojica sastavljaju 

poziv dr. Mačeka na organizacije H.S.S., da se prilagode i potpomognu novostvorenu 
situaciju". 

Premda su Batušić i Eugen Kvatemik sekundarni svjedoci, njihovo pisanje navodi me 
na pomisao, da su možda bila dva sastanka izmedju Mačeka i Slavka Kvaternika 9.—10. 
travnja. Kvatemikove dodire s Mačekom od 27. ožujka do 3. travnja takodjer bi trebalo 
osvijetliti. 

111 Mačekova izjava bila je parafrazirana, a ne tekstualno donesena, u ondašnjem 
posebnom izdanju dnevnika Hrvatski Narod. Ne znam, da li je tekstualno bila objavljena u 
drugim hrvatskim novinama ili gdje drugdje za vrijeme rata. Možda je bila objavljena u 
Hrvatskom Dnevniku, glasilu HSS, koji je izišao još u večer 10. travnja s datumom 11. 
travnja. U emigraciji je cjeloviti tekst objavio Milan Blažeković, "Zašto i kako je nastao 
proglas dra Mačeka 10. travnja 1941.", Hn’atska Misao (Buenos Aires), sv. 20., 1956., s. 
12. Blažeković ne navodi izvora, odakle je uzeo tekst izjave, ali u pismu autoru ove 
rasprave javlja, da gaje prenio iz Ustaškog Glasnika, (Čakovec), g. I., br. 1. od 12. IV. 
1941. Taj tekst glasi: 

"Hrvatski narode! 

Pukovnik g. Slavko Kvatemik, vodja nacionalista u zemlji, proglasio je danas 
slobodnu i samostalnu nezavisnu Hrvatsku Državu na cielom teritoriju hrvatskog naroda, 
te je današnjim danom preuzeo vlast u svoje ruke. 

Pozivam sve Hrvate da se novoj vlasti pokore. 

Sve članove HSS molim, da ostanu mirni, a kotarske poglavare pozivam da ostanu na 
svojim mjestima i da suradjuju sa novim vlastima. 

Dano u Zagrebu, dne 10. travnja 1941. 

Dr. Vladko Maček." 

Gore spomenuti Blažekovićev članak bio je povodom slijedećim trima člancima: (1) 
Marko Sinovčić, "Osvrt na izjavu maršala Kvaternika", Hn’atska Misao (Buenos Aires), 
sv. 21., 1957. s. 15.-21., (2) Milan Blažeković, "Kvaternikovo proglašenje NDH u 
Banskim dvorima", ibid., sv. 22., 1958., s. 17.-19. i (3) Dragan Mirković, "10. Travnja 
1941. u Banskim dvorima", ibid., s. 19.-25. 

Poslije objave Mačekove knjige, Blažeković se je osvrnuo na njegovo pisanje novim 
člankom, "Dr. Vladko Maček i 10. Travnja 1941.", ibid. sv. 25., 1958. [1959.], s. 58.-68., u 
kojem je ponovno razglobio cijelo pitanje. Blažekoviću nije poznato, da je Milan 
Martinović, op. cit., s. 4S.-49. iznio Košutićevu verziju o Mačekovoj izjavi: 

"Dok se je Zagrebu približavao neprijatelj, te je moglo biti nešto iza 4 sata poslije 
podne, ulazi u radnu sobu predsjednika dr. Mačeka posebni Hitlerov izaslanik dr. Edmund 
Veesenmayer. Njega predstavlja poznati nam bečki ing. Doerller [Martinović ga spominje 
prije u članku u vezi s posjetom Maletke-a Mačeku i kaže, da mu je ime Mihajlo], koji 
odmah započne govoriti predsjedniku: 'Vi ste. gospodine predsjedniče, u velikim časovima 
uvijek bili veliki čovjek. Budite i sada veliki!' Dr. Veesenmayer ga sav uzbudjen prekida 
bahatim oštrim riječima: 'To nije potrebno' i nastavi njemački prema predsjedniku: 
'Njemačka vojska ušla je u Zagreb. Vlast preuzima pukovnik Kvatemik, vodja hrvatskih 
nacionalista, u kojeg njemačka vlast ima puno povjerenje. Nema nikakvoga smisla stavljati 
otpor, jer će taj biti u zametku skršen. Mi ne želimo novih žrtava. Ako hoćete zaštititi svoj 
narod, pozovite ga da bude miran i da mirno primi ovu promjenu. To možete učiniti 
jednim proglasom na narod'. 


Na to dr. Maček prisutnom podpredsjedniku inž. Košutiću započne diktirati: 'Hrvatski 
narode! Danas po podne stigla je u Zagreb njemačka vojska i predala vlast pukovniku 
Kvaterniku 1 . To je odmah prevedeno Veesenmayeru, koji odgovara: 'Ne, tako se ne smije 
pisati- Ne smije se pisati, daje njemačka vojska predala vlast'. 

U to, pozvan, ulazi u sobu pukovnik Slavko Kvatemik, koji se prvo srdačno 
pozdravlja s izaslanikom Veesenmayerom i s ostalim prisutnima i dr. Maček nastavi 
diktirati: 

'Pukovnik Slavko Kvatemik, vodja hrvatskih nacionalista u zemlji, proglasio je danas 
slobodnu i nezavisnu hrvatsku državu na cjelokupnom historijskom i etnografskom 
području Hrvatske, te je preuzeo vlast. Pozivam sav hrvatski narod, da se novoj vladi 
pokorava i pozivam pristaše HSS, koji su na upravnim položajima, sve kotarske odbornike, 
općinske načelnike i odbornike, itd., da ostanu na svojim mjestima i da iskreno suradjuju s 
novom vladom'. 

Dr. Maček na to proslijedi diktirati: 'Ja ostajem predsjednik Hrvatske Seljačke 
Stranke...' Pukovnik Kvatemik ga prekine riječima, da se to ne može kazati, jer ne će biti 
nikakovih političkih stranaka, pa ni HSS. 

Predsjednik mu odgovara: 'Dobro, molim 1 . Veesenmayer na to postavlja predsjedniku 
pitanje: 'Sada predajte i vodstvo naroda'. Predsjednik mu odvraća odlučno: 'Ne! To ne 
ću!', što su ovi pokunjeno primili na znanje i mirno se udaljili. 


O izjavi predsjednika Mačeka bilo je mnogo prepirke i govora... Mi smo ovdje iznijeli 
doslovno vjeran sadržaj i način, kako je uopće došlo do ove izjave prema bilješkama i 
podatcima samoga inž. Košutića, koji je bio prisutan tom razgovoru i izvornik ovog poziva 
pohranjen je na sigurnom mjestu." 

Vidi takodjer opasku 108. 

112 Mladen Lorković, Narod i zemlja Hn’ata (Zagreb: Matica Hrvatska, 1939.), s. 
160-61. Lorković razumijeva pod povijesnom Hrvatskom: Hrvatsku s Medjimurjem, 
Slavoniju sa Srijemom, Dalmaciju, Bosnu i Hercegovinu, te dio Istre (otok Krk i općinu 
Kastav), koji je pripao Jugoslaviji. Lorkovićevo djelo trebao bi prostudirati svaki hrvatski 
javni radnik, posebice političar, jer je ono nuždan priručnik za upoznavanje hrvatske 
stvarnosti. Bilo bi vrijedno, kad bi se to djelo ponovno izdalo, popunjeno prikazom ratnog 
razdoblja i popisima pučanstva od 1948. i 1953. 

113 Prema Košutićevom pričanju, tokom 1943. bile su poduzete dvije inicijative, da 
bi HSS službeno ušla u vladu. Prva inicijativa došla je izravno od Pavelića nočetkom ljeta 
1943., a druera sa strane predsjednika vlade dra Nikole Mandića u jesen 1943., posliie 
nada Italije. Milan Martinović, "Moje uspomene iz velikog doba. Zjvot i rad 
podpredsjednika HSS ing. Augusta Košutića", Kalendar Hrvatski Glas 1956, s. 47.-50. 

113a Kod ovoga se obično navode četnički pokolji u Hercegovini. Medjutim, trebat 
će razjasniti ulogu i planove četničkih postrojbi, koje su bile organizirane u sklopu 
jugoslavenske vojske pred rat 1941. Da li je postojao srpski plan o pokolju svih važnijih 
protusrpskih ličnosti u Jugoslaviji za slučaj rata? Da li su taj plan trebale izvesti četničke 
postrojbe jugoslavenske vojske? Da li je taj plan ostao neostvaren radi brze propasti 
Jugoslavije i potpune vojničke bezglavosti već od prvog dana rata? 

114 Eugen Kvatemik, "Riječi i činjenice. Prilog povijesti hrvatsko-talijanskih odnosa 
u Drugom svjetskom ratu", Hn’atska Revija (Buenos Aires), god. V., sv. 1., ožujak 1955., 
s. 69.-70., ovako tumači tu politiku: "Antisrpstvo bilo je srž ustaške doktrine, njegov 

raison d'etre i ceterum censeo. To je poposljedica 20 godišnjeg vladanja Beograda u 
Hrvatskoj i spoznaje, da je vladajući dio srpstva htio uništenje hrvatskog naroda. 
Aleksandar Karadjordjević stvorio je Antu Pavelića, četnici — ustaše. Posljedice su 
poznate. Ali hrvatsko-srpski sukob za vrijeme Drugog svjetskog rata nikada ne bi bio uzeo 
one dimenzije, da nije bilo agresivne politike Italije. Antisrpstvo bilo je Paveliću valvula di 
sicurezza, kojom je kanalizirao borbenost hrvatske mladeži, koja bi se inače revoltirala 
protiv njegove italofilske politike, njegovih talijanskih protektora i — protiv njega 
samoga. Zato s talijanske strane nikada nije bilo ozbiljnog pokušaja, da se zaustavi razvoj 
dogadjaja, nego se, naprotiv, naoružavalo četnike i pasivno promatralo, kako ubijaju na 
desetke tisuće Hrvata obojega spola i razne dobi. Čak su Talijani u tom trijebljenju 
hrvatskog življa sami sudjelovali... 


Već prvih mjeseci 1942. bilo je mnogim članovima hrv. vlade jasno, da ćemo u našim 
odnosima sa Srbima došli u ćorsokak. Koncem veljače 1942. sam u jednom pismu razložio 
dru Paveliću ozbiljnost položaja i neminovnost katastrofe i finiš Croatiae, ne nastupi li 
bitna promjena u pobijanju komunističkog ustanka. Dr. Pavelić bio ja s tim izvještajem, 
barem naoko, impresioniran, i kreirao je Glavni Stan Poglavnika, koji da će sva ta pitanja 
rješavat; . .. Na prvoj sjednici te nove inertne i nepotrebne ustanove postavio sam odmah 
problem naših odnosa sa Srbima. Svi su se prisutni članovi vlade i predstavnici oružanih 
snaga složili u tome, da je došao prikladan čas, da se izgladi sukob sa Srbima. Dr. Pavelić 
je naglasio, da će kao prvo sredstvo pacifikacije uspostaviti Pravoslavnu Crkvu. Ali, 
stvoreni zaključci ostali su na papiru. Pravoslavna Crkva uspostavljena je kao "Hrvatska 
pravoslavna Crkva" s čisto antikatoličkom tendencijom. Na njeno čelo stavljen je Rus, a 
ne Srbin. Bila je to, dakle, Rusko-hrvatsko-pravoslavna crkva, koja nije mogla privući 
Srbe. U stvari, dr. Pavelić je trebao mjesece, da izbaci to mrtvorodjenče — samo se je 
zabavljao s ona četiri pravoslavna popa, i nakon tri mjeseca razgovora, pregovora i 
nadmudrivanja, triumfalno je izjavio. " 

"Već sam ih sve medjusobno posvadio." 

115 Povijesna Hrvatska ovdje se, radi usporedbe, podrazumijeva u Lorkovićevom 
smislu. Vidi opasku 112. Brojke su dobivene na taj način, da se je od broja pučanstva 
Narodne Republike Hrvatske odbilo: (1) 250.000. koliko po prilici broji teritorij pripojen 
Hrvatskoj od Italije i (2) 53.502, koliko broji Baranja. Toj se je brojci onda dodao broj 
pučanstva: (1) onog dijela Srijema, koji je pripojen Autonomnoj pokrajini Vojvodini 
(285.060), (2) Boka Kotorska, koja je u sklopu Crne Gore (33.739), te (3) Bosna i 
Hercegovina (2,565.277). Sve sam muslimane računao kao Hrvate, iako ih se je od 
890.252, koliko ih ima na teritoriju narodnih republika Bosne i Hercegovine i Hrvatske, 
789.480 izjavilo nacionalno neopredijeljenima, 72.265 Srbima, a 28.507 Hrvatima. U 
tekstu spomenutu brojku od 890.479 muslimana na povijesnom hrvatskom teritoriju 
pribrojena su još 227 muslimana iz Srijema i Boke Kotorske. Svi su brojčani podaci uzeti 
iz: Konačni rezultati popisa Stanovništva od 15 marta 1948 godine. Knjiga IX: 
Stanovništvo po narodnosti. Beograd: Savezni zavod za statistiku. 1954. 

116 Brojčani podaci ibid. Taj dio Srijema bio je prije rata podijeljen u 7 kotareva 
(Zemun, Stara Pazova, Irig, Ruma, Srijemska Mitrovica, Ilok i šid). Izvan kotareva ostali 
su gradovi Zemun i Petrovaradin, od kojih je prvi bio pripojen Beogradu, a drugi Novom 
Sadu. Kod popisa pučanstva 1948. administrativna podjela bila je izmijenjena. Ostali su i 
nadalje kotarevi: Zemun, Stara Pazova, Ruma, Srijemska Mitrovica i Šid. Kotar Irig 


podijeljen je izmedju kotareva Ruma i Novi Sad. Kotar Ilok podijeljen je izmedju kotareva 
Novi Sad, Bačka Palanka, Šid i Vukovar. Od kotara Ilok pripojeni su kotaru Vukovar grad 
Ilok, te mjesta Šarengrad i Mohovo. Taj dio, koji je uklopljen u kotar Vukovar, pripao je 
NRH 5 njegovo pučanstvo nije uračunato u gornju brojku. Gradovi Zemun i Petrovaradin 
ostali su i nadalje uklopljeni u Beograd, odnosno Novi Sad. Prvi je postao VIII. beogradski 
rajon, a drugi III. novosadski rajon. 

116a p progonima Zidova za vrijeme rata na predratnom području Jugoslavije izišla je 
slijedeća knjiga: Dr. Zdenko Levntal, ur.. Zločini fašističkih okupatora i njihovih 
pomagača protiv Jevreja u Jugoslaviji. S predgovorom dra Alberta Vajsa, predsjednika 
Saveza jevrejskih opština FNRJ. Beograd: Izdanje Jevrejskih opština FNR Jugoslavije, 
1952. Prema toj knjizi (s. XIX.), prije njemačkog napada življelo je u Jugoslaviji oko 
75.000 Zidova. U tu brojku uključeno je takodjer oko 5-000 Zidova, prebjeglih iz 
Njemačke, Austrije i Čeho-Slovačke (s. XII.). Od toga je b'lo poslije rata na životu oko 
15.000, od kojih se je oko 8 000 preselilo poslije 1948 u državu Izrael, a 6 500 ostalo u 
Jugoslaviji (s. XIX.). Prema tome pisac uzimlje, da je rat preživljelo oko 500 Zidova, 
raštrkanih po cijelom svijetu. Meni se čini ta brojka preniskom. 

Na teritoriju predratne Jugoslavije bilo je uništeno oko 60.000 Zidova u toku rata (s. 
XIX.). Koliko ih je od topa broja stradalo u NDH, a koliko u ostalim dijelovima 
Jugoslavije, nije moguće ustanoviti na temelju ove knjige. Naime, pisac ne navodi točne 
brojke židovskog pučanstva za pojedine dijelove Jugoslavije. Jedina iznimka u tom 
pogledu je hrvatski teritorij, jer se navodi, daje 1941. u Hrvatskoj, Slavoniji i Dalmaciji 
živjelo 25.000 Zidova (s. 61.), a u Bosni i Hercegovini 14.000 (s. 64.), dakle ukupno na 
teritoriju NDH oko 39.000. Za ostale dijelove Jugoslavije ne navode se točni podaci o 
židovskom pučanstvu, ali se dade zaključiti na temelju podataka o uništenju Zidova, 
iznesenih u knjizi, da je gornja brojka o židovskom pučanstvu u NDH previsoka. Prema 
raštrkanim podacima u knjizi o uništenju Zidova, bilo ih je: u Nedićevoj Srbiji oko 15.000, 
oko 20.000 u Bačkoj i Baranji, 7.000 u Makedoniji, 1.000 u Sloveniji i oko 1.000 na 
teritoriju anektiranom Italiji. Kad se zbroje ove brojke, dobiva se, daje izvan NDH ostalo 
44.000 Zidova. Dodavši toj brojci 39.000, koliko ih je, navodno, bilo u NDH, izlazi, daje u 
predratnoj Jugoslaviji bilo 83.000 Zidova, a ne 75.000. koliko ih navodi sama knjiga. Pre¬ 
ma tome. vjerovatno je broj Zidova u NDH povećan za 7.000 do 8.000. Ako je ta 
predpostavka točna, onda ih je na teritoriju NDH bilo oko 31.000 ili 32.000. 

Ali i brojka od 31.000 ili 32.000 Zidova za teritorij NDH možda je previsoka. U 
jednom izvještaju Nijemca Rademachera, poslanog u Beograd u vezi s uništenjem Zidova, 
pisanom u Berlinu na 25. X. 1941. poslije njegovog povratka iz Beograda, navodi se, da u 
Srbiji živi oko 25.000 Zidova, a to je za 10.000 više nego što sam naveo naprijed na 
temelju raštrkanih podataka u samoj knjizi. Faksimile Radermacherovog izvještaja priložen 
je knjizi na s. 205.-206. 

Da se ustanovi približno točan broj Zidova u Jugoslaviji, trebalo bi uzeti u obzir popis 
pučanstva iz 1931. i podatke židovskih vjerskih općina. To bi bila polazna točka. Da bi se 
moglo ustanoviti, koliko ih je poginulo za vrijeme rata, trebalo bi još ustanoviti točan broj 
preživjelih izvan Titove Jugoslavije, te za onih 14.500, preživjelih u Jugoslaviji, ustanoviti 
točno, gdje su živjeli prije a gdje poslije rata. Tako bi se moglo dobiti približne predratne i 
poslijeratne brojke za pojedine dijelove Jugoslavije. Dosta podataka o progonima Zidova 
na teritoriju NDH. odnosno Jugoslavije, moglo bi se naći u njemačkim dokumentima. 

Na temelju gornjega izgleda, da s teritorija NDH ne bi smjelo biti uništeno više od 
25.000 Židova, čini mi se, da ja i ta brojka previsoka. Od toga je, prema Levntalovoj knjizi, 
bilo predano Nijemcima koncem 1942. i početkom 1943. oko 5.000 Židova. Oni su bili 
smješteni u logor Osviecim i, s izuzetkom od nekoliko osoba, svi su tamo stradali (s. 73.). 

116b u tom govoru Lukas stalno naglašava kao povijesne karakteristike hrvatskog 
naroda: ideje slobode, pravde i čovječnosti. "Vladar u staroj hrvatskoj državi bio je, po 
izvodima povjesničara Franje Račkoga, čuvar zakonitosti i poretka, te bio odgovoran 
zakonu i državnom poretku", naglašuje Lukas. 

"Te hrvatske vlastitosti pravde, slobode i čovječnosti provlače se kao zlatna nit kroz 
cijelu našu prošlost i njima su prožeta sva naša duhovna stvaranja." 

"Konačno iz vjekovnih borba cijele naše zajednice, koja je progovorila kroz najbolje 
svoje sinove, ta ideja [hrvatske državne nezavisnosti] je nedavno postala djelom i ona je 
ostvarena, a mi smo njezini svjedoci i dionici. Do nas je pak, daje izgradimo onako, kako 
odgovara našoj duhovnoj sup-stancijalnosti, u prvom redu, da je izgradimo na načelima 
slobode, pravde i čovječnosti, na kojima je bila izgradjena i sredovječna hrvatska država." 

"Ne zaboravimo jedno, da narod često predstavlja samo jednu ideju, oko koje se 
izgradjuju i kojom su prožeta sva njegova stvaranja, pa ako nju izgubi, t. j. ako dopusti, da 
ona bude od drugih nuzgrednih a oprečnih osobina, dosad držanih u pozadini, potisnuta, pa 
druge mjesto nje prevladaju, taj narod se postepeno pretvara u nešto drugo što dosad nije 
bio. — čuvajmo dakle brižljivo one vlastitosti, po kojima je hrvatski narod postao ono, što 
je sada." 

Filip Lukas, "Rad Matice Hrvatske za hrvatsku narodnu i državnu misao. Govor 
predsjednika Filipa Lukasa na Prvoj glavnoj godišnjoj skupštini Matice Hrvatske u 
Nezavisnoj Državi Hrvatskoj dne 8. ožujka 1942.", Hrvat-ska Revija (Zagreb), g. 15., br. 
5., svibanj 1942., s. 234.-35. i 240. — Za vrijeme rata u Zagrebu pričao mi je jedan 
Lukasov djak, da je Lukas u svojim predavanjima na Visokoj Ekonomsko-Komercijalnoj 
školi, gdje je bio profesor ekonomske geografije, dokazivao brojkama ispisanim na ploči, 
kako Njemačka mora izgubiti rat i kako je logična pobjeda zapadnih velikih sila. 

116c "Dokumenti iz najskorije prošlosti Bosne i Hercegovine", Bosanski Pogledi 
(Beč), g. I„ br. L, studeni-prosinac, 1955., s. 61.-68. — Tamo su objavljene sve tri 
rezolucije. 

117 Eugen Kvatemik objavio je uz već spomenuta tri članka nedavno i četvrti članak, 
"Talijanska politika spram N.D.H. 1941. i 1942. Prigodom smrti generala Vittoria 
Ambrosija", Hrvatska Revija (Buenos Aires), g. IX., br. 2., lipanj 1959., s. 164.-187. Ti su 
članci djelomično memoarske naravi, i u njima se Kvaternik nije sistematski pozabavio 
hrvatskom unutrašnjom politikom, posebice razdobljem od travnja 1941. do rujna 1942., 
kad je on bio ravnatelj za javni red i sigurnost. U članku "Još nešto o Rimskim ugovorima", 
op. cit., s. 257.-58. ovako ocjenjuje unutrašnju politiku NDH: "Ali iznad svih političkih 
pogrešaka, zabluda, ljudskih mana, potenciranih u jednom razdoblju, u kojem su dogadjaji 
bili često jači od ljudi, katastrofa naše N.D.H. imade svoj duboki moralni uzrok, koji leži u 
četirigodišnjem stalno opetovanom i sustavnom kršenju svih temeljnih i nepromjenjivih 
ćudorednih zasada. To kršenje oduzelo je mnogima sposobnost zdravog prosudjivanja, i 
tako spriječilo da pravodobno reagiraju na stranputicu, kojom se vodilo hrvatski narod. 


Nijedan trajni uspjeh u vodjenju naroda nije moguć bez duboke poniznosti i osjećaja 
odgovornosti pred Onim, koji je narodima i pojedincima postavio neprolazne zakone, koji 
vrijede od početka do svršetka povijesti. 

Iz toga vrela nisu crpili oni, koji su kroz one četiri godine vladali hrvatskim narodom. 
Apokaliptički finale bio je neminovan. 

Iz njega ne crpe ni njegovi današnji tlačitelji. Zato je i njihova sudbina zapečaćena." 

118 Vjekoslav Luburić spomenuo je u jednom svom članku već 1951., daje napisao 
dvije knjige: Ratne uspomene i Povijest hrvatskog rata 1941.-1945. Vidi: Domagoj 
[Vjekoslav Luburić], "Bitka na Lievča polju. Slom velikosrpske strategije u Drugom 
svjetskom ratu", Hn>atski Kalendar 1952 (Chicago), s. 113., op. 1. Isti je članak objavila 
Drina [Madrid]) g. V., br. 1.-3., veljača 1955., s. 75.-92. članku u Drini dodano je 6 nacrta 
vojničkih položaja u toku bitke. 

119 General Pedor Dragojlov objavio je na njemačkom kratku raspravu o razvoju rata 
na području NDH i organizaciji hrvatske vojske: Fedor Dragojlov, "Der Krieg 1941-1945 
auf dem Gebiete des ’unabhangigen Staates Kroatien 1 ", Algemaine Schtoeizerische 
Militarzeitschrift, Organ der Schweizerischen Offiziersgesellschaft (Frauenfeld), g. 122. 
(1956.), br. 5.-7., svibanj-srpanj, s. 345.-64., 425.-49., 509.-23. Ta je rasprava bila 
nesolidno prevedena na hrvatski: Fedor Dragojlov, "Rat od 1941.-1945. na području 
Nezavisne Države Hrvastke" Hn’atska (Buenos Aires), g. X., br. 18. (210.), br. 19. (211.), 
br. 20. (212.), br. 21. (213.), br. 22.-23. (214.-215.) i br.^24. (216.) od 26. IX., 10. i 24. X„ 
7. XI., 5. i 22. XII. 1956. 

120 Tito je izjavio u svibnju 1944. dopisniku Reutera J. Tabor-u, "da su ustaše 
najbolji neprijateljski vojnici". Taje izjava bila objavljena u New York Times, 15. svibnja 
1944. Vladimir Dedijer, Dnevnik. Treći deo (Beograd: Jugoslavenska knjiga, 1950), opaska 
na s. 129. 

120a Pored Hrvatske državne vlade i Glavnog ustaškog starta postojale su slijedeće 
političke i vojničke ustanove: Hrvatski Državni Sabor, Glavni stan poglavnika i Državno 
vijeće. Moj je utisak, da utjecaj tih ustanova na državnu politiku nije bio od većeg značaja. 

121 Taj moj utisak potvrdjuje sam Pavelić člankom: "Dvie 'slavne' dinastije u Srbiji", 
Hn’atska (Buenos Aires), g. XII., br. 3. (266.) od 16. II. 1959. 

122 Vanča Mihajlov, koji je boravio u Zagrebu od 1941. do jeseni 1944., ovako je 
ocijenio Pavelićevu politiku u jednom razgovoru s Eugenom Kvaternikom u rujnu 1944. u 
Beču: "Tragedija Hrvatske leži jedino i isključivo u činjenici, što Poglavnik nije vodio 
borbu protiv neprijatelja Hrvatske, nego protiv svojih najboljih prijatelja." Eugen 
Kvatemik, "Riječi i činjenice...", op. cit., s. 69. 

123 Uvodnici tjednika Spremnost, pisani od Tiasa Mortigjije i Milivoja Magdića, 
mogu biti primjerom, u kojem je smjem trebala nastupati hrvatska propaganda i kojim je 
duhom trebala biti vodjena hrvatska ratna vanjska politika. Nažalost, iako je tjednik 
Spremnost trebao biti "Misao i volja ustaške Hrvatske", kako je pisalo u njegovom 
podnaslovu, ti su uvodnici zapravo bili osobno mišljenje Mortigjije i Magdića. 

124 Izvještaji hrvatskih predstavnika kod Vatikana dra Nikole Rušinovića i Erweina 
Lobkowicza iz toga arhiva bili su djelomično objavljeni: [Anon.], Tajni dokumenti o 
odnosima Vatikana i ustaške "NDH". Zagreb: Biblioteka Društva novinara Hrvatske, 1952. 
U nekim cjenicima knjiga navodi se Ivo Mihovilović kao autor te zbirke. Bilo bi vrijedno, 
da se na ovu knjigu osvrnu autori tih izvještaja, Rušinović i Lobkovvicz. 

Historijski institut Jugoslavenske akademije, odnosno Društvo povjesničara Hrvatske, 
trebali bi nastojati, da se taj arhiv kao i ostali hrvatski ratni spisi spase za poznije 
potomstvo. 

125 Vjekoslav Vrančić, "Postrojenje i brojčano stanje hrvatskih oružanih snaga u 
godinama 1941.-1945.", Godišnjak Hrvatskog Domobrana 1953. (Buenos Aires), s. 143. 

126 Enno von Rintelen, Mussolini als Bundesgenosse. Erinnerungen des deutschen 
Militarattaches in Rom. 1936-1943 (Tubingen i Stuttgart: Rainer Wunderlich Verlag 
Hermann Leins, 1951.), s. 137.-38. 

127 Pranz Halder, War Journals (German) (Mimiografirano izdanje: New York: 
Arnold Lissance, editor, 1951.), sv. VI., s. 39.: "Italien faellt als Partner vpellig aus. Haben 
in Albanien nur Angst; an der julischen Grenze koennen sie vor 22. 4. angeblich nicht 
angreifen. Abgrenzung gegen 2. Armee nicht noetig, weil sie doch nicht antreten." — 
Halder je bio glavar njemačkog glavnog stožera od 1. IX. 1938. do 24. IX. 1942. Vodio je 
stenografski dnevnik od 14. VIII. 1939. do 24. IX. 1942. Dnevnik ima 7 svezaka. Arnold 
Lissance objavio ga je mimiografirano u njemačkom originalu i engleskom prijevodu. 
Engleski prijevod ima naslov: War Diary. Halder je sudjelovao kod transkripcije dnevnika 
iz stenografije. 

128 Helmuth Greiner, Die Oberste Wehrmaehtsfuhrung 1939-1943 (Wiesbaden: 
Limes Verlag, 1951.), s. 286.: "Es bleibt noch zu erwahnen, dass vom 20 April an in Wien 
Besprechungen zwischen dem Reichsaussenminister und dem italienischen Aussenminister 
Graf Ciano iiber die Aufteilung Jugoslawiens stattfanden. Da eine Einigung hierbei nicht 
erzielt werden konnte, weil die Italiener enorme territoriale Forderungen stellten und unter 
anderem ganz Kroatien beanspruchten, daš nach dem deutschen Einmarsch in Agram von 
dem Kroatenfiihrer Dr. Pawelitsch zum selbstandigen, unabhangigen Staat erklart worden 
war, beschrankte man sich furs erste auf di Festsetzung einer Demarkationslinie zwischen 
der italienischen und deutschen Besatzungszone, die von Agram iiber Banja Luka und 
Sarajevo nach Rudo (90 km sudostlich von Sarajevo) verlief, wobei die Orte zur deutschen 
Zone gehorten. Dabei ist es dann bis zum Ende des Krieges geblieben." 

129 Zbornik dokumenata i podataka o narodnooslobodilačkom ratu jugoslavenskih 
naroda (Beograd: Vojnoistoriski institut Jugoslovenske narodne armije, 1954.), tom II.: 
Dokumenta Vrhovnog štaba Narodnooslobodilačke vojske Jugoslavije, knjiga 2., II. dio, 
dok. br. 22., s. 570. Tamo je donesen njemački original i srpski prijevod tog dokumenta. U 
opasci se kaže, daje dokumenat bio unesen u arhiv Stožera hrvatske kopnene vojske pod: 
V. T. Brl632. Danas je pohranjen u arhivu Vojnoistoriskog instituta u Beogradu: arhiv 
Min. dom. NDH, k. 134, br. reg. 8/2-1. Iz samo dokumenta nije jasno, na što se odnosi 
datum 23. travnja 1941. Da lije to datum, kada je demarkaciona linija povučena, ili je pak 
to datum, kad je akt bio upućen Ministarstvu domobranstva. Ne navodi se ni datum, kada je 
akt protokoliran. Izdavač je stavio ovakav naslov dokumentu: "Demarkaciona linija 
ustanovljena 23 aprila 1941 god. izmedju nemačkog i italijanskog područja Jugoslavije". 

Kolekcija ratnih vojničkih dokumenata, koja izlazi pod gornjim naslovom, ima 7 
tomova, a svaki tom se onda dijeli na knjige. Prvi tom obradjuje područje Narodne 
Republike Srbije, treći Crne Gore, četvrti Bosne i Hercegovine, peti Hrvatske, šesti 
Slovenije i sedmi Macedonije. Tom drugi donosi dokumente komunističkog Vrhovnog 
štaba. Do konca 1958. u svih sedam tomova izišlo je 80 knjiga, od kojih 39 knjiga otpada 
na područje NDH. 


Arhiv hrvatskih oružanih snaga velikim je dijelom pao u komunističke ruke. U prvom 
svesku Enciklopedije Jugoslavije (Zagreb: Leksikografski zavod. 1955.) u članku Arhiv, 
ratni, Vojnoistoriskog instituta (s. 202., stupac 2.) stoji, da u tom arhivu: "Od kvislinških 
jedinica najbrojnije je zastupljen arhiv oružanih snaga NDH (oko 350.000 dokumenata), a 
zatim Draže Mihajlovića i njegovih jedinica (oko 20.000 dokumenata)." 

130 Eugen Kvatemik, "Talijanska politika...", op. cit-, s. 172., 170.-173. 

131 O tadašnjim pregovorima s Talijanima djelomično su pisali slijedeći hrvatski 
promatrači odnosno sudionici: (1) Mladen Lorković, "Na dan Poglavnikova stignuća u 
Zagreb", Hn’atski Narod (Zagreb), 10. IV. 1944.; (2) Stijepo Perić u tri članka: "Preludij 
Rimskom Ugovoru", "Rimski Ugovor", "Postanak Rimskog Ugovora prema uspomenama 
Filipa Anfusa", Sloboda (Buenos Aires), g. I., br. L, 2., 3.-4., siječanj-travanj 1949.; (3) 
Pavelić je dao početkom 1949. jedan intervievv o tome Marku Sinovčiću, koga je on 
objavio, medju ostalim, u članku pod naslovom: "Osvrt na članak Eugena Kvaternika: 
'Ustaška emigracija u Italiji i 10. travnja'," Hrvatska (Buenos Aires), g- VII., br. 7.-8. (127.- 
128.) od 10. IV. 1953.; (4) Eugen Kvaternik u navedenim člancima i (5) Edo Bulat, 
"Pregovori u Ljubljani", Hrvatska Misao (Buenos Aires), sv. 24. (1958.), s. 7.-20. 

132 Stijepo Perić, "Preludij Rimskom Ugovoru", Sloboda (Buenos Aires). g. L, br. L, 
siječanj 1949., s. 22. 

133 Marko Sinovčić, op. cit. s. 7. 

134 Eugen Kvaternik, "Još nešto...", op. cit., s. 249.-50. 

135 Edo Bulat, op. cit., s. 13. 

136 Eugen Kvaternik, "Riječi i činjenice...", op. cit., s. 64. 

137 Eugen Kvaternik, "Ustaška emigracija...", op. cit., s. 243. 

138 Vjekoslav Vrančić, op. cit., s. 144. 

139 To je drugi Rimski ugovor, koji ima naslov "Sporazum o pitanju [pitanjima] 
vojničkog značaja, koja se odnose na jadransko primorsko područje". Marko Sinovčić, 
N.D.H. u svijetlu dokumenata (Buenos Aires: Piš-čeva naklada, 1950.), s. 247. 

140 Vjekoslav Vrančić, Hochverrat. Die zweite italienische Armee in Dalmatien. 
(Zagreb: [Glavno ravnateljstvo za promičbu], 1943.), s. 12. Postoji i hrvatsko izdanje te 
knjige, koje nemam pri ruci. 

141 "Spomenica [hrvatskog] ministarstva vanjskih poslova o reokupaciji obalnog 
pojasa i četničkom pitanju", Sinovčić, N.D.H...., op. cit., s. 260. — E. Kvatemik, "Riječi i 
činjenice...", op. cit., s. 67. 

Gornja "Spomenica" donesena je na s. 259.-266., a da nije naveden nadnevak njenog 
postanja, ni izvor odakle ju je autor dobio. U toj se spomenici 1941. i 1942. naziva prošlom 
godinom, s. 260. i 266., te bi se moglo zaključiti, daje spomenica pisana početkom 1943. 
Taj ćemo izvor unaprijed označivati kao Spomenica. 

142 Sime Balen (Pavelić. Zagreb: Biblioteka Društva novinara Hrvatske, 1952.) 
donosi na s. 53. faksimile toga proglasa iz dnevnika Hn’atski Narod. 

143 E. Kvaternik, "Riječi i činjenice...", op. cit., s. 67.-69. 

144 Spomenica, s. 261., navodi taj nadnevak. V. Vrančić, Hochverrat..., op. cit., s. 33. 
i 37. navodi datum od 27. VIII. 

145 Spomenica, s. 261.; Vrančić, ibid., s. 38. 

146 Spomenica, s. 263.; Vrančić, ibid., s. 60.-61. 

147 Talijansko ministarstvo vanjskih poslova započelo je poslije prošlog rata 
objavljivati veliku kolekciju talijanskih diplomatskih dokumenata, od 1861. do 

Mussolinijeva pada, pod naslovom / documenti diplomatici italiani. Prvi svesci su izišli 
1952. Kolekcija se dijeli u devet serija. Deveta serija započinje dokumentima od 4. rujna 
1939. Dosada su izišla dva sveska u toj seriji, koja obuhvaćaju razdoblje do konca 1939. 
Prema ovome bi se dalo zaključiti, da su Casertanovi izvještaji već pristupačni nauci i da 
bi uskoro mogli biti objavljeni. 

148 Ovom sastanku prisustvovalo je dosta osoba, koje su na životu u emigraciji 
Gornje je suština onog. što sam uspio o tom sastanku doznati direktno ili indirektno od 
prisutnih osoba. 

149 Tako je pričao sam dr. Mile Budak nekolicini hrvatskih sveučilištaraca, koji su ga 
posjetili poslije Božića 1943. u vezi imenovanja Milivoja Kara-marka novim stožernikom 
Ustaškog sveučilišnog stožera. 

149a Filippo Anfuso, Da Palazzo Venezia al Lago di Garda, (Treće izdanje. Bologna: 
Cappelli, 1957), s. 168-69. Anfuso je tada bio talijanski poklisar u Berlinu. Isto potvrdjuje 
autoru ove rasprave u pismu od 3. siječnja 1960. dr. Milan Blažeković, tadašnji tajnik 
hrvatskog poslanstva u Berlinu. 

149b Prijepis originalne note stavio je autoru ove rasprave na raspolaganje dr. Milan 
Blažeković. Nažalost, on nije sačuvao tekst hrvatske note. Originalni njemački tekst 
Anfusove note glasi: 

Ambasciata D'Italia 

L'Ambasciatore 14776 

Die Italienische Botschaft beehrt sich, der Gesandtschaft des Unabhangigen Staates 
Kroatien mitzuteilen, dass sie die Note der Regierung des Unabhangigen Staates Kroatien 
betreffend deren einseitige Nichtigkeitserklarung der Italienisch-Kroatischen Abkommen 
vom 18. Mai 1941 zur Kenntnis der Nationalrepublikanischen Regierung Italiens gebracht 
hat. 

Auf Grund erhaltener Weisungen, bittet die Italienische Botschaft die Kroatische 
Gesandtschaft, die Regierung des Unabhangigen Staates Kroatien davon Unterrichten zu 
wollen, dass die Nationalrepublikanische Regierung Italiens die obenerwahnte Note ob 
ihrer Forrn und ihrer Inhaltes als unan-nehmbar betrachtet und sie entschieden 
zuriickweist. 

Die Note wird beigeschlossen zuruckerstattet. 

Unter diesem Umstanden wird die Nationalrepublikanische Rogierung Italiens 
selbstverstandlich von der Entsendung eines Italienrschen Bevollmachtigen Gesandten 
nach Agram Abstand nehmen und, solite die Regierung des Unabhangigen Staates 
Kroatien in ihrer Haltung verharren, wurde die Nationalrepublikanische Regierung Italiens 
sein Verbleiben der Kroatischen Gesandtschaft in Italien als unenvunscht betrachten. 

Fiir die Uebermittlung der vorstehenden Mitteilung an die Regierung dag 
Unabhangigen Staates Kroatien dankt die Italienische Botschaft der Kroatischen 
Gesandtschaft im voraus bestens. 

Berlin, den 17. Nov. 1943. 

150 E. Kvatemik, "Još nešto...", op. cit., a. 244.-45. 

151 S. [Ante Pavelić], "Bitka na Lievča-Polju", Hn’atsko, (Buenos Aires) od 5. IV. 
1952. — Za podatke o Luburićevom članku vidi op. 118. 

152 Vjekoslav Luburić, "Posljedice psihološkog rata (Srbokomunizam upravlja 
akcijom protiv ministra Vrančića)", Drina [Madrid], g. III., br. 11.-12., prosinac 1953., s. 
98. Taj je članak, kako se vidi iz naslova, bio obrana Vjekoslava Vrančića i slijedeći citat 


stoji neposredno prije već navedenog: "U samom pak slučaju Lorković-Vokić, ne vriede 
insinuacije o Vrančićevoj ustaškoj nevjeri, jer je Vrančić tada i uviek bio s Poglavnikom i 
toga nikada nije krio. Ima nas, koji poznajemo Lorkovića još iz emigracije, a još nas više 
ima, koji bi znali nešto reći o uroti Lorković-Vokić, pa je potpuno nepotrebno gubiti 
vrieme s pričama o Vrančićevoj ustaškoj nevjeri." 

Tri godine kasnije, kad se je razišao s Pavelićevom okolinom, Luburić je pisao 
slijedeće: 

"Neka hrvatska emigracija pita Vrančića, da nam odgoneta šta je bila sudbina Vokića 
i Lorkovića, te koje su narodne snage, koje su ih nakon puštanja iz Lepoglave pregazile. 
Time će biti skinuto s dnevnog reda jedno težko pitanje. 

Mi ćemo iznieti, kako smo ih zatvorili na denuncijaciju Vrančića, koji je bio i s njima 
i s nama, a on neka kaže, šta je bilo s njima nakon što smo ih pustili iz Lepoglave, kao i sve 
druge hrvatske zatvorenike. 

Samo je Vrančić mogao nešto o tome znati, jer su oni htjeli s nama ići na Zapad, i 
samo je Vrančić, njihov prijašnji ortak, imao interesa spriečiti, da kažu, šta se je sve 
dogodilo... Nismo im bili prijatelji, kao ni oni nama, ali ih nismo ubili, jer su živi napustili 
Lepoglavu. Neka nam dakle, Vrančić objasni, koje su ih snage pregazile, i s kojima se 
nama prieti, dakle, s kojima raspolaže, a koje nisu one s kojima mi raspolažemo i s kojima 
smo spriečili nakane Vokića i Lorkovića. Pa kako je Vrančić bio i tu i tamo, i zna za 
njihovu sudbinu, neka dade o svemu točan prikaz, jer se protivu ustaštva dižu obtužbe, da 
smo mi ubili Vokića i Lorkovića, jer smo se bojali, da bi oni kod saveznika mogli biti 
dobro primljeni, budući da su s njima imali vezu. Tako nas obtužuju, i neka im Vrančić 
odgovori. 


Vrančić je dao zapaliti 1941. godine arhiv Bečkog Jugoslavenskog Poslanstva, da 
prekrije svoje stare veze, dok je bio njihov namještenik, a i ono, što seje poslie dogodilo. 

Vrančić je valjda dao ubiti Vokića i Lorkovića, da u tudjini ne potvrde, da su preko 
Vrančića i kom. agenta Huske Miljkovića nasjeli i stradali." [Vjekoslav Luburić], 
"Hrvatskoj Emigraciji", Drina [Madrid], g. VI., br. 1.-3., veljača 1956., s. 47.-48. 

Na gornje je Vrančić odgovorio jednom kratkom izjavom, u kojoj kaže slijedeće: 
"Lorković i Vokić su mrtvi i imaju pravo na mir. O njima će dati svoj sud poviest, a nadam 
se, da će krivcu njihovog tragičnog završetka moći suditi redoviti hrvatski sud. Grieh je 
upotrebljavati njihova imena u svrhu osobnih razračunavanja i ocrnjivanja. Najmanje prava 
na takav postupak ima sam napadač." Vjekoslav Vrančić, "Luburićeve izmišljotine". 
Hrvatska (Buenog Aires), g. X., br. 11. (203.) od 6. VI. 1956. 

U jednom predhodnom članku Luburić piše: "General Skoliber [zapovjednik 
hrvatskog redarstva] nije nikada izgubio vjere u Hrvatsku, pa ni onda, kada su se temelji 
naše mlade države u godini 1944. tresli, radi izdaje Lorkovića i par biednika iz njegove 
klike. General Skoliber bio je vjeran Poglavniku, pa je i to jedan od razloga da ministar 
redarstva [Lorković] nije mogao pokrenuti niti jednog jedinog redarstvenika, jer je nad 
njima bdio njihov glavni zapovjednik. General Skoliber bio je jedan od onih, koji su od 
prvog dana bili upućeni u namjeravam puč Lorkovića i mnoge smo noći probdjeli 
razglabajući činjenice i tražeći rješenje. I u momentu, kad su zatajili i poneki od starih 
ustaša, general Skoliber stajao je kao hridina i sačuvao neokaljan stieg Redarstvenog 
Zbora." [Vjekoslav Luburić] General Drinjanin, "Iz galerije velikih pokojnika: General 
Slavko Skoliber", Drina [Madrid], g. IV., br. 1.-2., siječanj 1954., s. 33. 

U tri kratke bilješke Luburić je pokušao osobno ocrniti Milutina Jurčića, Vokića i 
Lorkovića: [Vjekoslav Luburić], "Iz Erine torbe: Predati vlast! Komu?", "Iz Erine torbe: 
Vokićeva ministarstva i grofice; Je li Lorković bio liberalac — ili praktični katolik?", 
Drina [Madrid], g. V., br. 1.-3., veljača 1955., s. 43. i 183.-185. 

Konačno. Luburić je kratko pisao o puču u osvrtu na članak Milana Martinovića, 
naveden u našoj op. 113., [Vjekoslav Luburić] M. I. Ć., "Krive 'Uspomene iz velikog doba' 
", Danica (Chicago), g. 36., br. 26. od 27. VI. 1956. 

Rodoljubna dužnost nalaže Vjekoslavu Luburiću, da iskupi svoje obećanje iz 1953. i 
objavi svoje uspomene i dokumentarni materijal, kojim raspolaže, o puču Lorković-Vokić. 

O puču je pisao Milan Martinović u dva već navedena članka, objavljena u Kalendaru 
Hrvatskog Glasa 1955. i 1956. Podaci u oba članka protuslove jedni drugima. Podaci za 
prvi članak potječu od Stijepe Perića, a za drugi od ing. Augusta Košutića. Taj drugi 
članak, pored već spomenute Mačekove tvrdnje, dokazom je, da Tomašić i Farolfi nisu 
vjerovali u Košutićeve političke sposobnosti, te ga nisu upoznavali s pripremama za puč. 

Blaško štitić osvrnuo se je na prvi Martinovićev članak i iznio neke nove podatke. 
Blaško Štitić, "U obranu pok. Ante Stitića", Danica (Chicago), g. 35., br. 28. od 13. VII. 
1955. 

Poznato mije, daje Stijepo Perić već 1945. napisao opširni izvještaj o puču, ukoliko 
je njemu tok dogadjaja bio poznat. Taj je izvještaj ostao u rukopisu i nisam ga imao prilike 
čitati. Bilo bi vrijedno, da se te Perićeve uspomene objave sada poslije njegove smrti. 

U knjizi: Gustav Stockelle, Vom Ende zum Anfang. Erlebnisse und Erkenntnisse eines 
Nationalsozialisten (Graz: Verlag Ulrich Moser, 1949.), na s. 189.-191., donosi se jedan 
razgovor generala Glaise von Horstenau-a s mornaričkim kapetanom Tomićem o 
Lorković-Vokićevom puču. Sigurno će o tome biti više govora u još neobjavljenim 
Glaiseovim memoarima. Stockelle je bio ataše za radnu službu kod njemačkog poslanstva 
u Zagrebu. 

O puču je pisao, izgleda prema podacima Branka Rukavine, Dinko Šuljak: 
"Nezavisna Država Hrvatska i ustaško djelovanje". Američki Hn’atski Glasnik (Chicago), 
br. 10.-17. i 19. iz 1950. Zatim dr. Ivo Omrčanin, "II ’putsch' croato nel 1944", Rivista di 
studi politici intemazionali (Firenza), g. XVII. (1950.), No. 2., s. 248.-54. Nisam imao u 
rukama članak g. Omrčanina. 

U domovini je Mato Rajković, izgleda pukovnik UDB-e, objavio o puču deset 
članaka, "Prošlost na optuženičkoj klupi: Posljednji manevar". Vjesnik u srijedu (Zagreb) 
od 3., 10., 17., 24. IX., 1., 8., 15., 22., 29. X. i 5. XI. 1958. 

Marijan Nikšić, "Uspomene i pogledi jednog upravnog službenika", Hn’atska Misao 
(Buenos Aires), sv. 25., 1958., s. 131.-32., piše, daje "Tito došao na sotonsku misao, da 
izazove oružani sukob izmedju njemačke i hrvatske vojske. Ovaj sukob trebao je poslužiti 
Titu ne da škodi Nijemcima ili koristi Saveznicima, nego da uništi hrvatske oružane snage, 
koje su bile u to doba jedina efektivna zapreka njegovim kombinacijama. 

Da bi se izvršile pripreme za jedan takav sukob, poslužio se je Tito članovima 
britanskog izaslanstva kod svoga stožera... Baš zato što se je taj stožer najdulje zadržavao 
na otoku Visu, to im je bilo lako uhvatiti vezu s Lorkovićem i Vokićem preko Farolfia, 
koji je i sam Višanin. U tu akciju upleten je bio i sam dr. Pavelić. Konačno, to je bilo u 
planu komunista, koji su na taj način mogli neodkriveni svoje osnove provoditi. 

Stvari se nisu ipak odvijale onako kako su to komunisti željeli, tako da su samo 
djelomično uspjeli, jer su samo stanoviti domobranski častnici, pa i sami Vokić i Lorković, 


koji su trebali biti nosioci ove po komunistima smišljene intrige, bili 'likvidirani'. Oni koji 
nisu bili 'likvidirani' za vrieme Pavelićeve vladavine, te je kasnije Tito 'likvidirao'. Danas 
ima na životu vrlo malo izravnih sudionika u toj akciji. 

Hrvatska javnost trebala bi posvetiti posebnu brigu razsvjetljavanju ovoga dogodjaja. 
Onda bih i ja iznio i druge podatke, s kojima raspolažem." 

Miroslav Avdić, "Pogledi", Spremnost (Sydney, Australija), g. II., br. 8., lipanj 1959., 
piše o navodnoj izjavi generala Matije čanića o puču: ".. .glavni zapovjednik hrvatskih 
oružanih snaga za vrijeme ministra Vokića, domobranski general Matija Canić, Rim. Sv. 
Jeronim, 1945. g. Grupa rimskih prijatelja gen. čanića, a kojoj sam i ja pripadao, postavila 
je stanovita pitanja u vezi gornje afere gen. čaniću. na koje je on odgovorio: "Najsposobniji 
zastupnik u HSS-u, 'siva eminenca' stranke i vršitelj dužnosti tajnika u odsutnosti dra J. 
Krnjevića bio je R. [L] Farolfi, koji (kao poliglota i sa savršenim poznavanjem njemačkog 
jezika) — od prvog dana dolaska Nijemaca u Hrvatsku ulazi u njihovu službu! U toku 
1943. g. Nijemci su naslućivali, da bi Hrvatska mogla prekinuti ugovore s Njemačkom i 
razoružati njemačku vojsku na području Hrvatske. Da to spriječe i nadju ispriku za 
podpunu okupaciju Hrvatske, želeći je proglasiti protektoratom, inscenirali su preko svog 
agenta Farolfi-a 'puč Vokić-Lorković'. 

Kako je Farolfi u našim političkim krugovima slovio kao anglofil i perfektno govorio 
engleski, to su rodoljubi Vokić i Lorković povjerovali, da se radi o solidnim vezama sa 
Englezima i Amerikancima. 

Učestvovao sam u pripremama Vokića i Lorkovića i u vezi afere, kao jedan od 
važnijih protagonista bio maknut sa položaja i zatvoren. Da je moja izjava istinita, neka 
posluži to, da od dana izlaska iz domovine do danas mijenjam boravište i ime, dok bi u 
protivnom slučaju mogao uživati anglo-američku zaštitu." 

Na Avdićev članak osvrnuo se je Vlaho Raić, braneći Farolfia. Vlaho Raić, "Svjetli 
]ik Ivanka Farolfia (Povodom pokušaja blaćenja njegove uspomene)". Slobodna Riječ 
(Buenos Aires), g. V.. br. 45., studeni 1959. 

Nedavno je anonimni pisac iznio, da su Lorković i Vokić napisali u Lepoglavi svoje 
uspomene o puču i da se original tih uspomena nalazi u emigraciji. Pisac tvrdi, da ubojica 
Vokića i Lorkovića živi u emigraciji. X, Y., "Vokić j Lorković u svijetlu istine", Hn’atski 
Glas (Winnipeg, Kanada), g. 31., br. 44. od 9. XI. 1959. 

Miroslav Varoš, bez oznake izvora, iznio je neke nepoznate podatke o pregovorima 
Vokića sa zapadnim saveznicima. [Miroslav Varoš] M. V., "Jedna epizoda iz hrv. novije 
povijesti", Danica (Chicago), g. 40.. br. 1. od 6. I. 1960. 

Vlaho Raić objavio je kratku vijest, da su Lorković, Vokić, Tomašić, Farolfi i ostali 
bili ubijeni kod Krapine prema osobnom Pavelićevom nalogu. [Vlaho Raić], "Gdje su 
ubijeni Ivanko Farolfi i drugovi". Slobodna Riječ (Buenos Aires), g. V., br. 48., veljača 
1950. 

Kako se iz naprijed navedenog vidi, ideja i inicijativa puča pripisuje se četnicima, 
partizanima, pa čak i Nijemcima. Moje je mišljenje, da su Lorković, Vokić, Farolfi i 
Tomašić bili u prvom redu hrvatski rodoljubi i željeli sačuvati hrvatsku državu u 
poslijeratnoj Evropi. Mislili su, da se to može jedino postići, ako se hrvatska država na 
vrijeme ukopča medju zapadne savezničke države i konac rata dočeka na pobjedničkoj 
strani. Sigurno su u svom pokušaju pravili ppgrješaka, ali izgleda, da je njihov politički 
plan bio jedini ispravan u ondašnjoj situaciji, i da bi jedino uspjeh toga plana bio mogao 
osigurati opstanak hrvatske države poslije rata. 

153 Na ovoj liniji bio je zagušen u Luburićevoj vojarni u Draškovićevoj ulici u 
Zagrebu Milivoj Karamarko na 29. travnja 1945. u 23.00 sata. Kara-markp je bio skinut s 
dužnosti stožernika Ustaškog sveučilišnog stožera nekoliko dana prije Božića 1944. Dva 
dana kasnije bio je utamničen. Istragu protiv njega vodio je Ante Štitić. nastojeći raščistiti 
pitanje, da lije Karamarko sudjelovao u puču. Poslije provedene istrage Štitić je zapisnički 
utvrdio, da Karamarko nije sudjelovao u puču. To Karamarku ipak nije spasilo život. On je 
bio ugušen na spavanju od jednog Luburićevog vojničara, po naredbi bojnika Matkovića. 
Bojnik Matković bio je stari Karamarkov znanac i prijatelj, još iz gimnazijskih dana u 
Šibeniku. Dapače, bojnik Matković možda ne bi bio ni postao ustašom, da nije bilo 
Karamarka. Milivoj Karamarko bio je duša nacionalističko-ustaškog gibanja na srednjim 
školama u Šibeniku, a djelomično i Splitu. On je sedmi razred gimnazije 1939.-40. polazio 
u Splitu. 

Pisac ovih redaka bio je Karamarkov školski kolega i prijatelj. Započeli su zajedno 
polaziti šibensku gimnaziju u rujnu 1933. O Karamarkovom slučaj A trebat će pisati jednom 
mnogo opširnije. Mladjeg njegovog brata, Matu, koji je ostao na rodnoj grudi u 
Filipjakovu kod Biograda na moru, strijeljali su Talijani, jer je bio svijestan Flrvat i nije 
htio otići ni u partizane niti se pridružiti talijanskim dobrovoljcima. Poslije rata još je bila 
živa Karamarkova majka i njezina jedinica kćerka. Tako je u prošlom ratu bila uništena 
muška loza jedne rodoljubne hrvatske obitelji. 

154 Eugen Kvaternik. Politička razmatranja na raskrižju hrvatskoga naroda. 
Posvetio svim mislećim domoljubnim Hrvatom. Sviežčić I. Zagreb: Tisak dra Ljudevita 
Gaja, 1861. 78 ss. — To je jedno od najvrednijih Kvatemikovih djela i zaslužilo bi da bude 
ponovno objavljeno, jer je još uvijek suvremeno i važno. 

155 Od 30. V. do 26. VIII. 1945. pisac ovih redaka živio je u logoru Waidmansdorfu 
A, u Klagenfurtu, u Austriji. Tu je upoznao Ljubu Miloša, koji se je krio pod imenom 
Marković. Miloš mu je ispričao gornje podatke o Luburiću. 

156 F. Dragojlov, op. cit., br. 7., srpanj 1956., s. 520., piše, daje general Lohr u noći 
od 7. na 8. svibnja obavijestio telefonski Pavelića, koji je tada bio u Rogaškoj Slatini, o 
njemačkoj kapitulaciji i položio natrag u njegove ruke zapovjedništvo hrvatske vojske. 
Nato je Pavelić 8. svibnja rano ujutro donio odluku, da se povlačenje hrvatske vojske 
nastavi u pravcu Koruške i da se vojska preda s oružjem Englezima, a nikako partizanima. 
— Prema obavijesti jednog višeg hrvatskog časnika, danoj piscu u logoru Waidmansdorf 
A, Klagenfurt, neposredno poslije hrvatske katastrofe, tom je zgodom gene. ral Vjekpslav 
Luburić bio imenovan zapovjednikom hrvatske vojske i njenog povlačenja. 

157 Danijel Crljen je kratko spomenuo bleiburške pregovore u svom članku. "Zar se 
zbilja ne može dra Mačeka nikako obraniti", Danica (Chicago), g. 29., br. 39. od 29. IX. 
1949. Odatle su uzeti gornji podaci. U tom je članku napisao: "Nije ovo zgoda za 
detaljniji prikaz pregovora. Kad sredim svoje bilješke i uspomene, bit će prikazani u 
svim pojedinostima". Prošlo je već deset godina, a da svoje obećanje nije iskupio. 

Prosinca 1946. Crljen je napisao. Otvoreno pismo dru. Jurju Kmjeviću, tajniku 
Hrvatske Seljačke Stranke u Londonu, koje je nedavno djelomično objavljeno. U tom 
pismu kaže: "Ja sam još s jednini hrvatskim generalom imao tragičnu dužnost da u ime 
izbjeglica kolone (sama ta kolona bila je duga 40—60 km.) pregovaram s engleskim 
generalom, koji je iz Klagenfurta dožao u gradić Bleiburg (tu smo se sreli s prvom 
engleskom jedinicom nakon dva ljuta okršaja s partizanima u sjevernoj Sloveniji), da 
utvrdimo modalitete naše predaje. Taj čovjek, kojemu na žalost ne znam imena, saobćio 


nam je, da engleska vojska ne prima našu predaju, da se moramo svi predati partizanima i 
da njegovo oružje (engleski su nas tenkovi bili već opkolili) stoji partizanima na 
raspolaganju za naše razoružanje. U njegovu su nam prisustvu dva partizanska 
podpukovnika — politička komesara (jedan Srbin, a drugi Slovenac) saobćila, da imamo 
sat vremena za bezuslovnu predaju ciele kolone! Kad je to nakon našeg povratka saobćeno 
zapovjednicima vojnih jedinica, odlučniji su se razbježali po šumama, a množtvo je palo 
bezpomoćno u ruke partizanskih krvnika". Oton Knezović, Pokolj hrvatske vojske 1945 
(Chicaso, 1960.), s. 79. 

Jedan informativan članak o Bleiburgu, na temelju podataka Vuka baruna Steeb-a, 
koji je tamo bio prisutan, objavio je Ernest Bauer: "Predaja hrv. vojske pred Bleiburgom 
15. svibnja 1945. god.", Danica (Chicago), g. 31., br. 44. od 31. X. 1951. Bauer u tom 
članku tvrdi, da su pregovarali s Englezima profesor Crljen i general Herenčić. 

158 Arhiv njemačkog ministarstva vanjskih poslova pao je na koncu II. svjetskog rata 
u ruke Englezima i Amerikancima. Oni su odlučili objaviti njemačke diplomatske 
dokumente od 1918. do 1945. u četiri serije: A. B, C. D. Godine 1949. počela je izlaziti 
serija D, koja obuhvaća razdoblje 1937.-1945. Od te serije do sada je izišlo 10 svezaka, 
koji obuhvataju razdoblje do 31. VIII. 1940. Dokumenti su takodjer istovremeno bili 
objavljeni u njemačkom originalu u Zapadnoj Njemačkoj, engleskom prijevodu u 
Washingtonu i francuskom prijevodu u Parizu. Iz predgovora svesku X. vidi se, da su 
Englezi i Amerikanci izmijenili svoj početni plan. U toj seriji izići će još samo tri sveska u 
engleskom prijevodu obuhvatajući razdoblje do konca 1941. Serija C izići će u šest 
svezaka u engleskom prijevodu i njemačkom originalu i obuhvatiti razdoblje od 30. 
1.1933.-1937. Cijele serije A i B. te nastavak serije D bit će prepuštene na izdavanje 
Nijemcima. 

Iz sveska I. serije D, s. 1183., engleskog izdanja, vidi se, da su pali u savezničke ruke 
773 svežnja spisa njemačke diplomatske misije u Zagrebu 1921.1944., te 28 svežnjeva 
tajnih spisa iste misije 1940.-1944. 

Bibliografski podaci njemačkog i engleskog izdanja serije D jesu slijedeći: 

Akten zuf deutschen Aitsivartijfen Politik. Aus dem Archiv des deutschen 
Auswartigen Amtes. Serie D, 1937-1945. 10 svezaka. Baden-Baden: Imprimerie 
Nationale, 1950-1968. 

Documents on German Foreign Policy 1918-1945. Frorn the Archives of the German 
Foreign Ministrv. Series D, 1937 A 1945. 10 svezaka, Washington: Government Printing 
Office, 1949-1957. 

159 Ovdje navodim podatke o četiri takva djela, koja imam pri ruci: (1) Gustav 
Stockelle, Vom Ende zum Atrfang. Erlebnisse und Erkenntnisse eines Nationalsozialisten. 
Graz: Verlag Ulrich Moser, 1949. Stockelle je bio ataše za radnu službu kod njemačkog 
poslanstva u Zagrebu. (2) Erich SchmidtRichberg, Der Endkampf auf dem Balkan. Die 
Operationen der Heeresgruppe E von Gtiechenland bis zu den Alpen. Heidelberg: 
Scharnhorst Buchkamerad« schaft, 1955. Sehmidt-Richberg bio je glavar stožera generala 
Lohra. (3) Herman Neubacher, Sonderauftrag Siidost 1940-1945. Bcricht eines fliegenden 
Diplomaten. Gottingen: Musterschmidt Verlag, 1956. (4) Lothar Rendulic. Gekampft- 
gesiegt-jfeachlaaen. Wels, Munchen: Verlag "Welsermuhr, 1957. Rendulic je bio 
zapovjednik njemačke vojske u NDH ijednom dijelu Balkana od kolovoza 1943. do lipnja 
1944. 

160 Tako je Maček pričao Singeru. Vidi op. 5. 

160a Prema pisanju Ilije Jukića, op. cit., u opaski 37., br. 29. od 20. VII. 1959., "neki 
visoki engleski krugovi bili su došli na misao da nekako oslobode dra Mačka iz ustaških 
ruku u proljeće 1943. god. Oni su bili došli do zaključka da bi im u tom času jedino on 
omogućio rasplesti svu onu strašnu situaciju koja je vladala na terenu doma i u vladi u 
Londonu." 

161 Tako ga bar interpretira Milan Martinović, op. cit. iz naše op. 113., s. 47., kad 
kaže: "Za vrijeme rata ovaj partizanski pokret nije pokazivao komunističkih znakova, 
naprotiv odlučno su demantirane sve tvrdnje, koje su mu pripisivali protivnici, da je 
komunistički i protunarodni." Martinović je taj članak napisao na temelju osobnih 
podataka samoga Košutića. 

162 Ovako je navodno pisao Košutić ZAVNOH-u 1944.: "Maček je bio slab vodja, 
jer se okružio beskičmenim i nepoštenim suradnicima. Na vrhu HSS-a bili su se okupili 
pravi pravcati gangsteri, korupcionaši i fiškalčine najgoreg kalibra. Oni su pod Mačekovin 
okriljem pljačkali i sela i grad, pojedince i društvo, i lično se bogatili... Ovakva Mačekova 
politika podrovala je zdravi moral i pripremila teren najcrnjoj reakciji i najgrubljem teroru, 
kakav je ikad osjetio hrvatski narod." Taj je citat naveden u članku: M. Vucković - M. 
Bekić. "Prošlost na optuženičkoj klupi. Tajne 'Kabineta u sjeni'," Vjesnik u srijedu 
(Zagreb) od 15.1. 1958., s. 6. 

163 Rodoljub Colaković, Borba KPJ za rešenie nacionalnog pitanja (Beograd: 
Kultura, 1959.), s. 25. 

163a Ibidem, s. 36. 

163b Ibidem, s. 36.-37. 

164 Ovi su podaci uzeti iz dokumenata objavljenih u Zbornik dokumenata i podataka 
o narodnooslobodilaikom ratu jugoslavenskih naroda. Tom II.: Dokumenti Vrhovnog 
štaba, knjiga 2. Ta će se knjiga unaprijed navoditi kao Zbornik U/2. 

165 Taje epizoda ukratko spomenuta i osoba označena pseudonimom" Vazduh" u 
knjizi: Mile Milatović, Slučaj Andrije Hebranga (Beograd: Kultura, 1952. Treće izdanje), 
s. 21. U Zbornik II/2 ta se osoba jednostavno spominje kao N. N. bez ikakve pobliže 
oznake, iako su u tom izdanju pseudonimi redovito razjašnjeni. Vazduh, odnosno N. N. 
bio je operator komunističke radio postaje u Vrapcu kod Zagreba, prekd koje je KPJ 
održavala vezu 1 Komin ternom. 

166 Ovo je vidljivo iz dokumenata objavljenih u Zborniku II 12. 

167 Zbornik II/2, s. 42., op. 3. 

168 Vjekoslav Vrančić, "Iz ratovanja u bihaćkoj krajini ".Godišnjak Hn’atskog 
Domobrana 1954 (Buenos Aires), s. 77. Herakovićev izvještaj objavljenje u tom članku s. 
74-81. 

169 Zbornik II/2, Dok. br. 42., s. 85. 

170 Vladimir Popović Titu, Zagreb, 29. XI. 1941., Zbornik II/2, Dok. br. 42., s. 84.: 
".. .odredili smo Mrtvaca [Vladimira Bakarića] za polit, komesara Glavnog štaba Hrvatske. 
Pri tom smo se rukovodili: da zadovoljava polit, i da bude Hrvat, a pored toga Mrtvac se 
više nije mogao održavati u Zgb-u. Javite da li se s tim slažete". 

171 Tako mije pričao Ljubo Miloš u ljeti 1945. Vidi op. 155. 

172 Mile Milatović, op. cit., s. 14. — Tito je na Petom kongresu KPJ u Beogradu 21. 
VII. 1948. rekao o Hebrangu slijedeće: "U Hrvatskoj, kada se Hebrang vratio iz logora i 
postao sekretar CK KPH, stvarala se prilično nezdrava situacija. Hebrang je imao ne samo 


nepravilan odnos prema drugim rukovodećim članovima CK nego je imao nepravilan stav 
prema Srbima u Hrvatskoj. Taj stav bio je šovinistički. To je dovelo i do nezadovoljstva 
aktivista Srba u Hrvatskoj. 

Evo šta, izmedju ostalog, piše Centralnom komitetu, drug Kardelj, koji je u ono 
vrijeme obišao Hrvatsku: 'Radi se u prvom redu o tome da u Hrvatskoj stvari neće ići dobro 
sve dokle god je Andrija Hebrang sekretar CK KP Hrvatske, odnosno sve doklegod se on 
uopće bude tamo nalazio, čitav njegov mentalitet i njegov karakter je takav, da pretstavlja 
jednu stalnu tendenciju ka slabljenju povezivanja Hrvatske s Jugoslavijom. Ima u tome 
pogledu i konkretnih momenata koji to dokazuju, a još više to dokazuje činjenica da u 
Hrvatskoj neprekidno imamo posla sa istim negativnim elementima. Prvo, kod Andrije 
Hebranga na svakom učinjenom koraku izbija na dan hrvatski nacionalistički uklon...' 
[Točke u originalu.] 

Takve i druge greške ispoljavale su se u Hrvatskoj, i stvorile u Partiji nezdravu 
atmosferu, tako daje CK KPJ riješio da skine Hebranga i da ga uopće ukloni iz Hrvatske." 
Josip Broz Tito, Izgradnja nove Jugoslavije. (Beograd: Kultura 1950.), s. 257. U toj knjizi 
doneseni su Titovi govori i izjave od 15. X. 1947. do 27. XII. 1948. 

173 [Adil Zulfikarpašić], "Politički izvještaj o stanju u Jugoslaviji", Hrvatska Riječ 
(Belgija), g. III., br. 1.-2., siječanj-veljača, 1951. — Taj sukob morao je izbiti prije 25. 
rujna, jer je Tito napustio Vis sovjetskim avionom 21. rujna kasno u noći i odletio u 
Moskvu na sastanak sa Staljinom. Vladimir Dedijer, Josip Broz Tito. Prilozi za biografiju 
(Zagreb: Kultura, 1953.), 9. 383. 

174 Svi su brojčani podaci uzeti iz Konačni rezultati..., op. rit. Vidi op. 115. 

175 Ibici, s. XVII. 

176 Usporedi: Adi] Zulfikarpašić, "Bosna i Hercegovina u svijetlu staturističkih 
podataka", Bosanski Pogledi (Beč), g. I., br. L, studeni-prosinac, 1955., 25.-42. 

177 Na pr. direktori dvaju najvažnijih nakladnih poduzeća u Zagrebu: "školske 
knjige" i "Mladosti" su Srbi Branko Žutić. odnosno Grigor Vitez. Podaci su prema Ko je ko 
u Jugoslaviji (Beograd, 1957.). 

178 Zbog nepovezanosti željeznica Istarske Hrvatske s Rijekom, istarske željeznice 
spadaju pod ljubljansku direkciju. Ovako blago kori slovensku politiku u tom pogledu dr. 
Mijo Mirković: "Ne bi bilo dobro, ako bi Uprava željeznica u Ljubljani, koja upravlja 
željezničkim prugama u hrvatskoj Istri od Buzeta do Pule i od Kanfanara do Rovinja (od 
1945-1957), primjenjivala dosljedno ista sredstva kao nekad austrijskonjemačka uprava, t. 
j. kad bi namještala na tim prugama u Hrvatskoj činovnike samo Slovence, izlagala na 
stanicama slike, prospekte, plakate samo Slovenije i samo na slovenskom, vijala na 
stanicama samo slovenske zastave. Rezultat bi bio isti, šteta za bratsvo i jedinstvo 
nenadoknadiva." Zvonimir Jelinović, Borba za jadranske pruge i njeni ekonomski ciljevi 
(Zagreb: Jug. Akademija, 1957.), predgovor Mije Mirkovića, s. XIV.. op. 1. 

Jelinovićevo djelo vrlo je važno i uz problem željeznica raspravlja sve bitne hrvatske 
ekonomske probleme. Trebalo bi biti poznato svakom našem političaru i javnom radniku. 
Uz već spomenuto Lorkovićevo djelo, to je standardno djelo za upoznavanje hrvatske 
problematike. 

179 Ovakvo je bilo stanje u tom pogledu 1952., prema pisanju bivšeg partizanskog 
podpukovnika i komesara Titove prateće brigade Adila Zulfikarpašića: "Danas se 
komunizam u Hrvatskoj pojavljuje, uglavnom, kao srpska stvar — i taj se komunizam 

održava pomoću vojske, milicije i UDB-e, u kojima su odlučni faktori u većini Srbi. 
Komandant Armije u Zagrebu je Srbin general-lajtnant Milan Kuprešanin, načelnik 
štaba general-lajtnant Mile Kalibarda. Komandant KOS-a general Drakulić Veljko (KOS 
— kontraobavještajna služba), komandant KNOJ-a general Brajović Petar i komandant 
milicije general Kovačević Stevo. 78 posto milicionera u 'Narodnoj Republici Hrvatskoj', a 
82 posto u 'Narodnoj Republici Bosni i Hercegovini' su Srbi. 75 posto 'sekretara' općinskih 
komiteta KP u Slavoniji su Srbi (isključivo seljaci), 90 posto sekretara kotarskih komiteta u 
Bosni i Hercegovini su Srbi. Predsjednik vlade u BH Djuro Pucar, generalni sekretar vlade 
Mastalović Novak (pravoslavni pop iz Gacka), šef UDB-e i ministar unutrašnjih poslova 
Danilović Uglješa, komandant Armije Apostolski Mihajlo, komandant milicije Kosorić 
Obren, komandant KNOJ-a Zekić Miloš, predsjednik 'skupštine' Vlado šegrt, javni tužioc 
Boro Popović, predsjednik Vrhovnog Suda 'Narodne Republike BH' Božo Cikota, 
politički 'sekretar' CK KP BH je Djuro Pucar, organizacijski sekretar Mijatović 
Cvijetin, rektor sarajevskog univerziteta Savo Butozan i tako redom svi Srbi. Od članova 
CK KP BH 61 su Srbi, 13 muslimani i katolici od kojih se je samo jedan. Rudi Kolak, 
opredijelio kao Hrvat. U sve četiri oblasti na koje je podijeljena Bosna i Hercegovina kao 
šefovi UDB-e i sekretari partija sjede isključivo Srbi; sekretar partije za Hercegovinu je 
Papić Radovan, a šef UDB-e je Kovačević Brana. Sekretar partije za Krajinu je Stojnić 
Velja, a šef UDB-e je Bajić Slobodan, za Centralnu Bosnu Grk Dušan i Djurašković 
Djuras, za istočnu Bosnu Novaković Gjuro i Predja Savo. Sekretari gradskih komiteta 
komunističke partije u Sarajevu Rato Dugonjić, u Banjoj Luci Voja Ilić, u Tuzli Gavrić 
Mitar. u Mostaru Gagović Sveto, kao i u Travniku, Jajcu, Foči, Rogatici, Bijeljini, Brčkom, 
Zenici, Prijedoru, Bihaću, i t. d. su isključivo Srbi, većinom seljački sinovi. Takodjer u 
Karlovcu, Gospiću, Glini, Osijeku, Slavonskom Brodu, Mitrovici, Rumi, Zemunu, pa Čak 
Dubrovniku i Rijeci sekretari kotarskih i gradskih komiteta su Srbi. Od 14 divizija u 
'Narodnoj Republici Hrvatskoj' i 'Narodnoj Republici BH' 13 imaju komandante, a 12 
komesare Srbe." [Adil Zulfikarpašić] Aziz čengić, "Za volju istine", Hn’atski Glas 
(Winnipeg, Kanada), g. 24., br. 45. od 3. XI. 1952. Taj je Zulfikarpašićev članak vrlo 
vrijedan i trebalo bi ga ponovno objaviti u nekom hrvatskom listu, da bude lakše 
pristupačan javnosti. Zulfikarpašić je na temelju svog ratnog i poslijeratnog iskustva došao 
do zaključka, daje potrebno obnoviti samostalnu hrvatsku državu, odijeljenu od Srbije. 

180 Mile Milatović, op. cit., Hebrangov "islednik", proglasio je, da je Andrija 
Hebrang počinio samoubojstvo. Iz cijele te knjige vidljivo je, daje Hebrang stradao, jer je 
bio "ustaški agent", odnosno, jer je branio hrvatske interese. Hebrangove veze s Moskvom, 
odnosno Kominformom, u knjizi su tek letimično spomenute dva put (s. 11., op. 2. i s. 
256.), a cijela knjiga je napisana o Hebrangovom "ustaškom" grijeha. "Islednik" donosi i 
Hebrangove riječi, dokaz njegove osobne tragedije: "žao mije samo jedno... što umirem od 
srpske komunističke ruke..." (s. 231.). Izdavač knjige podvalio je piscu, Milatoviću, na dva 
mjesta, objavivši faksimile dokumenata, koji potvrdjuju Hebrangovu obranu, a tjeraju u laž 
pisca. Hebrang je tvrdio, da nije bio zatočen u Jasenovcu, a Milatović je nastojao dokazati 
obratno s Hebrangovim izvještajem, kojeg je poslao iz zatvora o životu u Jasenovcu. 
Faksimile tog izvještaja potvrdjuje Hebrangovu obranu, jer izvještaj počinje: "Ustaše, koji 
služe u Jasenovcu pričaju..." (s. 142.). Milatović je nastojao dokazati, da je Hebrang bio 
članom Hrvatskog sokola u Suhopolju 1919., a Hebrang je tvrdio, da je bio članom 
Jugoslavenskog sokola. U tekstu knjige Milatović citira zapisnik "sednice 'Hrvatskog 
sokola' u Suhopolju, od 18 IX 1919 godine" (s. 193.). Medjutim, u faksimilu, na s. 194., 


piše: "Zapisnik V redovite sjednice SHS sokola u Suhopolju držane 18. IX. 1919...". 
Objavljen je još jedan faksimile zapisnika "VI redovite sjednice uprav, odbora H. sokola u 
Suhopolju održane dne 7. V. 1919." (s. 195.). Iz ovog se vidi, da je Hrvatski Sokol u 
razdoblju izmedju 7. V. i 18. IX. 1919. promijenio svoje ime u SHS Sokol, i daje brojenje 
sjednica počelo od početka. Bez obzira na ovo Milatovićevo iskrivljivanje, sama činjenica, 
da je Hebrangu upisano kao otežavajuća okolnost njegovo možebitno članstvo u 
Hrvatskom Sokolu 1919., dokazuje kakvim je duhom bila vodjena istraga protiv njega. 

181 Tako je Ranković pričao Dedijeru u svibnju 1942.: Vladimir Dedijer, Dnevnik. 
Prvi deo (Beograd: Državni Izdavački Zavod Jugoslavije. 1945.), s. 377. 

182 P. S., "Jedan otvoren i iskren razgovor sa Hrvatima", Glas Kanadskih Srba 
(Windsor, Kanada), g. 21.. br. 1393. od 13. XI. 1958. 

183 Vlaho A. Raić, Hrvatska ili Jugoslavija? Gledište Dra. V. Mačeka (Buenos 
Aires: Piščeva naklada, 1955.), s. 18. 

183a Vekoslav Farkaš, "Razgovor s dr. Krnjevićem", Hrvatski Glas (Winnipeg, 
Kanada), g. 31., br. 43. od 2. XI. 1959. 

184 V. A. Raić, op. cit., s. 19.-20. 

185 Emin Batlak, ur., Spomenica Društva bosansko-hercegovačkih i sandzačkih 
Hrvata muslimana (10. 4. 1950.—10. 4. 1955.), (Denholme, Engleska: Glavni odbor 
Društva bosansko-hercegovačkih i sandžačkih Hrvata muslimana u emigraciji, 1955.), s. 
17.-18. 

186 "Osnovan je 'Središnji odbor bosansko-hercegovačkih muslimana u 
emigraciji'," Vjersko-kulturna zajednica europskih muslimana u Argentini — 
Informativni Bilten (Buenos Aires), g. II., br. 1. (4.), travanj 1959., s. 8. 

187 Važno saopćenje" ibidem, br. 5., listopad 1959. 

187a Islam, službeni glasnik Središnjeg odbora bosansko-hercegovačkih i sandžačkih 
Hrvata muslimana u emigraciji (Pariz), g. II. (1960.), br. 2. od 15. ožujka i br. 3. od 1. 
svibnja. — O kongresu u Miinchenu pisao je dosta opširno mjesečni list Hrvatska Država 
(Miinchen), g. VI., br. 61., veljača 1950. 

188 Moja je adresa: Jerome Jareb, 433 West 48 Street, New York 36, N.Y. 

189 Enciklopedija Jugoslavije, sv. I., s. 632. 

190 Na toj katedri docent dr. Nada Klaić predaje hrvatsku srednjevjekovnu povijest. 

191 Tako Bogdanov pišući o Friedjungovom procesu uopće ne pozna kolekciju 
diplomatskih dokumenata austro-ugarskog ministarstva vanjskih poslova objavljenu 
izmedju dva svjetska rata u Beču, ne pokušava odgovoriti, tko je i zašto falsificirao 
dokumente, ne govori o tajnom Vasićevom procesu u Beogradu, koji je bio posljedica 
Friedjungovog procesa. Da bi se razjasnilo cijelo ovo pitanje, potrebno je objaviti 
beogradske odnosno srpske izvore, kao što su već objavljeni oni austrijski. Onda se ne bi 
moglo više pisati propagandistički, nenaučno, kao da smo još u 1918., a ne u 1959. Vidi: 
Enciklopedija Jugoslavije, sv. III. (Zagreb, 1958.), s. 406.-8. 

BIBLIOGRAFIJA 


Isto tako kao i rasprava, slijedeća bibliografija, tek je prvi korak k jednoj 
konačnoj bibliografiji hrvatske povijesti od 1895. do danas. Radi lakše 
orijentacije, bibliografija je podijeljena u tri dijela: a) knjige i brošure, b) 
članci i c) periodična izdanja. Knjige, odnosno članke, kojima predhodi *, pisac 
nije imao sada na raspolaganju, nego ih unosi prema sjećanju, ili ih je 
preuzeo iz drugih izdanja, te, prema tome, podatke o njima treba uzeti s 
rezervom. Anonimna djela i članci, ukoliko im pisac nije mogao biti ustanovljen, 
te kolekcije dokumenata doneseni su na početku odnosnog odjeljka abecednim 
redom. Kod pisaca, koji imaju više djela, odnosno članaka, upotrijebljena je 
kronologija objavljivanja, a ne abecedni red naslova. Budući daje ova rasprava 
i bibliografija pisana u emigraciji, u odjeljku b) i c) zabilježeni su većinom 
članci i periodična izdanja objavljena od Hrvata emigranata. Da je bilo više 
vremena, moglo se je te bibliografske odjeljke popuniti brojnim člancima, 
objavljenim u hrvatskim domovinskim časopisima, jer priličan broj kompletnih 
časopisa izišlih u Hrvatskoj posjeduju biblioteke a New Yorku i Washingtonu. 
Kod konačne bibliografije trebat će uzeti u obzir takodjer i hrvatske novine, koje je 
moguće dobiti jedino u Zagrebu, Sarajevu, Splitu, Zadru i Rijeci. Takodjer kod 
konačne bibliografije uz sadašnju trostruku podjelu trebalo bi unutar odjeljaka: 
knjiga i brošura, te članaka, napraviti još dalju podjelu na primarne, odnosno 
sekundarne izvore. Kod nekih unesaka stavljana je kratka bilješka radi lakše 
orijentacije. Možda bi u konačnoj bibliografiji kod svakog bibliografskog 
uneska trebalo staviti kratku bilješku o karakteru dotičnog djela, odnosno članka. 

U ovu bibliografiju unesen je priličan broj knjiga na engleskom, njemačkom, 
talijanskom i francuskom jeziku, koje donose bilo kakve podatke vrijedne za 
hrvatsku politiku. Kod konačne bibliografije trebalo bi pažljivo pregledati sve 
knjige o prvom i drugom svjetskom ratu, te austrijsku i madjarsku političku i 
povijesnu literaturu, koja se odnosi na razdoblje 1895.-1918. 

Većinu zabilježenih knjiga i brošura, te članaka i periodičnih izdanja pisac 
je upotrebio direktno ili indirektno kod pisanja ove rasprave. Naime mnoge je od 
njih ponovno čitao i neke naveo u opaskama. Ostali dio indirektna je pripomogao 
stvaranju piščevih zaključaka i formiranju njegovog mišljenja, jer ih je pisac 
čitao u vrijeme njihovog izlaska. 

A) Knjige i brošure 

Austro-Ugarska, Ministarstvo vanjskih poslova, Oesterreich-Ungarn Aussen- 
politik von der bosnischen Krise 1908 bis zum Kriegsausbruch 1914. 9 
svezaka. Beč: Oesterreichische Bundesverlag. 1929.-1930. Dokumenti. 


157 

Enciklopedija Jugoslavije. 3 sveska, A-HIDJ. Zagreb: Leksikografski 
Zavod FNRJ, 1955.-1958. 

Engleska, Ministarstvo vanjskih poslova, Documents on British Foreign Policy 1919- 

serija, 1938-1939, 9 svezaka. London: H. Majesty's Stationery Office, 1946.- 

Hn’atski Oslobodilački Pokret 1929-1959. Buenos Aires: Izdanje Hrvatskog 
Oslobodilačkog Pokreta, 1959. 

Hrvatsko Antunovo. [Bez oznake pisca, mjesta, naklade i tiskare], 1951. Napad 
na dra Antu Pavelića. 

Italija, Ministarstvo vanjskih poslova, 1 documenti diplomatici italiani. Peta serija, 
1,914-1918, 1 svezak; šesta serija, 1918-1922, 1 svezak; sedma serija, 1922- 
1935, 3 sveska; osma serija, 1935-1939, svesci XII. i XIII.; deveta serija, 1939- 
1943, 2 sveska. Rim: La Libreria dello Stato, 1952-1959. Vidi opasku 147. ove 
rasprave. 

Ko je ko u Jugoslaviji. Biografski podaci o jugoslovenskim savremenicima. Beograd: 
"Sedma sila", novinsko-izdavačko preduzeće, 1957. 

Konačni rezultati popisa stanovništva od 15 marta 1948 godine. Knjiga IX: 
Stanovništvo po narodnosti. Beograd: Savezni zavod za statistiku, 1954. 

Memorandum. Youngstown, Ohio: Croatian National Council of North America, 
1933. 

Memorandum su potpisali 20. IX. 1933. Kuzma Kuharić, Msgr. Ivan 
Stipanović, Ivan Krešić i Milan Billich. Bio je upućen: "Ligi Naroda, svima 
vladama, državnicima, političkim i kulturnim predstavnicima, tisku i svima 
humanim i pravdoljubivim gradjanima civiliziranih država". 

Memorandum to Various Govermnents, Leading Statesmen and Religious Leaders, 
Publists and News Agencies, Regarding the Religious Persecutions and True. 
Status of Croatia and its People Together with the Historioal Syno-psis of their 
Struggle for Independence and National Freedom. Submitted by the Croatian 
Catholic Clergy of the United States of America and other Parts of the Free 
World. [Chicago, 1954.] 

Njemačka. Akten zur deutschen Auswdrtigen Politik. Aus dem Archiv des 

deutschen Auswartigen Amtes. Serie D. 1937-1945. 10 svezaka. BadenBaden: 
Imprimerie Nationale, 1950.-1958. Vidi opasku 158. ove rasprave. 

Processo Graziani. 3 sveska. Rim: Ruffolo, 1948.-1950. 

II processo Roatta. I documenti. Rim: Donatello de Luigi, 1945. 

Propis o ustaškoj disciplini. [Bez oznake mjesta]: Tisak i naklada Glavnog Ustaškog 
Stana, 1932. 

Putevi sporazuma Srba i Hrvata. Beograd: Izdanje Sedme Sile; Dokumenti Današnjice 
sv. 12., 1939. 

Sovjetski Savez, Ministarstvo vanjskih poslova, Stalni's Corespondence with 

Churchill Atlee, Roosevelt and Truman 1941-46. 2 sveska. London: Lawrence & 
Wishart, 1958. Londonska naklada sovjetskog službenog izdanja na engleskom 
iz 1957. 

Tajni dokumenti o odnosima Vatikana i ustaške "NDH". Zagreb: Biblioteka 

Društva novinara Hrvatske, 1962. Vidi opasku 124. ove rasprave. 

Ustav "Neutralne Seljačke Republike Hrvatske" i Program Hrvatske Seljačke 
Stranke. [Winnipeg, Kanada]: Vrhovno Vijeće organizacija HSS u Izseljenoj 
Hrvatskoj, [1946.]. 

Ustav Ustaše, hrvatske revolucionarne organizacije. [Bez oznake mjesta]: Tisak i 
naklada Glavnog Ustaškog Stana, 1932. 

Zbornik dokumenata i podataka o narodnooslobodilačkom ratu jugoslavenskih naroda. 7 
tomova u 80 knjiga. Tom I.: Borbe u Srbiji, Vojvodini i Sandžaku, 17 knjiga; 
tom II.: Dokumenti Vrhovnog štaba, 6 knjiga; tom III.: Borbe u Crnoj Gori, 
8 knjiga; tom IV.: Borbe u Bosni i Hercegovini, 18 knjiga; tom V.: Borbe u 
Hrvatskoj, 21 knjiga; tom VI.: Borbe u Sloveniji, 6 knjiga i tom VII: Borbe u 
Makedoniji, 4 knjige. Beograd: Vojnoistoriski institut Jugoslovenske narodne 
armije, 1949.-1958. Vidi opasku 129. ove rasprave. 

report to the Combined Chiefs of Staff by the Supreme allied commander 
Mediterranean Field-Marshal the Viscount Alexander of Tunis. London: His 
Majestv's Stationery office, 1951. 

Naslov originala: Due dittatori di fronte. 

probatori sottopresto aU'esame della Alta Corte di Giustizia. Rim: Tipografia 

I.) —4. (80.) (17. II.), 6. (82.) (17. III.). 

[—] S., "Bitka na Lievča-Polju", Hrvatska (Buenos Aires), g. 6. (1952.), br. 6. 
(105.) (5. IV.). 

—, "U Carigradu. (Iz neobjavljene knjige 'Doživljaji')", Hn’atska (Buenos Aires), 
g. 6. (1952.), br. 11. (110.) (19. VI.). 

—, "Vukadinova treća žena. (Iz neizdane knjige 'Doživljaji')", Hrvatska Smotra 
(Buenos Aires), g. 2. (1952.), sv. 5. (2.-3.) (listopad), s. 11-16. 

—, "Atentat na Cuvaja. (Jedno poglavlje iz neizdane knjige 'Doživljaji')", Godišnjak 
Hn’atskog Domobrana 1953. (Buenos Aires), s. 19-35. 

—, "Lička solidarnost. (Iz neobjavljene knjige 'Doživljaji')”, Hn’atska (Buenos 
Aires), g. 7. (1953.), br. 7.-8. (127.-128.) (10. IV.). 

—, "Sarajevski atentat (oba konja dobro zakaparena). (Jedno poglavlje iz 
neizdane knjige: 'Doživljaji')", Godišnjak Hrvatskog Domobrana 1954. 
(Buenos Aires), s. 15-28. 

—, "U Zagrebu. (Jedno poglavlje iz neizdane knjige 'Doživljaji')", Godišnjak 
Hn’atskog Domobrana 1955. (Buenos Aires), s. 10-18. 

—, "U Novopazarskom Sandžaku. (Jedno poglavlje iz neizdane knjige: 

'Doživljaji')", Godišnjak Hn’atskog Domobrana 1965. (Buenos Aires), s. 107-14. 

—, "Pod orlovim gnijezdom. (Jedno poglavlje iz neizdane knjige: 'Doživljaji')", 
Godišnjak Hn’atskog Domobrana 1956. (Buenos Aires), s. 31-55. 

[—] A. S., "Sedam upitnika", Hn’atska (Buenos Aires), g. 10. (1956.), br. 5. (197.) 
(7. III.) — 15. (207.) (8. VIII.). 

Pisac je u deset članaka — odgovarajući na pitanja: tko, što, zašto, gdje, kako, 
kada i kojim sredstvima — dao svoje mišljenje o hrvatskoj narodnoj borbi od 
ilirizma do danas, članci imaju uz gornji i posebne naslove prema postavljenim 
pitanjima. 

—, "Hrvatski Oslobodilački Pokret. Povodom druge obljetnice podpisa temeljne Izjave 
Hrvatsko?: Oslobodilačkog Pokreta", Hn’atska (Buenos Aires), g. 11. (1958.), 
br. 13. (252.) (18. VII.). 

—, "Od Desetog Siečnja do Desetog Travnja", Hrvatska (Buenos Aires), g. 12. 

(1959.), br. 1. (264.) (12.1.). Prigodom 30-godišnjice Ustaškog pokreta. 

—, "Dvie'slavne' dinastije u Srbiji", Hn’atska (Buenos Aires), g. 12.(1959.), 
br. 3. (266.) (16. II.). O početcima dinastije Karadjordjevića i Obrenovića. 

—, "'Ujedinjenje' (Iz 'Uspomena')", Hrvatska (Buenos Aires), g. 12, (1959.), 
br. 6.-7. (269.-270.) (10. IV.). 

—, vidi Bosnić, M. 

—, vidi Sinovčić. Marko. 

—, vidi Subašić, Josip. 

[Pavelić, Ante Smith] Observator, "Jedna scena sa konferencije u San Franciscu", 
Osoba i Duh (Albuquerque, SAD), g. 7. (1955.), sv. 3., s. 439-44. 

Sastanak Subašić-Stetinius 1945. u vezi jugoslavenske okupacije Trsta. [—] A. 
S. P., "Iz predigre sloma Jugoslavije", Hrvatska Revija (Buenos 
Aires), g. 5. (1955.), sv. 4. (prosinac), s. 576-81. 

[—] A. S. P., "Umjesto nekrologa Dru Ivanu Subašiću”, Hrvatska Revija 
(Buenos Aires), g. 5. (1955.), sv. 4. (prosinac), s. 571-75. 

—, "Britanci i Draža Mihajlović", Hrvatska Revija (Buenos Aires), g. 7. 
(1957.), sv. 3. (rujan), s. 235-53. 

Pavlović, K.[osta] St. "Vodj opet govori. (Uspomene Dr. Vladka Mačeka)', Brastvo 
(Toronto, Kanada), g. 5. (1958.), br. 48.-49. (srpanj-kolovoz). 

Perić. N., "Odjek izjave Dra Stojadinovića 'Izboru' u hrvatskoj, srpskoj i stranoj 
štampi", Izbor (Buenos Aires), g. 2. (1954.), br. 11.-12. (kolovoz rujan), s. 10-19. 

—, "Dalnji odjek izjave Dra. Stojadinovića 'Izboru'", Izbor (Buenos Aires), g. 2. 
(1954.), br. 13. (listopad), s. 26-41. 

—, "Izjava Dra Stoiadinovića 'Izboru' još uvijek predmet opširnih komentara". 
Izbor (Buenos Aires), g. 2. (1954.), br. 14.-15. (studeni-prosinac), s. 65-76. 

Perić, S.[tijepo], "Preludij Rimskom Ugovoru. Hrvatsko talijanski odnosi za vrijeme 
Drugog svjetskog rata", Sloboda (Buenos Aires), g. 1. (1949.), sv. 1. (siječanj), 
s. 20-24. 

—, "Rimski Ugovor. Hrvatsko talijanski odnosi za vrijeme Drugog svjetskog 
rata (II)", Sloboda (Buenos Aires), g. 1. (1949.), sv. 2. (veljača), 
s. 12-16. 

—, "Postanak Rimskog Ugovora prema uspomenama Filipa Anfusa. Hrvatsko 
talijanski odnosi za vrijeme Drugog svjetskog rata (III.) 1 ', Sloboda (Buenos 
Aires), g. 1. (1949.), sv. 3.-4. (ožujak-travanj), s. 25-29. 

Pernar, Ivan, "Tragedija dr. Beneša", Hrvatski Glas (Winnipeg, Kanada), g. 
20. (1948.), br. 40. (28. IX.). 

Vidi opasku 19. ove rasprave. 

—, "Dvadeseti lipnja 1928.", Hrvatski Glas (Winnipeg, Kanada), g. 21. 
(1949.), br. 25. (21. VI.)—26. (28. VI.). 

Perše, Franjo, "Milan Sufflay. In Memoriam — Prigodom 25. godišnjice smrti 
18. II. 1931.", Hrvatska Revija (Buenos Aires), g. 6. (1956.), sv. 4. 
(prosinac), s. 299-318. 

Pešelj, Branko G., "Hrvati i Jugoslavija", Hrvatski Glas (Winnipeg, Kanada), 
g. 31. (1959.), br. 49. (14. XII.) — 50.-51. (21. XII.). 

Fetričević, Jure, "Problem hrvatske inteligencije. Povodom smrti prof. Vinka 
Kriškovića", Hrvatska Revija (Buenos Aires), g. 3. (1953.), sv. 2. (li¬ 
panj), s. 154-60. 

—, "Gospodarske mogućnosti Hrvatske", Hrvatska Revija (Buenos Aires), g. 
4. (1954.), sv. 4. (prosinac), s. 329-34. 

—, "Hrvati i Jugoslavija. Osvrt na politiku dr. Vladka Mačeka", Hrvatska 
Revija (Buenos Aires), g. 6. (1956.), sv. 3. (rujan), s. 213-39. 

Povodom interview-a dr. Vladka Mačeka s Bogdanom Radicom. Vidi ovu 
bibliografiju. 

—, "Agrarna politika komunističke Jugoslavije", Hrvatska Revija (Buenos 
Aires), g. 5. (1955.), sv. 4. (prosinac), s. 475-83. 

Piligrin. pseud., vidi Bogdan, Ivo. 

Planika, Ante, pseud., vidi Lendić, Ivo. 

Radića, Bogdan, "Razgovor s predsjednikom Mačekom", Hrvatski Glas 
(Winnipeg, Kanada), g. 27. (1955.), br. 50-51. (25. XII.). 


—, "O radu Hrvata u U.S.A. za vrijeme prošlog rata", Hrvatska Revija 
(Buenos Aires), g. 7. (1957.), sv. 1. (ožujak), s. 52-59. 

Radić, Marija, "Uspomene i sjećanja na mog nezaboravnog supruga Stjepana 
Radića”, Kalendar Hrvatski Glas 1957. (Winnipeg, Kanada), s. 32-52. 

Radić, Stjepan, "Jedno vrlo zanimivo pismo S. Radića", Kalendar Hrvatski 
Glas 1954. (Winnipeg, Kanada), s. 44-47. 

Pismo je upućeno iz Zagreba 6. III. 1903. Stjepku Brozoviću, uredniku 
"Narodnog lista" u New Yorku. 

—, [Izjava sucu istražitelju, dana 24. VII. 1928. u Zagrebu], "Začetnik 
umorstva Stjepana Radića bio je Aleksandar Karadjordjević", Hrvatski 
Narod (Zagreb), 21. VI. 1941. 

Dobrotom udove S. Radića, Marije Radić, dobilo je uredništvo zagrebačkog 
podnevnog lista Danas ovu izjavu i objavilo je 20. VI. 1941. Odatle ju je 
u cjelosti prenio Hrvatski Narod. 

Raić, Vlaho A., "Sporazum izmedju Dra Pavelića i Dra Stojadinovića", Slobodna 
Riječ (Buenos Aires), g. 2. (1957.), br. 19.-21. (rujan-studeni). 

—. "Ante Smith Pavelić: Dr. Ante Trumbić (Problem hrvatsko-srpskih 
odnosa)". Slobodna Riječ (Buenos Aires), g. 4. (1959.), br. 45. (studeni). 

—. "Svjetli lik Ivanka Farolfia (povodom pokušaja blaćenja njegove uspomene) ", 
Slobodna Riječ (Buenos Aires), g. 4. (1959.), br. 45. (studeni). 

—. "Gdje su ubijeni Ivanko Farolfi i drugovi". Slobodna Riječ (Buenos Aires), g. 
5. (1950.), br. 48. (veljače). 

Vidi opasku 152. ove rasprave. 

Rajković, Mato, "Prošlost na optuženičkoj klupi: Posljednji manevar", Vjesnik u 
Srijedu (Zagreb), (1958.), 3., 10., 17., 24. IX., 1., 8., 15., 22., 29. X. i 5. 
XI. 

Vidi opasku 108. i 152. ove rasprave. 

Ratković, Stjepan, "Dr. A. Pavelić i njegova vlada. Osvrt na članak E. 
Kvaternika: 'Talijanska politika spram NDH 1941. i 1942.'", Hrvatska 
Revija (Buenos Aires), g. 9. (1959.), sv. 4. (prosinac), s. 478-492. Pisac 
je bio hrvatski ministar narodne prosvjete i poslanik u Berlinu. 

Rieger, Vilko, "Kulturna demokracija. Njezino ostvarenje u Americi i njezina 
primjenljivost u Hrvatskoj", Osoba i Duh (Albuquerque, SAD), g. 7. 
(1955.), br. 4., s. 521-43. 

Rover, Srećko, "Povodom četirigodišnjice tragičnog nestanka Drage Jileka", Drina 
[Madrid], g. 3. (1953.), br. 5.-6. (lipanj), s. 19-21. 

—, "Osnutak 'Crne legije'", Drina [Madrid], g. 5. (1955.), br. 4.-7. (lipanj), 
s. 24-31. 

S., vidi Pavelić, Ante. 

Sinovčić, Marko, "Osvrt na članak Eugena Kvaternika: 'Ustaška emigracija u 
Italiji i 10. travnja 1941."', Hrvatska (Buenos Aires), g. 7. (1953.), br. 
7.-8. (127.-128.) (10. IV.), s. 3-4, 6-7. U članku je objavljena izjava dra 
Ante Pavelića dana piscu 1949. 

—, "Odgovor urednicima 'Hrvatske Revije'", Hrvatska (Buenos Aires), g. 7. 
(1953.), br. 13. (133.) (8. VII.). 

Odgovor na članak Eugena Kvaternika "Još nešto o Rimskim ugovo¬ 
rima". Vidi ovu bibliografiju. 

—, "Osvrt na izjavu maršala Kvaternika", Hrvatska Misao (Buenos Aires), sv. 
21. (157.), s. 16-21. 

Starčević, Mile [at], vidi Frank, Josip. 

Starčević, Mile, "Razgovor Ivana Lorkovića s Masarvkom god. 1914.", Hrvatska 
Revija (Zagreb), g. 11. (1938.), br. 11. (studeni), s. 568-73. 

Stojadinović, Milan, vidi Leon, Guillermo A. 

—, vidi Perić, N. 

—, vidi Subašić, Josip.. 

Stovjejko, "Predteče Ustaške borbe: Hrvatska Omladina", Drina [Madrid], g. 4. 
(1954.), br. 10.-12. (prosinac), s. 29-35. Hrvatska Omladina, organizacija 
1920.-1925. 

Subašić, Josip, "Kako riješiti srpsko-hrvatski spor. Razgovor s Dr. Milanom 
Stoj adino vičem, bivšim predsjednikom Vlade i Predsjednikom Srpske 
Radikalne Stranke", Izbor (Buenos Aires), g. 2. (1954.), br. 10. (srpanj), 
s. 4-8. 

—, "Razgovor s Poglavnikom Drom Antom Pavelićem". Izbor (Buenos Aires), 
g. 2. (1954.), br. 14.-15. (studeni-prosinac), s. 3-11. 

Šarić, Ivan, "Nadbiskup Stadler”, Glasnik Srca Isusova i Marijina (Sals_ 

burg) g. 4. (1952.), br. 6. (lipanj), s. 146-47; br. 7. (srpanj), s. 163-65. 

* 

Šepić, Đragovan, "Šupilo u emigraciji. Prvi dio studije o radu Frana Šupila u 
emigraciji (srpanj 1914. - lipanj 1915.)", Jadranski Zbornik (Rijeka i 
Pula), g. 1. (1956.), s. 41-98. 

Šola, Marijan, "Mussolinijeva ljubav za ustaše". Hrvatski Narod (Chicago), g. 
1. (1959.), br. 8.-9. (prosinac). Doživljaji pisca kao ustaše emigranta u 
Italiji od 1934.-1941. 


Štir, Ivan, "Riječ vojnika: Politika strast; i politika hladnoga razuma", 
Drina [Madrid], g. 5. (1955.), br. 8.-12. (prosinac), s. 335-47. 
Uspomene o akciji Božidara Kavrana i nekim drugima, koje su joj 
predhodile. 

Štitić, Blaško, "U obranu pok. Ante Štitića", Dantea (Chicago), g. 35. 
(1955.), br. 28. (13. VII.). Ispravak u br. 29. od 20. VII. 1955. — Vidi 
opasku 152. ove rasprave. 

Šuljak, Dinko, "Nezavisna Država Hrvatska i ustaško djelovanje". Američki 
Hrvatski Glasnik (Chicago), g. 45. (1950.), br. 10. (8. III.) — 17. (26. 
IV.), 19. (10.V.). Vidi opasku 152. ove rasprave. 

Tomas, Ivan. "Bauerov memorandum", Hrvatska Revija (Buenos Aires), g. 6. 
(1955.), sv. 1.-2. (lipanj), 145-53. 

Memorandum nadbiskupa zagrebačkoga dr. Antuna Bauera Knezu Pavlu 
Karadjordjeviću od 25. V. 1935. objavljuje se uz komentar po prvi puta. 

Tomić, Nikola N., "Sukob Pavla Djurišića i Draže Mihailovića”, Srpska 
Zastava (Buenos Aires), g. 7. (1955.), br. 43.-44. (25. X. i 25. XI.). U 
vezi bitke na Lievča polju izmedju četnika i hrvatske vojske. 

Tortić, Janko, " 'Za Suverenu Demokratsku Hrv. Državu' obći hrvatski narodni 
pokret sloge i rada", Danica (Chicago), g. 29. (1949.), br. 38. (21. 
IX.). 

—, "Hrvatski narodni zastupnici za Nezavisnu Državu Hrvatsku", Hrvatski 
Kalendar 1950. (Chicago), s. 169-175. 

Valenta, Ante, "Domovina i Iseljena Hrvatska", Hrvatski Domobran, Godišnjak 
(Kalendar) 1935. (Buenos Aires), s. 29-33. 

Varoš, Miroslav, "Jure vitez Francetić — tvorac Crne legije", Drina [Madrid], 
g. 5. (1955.), br. 4.-7. (lipanj), s. 120-26. 

[—] M. V., "Jedna epizoda iz hrv. novije povijesti", Danica (Chicago), g. 40. 
(1960.), br. 1. (6. I.). Vidi opasku 152. ove rasprave. 

Vikario, Ante. "Krešimirov grad Šibenik od 1918. do 1941.", Hrvatska (Buenos 
Aires), g. 11. (1958.), br. 10. (249.) (21. V.), 12. (251.) (18. VI.) 

— 13. (252.) (18. VI.). Uz ostalo uspomene iz travnja 1941. u Šibeniku. 

Vilder, Većeslav, "Jedno značajno pismo Dr. Vladka Mačeka", Glas Kanadskih 
Srba (Windsor), g. 24. (1959.), br. 1444. (29. X.). Pismo upućeno 
Većeslavu Vilderu od 12. VIII. 1959. 

Vitaić Jakaša, Ante, "Kako je bio predan Split Italiji”, Slobodna Riječ 
(Buenos Aires), g. 4. (1959.), br. 43. (rujan). 

Uspomene. 

—, "Politika dra A. Pavelića: Raspuštanje hrvatskih društava", Slobodna 
Riječ (Buenos Aires), g. 4. (1959.), br. 44. (listopad). 

Uspomene. 

Vitezić, Ivan, "Prof. Filip Lukas. Njegovo djelo i značenje u životu hrvatskog 
naroda". Hrvatska Revija (Buenos Aires), g. 8. (1958.), sv. 2. (lipanj), s. 
120-28. 

Vrančić, Vjekoslav, "Vječno svjedočanstvo hrvatstva Kule Fazlagića", Hrvatska, 
Kulturno-polički Zbornik 1949. (Buenos Aires), s. 96-102. Veljača 1943. 
—, "Jozo Kljaković: U suvremenom kaosu", Hrvatska (Buenos Aires), g. 6. 

(1925.), br. 20.-21. (119.-120.) (17. XII.). 

—, "U spomen travničkim žrtvama". Godišnjak Hrvatskog Domobrana 1953. 

(Buenos Aires), s. 59-64. Rujan-listopad 1944. 

—, "Postrojenje i brojčano stanje hrvatskih oružanih snaga u godinama. 1941.- 
1945.", Godišnjak Hrvatskog Domobrana 1953. (Buenos Aires), s. 141- 
69. 

—, "Na povlačenju s hrvatskom vojskom", Drina [Madrid], g. 3. (1953.), br. 
3.-4. (travanj), s. 7-13. 

—, "Snaga istine. Malo svijetla u tragediju kod Bleiburga", Hrvatska (Buenos 
Aires), g. 7. (1953.), br. 21. (141.) (4. XI.). Politika hrvatske vlade 
prije Bleiburga. 

—, "Iz ratovanja u bihaćkoj krajini", Godišnjak Hrvatskog Domobrana 1954. 

(Buenos Aires), s. 63-81. Afera Huske Miljkovića, 1943.-1944. 

—, "Luburićeve izmišljotine [Izjava]", Hrvatska (Buenos Aires), g. 10. 
(1956.), br. 11. (203.) (6. VI.). 

—, "O jednom vojničkom podhvatu u iztočnoj Bosni u godini 1941.", Hrvatska 
(Buenos Aires), g. 11. (1957.), br. 7.-8. (223.-224.) (10.IV.). 

Vucković, M. i M. Bekić. "Prošlost na optuženičkoj klupi. Tajne 'Kabineta u 
sjeni'". Vjesnik u Srijedu (Zagreb), 15. I. 1958. Vidi opasku 162. ove 
rasprave. 

Zrinjanin, Nikola, pseud., vidi Belobrajdić, Leopold. 

[Zulfikarpašić, Adil], "Politički izvještaj o stanju u Jugoslaviji". Hrvatska 
Riječ (Belgija), g. 3. (1951.). br. 7.-2. (siječanj-veljača). 

[—]Aziz Cengić, "Za volju istine", Hrvatski Glas (Winnipeg, Kanada), g. 
24. (1952.), br. 45. (3. XI.). 

Vidi opasku 179. ove rasprave. 

—, "Bosna i Hercegovina u svijetlu statističkih podataka". Bosanski pogledi 
(Beč), g. 1. (1955.), br. 1. (studeni-prosinac), s. 25-42. 


—, "Put u Foču 25. I. 1942. godine", Godišnjak 1957. (Beč: Muslimanska 
biblioteka), s. 44-55. 

Uspomene. 

Zagar, J.[anko], "Izvori hrvatske politike. Jedan osvrt na Račkog, Strossmayera i 
Starčevića", Osoba i Duh (Albuquerque, SAD), g. 7. (1955.). br. 4., s. 
599-604. 

X, Mr. [Dr. Giunio-Zorkin?], "U službi za Hrvatsku", Slobodna Riječ, (Buenos 
Aires), g. 4. (1959.), br. 36.-37. (ožujak). Vidi opasku 106. ove rasprave. 

X. Y., "Vokić i Lorković u svijetlu istine". Hrvatski Glas (Winnipeg, Kanada), g. 
31. (1959.), br. 44. (9. XI.). 

C) Periodična izdanja 

* Almanah "Nove Riječi" 1949. Zagreb, 1939. Vidi 
opasku 59. ove rasprave. 

Američki Hrvatski Glasnik (Chieago), tjednik, 1949.-1956. Glasilo 
HSS. 

Bosanski Pogledi (Beč), časopis, 1955. 

Izišao samo jedan svezak. Urednici i glavni suradnici Hrvati muslimani. 

Croatia Press (Rim. Madrid, Cleveland, New York), mjesečni bilten i časopis, 1947- 
1959. Nezavisan. 

Danica (Chieago), tjednik, 1949.-1959. 

Nezavisan: do 1955. proustaški, od tada nacionalistički. 

Dokumenti o Jugoslaviji (Pariz), 10 svezaka povremenih brošura, 1951.-1958. 
Izdavači: Dragiša Cvetković i Caslav Nikitović. 

Drina [Madrid], časopis, 1951.-1956. Ustaško 
glasilo. 

Glas Sv. Antuna (Buenos Aires), mjesečni, posljednje dvije godine polumjesečni list, 
1949.-1955. Nezavisan katolički. 

Godišnjak 1957. (Beč: Muslimanska biblioteka). 

Izdavači i glavni suradnici Hrvati muslimani. 

Godišnjak Hn’atskog Domobrana (Buenos Aires), 1953.-1956. Ustaško 
glasilo. 

Hrvatska (Buenos Aires), polumjesečni list, 1947.-1959. Ustaško 
glasilo. 

Hrvatska Država (Miinehen), mjesečni list, 1955.-1959. Glasilo 
Hrvatskog Narodnog Odbora. 

Hrvatska, Kulturno-politički Zbornik (Buenos Aires), 1949.-1950. Ustaško 
glasilo. 

Hrvatska Misao (Zagreb), Smotra za narodno gospodarstvo, književnost politiku, 
g. I. (1902.). Polumjesečni časopis. Vidi opasku 17. ove rasprave. 

Hn’atska Misao (Buenos Aires), knjižnica i časopis, 1953.-1959. Nezavisno 
nacionalističko glasilo. 

Hrvatska Revija (Buenos Aires), časopis, 1951.-1959. Nezavisan. 

Hn’atska RijeS (Ohain, Belgija), mjesečni list, 1949.-1959. Glasilo 
HSS. 

Hn’atska Smotra (Buenos Aires), časopis, 1951.-1952. 

Ustaško glasilo. 

Hn’atska Zora (Miinehen), mjesečni list, 1953.-1959. 

Glasilo Hrvata, koji zastupaju ideju Saveza južnoslavenskih zemalja. 

Hrvatski Dom [Fribourg, Švicarska], mjesečni mimiografirani bilten. 195 0.-1958. 
Glasilo HSS. 

Hrvatski Domobran, Godišnjak (Pittsburgh i Buenos Aires), 1935., 1938., 1941. 
Ustaško glasilo. 

Hrvatski Glas (Winnipeg, Kanada), tjednik, 1949.-1959. Glasilo 
HSS. 

Hn’atski Kalendar (Chicago), 1948.-1959. 

Katolički kalendar. 

Informativni bilten Vjersko-kulturne zajednice europskih muslimana u Argentini 
(Buenos Aires), povremeni mimiografirani list. 1958.-1959. Glasilo Hrvata 
muslimana. 

ISPRAVAK 

U prvom poglavlju ove knjige, Hn’atska 
politika 1895. do 1918., str. 16, redak 1. odozdo, 
— bilješka br. 14 — piše, daje ustaše u Rakovici 
blagoslovio prota Kosanović. To se ime pojavljuje 
i u "Kazalu imena". Medjutim, nije to bio 
Kosanović, nego prota Samuilo Popović, što 
molimo, da se ispravi. 

(Kosanović, Miloš, zvala se osoba, koja je 
Kvaternika izdala Austrijancima.) 

